
EXPOSITIO  METHODICA  JURIS  CANONICI. 


ARTICULUS  I 

NOTIO  STATUS  RELIGIOSI. 

Status  religiosus  jam  innotescit  :  1°  ex  illius  defini¬ 
tione  ;  2°  ex  ejus  distinctione  a  caeteris  statibus. 

§  i.  —  Definitio  illius  (1). 

Status  religiosus  definitur  :  Vitae  genus  stabile  et  per¬ 
manens  fidelium  ad  charitatis  perfectionem  tendentium, 
editis  votis  perpetuae  paupertatis,  castitatis  et  obedien- 
tiae,  sub  obsequio  regulae  communis,  ab  Ecclesia  appro¬ 
batum. 

Explicatur.  — Dicitur  1°  Vitee  genus  stabile  et  perma¬ 
nens;  agitur  enim  de  statu  vitae  Christianae  ab  aliis  dis¬ 
tincto.  Status  in  genere  est  vivendi  modus;  status  pro¬ 
prie  dictus  importat  quamdam  firmitatem,  videlicet 
stabilitatem  ex  causa  quae  mutationem  difficilem  reddat; 
v.  g.  status  peccati  et  gratiae,  status  clericalis  et  conju¬ 
galis,  vila  ebristiana. 

Dicitur  2°  Fidelium  ad  charitatis  perfectionem  tendentium . 
Finis  status  regularis  positus  est  in  ebristiana  perfectione 
acquirenda,  quae  specialiter  attenditur  secundum  chari- 
tatem.  Ad  eam  requiritur  1°  Gharitas  quae  nos  unit  Deo, 
fini  ultimo  hominis.  2°  Peculiaris  gradus  charitatis,  nam 
fideles  a  peccato  mortali  immunes  non  sunt  omnes  per¬ 
fecti.  3°  Gharitas  ita  habitualis  et  intensa  ut  hominem 
proxime  disponat  ad  agendum  facile  et  ordinarie  juxta 
Dei  praecepta  et  consilia. 

Dicitur  3°  Editis  tribus  votis ;  etc.  Tria  vota  sunt  tan- 

(0  Schmulzgrueber,  Jus  ecclesiasticum ,  lib.  Iit,  tit.  31,  de  Regula¬ 
ribus. 

quam  media  quibus  ad  perfectionem  facilius  et  tutius 
pervenitur.  In  statu  regulari  servantur  tria  consilia 
evangelica  quibus  removentur  ea  quae  maxime  perfec¬ 
tioni  obsistunt.  Ista  consilia  firmantur  voto  perpetuam 
obligationem  continente. 

Dicitur  4°  Sub  obsequio  re  gulae  communis.  Ad  statum 
religiosum  opus  est  aliqua  regula  et  regimine,  nam  sta¬ 
bilis  in  communi  vivendi  modus  ita  comparatus  est,  ut 
sine  certa  regula  et  regimine  non  subsistat. 

Dicitur  5°  Ab  Ecclesia  approbaturi,  sive  quia  agitur  de 
statu  publico  personarum,  sive  quia  norma  idonea  pro¬ 
sequendi  perfectionem  eligenda  est  et  sancienda. 

§  2.  —  Status  religiosi  distinctio  a  caeteris  statibus. 

Status  religiosus  distinguitur  1°  a  statu  clericorum, 
nam  de  fide  est  existere  hierarchiam  in  Ecclesia  ;  et  cle¬ 
rici  bonum  commune  societatis  spiritualis  prosequuntur, 
dum  regulares  proprio  bono  intendunt.  —  2°  A  statu 
laicorum  ;  etenim  fideles  vitam  communem  agunt,  et 
subsunt  communibus  Ecclesiae  legibus,  dum  religiosi 
vitam  perfectam  ex  instituto  sectantur,  ideoque  propriis 
legibus  utuntur. 

Haec  manifesta  sunt,  supposita  existentia  consiliorum 
evangelicorum.  Atqui  datur  distinctio  inter  praecepta  et 
consilia,  et  consilia  sunt  perfectiora  praeceptis.  Proba¬ 
tur  tum  ex  verbis  Christi  et  S.  Pauli,  tum  ex  Patribus 
qui  perfectionem  consiliorum  extollunt.  Igitur  professio 
publica  consiliorum  statum  distinctum  constituit. 

Consilia  sunt  quidem  innumera,  v.  g.  circa  modum 
adimplendi  praecepta.  Verum  auctores  communiter  lo¬ 
quuntur  de  tribus  consiliis  paupertatis,  castitatis  et  obe- 
dientiae,  quatenus  ea  sunt  praecipua,  et  deteris  praes  tan¬ 
tiora  media  perfectionis  acquirendae. 


4 


EXPOSITIO  METHODICA  JURIS  CANONICI. 


ARTICULUS  II 

FINIS  ET  MEDIA  YIT2E  KELIGIOS1E. 

§  1.  —  Finis  status’ religiosi  (1). 

Finis  proprius  status  regularis  est  perfectio  acquiren¬ 
da.  Status  vitae  Christianae  est  multiplex  :  dividitur  in 
statum  vitae  communis  qui  non  ordinatur  ad  perfectio¬ 
nem,  et  in  statum  perfectionis.  —  Status  perfectionis 
dividitur  in  statum  perfectionis  exercendae  (Episcopa¬ 
tum),  et  in  statum  perfectionis  acquirendae  (statum  reli¬ 
giosum).  Controvertitur  de  modo  quo  status  clericalis  or¬ 
dinetur  ad  perfectionem. 

Status  perfectionis  acquirendae  non  excludit  opera 
misericordiae  erga  proximum;  etenim  ista  opera  augent 
caritatem,  dum  gloriam  Dei,  salutem  animarum  et  leva¬ 
men  afflictorum  promovent.  Hinc  quidam  ordines  ser¬ 
vant  consilia  misericordiae.  —  Igitur  fini  proprio  super¬ 
addi  possunt  alii  fines  accidentales  qui  non  inveniuntur 
in  singulis  Religionibus,  ideoque  sunt  ratio  varietatis  Or¬ 
dinum. 

§  1.  —  Media  vitae  religiosae  (2). 

I.  De  requisitis  in  statu  perfectionis . 

1.  Aliqua  consilia  sunt  de  essentia  status  perfectionis. 
Etenim  ad  quemlibet  statum  perfectionis  requiritur  ut 
fidelis  aliquid  boni  peragendum  intendat  praeter  prae¬ 
cepta.  Ille  vero  qui  nulla  consilia  servaret,  nihil  aliud 
bonum  perageret  praeter  observantiam  praeceptorum. 
Ergo  requiritur  aliquod  consilium. 

(1)  Suarez,  de  Religione. 

(2)  Schmalzgrueber,  lib.  III,  tit.  31. 

2.  Communiter  distinguitur  status  religionis  comple¬ 
tus  seu  stricte  sumptus,  astatu  religioso  incompleto  seu 
late  sumpto.  Ad  constituendum  statum  religiosum  late 
sumptum  sufficit  observantia  cujusdam  consilii  voto 
firmata.  Iste  status  idem  est  ac  status  incompletus  per¬ 
fectionis  acquirenda?,  et  complectitur  omnes  qui  per 
aliquod  votum  et  specialem  vivendi  modum  Dei  servitio 
consecrantur. 

3.  Ad  completum  statum  perfectionis  acquirendae 
requiruntur  et  sufficiunt  tria  consilia  paupertatis,  casti¬ 
tatis  et  obedientiae.  Etenim  ille  status  omnia  perfectionis 
impedimenta  removet,  et  insuper  habet  vim  dirigendi 
omnes  hominis  actiones  ad  perfectionem.  —  Status  re¬ 
ligiosus  stricte  sumptus  est  status  tendentium  ad  per¬ 
fectionem  per  fria  consilia  voto  firmata,  seu  status  com¬ 
pletus  perfectionis  acquirendae. 

4.  Totalis  traditio  sui  Deo  facta ,  et  Dei  ministris  accep¬ 
tata  pertinet  etiam  ad  essentiam  Status  religiosi  proprie 
dicti ;  nam  iste  status  a  Patribus  et  Doctoribus  constanter 
et  communiter  ita  intellectus  est. 

II.  Tria  consilia  paupertatis ,  castitatis  et  obedientice 
sunt  essentialia  statui  religioso.  —  Proh.  Status  reli¬ 
giosus  potest  considerari  tripliciter,  quatenus  est  vel 
exercitium  perfectionis,  vel  portus  et  statio  quaedam 
quietans  animum  a  sollicitudinibus  saecularibus,  vel 
perfectum  sacrificium  seu  holocaustum  per  quod  aliquis 
totaliter  se  et  sua  offert  Deo.  Atqui  status  religiosus 
secundum  hanc  triplicem  considerationem  exigit  tria 
consilia. 

Proh.  1  *  pars  minoris.  Ad  exercitium  quaerendi  perfec¬ 
tionem  caritatis,  requiritur  ut  fidelis  a  se  removeat 
illa  per  quae  possit  impediri  ne  totaliter  ejus  affectus 
tendat  in  Deum.  Atqui  hujusmodi  sunt  tria  :  primum, 
cupiditas  exteriorum  bonorum  quae  tollitur  per  pauper- 

tatem;  secundum,  concupiscentia  sensibilium  delecta¬ 
tionum  quae  removentur  praesertim  per  castitatem ; 
tertium,  inordinatio  voluntatis  quae  per  obedientiam 
excluditur.  —  Ilaec  tria  impedimenta  designavit  S.  Joan- 
nes  bis  verbis  :  Omne  quod  est  in  mundo,  concupiscentia 
carnis  est,  et  concupiscentia  oculorum  et  superbia  vitee. 

Proh.  2a  pars.  Sollicitudinis  saecularis  inquietudo  in¬ 
geritur  homini  circa  tria  :  1°  circa  dispositionem  rerum 
externarum,  et  ista  sollicitudo  per  paupertatem  aufertur ; 
2°  circa  gubernationem  uxoris  et  liberorum,  quae  solli¬ 
citudo  per  consilium  castitatis  tollitur ;  3°  circa  dispen¬ 
sationem  propriarum  actionum,  quae  removetur  per 
obedientiam. 

Prob  3a  pars.  Holocaustum  est,  cum  aliquis  totaliter 
sua  offert  Deo.  Atqui  homo  habet  triplex  bonum  :  per 
paupertatem  offeruntur  Deo  bona  fortunae;  per  castita¬ 
tem,  corpus;  per  obedientiam,  ipse  animus  seu  propria 
voluntas  (1). 

III.  Ad  essentiam  completi  status  perfectionis  acqui¬ 
rendae,  requiritur  ut  tria  consilia  voto  firmentur.  — 
Prob.  Status  exigit  firmitatem  ex  causa.  Cum  tria  con¬ 
silia  sint  de  essentia  status  religiosi,  requiritur  stabilis 
eorum  observantia.  Causa  vero  inducens  obligationem 
permanendi  in  eorum  observatione,  non  potest  esse  nisi 
promissio  Deo  facta.  Ergo  requiritur  ut  tria  consilia  fir¬ 
mentur  voto  perpetuam  obligationem  continente. 

ARTICULUS  III 

VOTA  SOLEMNIA  ET  SIMPLICIA. 

Vota  regularium  suntsolemnia  vel  simplicia.  Haec  dis- 

(1)  S.  Tliomns,  2.  2,  quaestio  186.  —  Zallinger,  Jus  ecclesiasticum , 

lib,  III,  tit.  31. 

tinctio  constat  ex  textibus  Juris  et  unanimi  sententia 
Doctorum  qui  diversos  effectus  voto  simplici  et  solemni 
tribuunt. 

§  1.  In  quo  consistat  votorum  solemnitas. 

§  2.  An  votorum  solemnitas  sit  de  essentia  status  religiosi. 

§  3.  Institutorum  variae  species  ratione  votorum. 

§  1.  —  In  quo  consistat  votorum  solemnitas  (t). 

Id  controversum  fuit.  Tres  sunt  sententiae. 

I.  Prima  sententia,  quse  solemnitalem  reponit  in  aliquo 
ritu  benedictionis ,  confutatur.  Distinctio  votorum  non 
oritur  ab  aliqua  benedictione,  sed  ab  effectu  morali  quem 
producit  votum  solemne,  nam  existunt  religiones  in 
quibus  emittuntur  vota  solemnia,  quin  ullus  adhibeatur 
ritus  benedictionis. 

II.  Altera  sententia  eam  reponit  in  traditione  qua  vovens 
Deo  et  ordini  religioso  se  donat.  Rejicitur  ob  plures 
rationes.  1°  Si  solemnitas  consisteret  in  traditione,  non 
posset  esse  votum  simplex  quando  intervenit  traditio  ; 
atqui  traditio  intervenit  in  votis  scholasticorum  Socie¬ 
tatis  Jesu,  et  tamen  votum  remanet  simplex.  —  2°  Si  so¬ 
lemnitas  consisteret  in  traditione,  esset  juris  divini,  seu 
necessario  alligata  traditioni ;  atqui  textus  juris  probant 
eam  esse  institutionis  ecclesiasticae.  —  3°  Moralis  effectus 
voti  solemnis  non  procedit  a  sola  voluntate  voventis. 
Homo  per  se  solum  nequit  se  inhabilem  reddere  ad 
valide  contrahendum. 

III.  Communis  sententia  vindicatur.  — 1°  Ista  senten¬ 
tia  solemnitatem  voti  reponit  in  dispositione  Ecclesiae ,  ita 
acceptantis  illud,  ut  seclusa  dispensatione  apostolica 

(1)  Schmalzgrueber,  Jus  ecclesiasticum,  ]\h.  III,  tit.  34  de  Voto.  — 
Bouix,  de  Regularibus ,  sect.  III. 

sit  perpetuum,  et  voventem  inhabilem  reddat  ad  actus 
voto  repugnantes.  —  Prob.  Solemnitas  reponenda  est  in 
Ecclesiie  statuto,  si  nihil  aliud  sit  quam  vis  seu  efficacia 
voti  quosdam  actus  irritandi;  et  vis  illa  non  superveniat 
voto  nisi  ex  statuto  Ecclesiae.  Atqui  haec  duo  constant. 
4°  Iste  effectus  moralis  tribuitur  voto  in  omnibus  et  solis 
religionibus  quae  solemnes  habentur.  2°  Ista  vis  non  su¬ 
pervenit  voto  nisi  ex  statuto  Ecclesiae,  nam  ex  jure  so¬ 
lemnitas  est  institutionis  ecclesiasticae. 

2°  Yotum  solemne  paupertatis  religiosum  reddit  in¬ 
capacem  acquirendi  dominium,  dum  votum  simplex 
obstat  solummodo  ne  licite  acquirat  aut  possideat.  Dis¬ 
tinguitur  quadruplex  gradus  quo  fideles  possunt  pauper¬ 
tatem  evangelicam  vovere  :  is  excludit  usum  rerum 
superfluarum;  23  excludit  usum  liberum;  3S  excludit 
dominium;  4S  excludit  capacitatem  dominii.  —  Yotum 
solemne  castitatis  reddit  religiosum  perpetuo  inhabilem 
ad  contrahendum  matrimonium.  —  Votum  solemne 
obedientiae  efficit  ut  religiosus  non  possitpromissionibus 
erga  Deum  vel  homines  se  obligare  firmiter,  nisi  depen- 
denter  a  voluntate  superioris,  qui  valet  hujusmodi  pro¬ 
missiones  irritare. 

3°  Igitur  votorum  solemnitas  est  vis,  per  Ecclesiae 
legem  votis  alligata,  certos  effectus  producendi,  scilicet 
irritos  vel  irritabiles  faciendi  quosdam  actus  voventis, 
accidentali  votorum  perfectioni  contrarios  :  vis  perpetuo 
inhabilitandi  ad  matrimonium  :  vis  inducendi  incapaci- 
tatem  absolutam  dominii  :  vis  reddendi  irritabiles  per 
superiorem  promissiones  religiosi  erga  Deum  vel  homi¬ 
nes  factas  post  emissam  professionem. 

§  2.  —  An  votorum  solemnitas  sit  de  essentia  status  religiosi. 

lotorum  solemnitas  non  est  de  essentia  status  religiosi. 

Prob.  1°.  Ex  natura  status  religiosi.  Iste  status  re¬ 
quirit  media  perfectionis  acquirendae,  et  stabilitatem 
convenientem.  Atqui  haec  duo  habentur  independenter 
a  solemnitate  votorum.  1°  Sunt  media  quibus  removen¬ 
tur  impedimenta  perfectionis,  videlicet  vota  cum  regulis. 
Majus  quidem  incitamentum  ad  pietatem  praestatur  so¬ 
lemnitate  votorum,  quae  pleniorem  propriae  voluntatis 
abdicationem  efficit;  sed  vota  simplicia  habent  etiam 
vim  sufficientem  avertendi  animum  a  cupiditatibus,  a 
rerum  temporalium  sollicitudine,  a  propriae  voluntatis 
inordinatione.  Majus  et  minus  non  variant  species,  ait 
Suarez.  2°  Idem  dicendum  de  stabilitate.  Major  est  sta¬ 
bilitas  in  religionibus  solemnibus,  quia  mutua  est  obli¬ 
gatio  religiosi  et  religionis  :  dum  vovens  se  religioni 
tradit  in' perpetuum,  ipsa  religio  suscipit  obligationem 
illum  retinendi.  Non  ita  se  obligant  ad  invicem  ordo  et 
religiosus  in  congregatione  votorum  simplicium  ;  tamen 
stabilitas  est  sufficiens  :  professus  non  potest  propria 
sponte  recedere,  et  ordo  non  debet  eum,  nisi  de  gravi 
causa,  dimittere. 

Prob.  2°.  Ex  bullis  Gregorii  XIII,  quibus  statuitur  Je- 
suitas  scholasticos,  quamvis  emittant  vota  simplicia,  vere 
religiosos  esse.  —  Sic  finita  est,  apostolica  auctoritate, 
quiedam  antea  existens  controversia  (1). 

§  3.  —  Institutorum  variae  species  ratione  votorum  (2). 

Instituta  religiosa,  lato  sensu  intellecta,  sunt  triplicis 
generis  :  religiones ,  cie  teri  ordines  seu  congregationes 
religiosae,  congregationes  improprie  dictae. 

Per  religiones  proprie  dictas,  intelliguntur  instituta  quae 
habent  status  religiosi  essentiam  cum  votis  solemnibus. 

(1)  Gregorii  XIII  Const.  Quanto  fructuosius. 

(2J  Bonix,  de  Regularibus,  pars  II,  cap.  i. 

1. 

Per  congregationes  religiosas ,  intelliguntur  instituta 
quae  essentiam  status  religiosi  habent  cum  votis  simpli¬ 
cibus. 

Per  congregationes  improprie  religiosas ,  intelliguntur 
statuta  quae  non  habent  essentiam  status  religiosi,  sed 
formam  illius  imitantur,  et  aliquid  ex  ipso  retinent ;  v.  g. 
vel  solum  castitatis  votum,  vel  tria  vota  temporaria,  vel 
similem  modum  vivendi  sine  votis. 

CAPUT  II 

Historia  Tit*  regularis. 

Art.  I.  Origo  et  institutio  status  religiosi  in  genere. 

Art.  II.  Ratio  et  historia  variorum  ordinum. 

ARTICULUS  I 

ORIGO  ET  INSTITUTIO  STATUS  RELIGIOSI  IN  GENERE. 

§  I.  Origo  status  religiosi  ratione  auctoris. 

§  2.  Institutio  status  religiosi  ratione  temporis. 

§  1.  —  Origo  status  religiosi  ratione  auctoris  (I). 

Quaeritur  utrum  status  religiosus  quem  haeretici  de¬ 
testantur,  sit  divini  juris,  an  juris  humani. 

Prop.  —  Status  religiosus  fuit  a  Christo  institutus  quoad 
substantiam ,  non  quoad  accidentales  formas. 

Explicatur.  —  Formae  accidentales  status  religiosi  non 
debent  cum  ipso  statu  confundi.  Status  religiosus  non 
idem  est  ac  ordines  religiosi.  Verus  institutor  illius  non 
est  ille  qui  formam  accidentalem  induxit,  sed  ille  qui 

(1)  Suarez,  de  Religione ,  lib.  III.  —  Sclimalzgrueber,  Jus  ecclesias¬ 
ticum,  lib.  III,  tit.  31 . 

substantiae  ipsius  auctor  fuit.  Proinde  Christus  potuit 
statum  religiosum  instituere  quoad  substantiam,  relin¬ 
quendo  Ecclesiae  facultatem  eligendi  varios  modos  qui¬ 
bus  suscipiatur  vita  religiosa. 

Proh.  1°.  Textibus  Evangelii  quibus  Christus  praxim 
stabilem  seu  vota  consiliorum  commendat;  verbi  gratia  : 
Si  vis  perfectus  esse,  vende  quce  habes  et  da  pauperibus ,  et 
veni,  sequere  me.  (Matth.,  xix,  21).  Atqui  substantia  status 
religiosi  consistit  in  tribus  votis. 

2°  Auctoritate  Patrum,  quorum  alii  dixerunt  Christum 
nos  ad  statum  religiosum  consiliis  vocavisse;  alii  hunc 
statum  appellant  philosophiam  a  Christo  institutam ,  intro¬ 
ductam  ;  alii  extollunt  vitam  religiosam  ut  imitationem 
vitae  quam  Christus  cum  suis  Apostolis  instituit. 

3°  Ex  nota  sanctitatis  Ecclesiae  catholicae  propria. 
Sanctitas  in  Ecclesia  manifestari  debet  exercitio  omnium 
virtutum  in  summo  gradu,  ita  ut  consilia  evangelica 
complectatur.  Atqui  publica  professio  consiliorum  est 
ipsemet  status  religiosus.  Ergo  status  religiosus  pertinet 
ad  sanctitatem  Ecclesiae  Christi. 

Igitur  Status  religiosus  dici  potest  de  jure  divino,  non 
praecipiente,  sed  consulente.  Haec  est  doctrina  omnium 
catholicorum  recte  sentientium,  ait  Suarez.  —  Opinio 
eorum  qui  dicunt  statum  religiosum  esse  solum  institu¬ 
tionis  ecclesiasticae,  est  periculosa  et  temeraria  :  pericu¬ 
losa,  nam  favet  novatoribus  qui  statum  religiosum  abro¬ 
gare  moliuntur;  temeraria,  nam  Pius  VI  in  Brevi  dog¬ 
matico  asserit  :  Regularium  abolitio,  a  Conventu  nationali 
decreta,  laedit  statum  publicae  professionis  consiliorum  euan¬ 
gelicorum. 

In  institutione  Ordinum,  aliquam  partem  concedimus 
privatis  et  sanctis  viris  religiones  proponentibus  et  for¬ 
mantibus,  majorem  Ecclesiae  quae  illas  recognoscit  et 
approbat,  maximam  Christo  religiosi  status  conditori. 

§  2.  —  Institutio  status  religiosi  ratione  temporis  (1). 

I.  Regula  ad  dignoscendum  utrum  prioribus  Ecclesiae 
saeculis  extiterint  veri  religiosi. 

1°  Distinguitur  religiosi  status  professio  expressa  et 
tacita.  Expressa  dicitur  quando  religionem  profitens,  id 
verbis  enuntiat,  proferendo  formulam  triplicis  voti. 
Tacita  professio  vocatur,  quando  profitens  suam  volun¬ 
tatem  verbis  non  exprimit,  aliquo  tamen  externo  et  con¬ 
sueto  signo  sufficienter  patefacit,  v.  g.  religiosum  habi¬ 
tum  assumendo.  Ex  sententia  communi,  professio  tacita 
sufficere  potest;  igitur  ex  eo  quod  prioribus  Ecclesiae 
saeculis  non  reperiatur  usus  expressae  professionis,  mi¬ 
nime  sequitur  eo  tempore  religiosos  deesse. 

2°  Vita  communis  ad  statum  religiosum  pertinet,  non 
ex  natura  illius  status,  nam  vita  solitaria  potest  esse 
status  perfectionis,  sed  ex  legibus  Ecclesiae  quae  jamdu- 
dum  non  solet  vitam  solitariam  approbare.  Igitur  ex 
eo  quod  prioribus  Ecclesiae  saeculis  non  reperiatur  vita 
communis,  negandum  non  est  eo  tempore  religiosos 
fuisse. 

3°  Negandum  non  est  prioribus  saeculis  exstitisse  reli¬ 
giosos,  ex  eo  quod  tunc  non  exstiterint  Coenobitae  neque 
Anachoretae  ;  nam  potuerunt  religiosi  vitam  privatam 
agere  in  urbibus  atque  in  propriis  aedibus. 

4°  Religiosos  prioribus  temporibus  exstitisse  consta¬ 
bit,  si  probetur  tunc  exstitisse  homines,  qui  triplex  con¬ 
silium  evangelicum  voventes  se  Deo  dicaverint,  aliquo 
acceptante,  nomine  Dei,  traditionem  eorum. 

II.  1  anis  argumentis  evincitur ,  tribus  prioribus  sceculis  et 
ab  ipsis  Apostolorum  temporibus  religiosos  exstitisse. 

(1)  Bouix,  de  Regularibus,  sect.  IV.  —  Mabillon,  Acta  ordinis  S.  Be¬ 
nedicti.  —  Martfene,  Commentaria  in  Regulam  S.  Benedicti. 

1°  Falsum  est  scriptores  ecclesiasticos  esse  unanimes 
in  neganda  status  religiosi  existenlia  ante  iv  saeculum. 
Multi  sententiam  contrariam  tenent,  v.  g.Suarez,  S.  Tho- 
mas,  S.  Bernardus. 

2°  Plerique  eorum  qui  credunt  Therapeutas  aegyptia- 
cos  temporis  apostolici  fuisse  Christianos,  etiam  mona¬ 
chos  fuisse  credunt. 

3°  Vere  religiosi  fuerunt  primi  fideles  multi  Ecclesia? 
Jerusalem.  Ea  erat  persuasio  Patrum  iv  saeculi,  v.  g. 
S.  Augustini,  Ghrysoslomi,  Hieronymi. 

4°  Religiosi  fuerunt  tribus  prioribus  saeculis  illi  fideles 
qui  vocati  sunt  Ascetce,  scilicet  philosophi  Christiani  qui 
per  praxim  trium  consiliorum  se  Dei  servitio  vovebant. 

o°  Ante  iv  saeculum  et  ab  ipsis  Apostolorum  tempo¬ 
ribus  verae  moniales  exstiterunt.  Hoc  constat  ex  actis 
martyrum;  tunc  enim  exstabant  virgines  Deo  conse¬ 
cratae  perpetuo  castitatis  voto,  quae  bona  sua  vel  abdi¬ 
cantes,  vel  piis  operibus  impendentes,  speciali  obedien- 
tiae  vinculo  suberant  auctoritati  Episcoporum. 

G°  Ex  ipsa  Ecclesiae  natura,  concluditur  temporibus 
apostolicis  religiosos  exstitisse.  Christus  instituit  Eccle¬ 
siam  ut  sanctitatis  nota  perpetuo  fulgeret.  Atqui  nota 
sanctitatis  complectitur,  non  solum  praxim  virtutum 
quae  ad  salutem  consequendam  sufficiant,  sed  etiam 
consiliorum  observantiam  et  publicam  professionem, 
seu  statum  religiosum.  Ergo  in  Ecclesia  quovis  tempore 
exstiterunt  et  existent  religiosi. 

In  errorem  inducunt  1°  Illi  auctores  qui  vitae  monas¬ 
ticae  originem  repetunt  a  sanctis  Paulo,  Antonio,  Hila- 
rione.  Etenim  isti  Sancti,  ex  verbis  Atbanasii  et  Hiero¬ 
nymi,  primi  eremum  incoluerunt ,  non  instituerunt  vitam 
religiosam.  —  2°  Quidam  moderni  asserentes  statum  re¬ 
ligiosum  non  esse  in  Ecclesia  indefectibilem;  nam  per¬ 
tinet  ad  integritatem  Ecclesiae. 

ARTICULUS  II 

RATIO  ET  HISTORIA  VARIETATIS  ORDINUM. 

§  1.  Ratio  varietatis  Ordinum. 

§  2.  Periodi  vitae  religiosae. 

§  1.  —  Ratio  varietatis  Ordinum  (1). 

I.  Vindicatur  illius  aequitas.  —  Ista  varietas  fuit  conve¬ 
niens  ad  decorem  et  uiilitatem  Ecclesiae,  majusque  Dei 
obsequium. 

1.  Ad  decorem  Ecclesiae,  quae  incedit  tanquam  regina 
circumdata  varietate  ordinum. 

2.  Ad  utilitatem  Ecclesiae  ;  attentis  diversis  hominum 
temperamentis  et  propensionibus,  ad  perfectionem  ac¬ 
quirendam  non  convenit  una  omnibus  religio.  Alii 
enim  solitudinem  amant,  alii  vitam  socialem  ;  bis  placet 
vita  activa,  illis  contemplativa;  alii  sunt  apti  ad  labores 
corporis,  alii  ad  studia  et  spiritualia  exercitia.  Ut  om¬ 
nium  saluti  consulatur,  juvat  Ordinum  varietas. 

3°  Ad  m,ojus  Dei  obsequium  ;  omnibus  caritatis  operi¬ 
bus,  omnibus  officiis  spiritualibus  non  sufficit  una  reli¬ 
gio.  Unde  ait  Gregorius  XIII  :  Pro  temporum  varietate 
providit  Deus  varias  religiones ,  prout  occasiones  vel  necessi¬ 
tates  temporum  postulabant . 

II.  Principia  distinctionis  Ordinum.  —  Omnes  Ordines 
conveniunt  in  fine  essentiali  et  in  mediis  principalibus, 
scilicet  in  votis  quibus  ad  perfectionem  caritatis  ten¬ 
dunt.  Duo  sunt  principia  varietatis  Ordinum,  scilicet 
finis  proprius  et  diversitas  regulae.. 

(I)  Zallinger,  Jus  ecclesiasticum,  lib .  1H,  tit.  31.  —  Devoti,  Institu¬ 
tionum  canonicarum  lib.  I,  tit.  9. 

Quatuorsunt  regula?  principaliores,  Basilii,  Augustini, 
Benedicti,  Francisci.  Alteram  e  quatuor  amplexati  sunt 
plerique  fundatores  Ordinum,  additis  statutis  seu  con¬ 
stitutionibus  peculiaribus,  quibus, suam  quisque  fami¬ 
liam  ad  finem  proprium  adduceret. 

Ratione  finis,  Ordines  generatim  distinguuntur  in 
tres  classes,  quatenus  vitam  contemplativam,  activam, 
mixtam  profitentur. 

Juxta  S.  Thomam,  excellentia  unius  Ordinis  supra 
alium  principaliter  attenditur  secundum  finem.  —  Inter 
religiones,  supremum  gradum  tenent  mixtse  quse  sic 
contemplationi  vacant,  ut  ex  plenitudine  contempla¬ 
tionis  contemplata  fidelibus  communicent  per  doctri¬ 
nam  et  alia  officia  spiritualia.  Sicut  enim  magis  est 
illuminare  quam  luceresolum,  sic  magis  est  contemplata 
aliis  ex  charitate  tradere,  quam  contemplari  tantum. 
Hoc  fuit  officium  Christi  et  Apostolorum.  —  Secundum 
gradum  tenent  religiones  qua?  ad  contemplationem  ordi¬ 
nantur;  tertium  quse  circa  res  temporales  occupantur. 
Vita  contemplativa  prEeeminet  activa?  solum  juxta  illud 
Christi  :  Maria  optimam  partem  elegit. 

III.  Divisiones  generales  Ordinum.  —  Religiones  sunt 
1°  Solitarise  quse  non  supersunt,  et  Coenobita?.  —  2°  Con» 
templativse,  activse,  mixtse.  —  3°  Militares  et  non  mili¬ 
tares.  —  4°  Monachales  et  clericales.  —  5°  Mendicantes 
et  non  mendicantes.  —  6°  Ordines  hominum  et  femina¬ 
rum. 

Ordines  contemplativi : —  Religio  S.  Basilii.  —  Reli¬ 
gio  S.  Benedicti,  cujus  diversse  familia?  :  Ordo  Clunia- 
censis,  Camaldulensis,  Cisterciensis  quem  illustravit 
S.  Bernardus,  et  ex  quo  orti  sunt  Trappenses.  —  Reli¬ 
gio  Carthusiensis  a  S.  Brunone  instituta. 

Ordines  vitee  mixtee  dediti:  —  1°  Canonici  regulares 
quorum  fundatores  habentur  Eusebius  Vercellensis  et 

S.  Augustinus.  Inter  eos  recensentur  regulares  ordinis 
Praemonstratensium  a  S.  Norberto  instituti.  —  2°  Ordi¬ 
nes  mendicantes  :  Fratres  praedicatores  seu  Dominicani; 
Fratres  minores  seu  Franciscani,  qui  sub  regula  S.  Fran- 
cisci  mililant  in  tribus  Congregationibus :  Observantium, 
Capuccinorum,  Conventualium  ;  Carmelitae  ;  Augusti- 
niani.  His  quatuor  ordinibus  accensentur  Servitae  seu 
Servi  B.  Mariae ;  Minimi  a  S.  Francisco  de  Paula  insti¬ 
tuti.  —  3°  Clerici  regulares  :  Theatini,  Barnabitae,  Je- 
suitae,  Redemptoristse. 

Ordines  qui  vitam  activam  sectantur  :  1°  Ordines  mili¬ 
tares  :  Equites  S.  Joannis  Jerusalem,  postea  dicti  Rho¬ 
dienses  et  Melitenses;  Templarii ;  Equites  Teutonici.  — - 
2°  Religiones  de  redemptione  captivorum:  Trinitarii ; 
Oi'do  deMercede  Beatae  Mariae.  —  3°  Ordines  hospitales, 
v.  g.  Ordo  S.  Joannis  a  Deo. 

§  2.  —  Periodi  vitae  religiosae. 

[.  Vita  regularis  ante  S.  Benedictum.  - 

II.  Periodus  Benedictina. 

III.  Vita  regularis  a  saeculo  xin. 

I.  —  Vita  regularis  ante  S.  Benedictum. 

1.  Vita  regularis  ante  saeculum  iv. 

2.  Periodus  vitae  monasticae. 

1.  Vita  regularis  ante  saeculum  iv  (1). 

Prioribus  saeculis,  praeter  Apostolos  et  multos  fideles 
Jerusalem,  inveniuntur  ascetae  et  virgines  ab  Episcopis 

(1)  Mabillon,  Praefatio  in  Annales  Benedictinorum .  —  Montalem- 
bcrt.  les  Momes  d  Occident .  —  Phillips,  Manuale  juris  ecclesiastici 
§  312. 

Deo  dicatae.  Ex  documentis,  pauca  fuerunt  hujusmodi 
instituta;  ratio  est  in  conditione  temporum.  Ecclesia 
vivebat  inter  persecutiones.  Deus,  priusquam  vocaret 
homines  ad  solitudinem,  eos  vocavit  in  mundum  ut 
exemplo  mortis  propagarent  religionem  Christianam. 
Cessante  persecutione,  Deus  suscitavit  studium  aliquo¬ 
rum,  ut  per  praxim  perfectionis  supplerent  exemplis 
martyrum. 


2.  Periodus  vitae  monasticae  (1). 

I.  Multi  hominum,  ut  declinarent  impetus  persecuto¬ 
rum,  se  receperunt  in  solitudines,  et  liberius  contem¬ 
plationi  rerum  divinarum  operam  dederunt.  Hujus  vitae 
auctor  fuit  Paulus,  illustrator  Antonius. 

Nondum  coaluerant  societates  hominum,  qui  suam 
vitam  ad  certas  regulas  conformarent,  et  nullum  condi¬ 
tum  erat  coenobium.  Pachomius  vitam  communem  in¬ 
stituit,  et  in  Thebaide  monasteria  aedificanda  curavit. 
Unde  monachi  divisi  sunt  in  duas  classes  :  alii  erant 
eremitae  seu  anachoretae,  alii  vero  ccenobitce. 

Pachomii  exemplum  aliae  regiones  in  Oriente  imitatae 
sunt,  ac  denique  S.  Basilius  monasticum  institutum  per¬ 
fecit,  deditque  regulas,  quibus  omnes  fere  monachi 
orientales  utebantur. 

In  Occidentem  instituta  monachorum  detulit  S.  Atha- 
nasius,  qui  Latinis  proposuit  exemplum  S.  Antonii. 
Deinceps  plura  monasteria  erecta  fuerunt  a  S.  S.  Am¬ 
brosio,  Honorato,  Martino. 

II.  Animadversiones.  —  1.  Praecipua  monastici  insti¬ 
tuti  ratio  erat,  ut  monachi  animum  ad  divina  intende- 

(1)  S.  Hieronymus.,  Ep.  ad  Eustochium.  —  Thomassin,  Vetus  et 
Nova  Ecclesice  disciplina ,  pars  I,  lib.  III.  —  Devoti,  Institutiones  ca- 
nonicce ,  lib.  I,  tit.  ix. 

rent,  et  procul  a  populi  tumultu  viventes  praepositis 
obedirent,  sibique  manuum  labore  victum  quaererent, 
et  corpus  castigarent.  Habebant  tamen  singula  monas¬ 
teria  propriam  ac  peculiarem  regulam  ;  quaedam  scriptis 
legibus  utebantur;  quibusdam  regulae  loco  erat  vivendi 
ratio  probata  majorum  traditione;  quibusdam  abbatis  vo¬ 
luntas.  Sed  quoniam  eorum  unum  erat  propositum,  ut  sci¬ 
licet  monachi,  procul  a  sollicitudine  rerum  humanarum, 
divinis  vacarent,  idcirco  rectorum  arbitrio  nova  regula 
interdum  recipiebatur.  t 

2.  Monachi  olim  ordinibus  initiati  non  erant.  Sed  in¬ 
terdum  eorum  aliquis  ab  Episcopo  inter  clericos  refere¬ 
batur,  praesertim  ut  in  sacello  monasterii  divina  pera¬ 
gerent.  Denique  propter  utilitatem  Ecclesiae  receptum 
est,  ut  monachi  sacris  ordinibus  initientur. 

II.  —  Periodus  Benedictina  (1) 

Sexto  saeculo  S.  Benedicius  primum  Sublaci.  deinde 
in  Monte  Cassino  monasteria  erexit.  Certam  constiluit 
regulam,  quam  postea  cuncti  fere  occidentales  monachi 
secuti  sunt,  sive  qui  ab  antiquioribus  Patribus  institutio¬ 
nes  acceperant,  sive  qui  novas  domus  construere  vole¬ 
bant. 

I.  Interdum  in  uno  eodemque  coenobio  plures  vige¬ 
bant  regulae,  additis  aut  demptis,  quae  pro  conditione 
temporum  ac  locorum  opportuna  videbantur.  Attamen  in 
tanta  regularum  diversitate,  magna  erat  inter  omnes 
monachos  animorum  consensio,  unaque  societas.  Quare 
facilis  erat  transitus  ex  uno  in  aliud  monasterium.  Ve¬ 
rum  S.  Benedictus  monachos  suos  perpetuo  voluit 

(1)  Holstenius,  Codex  regularum  monasticarum.  —  Mabillon,  An- 
nales  ordinis  S.  Benedicti ,  Praefatio.  —  Thomassin,  Vetus  et  Nova 
Ecclesice  disciplina,  pars  I,  lib.  III,  cap.  xxiv  et  xxv. 

obstrictos  regula,  quam  semel  essent  amplexi ;  ita  recto¬ 
ribus  et  monachis  adempta  fuit  libertas  mutandi  regulam 
et  monasterium. 

II.  Monasteria  prius  in  unum  corpus  non  coalescebant; 
non  erant  alia  aliis  subordinata ;  non  ab  uno  generali 
Praefecto  administrata  ;  sed  ab  invicem  separata  diversos 
habuere  rectores.  Ubi  vero  ad  remissionem  lapsa  fuit 
regula,  eam  Benedictus  Anianensis  restauravit,  et  pri¬ 
mus  multis  coenobiis  praefuit.  Reformationis  causa, 
institutae  sunt  diversae  congregationes,  quarum  Abbates 
plurima  monasteria  principi  monasterio  subjecerunt, 
v.  g.  Congregatio  Cluniacensis. 

Exinde  Ordinum  varietas  incoepit,  et  regimen  regulare 
imitatur  gubernationem  Ecclesiae  universa  is.  Sicut  enim 
diceceses  ab  Episcopis  reguntur,  simulque  supremo  Pas¬ 
tori  subsunt,  ita  in  societate  monastica  singulis  monas¬ 
teriis  praeficiuntur  Abbates,  universisque  praeest  Abbas 
generalis. 


III.  —  Vita  regularis  a  saeculo  xm. 

1.  Periodus  Mendicantium. 

2.  Periodus  Clericorum  Regularium. 


1.  Periodus  Mendicantium  (1). 

I.  Ordinum  diversitatem  nimiam  Concilium  Latera¬ 
nense  prohibuit.  Ad  hanc  periodum  referuntur  Canonici 
regulares,  Ordines  militares,  Mendicantes  vitam  activam 
contemplationi  consociantes. 

II.  Canonici  regulares  huic  letati  adseribuntur  quoad 

(1)  Tliomassin.,  Vetus  et  Nova  Ecclesia  disciplina,  parsl,  lib.  III, 
cap.  xx.  —  Decretalium  lib.  III,  tit.  xxxvi.  —  Wadding,  Annales 
Minorum.  —  Mamachii  Annales  Ordinis  Vrcedicatorum, 

propagationem  et  confirmationem,  non  vero  quoad  ori¬ 
ginem. 

III.  Ordines  militares,  nempe  Milites  Hospitales,  Tem- 
plarii.  Fratres  Teutonici,  instituti  sunt  in  obsequium  Dei 
et  exercitium  caritatis,  non  propter  aliquid  terrenum, 
ut  Christianos  ab  incursu  Saracenorum  tuerentur. 

IV.  Ordinibus  mendicantibus  dux  fuit,  studio  pauper¬ 
tatis,  S.  Franciscus.  Hunc  imitati  sunt  Dominicani,  qui 
ex  Canonicis  regularibus  procedunt;  regulares  Carmeli- 
tae,  eremitae  S.  Augustini. 

2.  Periodus  Clericorum  Regularium  (1). 

I.  Novi  Ordines,  nempe  Theatini,  Barnabitae,  Jesuitae, 
Redemptoristae,  etc.,  ex  una  parte  imitantur  vitam  cleri¬ 
calem  Canonicorum  regularium,  ex  altera  per  universam 
Ecclesiam  diffunduntur  instar  Mendicantium. 

II.  Ad  occurrendum  scandalis  quae  in  ordinibus  lan¬ 
guescentibus  irrepserant,  attenuatus  est  rigor  vitae  regu¬ 
laris  ;  pariter  ad  abusus  tollendos  Concilium  Tridentinum 
exemptiones  temperavit. 

III.  ObedienLia  Jesuitarum  opponitur  rebellioni  et  su¬ 
perbiae  illorum  qui  Ecclesiam  insectantur. 

IV.  Opera  charitatis,  quibus  instant  instituta  S.  Vin¬ 
cendi  a  Paulo,  medentur  egoismo  nostri  temporis. 

V.  Ante  hujus  Sancti  instituta,  moniales  vitam  con¬ 
templativam  duxerant.  Nunc  vero,  ut  multiformis  Eccle¬ 
siae  sanctitas  innotescat,  Congregationes  mulierum  ope¬ 
ribus  misericordiae  vacant. 

(1)  Concilium  Tridentinum,  sess.  XXV,  cap.  m.  — Pauli  111  const. 
Regimini  universalis .  ■ —  Phillips,  Manuale  juris  eccl.,  §  314. 

CAPUT  III 

€$uibus  legibus  regulares  subjiciuntur. 

Art.  I.  Approbatio  Ecclesiae. 

Art.  II.  Norma  ingrediendi  statum  religiosum. 

Art.  III.  Obligationes  regularium. 

Art.  IV.  Jura  regularium. 

Art.  V.  Regimen  regularium. 

ARTICULUS  I 

APPROBATIO  ECCLESLE  (1). 

I.  Controvertitur  an  ad  essentiam  status  religiosi 
pertineat  Ecclesiae  approbatio,  quam  requirit  jus  positi¬ 
vum  a  tempore  Innocentii  III.  —  Sensus  quaestionis  est, 
utrum  approbatio  requiratur  etiam  de  jure  divino,  utrum 
olim  status  religiosus  esset  vivendi  modus  caeteris  con¬ 
ditionibus  gaudens ,  sed  ab  Ecclesia  non  approbatus 
neque  prohibitus.  —  Bellarminus  ita  solvit  dubium  :  duo 
in  omni  religione  inveniuntur,  essentia  religionis  et  certus 
modus  vivendi.  Religionis  essentia  quae  in  tribus  votis 
sita  est,  non  indiget  approbatione ,  cum  in  Evangelio 
fundamentum  habeat.  Modus  autem  varius  quo  tria  vota 
suscipi  possunt,  seu  modus  vivendi,  confirmatione  indi¬ 
gere  potest,  et  nunc  reipsa  propter  jus  positivum  indiget. 

II.  Approbatio  Ordinum  duo  judicia  includit,  videlicet 
judicium  de  probitate  rei ,  et  licentiam  illam  exsequendi : 
1°  Judicium  speculativum,  modum  vivendi  a  nova  reli¬ 
gione  inductum  esse  sanctum,  sine  errore  vel  supersti¬ 
tione  et  tam  in  fine  quam  in  mediis  viam  perfectionis 

(1)  Schmalzgrueber,  Jus  ecclesiasticum,  lib,  III,  tit.  xxxi. 

obtinere,  ideoque  esse  aptum  ut  in  religiosum  statum 
erigatur  et  consecretur. 

2°  Judicium  practicum,  quo  talis  -vivendi  modus  erigi¬ 
tur  in  religionem,  certique  Christiani,  qui  huic  nomen 
dant,  in  communitatem  ordinantur,  concessa  ipsis  potes¬ 
tate  se  regendi  et  socios  admittendi. 

Ecclesia  per  Pontificem  est  infallibilis  in  judicio  spe¬ 
culativo.  Ratio  est,  quia  Pontifex  errare  nequit  in  his 
quae  ad  mores  pertinent,  cum  gravi  detrimento  Ecclesiae. 
Atqui  talis  esset  error  in  approbatione  Ordinum ;  nam 
ordo  religiosus  approbatur  pro  universa  Ecclesia,  et 
omnibus  fidelibus  proponitur  ut  via  secura  salutis  et 
perfectionis. 

Quoad  judicium  practicum,  quo  pronuntiatur  talem 
ordinem  esse  tali  tempore  utilem  Ecclesiae,  non  constat 
Pontificem  esse  infallibilem;  tamen  non  omni  divina 
assistenlia  destituitur,  et  habet,  pro  se  praesumptionem 
prudeniiae,  cui  nullus  privatus,  sine  temeritate,  suam 
anteponere  potest. 

III.  Lex  Ecclesiae.  —  Concilium  Lateranense  ab  Inno- 
centioIII  celebratum  (1215),  statuit :  Ne  nimia  religionum 
diversitas  gravem  in  Ecclesiam  Dei  confusionem  inducat, 
firmiter  prohibemus  ne  quis  de  ccetero  novam  religionein  inve¬ 
niat  ;  sed  quicumque  ad  religionem  converti  voluerit ,  unam  de 
approbatis  assumat.  Similiter  qui  voluerit  religiosam  do¬ 
mum  de  novo  fundare,  regulam  et  institutionem  accipiat  de 
approbatis.  —  Concilium  Lugdunense,  a  Gregorio  X 
habitum  (1274),  prohibet,  ne  aliquis  de  ccetero  novum,  ordi¬ 
nem  aut  religionem  adinveniat,  et  ordines  qui  nullam  confir¬ 
mationem  Sedis  Apostolicce  meruerunt,  improbat. 

Ex  his  legibus,  ne  fideles  regulis  nocivis  decipiantur, 
aut  numerus  regularum  nimium  augeatur,  non  licet  no¬ 
vum  ordinem  constituere  sine  auctoritate  S.  Sedis.  Duo 
maximi  momenti  sequuntur  :  1°  Approbatio  est  neces- 

saria  ordinibus,  ut  institutum  erigatur  in  religionem. 
2°  Approbatio  S.  Sedi  reservatur. 

Ista  lex  est  simul  proliibens  et  irritans.  Etenim  1°  Con¬ 
cilium  Lugdunense  improbat  ordines  qui  nullam  con¬ 
firmationem  Sedis  Apostolicie  meruerunt.  2°  Institutum 
prohibitum  non  est  status  perfectionis,  neque  vota 
emittit  nomine  Dei  et  Ecclesice. 

Igitur  irrita  est  professio  facta  in  hujusmodi  Ordini¬ 
bus. 

Lex  non  tantum  intellecta  est  de  religionibus  solem- 
nibus,  sed  etiam  complectitur  Congregationes  religiosas, 
praesertim  Congregationes  cum  votis  simplicibus.  Hoc 
constat  :  1°  Ex  verbis  legis  :  ordinem  aut  religionem.  2°  Ex 
fine  legis  :  lex  condita  fuit  ne  confusio  induceretur  ex 
nimia  multitudine  Ordinum. 

Consuetudine  jam  inductum  est,  consentientibus  Pon¬ 
tificibus,  ut  novae  Congregationes  religiosae  de  sola  li¬ 
centia  Episcoporum  inchoarentur. 

IV.  Norma  erigendi  novos  conventus.  —  1°  In  tribuna¬ 
libus  romanis,  ait  Benedictus  XIV,  communis  evasit 
sententia,  non  licere  regularibus  novum  monasterium 
erigere  sine  licentia  S.  Sedis.  Istud  beneplacitum  S.  Se¬ 
dis  non  videtur  necessarium  quoad  congregationes  quae 
vota  solemnia  non  habent. 

2°  Jure  communi  juxta  Concilium  Trid.  requiritur 
ipsius  Episcopi  licentia, quam  vicarius  generalis  non  con¬ 
cedit  absque  speciali  mandato.  Episcopus  non  potest, 
sine  rationabili  causa,  eam  denegare;  sed  tenetur  pro¬ 
spicere  ne  novus  conventusdetrimentum  afferat,  sive  reli¬ 
giosis  institutis  in  loco  jam  exislentibus,  sive  parochiis. 

3°  Si  Episcopo  non  constet  conventum  sine  detrimento 
aliorum  erigi  posse,  suam  non  fert  sententiam,  contra 
quam  datur  appellatio,  nisi  vocatis  et  auditis  conven¬ 
tuum  Prioribus. 

4°  Parochus  potest  adire  Episcopum,  reclamandi 
causa;  sed  non  constat  an  Episcopus  teneatur  ipsum 
vocare ;  consensus  Parochi  non  est  necessarius.  Paro¬ 
chus  potest  novi  conventus  erectioni  se  opponere,  et 
appellare,  ob  praejudicia  j urium  parochialium  vere  lse- 
siva,  non  vero  regulariter  ob  praejudicia  improprie  dicta, 
quae  sunt  casus  frequentissimus. 

5°  Requiritur  ut  in  conventu  duodecim  regulares 
sustentari  valeant,  alioquin  conventus  remanet  omni¬ 
modae  jurisdictioni  Episcoporum  subjectus. 

6°  Ad  erigendos  monialium  conventus,  requiritur  non 
beneplacitum  S.  Sedis  extra  Italiam,  sed  numerus  con¬ 
veniens,  et  licentia  Episcopi  (1). 

ARTICULUS  II 

NORMA  INGREDIENDI  STATUM  RELIGIOSUM. 

§  1 .  De  admittendis  in  statum  religiosum. 

§  2.  De  novitiatu. 

§  3.  De  professione. 

§1.  — De  admittendis  in  statum  religiosum  (2). 

Admittendi  sunt,  qui  prudenter  reputantur  divinitus 
vocati,  et  aliunde  liberi  sunt  ab  omni  impedimento. 

I.  Requiritur  vocatio  divina,  id  est,  actus  providentiae 
supernaturalis,  quo  Deus  aliquos  inducit  et  disponit  ad 
perfectionem  in  statu  religioso  quaerendam.  —  Ordinaria 
vocationis  signa  sunt  impulsus  internus  ;  animus  con¬ 
stans  perfectionis  acquirendae  per  vota  cujusdam  ordinis; 
aptitudo  quae  sita  est  in  indole  recta  et  docili,  in  scientia 

(1)  Bouix,  de  Regularibus,  pars  11,  sect.  1. 

(2)  Schmalzgrueber,  Jus  ecclesiasticum ,  lib.  III,  tit.  xxxi,  §  3.  — * 
Bouix,  de  Regularibus ,  pars  V. 

relative  sufficienti,  carentia  defectuum  instituto  eligendo 
repugnantium. 

II.  Requiritur  immunitas  ab  impedimentis.  Jure  com¬ 
muni  impediuntur  1°  Episcopi  sine  licentia  Papa?,  nam 
ratione  officii  principalis  in  dioecesibus,  perpetuo  ligan¬ 
tur  suae  Ecclesiae  sub  obedientia  Pontificis.  —2°  Conju¬ 
ges,  consummato  matrimonio,  nequeunt  ingredi  reli¬ 
gionem  nisi  de  consensu  compartis,  aut  nisi  propter 
notorium  adulterium  illius ;  vinculum  enim  matrimo¬ 
niale  pertinet  ad  ordinem  justitiae,  contra  quam  virtus 
religionis  non  praevalet.  Matrimonium  ratum  solvitur 
professione  solemni ;  duo  menses  jure  conceduntur  con- 
jugibus  ad  deliberandum  de  ingressu  religionis.  — - 
3°  2Ere  alieno  gravati  vel  reddendae  rationi  administra- 
tionis  obnoxii.  —  -4°  Criminosi.  —  5°  Filii  qui  tenentur 
egestatem  parentum  sublevare.  Consensus  parentum  de 
honestate  postulatur,  non  est  de  necessitate  adhiben¬ 
dus. 

III.  An  clerici  possint  statum  religiosum  ingredi ,  non 
obtenta  prius  Episcopi  licentia.  —  1°  Clericus  officium 
dimissurus  debet,  ex  ipso  jure  naturali,  consilium  suum 
Episcopo  aperire.  Verum  aliud  est  discedendi  licentiam 
obtinere,  aliud  de  discessu  Episcopum  facere  certiorem. 
—  2°  Episcopus  non  potest,  regulariter  loquendo,  suum 
assensum  denegare  clerico  postulanti  liberum  ingressum 
religionis. 

Prob.  1°  Ex  juris  textibus.  In  canone  Duce  sunt,  Urba¬ 
nus  papa  statuit  :  Si  quis  sub  Episcopo  populum  retinet  et 
saeculariter  vivit,  si  afflante  Spiritu  Sancio,  in  aliquo  mo¬ 
nasterio  salvare  se  voluerit ,  etiam  Episcopo  contradicente , 
eat  liber  nostra  auctoritate.  — ■  2°  Ex  unanimi  canonista- 
rum  sententia  quam  in  Brevi  refert  Benedictus  XIV.  — 
3°  Ratione  :  ex  religiosi  status  natura  et  institutione. 
Clerici  habent  a  Christo  libertatem  sectandi  vitam  per- 

^  II.  2 

fectiorem.  Haec  facultas  non  adimitur  obedientia,  qua? 
promittitur  juxta  leges  Ecclesiae. 

3°  Duo  casus  excipiuntur.  1°  Si  Ecclesia  grave  dam¬ 
num  pateretur  ex  discessu  presbyteri,  posset  Episcopus 
eum  retinere  aut  repetere.  —  2°  Si  clericus  fuerit  gra¬ 
tuito  educatus  sub  conditione,  quod  in  dioecesi  ministe¬ 
rium  exerceat  per  tempus  determinatum,  nequit  antea 
religionem  ingredi. 

4°  Ex  auctoritate  Pii  IX  (decreto  25  Januarii  1848) 
statutum  est  :  In  quocumque  ordine ,  congregatione ,  sive  in 
iis  emittantur  vota  solemnia,  sive  simplicia ,  nemo  ad  habi¬ 
tum  admittatur  absque  testimonialibus  litteris ,  tum  Ordina¬ 
rii  originis ,  tum  etiam  Ordinarii  loci  in  quo  postulans  ultra 
annum  moratus  fuerit.  Ordinarii ,  postquam  diligenter  ex- 
quisiverint  de  postulantis  qualitatibus ,  referre  debeant  de 
ejus  natalibus ,  aetate ,  moribus,  vita,  fama ,  conditione , 
educatione,  scientia.  Sciant  Ordinarii ,  eorum  conscientiam 
super  veritate  expositorum  oneratam  remanere,  nec  ipsis  li¬ 
berum  esse  hujusmodi  litteras  denegare.  —  Eodem  decreto, 
contra  regulares  qui  illud  non  servarent,  statuitur  poena 
privationis  officiorum. 

§  2.  —  De  novitiatu  (1). 

I.  Necessitas.  —  Novitiatus  est  probatio  vitee  religiosae, 
mutuum  experimentum  quo  religio  qualitates  novitii,  et 
novitius  austeritatem  ordinis  experitur.  Cum  probatio  ad 
omnes  status  praemittatur,  et  perfectio  sit  ardua,  legibus 
Ecclesiae  sapienter  requiritur  novitiatus  ad  confirman¬ 
dam  aptitudinem,  voluntatem  et  spem  postulantis,  ne 
ex  professione  temere  facta  sequantur  gravia  damna. 

II.  Ad  quem  pertinet  novitios  admittere  ?  —  Approbatio 

(1)  Zallinger,  Jus  ecclesiasticum,  lib.  III. 

includit  facultatem  admittendi  novitios.  De  jure  com¬ 
muni,  virorum  ordines  a  S.  Sede  approbati  non  pendent 
ab  Episcopo  in  admittendis  noviliis.  Aliter  constitutum 
est  a  Concilio  Tridentino  de  monialibus,  ut  earum  liber¬ 
tati  prospiceretur. 

III.  Locus,  habitus,  duratio.  —  Novitiatus  generaliter 
peragitur  in  monasterio  in  quo  novitius  professurus  est. 
—  Incipit  a  tempore  susceptionis  habitus,  in  religionibus 
ubi  baec  susceptio  requiritur.  —  Professio  non  emitten¬ 
da  est  ante  expletum  saltem  integrum  et  continuum  pro¬ 
bationis  annum. 

IV.  Libertos  et  privilegia.  — Currente  probationis  tem¬ 
pore,  novitius  fruitur  plena  libertate  recedendi.  Ipsi 
omnia,  quai  secum  in  monasterium  intulit,'  restituenda 
sunt.  Non  valet  renuntiatio  bonorum,  nisi  fiat  ab  ipso  in¬ 
tra  duos  menses  ante  professionem,  ac  professio  sequa¬ 
tur. 

Novitius  gaudet  privilegiis  clericorum  et  regularium. 
Lucratur  indulgentias  ordini  concessas.  Sacramenta  re¬ 
cipit  a  Superioribus. 

V.  Exercitia  et  obligationes .  —  Novitiis  praeficitur  ali¬ 
quis  ejusdem  ordinis  professus,  cujus  est  officium  eos  ad 
vitam  religiosam  exercere.  Magistro  novitiorum  socius 
additur.  Novitii  vacant  exercitiis  spiritualibus.  Regulam 
observare  non  ex  conscientia  tenentur,  sed  ex  decentia, 
nam  probatio  diligenter  peragenda  est.  Superior  babet 
jus  eos  puniendi. 

§  3.  —  De  professione  (1). 

I.  Professio  est  emissio  votorum  quibus  novitius  in  sta¬ 
tum  religiosum  admittitur.  Professio  late  sumpta  est  ac¬ 
ti)  Soglia,  Institutiones  juris  privati,  lib.  I,  cap.  iv. 

tus  quo  novitius  per  triplicis  voti  perpetui  emissionem 
Deo  et  religioni  se  mancipat  juxta  regulam.  Ad  consti¬ 
tuendum  statum  religiosum  triplex  votum  simplex  per¬ 
petuum  sufficit,  modo  religio  sit  approbata,  et  traditio 
nomine  Dei  et  communitatis  a  legitimo  praelato  accep¬ 
tetur. 

Professio  stricte  sumpta  est  contractus,  expressus  aut 
tacitus,  quo  fidelis  per  vota  solemnia  se  Deo  et  religioni 
tradit,  et  religio  vicissim  traditionem  acceptat  cum  onere 
ipsum  voventem  perpetuo  retinendi  tanquam  filium; 
seu  brevias  est  emissio  votorum  solemnium  in  religione 
approbata.  — Ubi  vox  professio  adhibetur  in  canonibus, 
intelligitur  de  professione  stricte  sumpta. 

Duplex  distinguitur  professio  :  expressa  et  tacita.  Pro¬ 
fessio  expressa  verbis  enuntiatur.  Professio  tacita,  fere 
insolita,  factis  exprimitur;  v.  g.  cum  novitius,  tempore 
probationis  elapso,  gestat  scienter  habitum  professionis, 
et  actus  professis  proprios  exercet. 

II.  Tempus  profitendi.  —  Finito  tempore  novitiatus,  Su¬ 
periores  quos  habiles  invenerint  novilios  ad  profitendum  ad¬ 
mittant  ;  aut  e  monasterio  eos  ejiciant.  (Cone.  Trid.)  Hunc 
textum  canonistie  ita  interpretantur  :  Superior  expleto 
tempore  admittit  novitios  sufficienter  paratos,  et  dimit¬ 
tit  quos  invenerit  non  habiles  ad  vitam  religiosam;  illos 
autem  qui  nondum  inveniuntur  dispositi,  sed  probabili¬ 
ter  post  certum  tempus  futuri  sunt  habiles  ad  hunc  sta¬ 
tum,  retinere  potest  novi  experimenti  causa.  Necesse 
non  est  ut  professio  novitiatum  sequatur. 

Ex  decreto  Congregationis  Regularium  (1857)  Pius  IX 
statuit :  Peracta  probatione ,  novitii  vota  simplicia  emittunt. 
Professi,  post  triennium ,  si  digni  reperiantur ,  ad  professio¬ 
nem  votorum  solemnium  admittantur. 

Hoc  decretum  inducit  disciplinae  mutationem  magni 
momenti  quoad  religiosas  virorum  familias. 

III.  Conditiones  requisitce  ad  validam  professionem.  ■ — 
1°  Aplitudo  voventis,  fetas,  scilicet  annus  decimus  sextus 
expletus,  peracta  probatio.  —  2°  Libertas  :  metus  gravis 
professionem  invalidam  reddit.  —  3°  Superioris  accep¬ 
tatio  nomine  ordinis. 

IV.  Ratificatio  vel  impugnatio  invalidce  professionis  (I). 

Professio  invalida  ratificari  potest,  dummodo  defectus 

recesserit  et  consensus  voventis  renovetur.  Non  requiri¬ 
tur  novus  superioris  consensus  qui  perseverare  censetur. 
—  Controvertitur  an  invaliditatem  ignorans  possit  profes¬ 
sionem  ratiflcare.  Alii  negant,  quia  consensus  probiten¬ 
tis  requiritur  ad  ratificandum.  Alii  affirmant,  quia  per¬ 
severat  intentio  valide  profitendi. 

Si  non  placeat  professionem  ratiflcare,  actio  nullitatis 
intra  quinquennium  inducitur  vel  a  professo,  vel  a  supe¬ 
riore.  —  Jus  reclamandi  competit  tam  monialibus  quam 
viris  religiosis  ;  judices  sunt  Episcopus  et  superior  regu¬ 
laris.  —  Controvertitur  an  regularis  qui  scit  professio¬ 
nem  suam  coram  Deo  nullam  esse,  sed  nequit  illud  pro¬ 
bare,  licite  valeat  redire  ad  saeculum. 

V.  Effectus.  —  1°  Professus  evadit  membrum  ordinis, 
cujus  privilegia  et  obligationes  consequitur. — 2°  Professio 
extinguit  vota  prius  emissa.  —  3°  Dirimit  sponsalia  et 
matrimonium  ratum.  —  4°  Firmat  bonorum  abdicatio¬ 
nem.  —  5°  Aufert  irregularitatem  ex  natalibus  quoad 
susceptionem  ordinum.  —  6°  In  statu  gratiae  facta,  re¬ 
mittit  omnes  poenas  peccatis  debitas,  non  quidem  ex 
opere  operato  cum  non  sit  sacramentum,  sed  vel  ex  excel¬ 
lentia  operis  quod  est  condigna  satisfactio,  ut  pie  credi¬ 
tur;  vel  ex  indulgentia  plenaria  quam  Pontifices  profiten- 
tibus  concedunt. 

(I)  Pirhing,  Jus  canonicum,  lib.  III,  tit.  xxxi. 

ARTICULUS  III 

OBLIGATIONES  REGULARIUM. 

§  I.  Obligatio  tendendi  ad  perfectionem. 

§  2.  Observantia  trium  votorum. 

§  3.  Observantia  regulae. 

§  4.  Obligationes  statui  religioso  adnexae. 

§  5.  Obligatio  stabililatis. 

§  1.  —  Obligatio  tendendi  ad  perfectionem  (l). 

Obligatio  tendendi  ad  perfectionem  est  primaria  et 
gravis,  etenim  vi  professionis  regulares  tenentur  servare 
statum  cujus  finis  est  perfectio  acquirenda.  —  Peccat 
graviter  religiosus  qui  recedit  a  proposito  prosequendi 
perfectionem. 

Non  solum  professus  tenetur  aliquo  modo  tendere  ad 
perfectionem,  sed  etiam  obligatur  ad  certa  media  hujus 
acquirendae,  et  quidem  dupliciter  :  1°  Ad  media  genera¬ 
lia  vitae  regularis,  seu  ad  observantiam  triplicis  voti. 
2°  Ad  media  specialia  hujus  ordinis  in  quo  professus 
est.  Ratio  utriusque  est,  quia  profitendo  religionem  se 
constituit  debitorem  tinis  et  mediorum  communium  re¬ 
ligionis  in  genere,  seu  perfectionis  per  observantiam 
trium  votorum  ;  et  profitendo  in  tali  ordine  se  reddit 
debitorem  finis  et  mediorum  particularium  hujus  or¬ 
dinis. 


§  2.  —  Observantia  trium  votorum  (2). 

I.  Votum  castitatis  addit  vitae  virtutem  religionis,  et 
peccatis  luxuriae  malitiam  sacrilegii.  Votum  solemne 

(1)  Suarez,  de  Religione,  8.  —  (2)  Decretalium  lib.  III,  tit.  xxxv. 

est  impedimentum  dirimens  matrimonii.  Votum  pau¬ 
pertatis,  quale  fit  juxta  leges  Ecclesiae,  prohibet  sal¬ 
tem  usum  independentem  bonorum  temporalium. 

II.  Votum  solemne  paupertatis  excludit  capacitatem 
dominii.  Haec  obligatio  ligat  singulos,  non  ipsum  ordi¬ 
nem. 

Religiosus  non  exercet  actus  proprietatis,  sed  po¬ 
test  administrare.  Moralistae  quaerunt  an  religiosi  pos¬ 
sint  dare,  recipere,  disponere;  an  sufficiat  superioris 
licentia  tacita  aut  etiam  praesumpta;  an  licitum  sit 
quibusdam  religiosis  peculium  cum  usu  dependente  ; 
quanta  materia  requiratur  ad  peccatum  mortale  contra 
paupertatis  votum  ;  an  et  quatenus  ordines  teneantur 
paupertatem  servare. 

III.  Voto  obedientiae  religiosus  tenetur  obedire  prae¬ 
cepto  superioris  in  iis  quae  pertinent  directe  vel  indi¬ 
recte  ad  vitam  regularem,  id  est,  ad  observantiam  voto¬ 
rum  regulae  et  constitutionum.  Obligatio  supponit  tum 
superioris  legitimi  verum  praeceptum,  tum  convenien¬ 
tiam  rei  praeceptae  cum  regulis  et  fine  instituti.  Directe 
pertinent  ad  regulam  ea  quae  in  illa  expresse  continen¬ 
tur  ;  indirecte  pertinent  ea  quae  sunt  necessaria  vel 
utilia  ad  ejus  observantiam. 

Religiosus  non  peccat  graviter  contra  votum,  nisi  re¬ 
cuset  obedire  superiori  praecipienti  in  virtute  sanctceobe- 
dientice  aut  grave  scandalum  sequatur.  —  Obedientia 
distinguitur  in  necessariam  et  perfectam.  Necessaria  le¬ 
gitimi  superioris  praecepta  exsequitur.  Perfecta  exse¬ 
quitur  cum  alacritate  atque  atfectu  voluntatis  in  rem  et 
superiorem,  divinam  voluntatem  agnoscit,  et  superio¬ 
rem  non  judicat  sine  ratione  evidenti. 

§  3.  —  Observantia  regulae  (1). 

Religiosus  transgrediens  regulam,  non  semper  peccat 
mortaliter;  etenim  ea  quae  continentur  in  regula  et  con¬ 
stitutionibus,  vel  sunt  praecepta  obligantia  sub  mortali, 
vel  obligantia  sub  veniali,  vel  statuta  non  obligantia  sub 
culpa,  sed  sub  poena.  Qui  profitetur  religionem,  vovet 
tantum  obedire  juxta  regulam. 

In  multis  ordinibus,  regula  et  constitutiones,  excep¬ 
tis  votis  et  praeceptis,  non  obligant  etiam  sub  culpa  ve¬ 
niali.  Attamen  quamvis  transgressio  regularum  non  sit 
peccatum  veniale  ex  genere  suo  seu  ex  parte  operis ,  saepe 
potest  esse  culpa  ex  parte  operantis,  scilicet  ex  negligen- 
tia,  vel  libidine,  vel  contemptu.  Violatio  regulae  fit  gra¬ 
vius  peccaminosa,  vel  dum  inducit  in  periculum  labendi 
in  peccatum  mortale,  vel  dum  infert  grave  damnum  re¬ 
ligiosae  disciplinae,  vel  secum  trahit  voti  violationem, 
vel  religiosum  exponit  ejectioni. 

§  4.  —  Obligationes  statui  religioso  adnexae. 

Hujusmodi  obligationes  sunt:  1°  habitus  religiosus. 
—  2°  Officium  divinum  religiosis  choro  addictis.  — 
3°  Clausura. 

De  Clausura  in  specie  (2). 

Regularis  clausura  formaliter  sumpta  est  lex  canonica 
qua  liber  ingressus  externorum  in  monasterium,  et  vice 
versa  egressus  internorum  e  monasterio  prohibetur.  Ista 
lex  omnes  proprie  dictas  religiones  plus  minusve  stricte 
afficit,  preesertim  moniales. 

(1)  Suarez,  de  Religione,  t.  IV,  lib.  I. 

(2)  Concilium  Tridentinum,  sess.  XXV,  cap.  iv  et  v. 

Clausura  religiosorum.  Prohibetur  ingressus  mulie¬ 
rum  sub  pcenaexcommunicationis. Ingressus  virorumnon 
prohibetur  jure  communi,  nam  minus  dedecet  statum 
religiosum;  externi  admitti  possunt  causa  necessitatis, 
aut  utilitatis,  aut  etiam  honestatis,  judicio  superioris. 

Egressus  e  monasterio  sine  licentia  est  peccatum  mor¬ 
tale,  si  materia  sit  gravis,  v.  g.  exitus  etiam  diurnus  li¬ 
berior  et  frequentior  :  non  licet  regularibus  a  suis  conventi¬ 
bus  recedere.  (Cone.  Trid.) 

II.  De  monialibus  Cone.  Trid.  statuit :  Nemini  sancti¬ 
monialium  liceat  post  professionem  exire  a  monasterio,  etiam 
ad  breve  tempus ,  quocumque  praetextu ,  nisi  ex  legitima  causa 
ab  Episcopo  approbanda.  —  Ingredi  intra  septa  monasterii 
monialium  nemini  liceat ,  sub  poena  excommunicationis,  sine 
licentia  scripta  quam,  Episcopus  concedit  in  casibus  necessi¬ 
tatis. 

Distinguitur  clausura  papalis  modo  exposita,  et  clau¬ 
sura  episcopalis  quam  Episcopus  imponit  conventibus 
votorum  simplicium. 

§  5.  —  Obligatio  stabilitatis  seu  de  religiosis  statum 
mutantibus  (1). 

Obligatio  stabilitatis  inducitur  ex  natura  status,  ex 
votis  perpetuis.  Ad  duo  extenditur,  ad  perseverantiam  in 
statu  religioso,  adperseverantiam  in  ordine  professionis. 

I.  Obligatio  violatur  apostasia  et  fuga.  Apostasia  a  reli¬ 
gione  est  criminosa  discessio  cum  animo  non  redeundi 
ad  regulare  institutum.  Fugitivi  dicuntur  qui  discedunt 
cum  animo  revertendi;  apostatis  in  jure  eequiparantur. 
—  Apostata  vel  fugitivus  excommunicationem  incurrit 

(t)  Schmalzgruober,  Jus  ecclesiasticum,  lib.  III,  tit.  xxxi.  —  Bouix, 
de  Regularibus,  pars  VI,  sect.  4. 


3  4  EXPOSITIO  METHODICA  .TURIS  CANONICI. 

si  habitum  dimittat.  Suspenditur  a  sacris  ordinibus.  — 
Superiores  tenentur  eos  revocare. 

II.  Conditio  religiosi  rejecti.  —  Qui  consentientes  dimit¬ 
tuntur,  vel  ex  justa  causa  ejiciuntur  inviti  post  vota 
simplicia,  eximuntur  communiter  ab  obligationibus 
status  religiosi,  sive  a  voto,  sive  a  regula  procedant, 
et  reducuntur  ad  vitam  saecularem.  —  Excipitur  votum 
castitatis  absolute  perpetuum;  religiosi  incorrigibiles, 
post  vota  solemnia,  juxta  canones  ejici  possunt.  Ejecti 
remanent  religiosi.  —  1°  Tenentur  se  emendare  ut  ite¬ 
rum  admitti  mereantur.  — 2°  Yotis  obligantur  et  ea  ob¬ 
servant  quantum  patiuntur  circumstantiae,  v.  g.  obediunt 
Episcopo  ;  suae  sustentationi  provident.  —  3°  Sunt  sus¬ 
pensi  a  functionibus  ordinum. 

III.  Dispensatio.  —  Olim  pluribus  visum  est  neminem 
posse  dispensari  super  votis  solemnibus,  et  vinculum  pro¬ 
fessionis  religiosae  esse  de  jure  divino  indissolubile. 
Hodie  omnes  consentiunt  religiosum  eximi  posse  a  suis 
obligationibus,  et  vitae  saeculari  reddi  induito  apostolico, 
quia  effectus  professionis  non  jure  naturali  aut  divino, 
sed  jure  ecclesiastico  fundatur.  Facultas  dispensandi  su¬ 
per  votis  solemnibus  Pontifici  reservatur. 

Haec  dispensatio  raro  admodum  conceditur.  Sed  oc¬ 
currunt  exempla  plurima  indultorum  quibus  Pontifex 
permittit,  religiosos  solemniter  professos  vivere  in 
saeculo  (v.  g.  ex  violenta  ordinis  dispersione,  firma 
remanente  votorum  solemnium  substantia  ;  isti  reli¬ 
giosi  subjacent  Ordinariis  tanquam  propriis  Superio¬ 
ribus. 

Religiosi  quorum  vota  sunt  simplicia ,  dispensationem 
obtinere  possunt  vel  a  Superiore  sui  instituti,  vel  ab 
Episcopo  pro  diversa  constitutione  Congregationis.  — 
Recurritur  ad  Superiorem  quando  institutum  sub  hoc 
respectu  non  pendet  ab  Episcopo.  —  Recurritur  ad 

Episcopum  quando  agitur  de  votis  factis  in  Congrega¬ 
tione  cujus  est  Superior.  Quatenus  Superior,  jus  habet 
dispensandi  a  voto  stabilitatis,  remanente  voto  castitatis 
si  factum  fuerit  absolute  in  perpetuum.  Si  congregatio 
habeat  domos  in  pluribus  dioecesibus,  et  Episcopus  loci 
ubi  sita  est  domus  principalis,  sit  Superior  generalis 
tetius  ordinis,  ad  eum  recurrere  debent  qui  dispensatio¬ 
nem  postulant. 

Quoties  intervenit  promissio  perseverant  ite,  membra 
Congregationum  quie  status  religiosi  essentiam  non  ha¬ 
bent,  a  promissione  et  votis  non  solvuntur,  nisi  Congre¬ 
gatio  vel  Pontifex  consentiat;  alioquin  dispensatio  a 
promissione  esset  in  praejudicium  tertii. 

IV.  Transitus  regularium  ad  aliam  religionem. 

1.  Ex  Innocenlii  III  decretali  Licet,  transitus  a  religione 
laxiori  ad  strictiorem  est  licitus,  modo  fiat  ex  zelo  vitae 
melioris,  petita  prius,  licet  non  obtenta,  Superioris  licen¬ 
tia. 

2.  Transitus  ad  ordinem  aequalis  rigiditatis  est  etiam 
licitus,  sed  jam  majori  causa  existente  et  intercedente 
licentia  Superioris,  vel  tali  non  existente  causa  ex  venia 
Pontificis. 

3.  Transitus  ad  ordinem  laxiorem  non  fit  nisi  ex  dis¬ 
pensatione  Pontificis. 

4.  Ad  dignoscendum  an  aliqua  religio  sit  arctior, 
attenditur  non  solum  finis  ordinis  et  primaria  ejus 
institutio,  sed  etiam  actualis  observantia.  Ex  com¬ 
muni  consensu  religio  Carthusiensium  arctissima  cen¬ 
setur. 

5.  Multi  ordines  privilegium  habent,  ut  transitus  ad 
religionem  arctiorem  non  fiat  nisi  obtenta  licentia. 

V.  Regularis  ad  parochiam  vel  Episcopatum  assumptus, 
non  a  professione  eximitur,  sed  tantum  ab  obligationibus 
quie  officium  aut  dignitatem  minus  decent.  Quoad  obe- 

dientiam  pendet  parochus  ab  Episcopo,  Episcopus  a 
Pontifice. 


ARTICULUS  IV 

JURA  REGULARIUM. 

§  1.  Habilitas  Regularium  ad  munia  ecclesiastica. 
§2.  Privilegia  Regularium  et  exemptiones. 

§  3.  Regularium  jus  ministerium  exercendi. 

§  4.  Jus  Parochorum  erga  Regulares. 


§1.  —  Habilitas  Regularium  ad  munia  ecclesiastica  (l). 

I .  Regularium  habilitas  ad  officia  clericorum  in  genere 
constat  ex  antiquitatis  documentis,  exPatrum  traditione, 
ex  Ecclesiae  praxi  et  legibus,  ex  bulla  Auctorem  fidei  qua 
Pius  VI  errores  synodi  Pistoriensis  damnavit.  Non  no¬ 
vus,  sed  saepe  confutatus  est  error  eorum  qui  conten¬ 
dunt  statum  religiosum  a  clericorum  muniis  alienum 
esse. 

II.  Munus  parochiale  non  repugnat  statui  religioso. 

Prob.  1°  Ratione ,  ex  natura  muneris  parochialis  et 

status  religiosi.  Votis  et  perfectioni  non  repugnat,  ut 
religiosus  deputetur  ad  ministrandum  ex  officio  verbum 
et  sacramenta  populo  assignato.  —  2°  Auctoritate ,  ex 
praxi  Ecclesiae  et  Concilio  Tridentino. 

Plures  parochiae  sunt  monasteriis  unitae.  —  De  jure 
communi  antiquo,  beneficia  curata  saecularia  regularibus 
conferebantur.  De  jure  hodierno,  juxta  decisiones  Con¬ 
gregationum  romanarum,  id  fieri  nequit  sine  dispensa¬ 
tione  pontificia,  saltem  quoad  religiosos  votorum  so- 
lemnium. 


(1)  Bouix,  de  Regularibus ,  pars  V. 


PARS  SPECIALIS. 


37 


III.  Regulares  sine  induito  Pontificis  non  obtinent 
beneficium  simplex  saeculare,  v.  g.  canonicatum.  Possunt 
esse  vicarii  generales ;  sed  praxis  invaluit  ut  Episcopi 
facultatem  postularent  a  Congregatione  Episcoporum  et 
Regularium. 

IV.  Regulares  possunt  ad  gradus  academicos  promo¬ 
veri,  et  docere  in  publicis  scholis. 

V.  Possunt  assumi  ad  Episcopatum,  Cardinalatum, 
Pontificatum. 

§  2.  —  Privilegia  Regularium  et  exemptiones  (1). 

I.  Regulares  nonnullis  privilegiis  cumulati  sunt;  inter 
quae  illud  est  praecipuum  quod  ab  ordinaria  Episcopi 
jurisdictione  eximantur. 

1°  Multi,  prsesertim  Jansenistae  et  Gallicani,  exemp¬ 
tiones  insectantur  tanquam  abusum  Episcopis  et  disci¬ 
plinae  noxium,  ex  Pontificum  ambitione  introductum. 
Earum  antiquitas ,  aequitas  et  utilitas  vindicantur. 

Hcec  disciplina  est  antiqua.  —  Illam  memorant  in  sac¬ 
culo  iv,  S.  Epiphanius  et  Hieronymus  ;  saeculo  v  conci¬ 
lium  Arelatense  de  monasterio  Lirinensi  ;  saeculo  vi 
concilia  Carthaginiensia  ;  saeculo  vn  Gregorius  Magnus, 
Historia  monasterii  Luxoviensis ,  Historia  monasterii 
Turonensis  S.  Martini  ;  saeculo  vm  Pontifex  Zacharia 
de  monasterio  Fuldensi.  —  Quae  documenta  probant 
non  media  aetate,  non  ex  falsis  decretalibus  aut  ambi¬ 
tione  Pontificum  exemptiones  ortas  fuisse. 

Equitas  et  utilitas.  —  Exemptionum  sunt  justae 
causae  :  la  Ne  regularium  congregationum  unitas  dis- 

(1)  Decretalium  lib.  V,  tit.  xxxm. —  Soglia,  Institutiones  juris 
ecclesiastici  privati ,  lib.  I,  cap.  iv.  — Berardi,  Commentaria  in  jus 
ecclesiasticum,  tom.  I. 

IL.  3 

solvatur.  _ 2a  Ut  fortiori  vinculo  particulares  Ecclesiae 

devinciantur  centro  unitatis,  Sedi  apostolicae.  —  3a  Ut 
disciplina  religiosa  conservetur  et  promoveatur.  —  4a  Ut 
protegatur  Regularium  tranquillitas. 

2°  Historia.  —  Frequentiores  evaserunt  exemptiones 
a  tempore  quo  formari  incoeperunt  ordines  sub  uno 
praeposito  generali ;  impossibile  fuisset  unitati  regiminis 
providere,  si  monasteria,  in  variis  piovinciis  erecta, 
remansissent  sub  jurisdictione  singulorum  Episcopo¬ 
rum.  Exemptiones  fuerunt  generatim  probatae,  cum 
valde  prodessent  bono  communi  ordinum.  Quandoque 
ortae  sunt  reclamationes,  sive  quia  nonnulli  clerici  ex 
invidia  contendebant  Regularibus  concedendam  non  esse 
facultatem  docendi  et  ministerium  exercendi ;  sive  quia 
piures  Praelati  magis  solliciti  erant  de  servanda  integri¬ 
tate  suae  jurisdictionis,  quam  de  obsequio  praestando 
mandatis  S.  Sedis  quae  certissime  potest,  ad  consulen¬ 
dum  utilitatibus  Ecclesiae  universalis,  exemptionibus 
limites  jurisdictioni  Episcoporum  apponere  ;  sive  quia 
quidam  Regulares  occasionem  reclamationibus  prae¬ 
buerunt,  exaggerando,  praeter  mentem  Pontificum,  jura 
sibi  indulta  aut  iis  utendo  minus  sapienter. 

Concilium  Trid.  ad  solvendas  difficultates,  privilegia 
simul  servavit  et  temperavit,  dum  plura  sanxit  quae  mox 
referemus. 

Plerique  religiosi  ordines  proprie  dicti  fuerunt  et 
liodie  permanent  exempti.  Religiosi  Galliae  ordinum 
exemptorum  haberi  debent  pro  exemptis,  nisi  contra¬ 
rium  S.  Sedes  expresserit;  restrictio  facta  est  solum 
quoad  Trappistas.  Moniales  Galliae,  etsi  pertineant  ad 
ordines  exemptos,  non  habendae  sunt  pro  exemptis ; 
nam  eorum  vota  pro  solemnibus  a-S.  Sede  non  accep¬ 
tantur. 

11.  Potestas  Episcopi  in  exemptos,  —  Ne  Regularium 

exemptio  noceat,  Episcopus  tanquam  S.  Sedis  delega¬ 
tus,  potest  punire  delinquentes  extra  claustrum,  vel 
etiam  religiosos  in  claustro  degentes,  si  delinquentibus 
cum  scandaio  superiores  nimium  indulgerent. 

Sine  licentia  Episcopi,  Regulares  nequeunt  conventus 
erigere,  praedicare,  confessiones  fidelium  audire,  a  reser¬ 
vatis  absolvere,  S.  Sacramentum  solemniter  exponere, 
indulgentias  promulgare,  ordines  regulariter  accipere  ; 
si  Episcopus  sit  impeditus,  Regulares  ordinandi  possunt 
alium  Episcopum  adire  cum  superioris  dimissorialibus 
litteris. 

Episcopus  visitat  omnia  loca  quae  ad  Dei  cultum  per¬ 
tinent;  illius  jurisdictioni  monasteria  subsunt  in  iis  quae 
spectant  curam  animarum  et  sacramentorum  adminis- 
trationem.  Regulares  tenentur  censuras  et  festa  dioecesis 
servare,  ad  processiones  accedere  ;  nequeunt  extraneis 
ministrare  Extremam  Unctionem,  neque  die  Paschatis 
Eucharistiam. 

In  caeteris  quae  ad  disciplinam  domesticam,  obser¬ 
vantiam  regularum  et  votorum,  modum  vivendi  offi¬ 
cia,  promotiones  pertinent,  nequit  Episcopus  se  immis¬ 
cere. 

III.  Regularibus  concessum  fuit  jus  sibi  eligendi  con¬ 
servatores  qui  jura  ordinis  in  dioecesi  tueantur.  Conser¬ 
vatores  eliguntur  ex  judicibus  synodalibus ;  si  vero 
Synodus  dioecesana  nullos  judices  designaverit,  Regu¬ 
lares  in  difficultatibus  confugiunt  ad  Episcopum  aut 
Pontificem. 

Praeterea  Pontifices  consueverunt  assignare  singulis 
ordinibus  religiosis  Cardinalem  protectorem. 

§3.—  Regularium  jus  ministerium  exercendi  (1). 

Supposita  potestate  Episcoporum  in  exemptos,  quae- 
ritur  an  Regularibus,  licet  idoneis,  possit  Episcopus 
facultatem  praedicandi  et  confessiones  iidelium  audiendi 
denegare.  Juxta  quosdam,  ubi  sufficiens  adest  clerus, 
Episcopo  liberum  esset  impedire  ne  Regulares  exerceant 
ministerium,  quod  ad  illos  non  spectat  nisi  acciden¬ 
tali  ter. 

Prop.  Potest  quidem  Episcopus  Regulares  a  ministe¬ 
rio  arcere  ex  eo  quod  ipsos  non  idoneos  repererit,  non 
autem  ex  eo  quod  clerus  saecularis  sit  sacris  inuniis 
obeundis  sufficiens. 

Prob.  1"  Ex  missione  quam  Regulares  a  S.  Sede  ac¬ 
cipiunt. 

Tria  constant  quibus  patet  vis  argumenti :  f m  Religiosi 
ordines  a  S.  Sede  missionem  habent  ad  ministerium 
exercendum,  siquidem  approbatur  eorum  vita  contem¬ 
plativa  et  activa.  — -2mHaec  potestas  Regularibus  ab  Ec¬ 
clesia  conceditur,  sub  sola  conditione,  quod  ab  Ordina¬ 
rio  assensum  obtineant  ad  praedicandum  et  confessiones 
audiendas.  —  3“  Episcopus  proinde  approbationem  non 
alia  de  causa  denegare  potest,  nisi  quia  Regulares  non 
essent  idonei. 

Prob.  2°  Ex  juris  textibus.  —  Bulla  Clementis  X  :  «  Non 
potest  Episcopus  generatim  prohibere  Regularibus  quin 
in  Ecclesiis  suorum  Ordinum  praedicent.  Sine  rationa¬ 
bili  causa  contradicere  non  debet...  Religiosi  qui  ad 
confessiones  audiendas  idonei  generaliter  reperti  fuerint, 
ab  Episcopis  generaliter  quoque  absque  limitatione 
temporum,  locorum  aut  personarum  in  dioecesi  propria 

(1)  Pii  VI  Bulla  Auctorem  fidei  (prop .  80).  — 

Superna. 


Cienientis  X  eonst. 

sunt  admittendi.  Confessiones  audiendi  facultas  omni¬ 
bus  simul  unius  conventus  Regularibus  adimi  ab  Epi¬ 
scopo,  inconsulta  Sede  Aposlolica,  nullatenus  potest.  » 

§  4.  —  Jus  parochorum  erga  Regulares  (1). 

Parochus  impedire  nequit  ne  novus  erigatur  conven¬ 
tus,  ne  regulares  Missam  ante  parochialem  celebrent, 
vel  hora  parochi  praedicent ;  ne  fideles  praecepto  mis¬ 
sam  audiendi  satisfaciant  in  ecclesiis  Regularium,  ne 
Regulares  Eucharistiam  distribuant  excepto  die  Pascha- 
tis;  ne  Regulares  approbati  per  integrum  annuin  con¬ 
fessiones  etiam  infirmorum  audiant. 

Ex  generali  regula,  nisi  per  Octavam  Corporis  Christi, 
vel  de  Episcopi  licentia,  Regulares  non  possunt  proces¬ 
siones  extra  claustrum  ducere. 


ARTICULUS  V 

REGIMEN  REGULARIUM. 

§  t.  Regimen  Regularium  in  genere. 

§  2.  Conditio  quorumdam  Regularium. 

§  1.  —  Regimen  Jftegularium  in  genere. 

i°  De  natura  potestatis  in  Ordinibus  existentis. 

2°  De  subjecto  in  quo  residet  potestas  regendi  Ordines. 

3°  De  objecto  potestatis  apud  Regulares. 

Questio  1».  —  De  natura  potestatis  in  Ordinibus  existentis  (2). 

♦ 

I.  In  Ordinibus  religiosis  inter  se  differunt  potestas 

(1)  Berardi,  Commentaria  in  jus  ecclesiasticum,  t.  I,  dissert.  IV. 

(2)  Bouix,  de  Regularibus,  pars  VJ,  sect.  1,  cap.  i. 

dominativa  et  potestas  jurisdictionis.  Jurisdictio  est 
potestas  spiritualis  ad  claves  Ecclesia;  pertinens,  et  a 
Christo  derivata  per  Pontificem  et  Episcopos.  —  Po¬ 
testas  dominativa  est  jus  acquisitum  religioni  et  Supe¬ 
rioribus  ad  imperandum  religiosis  ;  orta  est  radicaliter  a 
voluntate  profltentium,  se  donantium  Ordini  cum  pro¬ 
missione  et  obligatione  obediendi. 

II.  Potestas  dominativa  necessario  adest  in  quolibet 
Ordine.  Probatur  ex  voto  obedientiae  et  traditione  qua 
religiosus  se  Deo  et  Ordini  mancipat.  —  Status  reli¬ 
giosus  esse  potest  cum  sola  potestate  dominativa  intra 
ipsum  Ordinem  existente.  Probatur  sive  ex  monasteriis 
monialium  quae  subjiciuntur  abbatissa;  ut  matri,  quam¬ 
vis  non  habeat  in  ipsas  jurisdictionem  spiritualem  ;  sive 
ex  antiquis  monasteriis  quae  verisimiliter  fuerunt  insti¬ 
tuta  sine  speciali  jurisdictione;  sive  exemplo  deducto 
ex  familia,  vel  ex  societate  particulari  voluntaria. 

III.  Contingere  nequit  ut  nullus  habeat  in  religiosos 
jurisdictionem.  Etenim  status  regularis  est  ecclesias¬ 
ticus;  eo  ipso  quod  aliquis  obdo  religiosus  constituatur, 
statim  subjicitur  jurisdictioni  spirituali  pastorum  Eccle¬ 
sia;.  Omnes  conventus  alicui  praelato  subsunt. — In  Or¬ 
dinibus  exemptis,  necessarii  sunt  religiosi  praelati  qui 
conventibus  praesunt  et  jurisdictionem  habent  ex  jure 
positivo.  Dicuntur  et  sunt  praelati,  nam  ipsis  confertur 
jurisdictio  spiritualis  ordinaria  etiam  in  foro  externo. 

Questio  2a.  —  De  subjecto  in  qco  residet  potestas  regendi 
Ordines  (1). 

I.  Quinam  sint  prcelati  regulares .  —  Ordinum  Generalis, 
Provincialis,  singulorum  conventuum  Prior,  sunt  prae¬ 
lati,  cum  habeant  jurisdictionem  ordinariam.  Generalis 


(1)  Suarez,  de  Religione,  t.  IV,  tract.  8. 

est  praelatus  supremus;  Provincialis  praelatus  medius ; 
Prior  conventualis  praelatus  infimus.  —  Variis  nomini¬ 
bus  vocantur  juxta  diversa  statuta  Ordinum ;  v.  g.  Abbas, 
Praepositus,  Magister,  Minister,  Rector,  Custos,  Guar- 
dianus,  etc. 

Praelati  regulares  sunt  perpetui  vel  temporales.  Con- 
trovertitur  an  magis  expediat  Praelatorum  stabilitas  aut 
instabilitas.  —  Sunt  infulati  vel  non  infulati.  Infulati 
sunt  perpetui  abbates  qui  consueverunt  benedici,  ut 
videre  est  in  Pontificali,  ritu  solemni  qui  similis  est 
consecrationi  Episcoporum.  Praelati  infulati  minores  or¬ 
dines  conferunt,  benedicunt  solemniter,  gestant  insignia 
episcopalia,  v.  g.  mitram  et  baculum.  Eorum  potestas 
dimanat  ex  triplici  fonte,  videlicet  ex  benedictione,  ex 
legibus  Ecclesiae  et  votis  subditorum. 

In  congregationibus  virorum  quae  status  religiosi  es¬ 
sentiam  habent  sine  volis  solemnibus  Superiores,  gene- 
ratim  loquendo,  non  sunt  praelati,  seu  non  habent  po¬ 
testatem  jurisdictionalem,  sed  tantum  dominativam. 

II.  Quomodo  instituantur  pr celati  regulares.  —  Constitui 
possunt  per  nominationem  Pontificis.  Extra  hunc  ca¬ 
sum,  primi  Superiores  Ordinum  nominantur  per  elec¬ 
tionem,  quae  fit  per  modum  scrutinii,  in  Capitulo  ad 
quod  appellandi  sunt  omnes  qui  ex  statutis  jus  habent 
et  non  sunt  impediti. 

Dotes  eligendi.  —  Requiritur  1°  ut  sit  professus  in 
eodem  Ordine.  2°  Ut  habeat  aetatem  25  annorum.  3°  Ut 
nulla  censura  vel  irregularitate  teneatur. 

Electionem  sequitur  confirmatio  et  quandoque  bene¬ 
dictio.  Praelati  inferiores  constituuntur  juxta  regulam, 
vel  per  electionem,  vel  a  praelato  generali  sive  solo,  sive 
cum  assensu  Capituli. 

III.  Capitulum  regulare  quo  temperatur  auctoritas  Su¬ 
perioris,  est  conventuale,  vel  universale.  Ei  supplet  con- 

silium  in  quibusdam  Ordinibus.  — Praeter  Capitulum, 
etiam  monasteriorum  visitatio  regulam  tuetur. 

Questio  3a. —  De  objecto  potestatis  apdd  Regulares  (1). 

I.  Superiores  possunt  praeceptis  suis  subditos  in 
conscientia  obligare.  Hoc  probatur  non  tantum  ex  ju¬ 
risdictione  praelati,  sed  etiam  voto  obedientiae,  et  tra¬ 
ditione. 

II  Ordinum  Generales  cum  Capitulo  totius  Ordinis 
possunt  condere  statuta  perpetua,  quae  rationem  et  vim 
legis  habent.  —  Nova  statuta  omnes  obligant,  si  regulam 
firment. 

Statuta  quae  ne  indirecte  quidem  ad  regulam  redu¬ 
cuntur,  non  obligant  antea  professos. 

III.  Si  partes  accidentales  regulae  legitima  consuetu¬ 
dine  defecerint,  professi  cogi  non  possunt  ad  veterem 
austeritatem  redire,  quia  regulam  nonnisi  mitigatam 
voverunt.  Secus  esset,  si  essentialia  negligantur;  si  cum 
praesenti  observatione  pauci  ad  perfectionem  tendant; 
si  votorum  obligationes  contemnantur  et  fideles  scanda¬ 
lizentur,  tunc  jure  ac  merito  ad  antiquam  regulae  obser¬ 
vantiam  cogi  possunt,  quia  eam  implicite  voverunt  cum 
obligatione  tendendi  ad  perfectionem. 

§  2.  —  Conditio  quorumdam  Regularium. 

Qo-jEstio  la.  An  in  Gallia  emittantur  vota  solemnia  ? 

Questio  2a.  De  monialium  regimine. 

Questio  3a.  De  regimine  Congregationum. 


((}  Bouix,  de  Regularibus,  pars  VI,  sect.  1,  cap.  m. 

QujEStio  1».  —  An  in  Gallia  emittantur  vota  solemnia  (1)? 

I.  Quaestio  respicit  jus  et  factum.  Quaeritur  utrum  vota 
Regularium  Galliae  solemnia  esse  possint.  — Hoc  unum 
obstaret,  quod  leges  civiles  non  conveniant  cum  legibus 
canonicis.  Ex  lege  civili,  possidere  in  communi  neque¬ 
unt  nisi  communitates  a  Gubernio  agnitae;  potestas  sae¬ 
cularis  non  agnoscit  votum  paupertatis  ut  solemne,  sci¬ 
licet  incapacitatem  dominii  voto  inductam. 

Prop.  la.  Lex  civilis,  religiosos  ut  tales  non  agnoscens ,  non 
impedit  quominus  sint  religiosi ,  cum  emittant  triplex  votum, 
—  Neque  impedit  quin  in  communi  possidere  valeant. 

Probatur  secunda  pars. 

Prob.  1°  E x  natura  religiosarum  communitatum.  Lex  ci¬ 
vilis  non  impedit  jus;  nam  Ecclesia  jus  habet  ut  fideles 
consilia  evangelica sequantur,  ideoque,  vitam  regularem 
agentes,  in  communi  possideant.  —  Non  impedit  fac¬ 
tum.  Etenim  ubi  religiosa  communitas  in  foro  civili  non 
habetur  tanquam  persona  moralis  dominii  capax,  tamen 
potest  dominium  acquirere;  siquidem  efficaciter  et  licite 
disponit.  Efficaciter  :  deputatur  unus  religiosus  ad  con¬ 
trahendum;  licite,  nam  iste  non  mentitur,  sed  notorie 
contrahit  tanquam  minister  communitatis. 

Proh.  2°  Ex  dispositione  Congregationis  Propagandae  de 
modo  quo  in  Statibus  Unitis  Americce  transmitti  debent 
bona  nomine  religiosorum  inscripta  et  ab  ipsis  civiliter 
possessa. 

Prob.  3°  Ex  consectariis  adversce  sententiae  :  sequeretur 
jure  suo  uti  gubernia  quae  statuunt  nullas  communitates 
religiosas  aut  ecclesiasticas  esse  habiles  ad  possidendum, 
et  bona  eorum  invadunt. 


(1)  Bouix,  de  Regularibus ,  pars  III,  sect.  3. 

Prop.  II\  Lex  civilis  non  impedit  incapacitatem  dominii 
et  voti  solernnitatem. 

Prob.  1°  Ex  fine  Ecclesiae  proprio.  —  Ecclesia  in  res 
temporales  potestatem  habet  quantum  requirit  linis  ip¬ 
sius.  Atqui  ut  Ecclesia  valeat  statum  religiosum  perfice¬ 
re,  debet  incapacitatem  dominii  votis  inducere. 

Prob.  2e  Ex  doctrina  communiter  recepta  apud  proba¬ 
tos  auctores,  Ecclesiae  jurisdictioni  subjacent  causae  ec¬ 
clesiasticae,  videlicet,  quae  spirituales  sunt  vel  spiritua¬ 
libus  annexae.  Atqui  agitur  de  re  connexa  cum  voto 
paupertatis.  — Lex  civilis  nequit  incapacitem  impedire, 
sicut  nequit  solernnitatem  voti  constituere;  sive  quia 
solemnitas  ex  voluntate  Ecclesiae  oritur,  sive  quia  potes¬ 
tas  civilis  non  debet  incapacitatem  dominii  statuere  nisi 
propter  crimen. 

Prob.  3°  Ex  praxi  Ecclesiae  quae  per  plura  saecula  tan- 
quam  religiosos  dominii  incapaces  habuit  professos  di¬ 
versorum  Ordinum,  quamvis  potestas  civilis  vota  solem- 
nia  non  agnosceret,  v.  g.  in  regionibus  infidelium  et 
haereticorum.  A  tribus  saeculis,  ex  responsis  Sedis 
Apostolicae,  vota  Regularium  in  Anglia  sunt  solemnia. 

Prob.  4°  Ex  consectariis  adversae  sententiae.  Incapaci- 
tas  dominii,  ex  voto  solemni  inducta,  est  universalis  ; 
proinde  non  pendet  a  legibus  populorum.  Alioquin  1 0  A 
potestate  civili  penderet  ut  nulla  emitterentur  in  orbe 
vota  solemnia.  —  2°  Irrita  essent  in  quolibet  loco  so- 
lemnes  Regularium  professiones;  nam  lex  Galliae  omnes 
religiosos  etiam  extraneos  habet  tanquam  habiles  ad  do¬ 
minium  in  Galliis  acquirendum.  —  3°  Extincti  essent  or¬ 
dines  qui  componi  debent  religiosis  solemniter  professis. 
Errarent  Pontifex  et  Episcopi  quibus  persuasum  est 
existere  veros  religiosos  cum  votis  solemnibus. 

Prob.  5° 'Habilitas  ad  acquirendum  in  foro  civili  non 
obstat  quominus  observentur  canones  de  paupertate. 

Religiosus  enim  bona  ipsi  obvenientia  ex  testamento  vel 
ex  donatione  acceptat  proprio  nomine  ut  minister  com¬ 
munitatis.  Fit  civiliter  possessor  et  reditus  conventui  ce¬ 
dunt. 

II.  Soluta  quaestione  juris,  concludimus  vota  Regula¬ 
rium  Galliae,  qui  profitentur  in  ordine  approbato  cum 
votis  solemnibus,  esse  solemnia,  modo  nulla  in  contra¬ 
rium  edita  sit  declaratio  S.  Sedis.  Igitur  solemnia  vota 
emittunt  in  Gallia,  Benedictini,  Dominicarii ,  Carmelitani, 
Jesuitce,  Capuccini.  Hoc  etiam  constat  ex  responsis  Sedis 
Apostolicae. 

Ex  declarationibus  S.  Sedis,  simplicia  aestimantur 
vota  Trappensium,  et  attentis  peculiaribus  circumstantiis, 
vota  monialium  Galliae. 

Yota  monialium,  Galliae  quae  profitentur  institutum  a 
S.  Sede  approbatum  cum  volis  solemnibus,  solemnitate 
carent,  1°  non  ex  eo  quod  eorum  conventus  fuerint  ille¬ 
gitime  instaurati.  2°  Neque  ex  dispositione  legis  civilis 
quae  non  impedit  solemnia  vota  virorum.  3°  Neque  ex  eo 
quod  votum  paupertatis  emitterent  cum  intentione  ser¬ 
vandi  capacitatem  dominii,  quod  non  probatur.  Igitur 
vota  monialium  solemnia  essent,  nisi  intervenisset  deci¬ 
sio  quae  legi  derogat.  Probabilius  S.  Sedes  vota  solemnia 
monialium  Galliae  non  admittit,  ob  graves  difficultates, 
ex  quibus  in  statu  praesenti  rerum,  mulieres  non  ita  se 
facile  expediunt. 

Questio  2».  —  De  monialium  regimine  (1). 

Praeter  ea  quae  Ordinibus  virorum  et  mulierum  com¬ 
munia  sunt,  aut  dicta  fuerunt  de  monialium  clausura  et 
vocatione,  quaedam  exponenda  remanent. 


(1)  Berardi,  Commentaria  in  jus  ecclesiasticum,  t.  I,  dissert.  IV. 

I.  Abbatissae  potestas  et  electio.  — Ex  sententia  com¬ 
muni,  superiorissae  monialium  non  exercent  spiritualem 
jurisdictionem,  sed  tantum  potestatem  dominativam. 

Haec  servantur  in  electione  priorissae.  I.  Requiritur 
aetas  quadragenaria  et  professio  facta  ab  octo  annis, 
aut  si  nulla  reperiatur,  eligatur  ex  eis  quae  annum  trige¬ 
simum  excesserint,  et  quinque  saltem  annis  post  pro¬ 
fessionem  recte  vixerint.  2.  Electio  lit  a  professis  juxta 
statuta  Ordinis,  suffragio  secreto,  ad  tempus  determi¬ 
natum  ;  confirmatur  ab  Episcopo  vel  a  Superiore. 

II.  Visitatio  canonica.  —  Est  actus  quo  legitimus  prae¬ 
latus  monialium  juxta  canones  et  regulas  Ordinis,  in¬ 
quirit  statum  monasterii,  corrigit  excessus,  et  oppor¬ 
tunis  mediis  bonum  promovet. 

Ad  quem  praelatum  pertinet  visitatio  ?  —  Si  moniales 
non  sint  exemptae,  visitatio  fit  ab  Ordinario  dioecesis. — 
Si  moniales  sint  exemptae,  visitat  Episcopus  tanquam 
S.  Sedis  delegatus.  —  Si  moniales  sint  praelatis  regu¬ 
laribus  subjectae,  eas  visitare  debet  praelatus  regularis  : 
at  simul  ratione  clausurae  eas  visitare  potest  Episcopus. 

Objectam.  —  Visitatio  totalis  respicit  non  solum  clau¬ 
suram,  sed  etiam  omnia  quae  bonum  conventus  pro¬ 
movere  possunt.  —  -  Visitatio  fit  singulis  annis. 

III.  Confessorius.  —  Presbyter  approbatus,  etiam  re¬ 
gularis,  non  censetur  approbatus  ad  audiendas  monia¬ 
lium  confessiones.  Nequeunt  confiteri  nisi  confessario 
specialiter  approbato.  —  Pro  singulis  monialium  mo¬ 
nasteriis  unus  Confessarius  maturae  aetatis  deputatur  ad 
triennium  :  quo  elapso,  non  potest  iterum  deputari  sine 
licentia  Pontificis.  Ad  audiendas  confessiones  in  com¬ 
munitatibus  mulierum  non  deputandus  est  Vicarius  ge- 
neralis,  neque  parochus  si  cura  parochiae  inde  detrimen¬ 
tum  patiatur.  — Pluries  in  anno  moniaiibus  deputatur 
confessarius  extraordinarius. 

In  Gallia  pro  communitatibus  mulierum  Episcopi 
Confessarios  specialiter  approbant  et  statutis  tempori¬ 
bus  extraordinarios  concedunt. 

IV.  Moniales  sine  clausura.  —  A  tempore  S.  Pii  V  to¬ 
lerantur  Congregationes  Tertiariarum. 

Conservat  oria  dicuntur  conventus  aliarum  monialium 
sine  clausura  et  votis  solemnibus  viventium.  Istae  congre¬ 
gationes  dejurecommuni  hodie  sunt  toleratae,  non  autem 
approbatae.  Sunt  toleratae,  nam  variae  facultates  ipsis  a 
Pontifice  conceduntur.  Non  sunt  approbatae,  quatenus 
adversantur  constitutioni  Pii  V  :  etenim  cum  aliquid 
Romae  de  his  conventibus  decernitur,  additur  clausula, 
citra  approbationem  conservatorii,  etiam  quando  approba¬ 
tur  regula. 

Controverlitur  an  istae  Congregationes  essentiam  sta¬ 
tus  religiosi  habeant. 

Juxta  praesentem  Ecclesiae  disciplinam,  pro  solemni¬ 
bus  non  acceptantur  vota  monialium  quae  legi  clausurae 
non  subjacent. 


Questio  3a.  —  De  regimine  Congregationum  (1). 

I.  Congregationes  virorum  sine  votis  solemnibus  sunt 
Episcopis  subjectae  ;  nam  Pontifex  non  solet  ad  illas  pri¬ 
vilegium  exemptionis  extendere.  Attamen,  1°  non  sub¬ 
jectae  sunt  Episcopo  quoad  ipsarum  constitutiones  a 
S.  Sede  approbatas. — 2°  Administratio  bonorum  ad  Con¬ 
gregationes  pertinet.  -Sed  requiritur  licentia  Episcopi  ad 
alienandum  immobile  valoris  modici,  licentia  Pontificis 
ad  alienandum  immobile  valoris  non  modici.  —  3°  Ab 
Episcopo  non  pendent  quoad  membrorum  admissionem. 

II.  Congregationes  monialium.  —  I.  Quandiu  non  obti- 

(I)  Analecta  juris  pontificii  :  Des  Congregations  rigulieres. 

nuerunt  approbationem  a  S.  Sede,  dimittuntur  prudenti 
arbitrio  Episcoporum.  De  jure  communi.  Ordinarius 
potest  prohibere  ne  absque  suo  consensu  moniales  in 
sua  dioecesi  existentes  peragant  actus  graviores  admi- 
nistrationis. 

2.  Status  ille  diu  perdurare  nequit  respectu  congre¬ 
gationis  quae  domus  erigit  extra  dioecesim.  Qua  enim  ra¬ 
tione  providebitur  unitati  regiminis?  Ex  una  parte  con¬ 
ventus  per  varias  provincias  constituti  subderentur 
auctoritati  Ordinariorum  qui  singuli  possunt  regulas 
commutare  aut  egressum  e  conventu  prohibere.  Ex 
altera  parte,  juxta  regulam,  istae  moniales  tenerentur 
obedire  superiorissae  generali.  Igitur  recurrendum  est 
ad  Pontificem,  ut  congregatio  aliqua  stabilitate  fruatur, 
approbatis  constitutionibus. 

3.  S.  Sedes  ita  providet  quibusdam  congregationibus 
ad  servandam  earum  unitatem  :  quoad  regimen  totius 
congregationis,  istae  moniales  non  pendent  ab  Ordinariis 
conventuum ;  sed  subjiciuntur  alicui  superiori  a  S.  Sede 
deputato  cujus  auctoritas  ad  omnes  conventus  se  ex¬ 
tendat.  An  autem  magis  expediat  ut  iste  delegatus  sit 
Cardinalis  protector,  vel  aliqua  Congregatio  romana,  vel 
Nuntius  aposlolicus,  vel  unus  Episcopus  regionis,  vel 
quidam  presbyter  vivens  prope  domum  principalem  , 
hoc  pendet  a  circumstantiis. 

4.  Ubi  Sedes  Apostolica  nihil  disposuit,  difficultates 
ita  solvendae  videntur.  Convenit  relinquere  congregationi 
liberam  bonorum  administrationem  in  negotiis  non  ar¬ 
duis,  facultatem  transferendi  moniales  in  alium  conven¬ 
tum,  et  peragendi  ea  quae  regimen  totius  congregationis 
spectant. 

TITULUS  III 

DE  LAICIS. 

Caput  I.  De  statu  singulorum  laicorum. 

Caput  II.  De  collegiis  laicorum. 

CAPUT  I 

l>e  statu  singulorum  laicorum. 

Art.  I.  De  ingressu  in  Ecclesiam. 

Art.  II.  De  officiis  et  juribus  laicorum. 

Art.  III.  De  morte  christiana. 

ARTICULUS  I 

DE  INGRESSU  IN  ECCLESIAM. 

§  1.  De  Ecclesiae  potestate  quoad  infideles. 

§  2.  De  baptizandis. 

§  1.  —  De  Ecclesiae  potestate  quoad  infideles  (1). 

Infideles  eos  dicimus,  qui  nunquam  per  baptismum  ad 
Ecclesiam  accesserunt. 

I.  Infideles  non  sunt  membra  Ecclesiae;  quapropter 
ipsa  de  iis  non  judicat. 

Eorum  societas,  quatenus  religiosa  est,  per  se  est  ille¬ 
gitima  ;  etenim  societas  religiosa  nonnisi  una  potest  esse 
legitima ,  nempe  Ecclesia  Christi» 

II.  Ecclesia  incessanter  illud  dogma  prtedicat :  extra 

(1)  Decretalium  lib.  V,  tit.  vi,  de  Judceis.  —  Pius  IX,  Syllabus 
complectens  praecipuos  nostrae  aetatis  errores,  XVI.  —  Tarquini,  Insti¬ 
tutiones  juris  publici,  p.  77.  —  Phillips,  du  Droit  ecclisiastique  dans 
ses  principes  generaux,  vol.  II,  §  97. 

se  neminem  posse  salvari ;  ideoque  omnibus  viribus  ni¬ 
titur  fidem  propagare,  et  extraneos  ad  se  adducere. 

Verumtamen  in  fide  propaganda  et  novis  asseclis  sibi 
comparandis  Ecclesia  nonnisi  justa  et  recta  media  adhi¬ 
bet.  Propterea  vim  externam  in  conversione  hominum 
respuit. 

Itaque  jubente  Domino,  praedicari  Evangelium  omni 
creaturae,  inter  Ecclesiam  et  societatem  infidelium  per¬ 
petuum  est  bellum;  quod  duplici  modo  geritur,  nempe 
ab  Ecclesiae  ministris  per  praedicationem,  a  Christianis 
nationibus  per  expeditiones  sacras,  defensionis  causa. 

III.  Ecclesia  solerter  distinguit  inter  errantes  sua 
culpa  et  citra  suam  culpam;  docet  enim  infidelitatem 
mere  negativam  non  esse  peccatum.  Infideles  eatenus 
inculpabiliter  resistunt,  quatenus  sunt  in  bona  fide; 
ubi  vero  in  dubium  devenerint,  tenentur  veritatem  in¬ 
quirere,  et  eidem  cognitae  adhaerere. 

1Y.  Ecclesia,  quamvis  tolerantiam  dogmaticam  aver- 
setur,  tamen  docet  officia  charitatis  infidelibus  exhi¬ 
benda  esse.  Verum  ut  a  catholicis  periculum  perversionis 
arceretur,  pro  temporum  diversitate  constituit  varias 
normas  commercium  catholicorum  cum  dissidentibus 
regulantes.  Istae  leges,  licet  ad  civilem  quoque  convictum 
eatenus  referri  possint,  quatenus  iste  simul  cumreligione 
cohaeret,  praesertim  communionem  in  sacris  respiciunt. 

§  2.  —  De  baptizandis  (l). 

Baptismus  veluti  janua  est,  qua  in  Christianae  vitae  socie¬ 
tatem  ingredimur.  Per  ipsum  enim  membra  Christi  et  de 
corpore  Ecclesiae  efficimur  (verba sunt  concilii  Florenti  ni). 

Regulis  canonicis  determinatur  collatio  baptismi.  Agi- 

(t)  Benedicti  XIV  const.  Postremo.  —  Gonzalez,  Reiffenstuel,  Schmalz- 
grueber,  ad  tit.  vi  lib.  V  Decretalium.  —  Giraldi,  Expositio  juris 

tur  vero  tum  de  infantium,  tum  de  adultorum  baptismo. 

I.  De  infantibus  Ecclesia  statuit,  infantes  Judaeorum 
invitis  eorum  parentibus  non  esse  baptizandos,  tum  quia 
id  esset  contra  justitiam  naturalem  erga  parentes,  tum 
quia  timendum  esset,  ne  ad  infidelitatem  redirent. 

Duo  tantum  casus  excipiuntur,  quibus  infantes  Judaeo¬ 
rum  et  aliorum  infidelium  repugnantibus  etiam  parenti¬ 
bus  baptizari  possunt.  Prior  est,  quando  ejusmodi  pueri 
versantur  in  extremo  mortis  periculo ;  alter,  quando 
parvulus  a  patre  infideli  relictus  invenitur. 

Si  quaedam  judaica  proles  in  aetate  infantili  non  con¬ 
sentientibus  parentibus  vel  tutoribus  baptizata  fuerit, 
baptismus  quamvis  illicite  collatus,  validus  tamen  est  et 
suos  effectus  quoad  omnia  sortiri  debet. 

Quae  de  Judaeis  dicta  sunt,  caeteris  infidelium  infantibus 
applicantur;  imo  regula,  nullam  prolem  invitis  pa¬ 
rentibus  a  ministris  catholicis  esse  baptizandam ,  ad 
haereticos  quoque  et  schismaticos  sese  extendit. 

II.  Adulti  ad  baptismum  tunc  admitti  possunt,  cum 
rite  praeparantur,  et  rectis  motivis  inducti  sponte  et  li¬ 
bere  baptismum  implorant. 

1.  Adulti  regulariter  illi  censentur,  qui  septennium 
compleverunt,  eaque  aetas  legitima  reputatur,  qua  quis 
proprio  motu  ad  baptismum  admittitur. 

Diximus  regulariter;  nam  potest  contingere,  ut  bap¬ 
tismi  petitor  etiam  non  completo  septennio  praeditus  sit 
sufficiente  ratione,  ideoque  baptizandus,  licet  reluctan¬ 
tibus  parentibus.  Vice  versa,  etiam  de  illo,  qui  septen¬ 
nium  jam  complevit,  dubitari  potest,  an  doli  capax  exis- 
tat  aut  in  fide  satis  instructus  sit;  tunc  sacramentum 
est  differendum. 

pontificii,  t.  II,  p.  G07.  —  Berardi ,  Commentaria  in  jus  eccles . , 
t.  IV,  p.tS. 

Ratio  cur,  non  obstante  potestate  paterna,  infantes 
usu  rationis  capaces  solo  ipsorum  consensu  baptizari 
possint,  est  cjuia  lex  divina  baptismi  paternae  potestati 
longe  praevalet. 

2.  Sua  sponte  et  libere  baptismum  implorare  debent, 
quia,  ut  ait  S.  Augustinus,  «  ad  fidem  nullus  cogendus  est 
invitus;»  et  concilium  Toletanum  IV  relate  ad  Judaeos 
praecipit:  «Nemini  ad  credendum  vim  inferri ...  Non 
enim  tales  inviti  salvandi  sunt,  sed  volentes.  »  Item  Cle¬ 
mens  III  principium  pronuntiavit  :  «  Christi  fidem  ha¬ 
bere  non  creditur,  qui  ad  Christianorum  baptisma  non 
spontaneus,  sed  invitus  cogitur  pervenire  (1).  » 

Huic- principio  praxis  Ecclesiae  conformis  est. 

3.  Motiva  denique  baptizari  volentium  exploranda 
esse,  tum  per  se  liquet,  tum  a  Benedicto  XIV  in  citata 
constitutione  inculcatur. 

Rituale  romanum  statuit  :  «  Si  quis  adultus  sit  bap¬ 
tizandus,  debet  prius  secundum  apostolicam  regulam  in 
Christiana  fide  ac  sanctis  moribus  diligenter  instrui,  et 
per  aliquot  dies  in  operibus  pietatis  exerceri,  ejusque 
voluntas  et  propositum  saepius  explorari,  et  nonnisi 
sciens  et  volens  probeque  instructus  baptizari.  » 

Initio  Ecclesiae,  nulla  interposita  mora,  baptismus 
dari  consuevisse  videtur  cum  eum  suscepturus  jam 
sat.s  patefecisset  suum  animum  pietatis  et  religionis 
plenum,  fideique  mysteria  percepisset.  Verumtamen 
cum  experimento  plane  compertum  esset,  non  satis 
tutam  esse  fidem  eorum,  qui  sine  examine  baptismo 
donati  fuerant,  institutus  est  catechumenatus,  ut  sin¬ 
gulorum  fides  et  vita  diligenter  probaretur.  Habebat 
autem  catechumenatus  tres  aut  quatuor  gradus  {audien¬ 
tium,  genu  foetentium,  ei  competentium  sive  electorum ),  quos 

(1)  S.  Augustini,  ep.  ad  Vincent.  48.  —  Can.  v,  diss.  XLV.  —  De¬ 
cretalium  lib.  V,  tit.  vi,  cap.  ix. 

singillatim  excurrere  oportebat,  ut  ita  catechumenus  ad 
rem  Christianam  diligenter  institueretur. 

ARTICULUS  II 

DE  OFFICIIS  ET  JURIBUS  LAICORUM . 

§  I.  Officia  communia  laicorum. 

§  2.  Jura  laicorum. 

§  1 .  —  Officia  communia  laicorum. 

1.  Officia  laicorum  ratione  fidei. 

2.  Officia  laicorum  ratione  participationis  sacramentorum. 

3.  Officia  laicorum  ratione  obedientise. 

1.  Officia  laicorum  ratione  fidei  (1). 

I.  Tenentur  fideles,  ratione  vinculi  fidei,  fidem  in  bap¬ 
tismo  acceptam  et  solemniter  juratam  inviolatam  ser¬ 
vare  ac  retinere. 

II.  Tenentur  fidem  in  baptismo  susceptam  et  juratam 
non  solum  corde  interius  retinere,  sed  etiam  exterius 
aliquando  profiteri. 

Semper  et  pro  semper  abstinere  debent  a  negatione 
fidei.  Ad  professionem  fidei  quod  attinet,  professio  ordi¬ 
naria  fit  peractus  ordinarios  et  externos  religionis,  prie- 
sertim  quoties  illi  actus  sunt  priecepti.  Professio  extra¬ 
ordinaria  quandoque  vel  ab  honore  Dei  vel  a  salute 
proximi  requiritur. 

2.  Officia  laicorum  ratione  ministerii  (2). 

I.  Fideles  tenentur  in  genere  sacramentis  Ecclesi® 

(1)  Decretalium  lib.  I,  tit.  i.  —  Lib.  V,  tit .  vii. 

(2)  Concilium  Tridentinum,  sess.  VII,  can.  iv. 

participare.  Ratio  est,  quia  singulis  societatibus  membra 
participant  actibus  hujus  societatis;  atqui  Ecclesia  ver¬ 
satur  in  publicis  actibus  religionis. Ergo  membraEcclesice 
tenentur  sacris  publicis  interesse,  et  sacramentis  partici¬ 
pare. 

II.  Fideles  tenentur  in  specie  sacrificio  missie  diebus 
festis  interesse,  Eucharistiae  sacramentum  accipere,  sa¬ 
cramento  Poenitentiae  se  expiare. 


3.  Officia  laicorum  ratione  obedientiae. 

I.  Tenentur  fideles,  ratione  vinculi  obedientise,  suis 
subesse  pastoribus,  et  praesertim  cum  Romano  Pontifice 
unitatem  servare. 

II.  Fideles  tenentur,  ratione  hujus  vinculi,  eorumdem 
pastorum  praeceptis  obtemperare;  et  singula  Dei  et  Ec¬ 
clesiae  mandata  observare. 

§  2.  —  Jura  laicorum  (1). 

Laicis,  propter  eorum  unionem  cum  Christo  et  Eccle¬ 
sia,  competunt  quaedam  jura,  minime  quidem  relate  ad 
Deum,  sed  respectu  hominum.  Haec  jura  revocantur  ad 
duplicem  classem  : 

1.  Jus  recipiendi  subsidia  salutis. 

2.  Influxus  laicorum  in  Ecclesia. 

1.  Jus  recipiendi  subsidia  salutis. 

Cum  laici,  in  sua  relatione  ad  hierarchiam,  consti¬ 
tuant  ecclesiam  discentem,  sanctificandam  et  regendam, 

(1)  Audisio,  Du  droit  public  de  VEglise ,  liv.  I.  —  Phillips,  Ma¬ 
nuale  j uris  ecclesiastici ,  §  55.  —  Devoti,  Institutionum  canonicarum 

lib.  I,  tit.  i. 

de  jure  a  rectoribus  Ecclesiae  et  sacerdotibus  sibi  prae- 
posilis  postulant,  ut  triplex  Ecclesiae  potestas,  in  salutem 
animarum  et  in  aedificationem  corporis  Christi  a  divino 
Salvatore  instituta,  rite  administretur,  sicque  a  lidelibus 
bona  spiritualia  percipiantur. 

In  specie  jus  habent ,  1.  Ut  doctrinam  Christianam 
edoceantur  et  pericula  fidei  procul  arceantur; 

2.  Ut  sacramenta  sibi  fideliter  administrentur,  et  sa- 
cramentalibus  quoque  non  defraudentur; 

3.  Ut  ad  statum  clericalem  vel  religiosum  sibi  aditus 
pateat ; 

4.  Ut  in  rebus  litigiosis  protectionem  judicum  eccle¬ 
siasticorum  implorare  ipsis  liberum  sit; 

5.  Ut  generatim  eorum  jurium  participes  efficiantur, 
quae  ex  actuali  communione  Ecclesiae  promanant,  v.  g. 
juris  sepulturae  ecclesiasticae. 

2.  Influxus  laicorum  in  Ecclesia. 

Laici,  remotius  saltem,  suas  partes  conferunt  ad  Eccle¬ 
siam  defendendam. 

I.  Respectu  magisterii ,  non  solum  magistri  et  litterati 
laici  scienLias  theologicas  excolere,  infideles  et  haereticos 
scriptis  suis  convincere  et  veritates  fidei  catholicae  tueri 
possunt ;  sed  etiam  parentibus  incumbit  munus  instal- 
landi  fidem  animis  filiorum. 

Attamen  laici. non  possunt  praedicare.  Illis  etiam  in¬ 
terdictum  est,  cum  haereticis  de  mysteriis  fidei  disputare, 
praeter  casum  necessitatis  aut  evidentis  utilitatis. 

II.  Relatio  laicorum  ad  sacrum  Ecclesiae  ministerium 
in  eo  sese  manifestat,  ut  precibus,  quas  fundunt  pro  sa¬ 
lute  Ecclesiae,  pro  ordinandis,  pro  peccatorum  conver¬ 
sione,  non  solum  Ecclesiam  juvent,  sed  quoddam  sacri¬ 
ficii  genus  offerant.  Id  Cathechismus  Romanus  ita  ex- 

primit  :  «  Fide,  quae  charitate  inflammatur,  in  altari 
mentis  suae  spirituales  Deo  hostias  immolant;  quo  in 
genere  omnes  bonae  actiones,  quas  ad  Dei  gloriam  refe¬ 
runt,  numerandae  sunt.  »  Quin  et  in  offerendo  missae 
sacrificio  cooperantur,  non  obstante  quod  actio  externa 
et  consecratio  a  solo  sacerdote  peragantur  (  I). 

Verumtamen  laici  non  possunt  sacrificare,  nec  absol¬ 
vere.  Sub  specie  panis  tantum  communicant ;  item  non 
a  se,  sed  a  sacerdotibus,  regulariter  Eucharistiam  su¬ 
munt.  Laici  non  exercent  ministerium  minorum,  neque 
inserviunt  ministris  in  altari  nisi  ex  quadam  Ecclesiae 
tolerantia.  Dum  divina  celebrantur,  non  debent  in  choro 
stare,  sed  eorum  loca  sunt  distincta  et  a  clero  separata. 
Laici  non  possunt  reliquias  aut  vasa  sacra  tangere,  neque 
illa  abluere. 

III.  In  multis  etiam,  quie  ad  disciplinam  pertinent, 
laici  cooperari  permittuntur.  Ejus  rei  argumentum  est 
eorum  participatio  in  administratione  peculii  ecclesias¬ 
tici  et  in  provisione  beneficiorum.  Principium  in  hac  re 
idem  semper  fuit,  sed  modus  varius;  sive  populi  accla¬ 
matio,  sive  priesentatio  patroni,  sive  communicata  cum 
regnantibus  consilia  in  usu  fuerint,  eadem  semper  idea 
subest.  Imo  principibus  Christianis  vel  ampliores  favo¬ 
res  conceduntur. 

Laici  vero  eligere  nequeunt  ad  dignitates  ecclesiasti¬ 
cas,  neque  ad  easdem  eligi,  quia  sunt  incapaces  tum 
beneficii,  tum  juris  spiritualis  exercendi,  nisi  ex  speciali 
Romani  Pontificis  commissione  jurisdictio  illis  delege¬ 
tur.  Unde  ait  Innocentius  III  :  «  Laicis  super  Ecclesiis  et 
personis  ecclesiasticis  nulla  sit  attributa  facultas;  quos  obse¬ 
quendi  manet  necessitas ,  non  auctoritas  imperandi .  » 

(1)  Concilium  Tridentinum,  sess.  XXII,  de  Sacrificio  missce,  cap.  i. 

(2)  Decretalium  lib.  I,  tit.  it,  cap.  x. 

ARTICULUS  IIS 

DE  MORTE  CHRISTIANA. 

Mortem  Christianam  alia  praecedunt,  alia  concomitan- 
tur,  alia  subsequuntur.  Illam  praecedit  tum  visitatio  et 
cura  infirmorum,  tum  administratio  sacramentorum 
Poenitentiae,  Viatici  et  Extremae  Unctionis.  Eam  conco- 
mitatur  commendatio  animae.  Illam  subsequitur  Eccle¬ 
siae  sollicitudo,  quae  duplici  modo  exercetur,  sive  erga 
defunctorum  animas  suffragiis,  sive  erga  eorum  corpora 
sepulturis. 

§  1.  De  suffragiis. 

§  2.  De  sepulturis. 


§  1.  —  De  suffragiis. 

Animas  defunctorum  precibus  viventium  adjuvari, 
catholica  Ecclesia  profitetur  (1). 

Etsi  vero  non  defunctis  omnibus,  sed  solum  iis,  qui 
leviorum  criminum  labe  decesserunt  infecti,  prosint  ora¬ 
tiones  nostrae,  tamen  Ecclesia,  quia  illos  non  discernit, 
merito  pro  omnibus  orat.  D.  Augustinus  nobis  insinuat, 
ad  quid  deserviant  preces  nostrae,  cum  pro  iis,  quibus 
prosunt  aut  non  prosunt,  offeruntur  :  «  Cum  sacrificia 
pro  defunctis  omnibus  offeruntur,  pro  valde  bonis  gra¬ 
tiarum  actiones  sunt,  pro  non  valde  malis  propitiationes 
sunt,  pro  valde  malis,  etiamsi  nulla  sint  adjumenta  mor¬ 
tuorum,  qualescumque  vivorum  consolationes  sunt  (2).  » 

1 .  De  suffragiis  in  genere. 

2.  De  variis  suffragiis  defunctorum. 

(I)  Concilium  Tridentiuum,  sess.  XXV,  Deaetum  de  Purgatorio. 

{2)  S.  Augustini  lib.  de  Cura  pro  mortuus. 

1 .  De  suffragiis  in  genere. 

1.  Suffragia  sunt  auxilia  spiritualia,  quibus  Ecclesia 
suis  membris  succurrit  aut  suffragatur  in  ordine  ad  sa¬ 
tisfactionem. 

Triplex  distinctio  attendenda  est  :  1.  Suffragia  divi¬ 
duntur  in  publica  et  privata.  Publica  nomine  Ecclesiae 
offeruntur  ab  illius  ministris;  privata  sunt  pia  opera  quae 
a  Christianis  velut  personis  particularibus  peraguntur. 

2.  Suffragiorum  tria  sunt  genera,  videlicet  sacrifi¬ 
cium  missae,  oratio,  et  opera  satisfactoria  quibus  acce¬ 
dunt  indulgentiae. 

3.  Oratio  duobus  modis  animas  defunctorum  juvat, 
nempe  per  modum  satisfactionis  et  impetrationis. 

If.  Ad  valorem  suffragiorum  requiruntur  conditiones, 
tum  ex  parte  illius  cui  applicantur,  tum  ex  parte  eorum 
a  quibus  praestantur. 

In  eo  cui  sunt  applicanda,  requiritur  1°  ut  sit  suffra¬ 
giorum  capax  ;  2°  ut  sit  in  statu  gratiae  ;  3°  ut  culpa  ra¬ 
tione  cujus  poenam  meretur,  eidem  jam  remissa  fuerit. 

Ex  parte  olferentis,  requiritur  1°  ut  qui  alium  privatis 
suffragiis  juvare  vult,  sit  in  statu  gratiae  ;  2U  ut  opus  ha¬ 
beat  proportionem  cum  satisfactione ;  3°  ut  offerens  per 
actionem  suam  alteri  suffragari  intendat. 

2.  De  variis  suffragiis  defunctorum  (1). 

I.  Missce  pro  defunctis  celebrantur,  ut  ipsi  accipiant 
in  igne  purgatorio  refrigerium,  et  inde  educti  ad  coe¬ 
lestem  patriam  perducantur. 

Quibusdam  maxime  diebus  offertur  sacrificium  pro 

(1)  Catalani,  Rituale  Romanum,  commentariis  exornatum,  lom.  I, 
p.  416.  —  Cavalieri,  Commentaria  in  decreta  Congregationis  Rituum, 

t.  III,  cap.  ii. 

defunclis  :  ipsa  die  obitus,  corpore  praesente ;  tertia 
post  obitum  die,  quia  Dominus  tertia  post  mortem  die 
resurrexit;  die  septima,  quia  Deus  hac  die  ab  operibus 
suis  requievit;  die  tricesima,  propter  elapsum  mensem 
a  die  obitus;  die  anniversario  propter  elapsum  annum. 

II.  Officium  de  fandorum.  —  Non  sine  causa  mater  Ec¬ 
clesia  speciale  pro  defunctis  officium  instituit.  Omnes 
filios  pari  complectens  amore,  postquam  Dei  beneficia 
erga  viventes  debitis  gratiarum  actionibus  prosecuta  est, 
misericordes  oculos  ad  defunctos  convertens,  eorum 
spiritus  aeterno  Regi,  cui  omnia  vivunt,  devota  precum 
solemnitate  commendat.  Ut  istse  animae,  suffragiis  nos¬ 
tris  adjutae,  ad  supernam  beatitudinem  quantocius  in¬ 
troducantur,  inter  preces  plurimas  Ecclesia  invexit  de¬ 
functorum  officium,  cujus  institutionem  antiquissimis 
temporibus  adscribunt. 

Verum  licet  consuetudo  pro  defunctis  exorandi  apo- 
stolicam  usque  agnoscat  institutionem,  tamen  incertum 
est  quandonam  compositum  fuerit  defunctorum  offi¬ 
cium,  quale  nunc  recitatur.  Suam  ducit  originem  a  noc¬ 
turnis  vigiliis,  quae  apud  defunctorum  corpora  in  eccle¬ 
siis  exposita  a  fidelibus,  orando  et  psallendo,  fiebant. 

III.  Altare privilegiatum, et  indulgentice  pro  defunctis. 

1.  Per  indulgentiam  altari  privilegiato  annexam,  si 
spectetur  mens  concedentis  et  usus  potestatis  clavium, 
intelligenda  est  indulgentia  plenaria  quae  animam  sta- 
tim  liberat  ab  omnibus  Purgatorii  poenis  ;  si  vero  spec¬ 
tetur  applicationis  effectus,  intelligenda  est  indulgen¬ 
tia,  cujus  mensura  divinae  misericordiae  beneplacito  et 
acceptationi  respondet  (1). 

2.  Ecclesia  in  gratiam  mortuorum  Indulgentias  con¬ 
cedit,  sed  non  eodem  modo  quo  viventibus  concedun- 

(1)  S.  Congregatio,  28  julii  1810. 

II. 

tur.  Etenim  Indulgentia  conceditur  vivis  per  modum 
absolutionis,  defunctis  vero  per  modum  suffragii  satis- 
faclorii. 


§  2.  —  De  sepulturis  (1). 

Sepultura  refertur  vel  ad  ritus  funebres,  vel  ad  perso¬ 
nas  sepultura  sacra  indignas,  vel  ad  electionem  sepul¬ 
turae,  vel  ad  jus  ecclesiae  parochialis. 

I.  Ritus  sepulturce  varii  sunt,  ceu  lotio  cadaveris,  de¬ 
cens  compositio  et  vestitus,  usus  luminarium,  preces 
et  vigiliae,  exornatio  funeris,  processio  qua  defunctus 
ad  ecclesiam  defertur,  oblatio  sacrificii,  oratio  funebris 
et  absolutio,  caeremoniae  quibus  tumulo  infertur  cadaver. 

II.  Personae  sepultura  sacra  indignae.  — Nonnulli  sepul¬ 
tura  ecclesiastica  privari  debent  juxta  canones,  adeo  ut 
neque  in  loco  sacro  neque  adhibitis  ritibus  sacris  sepe¬ 
liendi  sint.  Etenim  sepultura  christiana  est  jus  honorifi¬ 
cum,  iis  tantum  competens,  qui  in  communione  eccle¬ 
siastica  vixerunt,  et  se  saltem  in  vitae  exitu  haud  indi¬ 
gnos  hujus  communionis  exhibuerunt.  Unde  patet, 
duplex  hominum  genus  a  sepultura  ecclesiastica  exclu¬ 
dendum  esse. 

1.  Ad  primam  classem  pertinent  qui  separati  ab  Ec¬ 
clesiae  communione  vixerunt,  et  in  tali  statu  ex  hac  vita 
migrarunt  :  «  Quibus  viventibus  non  communicamus, 
mortuis  communicare  non  possumus  (2).  » 

Speciatim  ecclesiastica  sepultura  privantur  infideles 
omnes,  judaei,  infantes  mortui  sine  baptismo  ;  apostatae, 
haeretici,  schismatici  ;  excommunicati  vitandi  et  nomi- 
natim  interdicti. 

2.  Ad  incutiendum  peccati  horrorem  sepeliri  probi¬ 
ti)  Rituale  romanum.  —  Decretalium  lib.  III,  tit.  xxvm,  de  Sepul¬ 
turis.  —  (2)  S.  Leo  M.,  epist.  1CT. 

bentur  duellantes  qui  in  singulari  certamine  interfecti 
sunt  (1)  ;  suicidae  qui  mortem  sibi  sponte  intulerunt ; 
peccatores  in  actu  criminis  decedentes  ;  peccatores  pu¬ 
blici  et  notorii  qui  in  impoenitentia  decesserunt;  illi 
qui  ante  mortem  sacramenta  suscipere  ex  contemptu  re¬ 
cusarunt. 

III.  Jus  eligendi  sepulturam.  —  Regulariter  omnibus 
licet  sibi  sepulturam  eligere,  modo  ecclesia  sepeliendi 
jus  habeat.  Quo  jure  gaudent  ecclesiae  cathedrales,  ac 
parochiales,  quaeque  illud  consuetudine  aut  privilegio 
adeptae  sunt. 

Quare  etiam  uxor,  invito  marito,  et  filius  pubes , 
quamvis  sit  in  potestate  patris,  liberam  sepulturae  optio¬ 
nem  habent.  Sed  filio  impuberi,  ob  inopiam  consilii, 
pater  eligit  sepulturam.  Similiter  neque  Regularibus , 
qui  suo  carent  arbitrio,  licet  sibi  sepulturam  eligere. 

Si  quis  sibi  sepulturam  non  eligit,  eamhabetin  sepul¬ 
cro  majorum,  vel  si  eo  careat,  in  ecclesia  parochiali. 
Mulieres  autem,  si  non  elegerint  sepulturam,  cum  viris 
suis  sepeliendae  sunt.  Regulares  humantur  in  coemeterio 
sui  monasterii,  quod  ipsis  parochiae  loco  est;  et  bene- 
ficiati  in  ecclesia  sui  beneficii  sepeliuntur  (2). 

IV.  Jus  parochiale  quoad  funera  complectitur  jus  sepe¬ 
liendi,  jus  interveniendi  funeribus,  jus  percipiendi  emolu¬ 
menta  ex  funeribus  provenientia. 

1.  Jus  sepeliendi  parochianos,  aliosque  intra  paro¬ 
chiam  degentes,  regulariter  ad  parochum  pertinet, 
praeter  casus  exceptos. 

2.  Etiamsi  parochianus  alibi  et  ab  alio  sacerdote  sit 
sepeliendus,  ad  parochum  spectat  funeribus  intervenire, 

(1)  Schmalzgrueber,  Jus  ecclesiasticum,  lib.  111,  tit.  xxvm. 

(2)  Berardi,  Commentaria  in  jus  ecclesiasticum ,  t.  I,  dissert.  VI, 
cap.  iu. 

corpus  e  domo  levare,  et  funus  ducere  usque  ad  eccle¬ 
siam  in  qua  officium  ab  alio  persolvendum  est. 

3.  Jus  parochi,  quoad  emolumenta  ex  funeribus  pro¬ 
venientia,  duplex  distinguitur,  nempe  jus  ad  certam 
oblationem  dum  fidelis  inparochiali  coemeterio  sepelitur, 
et  jus  ad  quartam  funeralem  seu  portionem  canonicam, 
dum  parochianus  alibi  sepultura  donatur. 

Haec  portio  parocliialis,  desumpta  ex  omnibus  emo¬ 
lumentis  quae  ratione  funeris  alteri  ecclesiae  obvene¬ 
runt,  jure  ordinario  est  quarta  pars  oblationum.  Verum 
vi  consuetudinis  potest  esse  diversa,  scilicet  major  vel 
minor  quarta  parte  (1). 

CAPUT  II 

fi>e  collegiis  laicorum. 

Praeter  singulas  laicorum  personas,  Ecclesia  in  sinu 
suo  etiam  continet  personas  morales,  quae  finem  spe¬ 
cialem  prae  se  ferunt,  et  subsistentiam  per  se  stantem 
quodammodo  habent,  ita  ut  fini  supremo  Ecclesiae, 
quoad  omnia  respondere  debeant.  Ex  qua  connexione 
cum  universa  Ecclesia  infertur,  ejusmodi  collegia,  qua¬ 
tenus  in  jure  canonico  considerantur,  nonnisi  interve¬ 
niente  auctoritate  ecclesiastica  erigi  posse,  ejusdemque 
inspectioni  et  protectioni  subesse. 

Hujusmodi  collegia  laicorum  sunt  triplicis  generis, 
nempe  scholce,  con fraternitates,  hospitalia. 

Art.  I.  De  Scholis. 

Art.  II.  De  Confraternitatibus. 

Art.  III.  De  Hospitalibus. 


(1)  Giraldi,  De  parocho,  pars  III,  cap.  xxv. 

ARTICULUS  I 

DE  SCHOLIS. 

§  1 .  De  scholis  in  genere. 

§  2.  De  variis  scholarum  speciebus. 

§  1.  —  De  scholis  in  genere. 

I.  Religio  christiana  novam  cognitionum  divinarum 
ac  etiam  humanarum  lucem  mundo  invexit.  Unde  statim 
ac  fides  catholica  firmas  radices  in  orbe  egerat,  scholae 
chrisLianae  seu  studiorum  sedes  florescere  coeperunt.  Si¬ 
quidem  Ecclesiae  semper  proprium  est,  ad  praedica¬ 
tionem  adjungere  doctrinae  subsidium  et  litterarum  co¬ 
gnitionem.  Scholas  erigere,  eisque  ad  normam  suae 
doctrinae  compositis  invigilare  nunquam  destitit. 

Verum  recentiori  aetate  nituntur  studiorum  maxime 
saecularium  directionem  Ecclesiae  adimere. 

II.  Jus  Eeclesice  erga  scholas  in  duobus  consistit. 

1.  Ad  Ecclesiam  spectat,  tradendae  doctrinae  sacrae  ra¬ 
tionem  determinare;  etenim,  ex  voluntate  Salvatoris, 
illius  est  de  recta  fide  decernere  et  homines  docere. 
Hinc  ad  ipsam  pertinet  magistrorum  deputatio,  libro¬ 
rum  electio,  et  disciplinarum  ordinatio  in  iis  quae  tra¬ 
dendam  doctrinam  sacram  respiciunt. 

Inde  inferuntur  tria  corollaria  :  primo ,  potestas  civilis 
nequit  independenter  ab  Ecclesia  Facultates  sacras  in¬ 
stituere  vel  regere. 

Secundo,  clericorum  etiam  in  parvis  seminariis  insti¬ 
tutio  ecclesiasticae  potestati  subjicitur  (I). 

(1)  Concilium  Tridentinum,  sess.  XXIII,  cap.  xvm.  — Leonis  XII 
Breve  ad  Archiepiscopum  Lugdunensem,  die  15  novembris  anni  1828. 

4. 

Tertio ,  saecularium  juvenum  scholae,  quoad  religio¬ 
sam  institutionem,  Ecclesiae  regimini  subjacere  debent. 

2.  Litteraria  etiam  ac  scientilica  juventutis  institutio 
aliquatenus  Ecclesiae  auctoritati  subesse  debet ;  quan¬ 
tum  nempe  satis  est,  ut  in  tuto  sit  religiosa  ejusdem  ju¬ 
ventutis  informatio.  Ratio  est,  quia  magistri,  libri  et 
vivendi  norma  religionem  respiciunt;  atqui  scholae  sub¬ 
jiciuntur  ecclesiasticis  auctoritati,  praesertim  in  iis  re¬ 
bus  quae  cum  religione  nexae  sunt  (4). 

III.  Pius  IX  sequentes  propositiones  damnavit : 

«  Totum  scholarum  publicarum  regimen,  in  quibus 
juventus  Christiana  alicujus  reipublicae  instituitur,  po¬ 
test  ac  debet  attribui  auctoritati  civili.  » 

«  Postulat  optima  civilis  societatis  ratio,  ut  populares 
scholae  quae  patent  omnibus  pueris,  ac  publica  univer- 
sim  instituta,  quae  litteris  severioribusque  disciplinis 
tradendis  et  educationi  juventutis  curandae  sunt  desti¬ 
nata,  eximantur  ab  omni  Ecclesiae  auctoritate,  plenoque 
civilis  auctoritatis  arbitrio  subjiciantur.  » 

«  Catholicis  viris  probari  potest  ea  juventutis  insti¬ 
tuendae  ratio,  quae  sit  a  catholica  fide  et  ab  Ecclesiae  po¬ 
testate  sejuncta  (2).  » 

§  2.  —  De  variis  scholarum  speciebus. 

4.  De  scholis  elementaribus. 

2.  De  scholis  superioribus. 

3.  De  Universitatibus. 

(1)  Clementis  XIV  Breve  Magnopere  ad  Episcopum  Vilnae  (18  decem¬ 
bris  1773). 

(2)  Pii  IX,  Syllabus  complectens  praecipuos  nostrae  aetatis  errores, 
45,  47,  48. 

Quaestio  1».  —  De  scholis  elementaribus, 

I.  Jam  antiquitus  pastores  Ecclesiae  curam  suam  in¬ 
structioni  puerorum  applicuerunt.  Hujus  rei  specimen 
priebent  scholae  minores,  apud  monasteria  et  capitula 
erectae,  atque  etiam  ruri  institutae.  Praeceptum  siqui¬ 
dem  erat,  ut  cuivis  parocho  clericus  adjungeretur,  qui 
eumdem  in  sacris  functionibus  adjuvaret,  puerosque  in 
scholis  informaret.  Cum  subsequenti  aetate  ex  neglectu 
scholarum  ignorantia  et  morum  corruptela  in  populo 
deprehenderetur,  a  diversis  conciliis  cautum  est,  ut 
illae  ubique  per  civitates  et  pagos  instituerentur.  In 
commodum  eorum,  qui  ob  labores  corporales  a  fre¬ 
quentatione  earum  detinebantur,  scholae  dominicales  in¬ 
stitutae  sunt.  Omnes  istae  scholae  magistratibus  ecclesias¬ 
ticis  ratione  visitationis  et  inspectionis  obnoxiae  erant, 
a  quibus  etiam  ludimagistri  assumendi  examinanlur. 

II.  Ecclesia,  quae  a  Christo  jussa  est  omnes  in  viam 
salutis  dirigere,  non  potest  non  maxime  sibi  cordi  ha¬ 
bere  tenerae  juventutis  tam  in  fidei,  quam  in  litterarum 
rudimentis  institutionem,  christianamque  educationem. 
Ipsa  merito  scholarum  mater  censetur,  non  solum  quia 
scholis  Christianis  ortum  dedit,  sed  etiam  quia  illius  est, 
continuo  eas  fovere  et  fidei  spiritu  imbuere  ac  nutrire  (1). 

«  Cum  populares  scholae  ad  populum  religiose  for¬ 
mandum,  ejusque  pietatem  fovendam  sunt  praesertim 
statutae,  idcirco  omnem  Ecclesiae  curam,  sollicitudinem 
et  vigilantiam  sibi  merito  semper  vindicarunt.  Ac  prop- 
terea  consilia  conatusque  arcendi  a  popularibus  scholis 
Ecclesiae  potestatem  proficiscuntur  ex  studio  exlinguen- 
di  in  populis  divinum  fidei  lumen.  Quocirca  Ecclesia, 
quae  easdem  fundavit  scholas,  summa  cura  eas  semper 

(1)  Decretalium  lib.  V,  tit.  v,  de  Magistris. 

est  prosecuta,  illasque  veluti  potiorem  suae  auctoritatis 
partem  consideravit  (I).  » 

Questio  2a.  —  De  scholis  seccndaiuis. 

I.  Earum  quoque  scholarum,  in  quibus  litterae  huma¬ 
niores  traduntur,  institutio  et  cura  olim  ad  Ecclesiam 
pertinebat,  ipsseque  pariter  apud  monasteria  et  canoni¬ 
corum  collegia  constitutae  erant,  ita  ut  non  tantum  cle¬ 
rici  sed  et  laici  ad  eas  confluerent.  Atque  istae  scholae 
superiores,  quum  temporis  cursu  exolevissent,  a  conci¬ 
liis  saeculi  xvi,  reflorescente  scientiarum  cultura,  denuo 
instaurari  jussae  sunt,  sed  sub  omnimoda  virorum  eccle¬ 
siasticorum  inspectione  et  gubernatione. 

II.  "Verum  nostra  aetate  non  desunt  homines  religioni 
infensi,  qui  scholas  ejusmodi  ab  omni  cleri  influxu  exi¬ 
mere  moliantur. 

«  Christianam  juventutis  institutionem  et  educationem 
in  magnum  adducunt  discrimen,  propterea  quod  illas  a 
salutari  catholicae  Ecclesiae  magisterio  ac  vigilantia  quo¬ 
tidie  magis  amovent.  Nihil  intentatum,  nihilque  inex¬ 
pertum  relinquunt,  ut  salutarem  vim,  quam  ipsa  Eccle¬ 
sia  ex  divina  sua  institutione  semper  exercuit,  et  in 
humanae  societatis  instiLuta  exercere  debet,  vel  magis 
in  dies  coarctent,  vel  ab  eisdem  institutis  arceant.  Hu¬ 
jusmodi  perniciosissima  docendi  ratio  sejuncta  a  ca¬ 
tholica  fide,  et  ab  Ecclesiae  potestate  maximo  est  homi¬ 
nibus  damno,  dum  agitur  de  litteris,  severioribusque 
disciplinis  tradendis,  aede  educatione  curanda  in  publi¬ 
cis  Institutis,  quae  honestioribus  societatis  classibus 
sunt  destinata  (2).  » 

III.  Nihilominus  tamen  Ecclesia  prohiberi  nequit, 

(1) Pii  IX  Breve,  ad  Archiepiscopum  Friburgensem[die  14  julii  1864). 

(2)  Pii  IX  eeedem  littera. 

quin  his  etiam  scholis  vigilantiam  suam  curamque  im¬ 
pendat.  Unde  ad  ipsam  spectat,  invigilare  ne  litterarum 
humaniorum  disciplinee  venena  admisceantur;  educa¬ 
tionem  juvenum  religiosam  dirigere;  religionis  praecep¬ 
torem  approbare. 

Questio  3a.  —  De  Universitatibus. 

Universitas  est  collegium  auctoritate  publica  institutum, 
ad  omnes  disciplinas  edocendas.  Hujusmodi  scholae 
Universitates  appellantur,  tum  quia  plurimas  profitentur 
disciplinas,  tum  quia  corpus  proprium  constituunt. 

I.  Earum  institutio.  —  Studiorum  universitates  (qua¬ 
rum  antiquissimae  sunt  Bononiensis  et  Parisiensis)  erant 
originis  ecclesiasticae.  Idcirco  Romani  Pontifices  earum 
inspectionem  gerere,  ipsasque  privilegiis  exornare  et 
statutis  dirigere  consueverunt.  Inde  a  saeculo  xvi  Univer¬ 
sitates  cum  Ecclesia  arctius  connectebantur,  eo  quod 
in  earum  erectione  litterae  fundationis  a  Pontificibus 
impetrabantur. 

Nostris  etiam  temporibus  Ecclesia  sibi  vindicat  jus 
instituendi  studia  generalia  ex  subsidiis  libere  collectis; 
quod  in  nonnullis  locis  feliciter  peractum  est,  in  aliis 
vero  desideratur.  Jamvero  istae  universitates  catholicae 
nonnisi  a  Summis  Pontificibus  erigendae  sunt,  tum  quia 
facultates  sacras  complectuntur,  tum  quia  per  univer¬ 
sam  Ecclesiam  valent  gradus  theologiae  vel  juris  cano¬ 
nici  ab  ipsis  collati. 

II.  Facultates  et  gradus  sunt  duo  annuli,  quibus  aca- 
demiae  catholicae  cum  Ecclesia  connectuntur. 

1.  Ad  Facultates  quod  attinet,  ab  initio  scholares  in 
diversas  nationes  distinguebantur,  ita  ut  scholaribus  cu- 
jusvis  provinciae  decanus  praefuerit,  omnibus  vero  deca¬ 
nis  rector  praepositus  esset.  Igitur  quaevis  academia  coi- 

legium  propriis  juribus  instructum,  seu  universitatem  in 
sensu  juris  efformavit. 

Verum  accidit,  ut  doctores  non  amplius  juxta  natio¬ 
nes,  sed  juxta  disciplinas  in  separata  collegia  distribue¬ 
rentur.  Exinde  in  universitatibus  vigent  quatuor  Facul¬ 
tates,  nempe  Facultas  Theologiae,  Juris  tum  canonici 
tum  civilis,  Medicinae,  et  Philosophiae  seu  Artium. 

Facultates  Theologiae  et  Juris  canonici  ab  Ecclesia 
pendent.  Ab  Apostolica  Sede  concessa  sunt  earum  pri¬ 
vilegia  quae  ad  universam  Ecclesiam  referuntur.  Illarum 
professores  non  assumuntur  sine  interventu  potestatis 
ecclesiasticae,  a  qua  sola  conferri  potest  missio  docendi. 

2.  Tres  sunt  graduatorum  ordines,  nempe  baccalaurei, 
licentiati,  et  doctores  seu  magistri.  Baccalaurei  primum  sui 
profectus  in  scientia  testimonium  consecuti  sunt.  Licen- 
tiatis,  post  peracta  examina,  conceditur  licentia  susci¬ 
piendi  supremum  gradum,  quando  voluerint.  Doctores  seu 
magistri  ad  summum  gradum  promoventur. 

Potestas  conferendi  gradus  Theologiae  et  Juris  canoni¬ 
ci  pertinet  ad  Romanum  Pontificem,  qui  eam  Univer¬ 
sitatibus  vel  etiam  quibusdam  praelatis  delegat.  Promo¬ 
tioni  regulariter  praemittitur  rigorosum  examen,  quo 
exploretur  candidati  scientia.  Doctoribus,  post  emissam 
fidei  professionem,  insignia  traduntur  (I). 

ARTICULUS  II 

DE  CONFRATERNITATIBOS. 

I.  Earum  indoles.  —  Confraternitates  sunt  fidelium 
congregationes,  ad  opera  pietatis  etcharitatis  sub  aucto- 

(1)  Decretalium  lib.  V,  tit.  v.  —  Leonis  XII  const.  Quod  divina  sa- 
pientia.  —  Giraldi,  Expositio  juris  pontificii ,  parsl.  —  Sehmalzgrue- 
ber,  lib.  V,  tit.  v. 

ritate  pastorum  institutae.  Variis  indiciis  se  manifestant: 

1.  Gonfraternitas  est  societas  in  parochia  subsistens, 
vel  per  plures  parochias  diffusa. 

2.  Interventione  auctoritatis  ecclesiasticae  constituitur 
et  approbatur. 

3.  Ad  finem  specialem  dirigitur,  nimirum  ad  certa 
opera  pietatis  erga  Deum,  vel  etiam  charitatis  erga  proxi¬ 
mum. 

4.  Sua  pietatis  exercitia  sub  titulo  alicujus  mysterii 
vel  Sancti  exequitur. 

5.  Suam  habet  ecclesiam,  in  qua  socii  statis  diebus, 
pietatis  causa,  conveniunt. 

II.  Norma  erigendi  confraternitates  a  Clemente  VIII 
statuta  fuit  : 

Requiritur  1.  ut  unica  tantum  confraternitas  ejusdem 
generis  in  eadem  ecclesia  institui  possit. 

2.  Ut  id  fiat  de  consensu  Ordinarii,  et  cum  litteris 
testimonialibus  ejusdem,  statutis  ab  eo  examinatis  et 
approbatis. 

3.  Ut  confraternitas  localis  cuidam  archiconfrater- 
nitati  aggregetur  juxta  formam  approbatam,  ad  parti¬ 
cipandum  ejusdem  privilegia  et  indulgentias. 

4.  Ut  eleemosynae  sub  directione  Ordinarii  colligantur 
et  erogentur. 

III.  Quoad  modum  regendi  confraternitates,  haec  sta¬ 
tuuntur  : 

1.  In  multis  regionibus  animarum  curator  simul  est 
rector  confraternitatum  in  parochia  existentium. 

2.  Confraternitates  ab  officiis  parochialibus  non  exi¬ 
muntur, 

3.  Festa  titularia  earum  solemniter  celebrantur. 

4.  Confraternitates  visita tioniEpiscoporum  subsunt(l). 

(1)  Concilium  Tridentinum,  sess.  XXII,  cap.  ii,  deReform. 

ARTICULUS  III 

DE  HOSPITALIBUS. 

1.  Illorum  origo.  —  Hospitalia  proprie  dicta  sunt  loca 
suscipiendis  hospitibus  destinata;  verum  eo  nomine  ge¬ 
nerali  veniunt  quaevis  pia  loca  alendis  pauperibus,  aliis¬ 
que  personis  miserabilibus  addicta. 

Summa  semper  fuit  Ecclesiae  cura  in  miseris  homini¬ 
bus  fovendis,  illudque  pietatis  officium  fidelibus  com¬ 
mendavit.  Prioribus  saeculis  Christiani  et  imprimis 
Episcopi  excolebant  opera  misericordiae  in  proximum. 
Verum  post  pacem  Ecclesiae  datam  publica  charitatis 
loca  extructa  sunt,  quibus  pauperes  hospitio  excipe¬ 
rentur  (1). 

II.  Varice  illorum  species.  —  1.  Pro  multiplici  miseria 
propriis  nominibus  designantur,  veluti xenodochia,  quibus 
hospites  suscipiuntur;  orphanotrophia ,  ubi  aluntur  or- 
phani;  brgphotrophia  nutriendis  infantibus,  gerontocomia 
senibus  alendis,  ptochotrophia  pauperibus  sustentandis, 
nosocomia  aegrotis  curandis  destinata. 

2.  Hospitalia  sunt  vel  ecclesiastica  vel  laicalia.  Hospitale 
ecclesiasticum  illud  est,  quod  Episcopi  auctoritate  fuit 
erectum,  ideoque  habetur  iTt  locus  religiosus.  Hospitale 
vero  laicale  illud  est,  quod  sine  interventu  auctoritatis 
ecclesiasticae  institutum  est,  nempe  privata  pietate;  non 
habetur  ut  locus  religiosus  episcopali  auctoritate  consti¬ 
tutus,  tamen  inter  loca  pia  computatur.  Hospitalia  eccle¬ 
siastica  discernuntur  ex  decreto  episcopalis  fundationis  ; 
quo  deficiente,  res  colligitur  ex  signis  quae  tantum  con¬ 
ti)  Thomassiii. ,  Vetus  et  Nova  Ecclesioc  disciplina,  pars  I,  lib.  XI, 

cnp.  lxxxix. 

veniunt  locis  religiosis,  uti  est  ecclesia,  coemeterium, 
rector  deputatus  cum  jure  administrandi  sacramenta. 

3.  Hospitalia  sunt  vel  exempta  vel  non  exempta.  Hospi¬ 
talia  exempta  ea  sunt  quae  ab  episcopali  regimine  sub¬ 
trahuntur,  v.  g.  ex  lege  fundationis  (1). 

III.  Episcopi  auctoritas  in  hospitalia. 

1.  Hospitalia  ecclesiastica,  quae  neque  exempta  sunt, 
neque  sub  immediata  Regum  protectione,  Episcopo 
subjiciuntur  velut  loca  religiosa. 

2.  Episcopi,  tanquam  Sedis  Apostolicae  delegati,  ha¬ 
bent  jus  visitandi  hospitalia  etiam  exempta. 

3.  Administratores  hospitalium  singulis  annis  tenentur 
Episcopo  rationem  reddere  (2). 

(1)  Devoti,  Institutionum  canonicarum  lib.  II,  tit.  xii.  —  Berardi, 
Commentaria  in  jus  ecclesiasticum,  t.  I,  dissert.  IV,  cap.  vir. 

(2)  Concilium  Tridentinum,  sess.  XXII,  cap.  ix,  de  Reform. 

LIBER  II 

DE  MEDIIS  QUIBUS  ECCLESIA  UTITUR 


Tholus  I.  Media  quibus  Ecclesia  finem  suum  consequitur. 
Titulus  II.  Media  quibus  ordo  reparatur. 

TITULUS  I 

DE  MEDIIS  QUIBUS  ECCLESIA  FINEM  SUUM  CONSEQUITUR. 

Tractatus  I.  De  rebus  spiritualibus. 

Tractatus  II.  De  rebus  temporalibus. 

TRACTATUS  I 

De  rebus  spiritualibus. 

Dissertatio  I.  De  sanctificatione  hominum. 

Dissertatio  11.  De  cultu  divino. 

DISSERTATIO  I 

DE  SANCTIFICATIONE  HOMINUM 

Caput  I.  Functiones  magisterium  Ecclesiae  respicientes. 
Caput  II.  Sacramenta. 

Caput  III.  Sacramentalia. 

CAPUT  I 

Mc  functionibus  magisterium  respicientibus. 

Aut.  I.  Fidei  conservatio,  definitio  et  explicatio. 

Art.  II.  Fidei  propagatio. 

Art.  111.  Errorum  contra  fidem  profligatio. 

ARTICULUS  I 

FIDEI  CONSERVATIO,  DEFINITIO  ET  EXPLICATIO. 

Ut  Ecclesia  munere  magisterii  divinitus  ipsi  com¬ 
misso  rite  fungatur,  ad  illius  jura  et  officia  spectat  im¬ 
primis  fidem  conservare,  definire  et  explicare. 

I.  Fidei  conservatio.  «  Ecclesia,  sedula  et  cauta  depo¬ 
sitorum  apud  se  dogmatum  custos,  nihil  in  iis  unquam 
immutat,  nihil  minuit,  nihil  addit,  sed  omni  industria 
hoc  unum  studet,  ut  vetera  fideliter  sapienterque  trac¬ 
tando  custodiat  (1).  » 

II.  Fidei  de  (initio.  Ipsius  Ecclesias  est  determinare  quid 
sit  fidei,  seu  definire  quid  sit  credendum,  quid  rejicien¬ 
dum.  Illa  est  judex  fallere  et  falli  nescia  in  quaestionibus 
dubiis  circa  doctrinam  exortis. 

III.  Fidei  explicatio.  «  Per  Ecclesiam  prisca  dogmata 
excurantur,  sed  non  commutantur;  per  ipsam  accipiunt 
lucem,  distinctionem,  sed  retinent  plenitudinem,  inte¬ 
gritatem,  proprietatem  (2).  » 

ARTICULUS  II 

FIDEI  PROPAGATIO. 

Huc  referuntur  missiones,  praedicatio  et  catechesis. 

I.  Missiones  in  regionibus  infidelium  a  Congregatione 
de  Propaganda  fide  diriguntur,  iisque  promovendis  inser¬ 
viunt  varia  Instituta. 

II.  Praedicatio  ordinatur  ad  eos  qui  Christiane  educati 
sunt,  ut  in  fide  confirmentur  et  excolantur. 

III.  Catecheses  olim  pro  catechumenis  ad  baptismum 

(1)  Vincentii  Lirinensis  Commonitorium ,  I,  xxui. 

(2)  Ibici. 

disponendis  haberi  consueverant.  Hodie  vero  tum 
pro  pueris,  tum  pro  adultis  instituuntur. 


ARTICULUS  III 

ERRORUM  CONTRA  FIDEM  PROFLIGATIO. 

Duplex  distinguitur  species  mediorum  quibus  Ecclesia 
utitur  ad  errores  efficaciter  depellendos  : 

§  d.  Quibus  mediis  errores  praeveniuntur. 

§  2.  Quibus  mediis  errores  reprimuntur. 

§  1.  —  Quibus  mediis  errores  praecaventur. 

Ecclesia  variis  mediis  puritati  fidei  consulit,  atque 
praecavet  ne  errores  sanie  doctrinae  admisceantur. 

I.  Symbola  fidei  conficit,  quae  sunt  breves  dogmatum 
et  articulorum  summulae  aut  collectiones,  atque  publica 
signa  quibus  orthodoxi  ab  infidelibus  et  sectariis  dis¬ 
tinguuntur.  Propter  exortas  haereses,  alterum  altero  dis¬ 
tinctius  exhibet  catholica  dogmata ;  nullum  vero  alteri 
adversatur. 

Ecclesiae  symbola  inaxime  celebrata  sunt  :  Apostoli- 
cum,  concilii  Nicaeni,  Constantinopolitani  I,  S.  Atbana- 
sii ;  Concilii  Lateranensis  IV  Symbolum  in  capite  libri  I 
Decretalium  positum  est.  Concilii  Tridentini  seu  Pii  IV 
formula  eadem  est  cum  Symbolo  Constantinopolitano, 
nisi  quod  adjunctas  habeat  declarationes  contra  errores 
posteriorum  temporum. 

II.  Ad  fidei  professionem  emittendam  juxta  formulam 
Pii  IV  obligantur  iidem  qui  juramentum  obedientiae 
praestare  tenentur,  nempe  promovendi  ad  Episcopatum, 
provisi  de  canonicatu  vel  de  beneficio  curato,  Praelati 
regulares,  Magistri  scientiarum. 

III.  Ecclesia  catechismos  et  alios  libros  pro  instructione 
religiosa  praescribit,  ex  quibus  fideles  vel  ut  ex  limpidis 
fontibus  doctrinam  catholicam  hauriunt.  Maxim  se  auc¬ 
toritatis  et  utilitatis  est  Catechismus  Romanus  ex  decreto 
concilii  Tridentini  editus.  Caeterum  ad  Episcopum  spec¬ 
tat  libros  hujusmodi  introducere. 

IV.  Cautiones  statuuntur  quoad  lectionem  S.  Scripturae  in 
lingua  vernacula. 

1.  «Cum  experimento  manifestum  sit,  si  Biblia  vul¬ 
gari  lingua  passim  sine  discrimine  permittantur,  plus 
inde,  oh  hominum  temeritatem,  detrimenti,  quam  uti¬ 
litatis  oriri,  hac  in  parte  judicio  Episcopi  stetur  :  ut  cum 
consilio  parochi  vel  confessarii,  Bibliorum  a  catholicis 
auctoribus  versorum  lectionem  in  vulgari  lingua  eis  con¬ 
cedere  possint,  quos  intellexerint  ex  hujusmodi  lectione 
non  damnum,  sed  fi  dei  atque  pietatis  augmentum  capere 
posse  (I).  » 

2.  «  Si  Bibliorum  versiones  vulgari  lingua  fuerint  ab 
Apostolica  Sede  approbatse,  aut  editae  cum  annotatio¬ 
nibus  desumptis  ex  sanctis  Ecclesiae  Patribus,  vel  ex 
doctis  catholicisque  viris,  conceduntur  (2).  » 

V.  Approbatio  librorum,  edendorum,  seu  censura  prcevia. 
Cum,  typographia  inventa,  noxiorum  librorumnumerus 
incresceret,  Leo  X  in  Concilio  Lateranensi  V  decrevit, 
ne  libri  sine  praevio  examine  et  approbatione  Episcopi 
imprimerentur.  Ista  lex  a  concilio  Tridentino  renovata 
est  in  Regula  Xa  Indicis. 

Ad  praxim  quod  attinet,  aetate  nostra  impossibile  est 
omnes  libros  praeviae  censurae  subjicere;  unde  rigor  le¬ 
gis  temperandus  videtur.  Hujus  mitigationis  specimen 
dedit  ipse  Pius  IX  pro  Statu  pontificio,  decernens,  ut 
censurae  subjecta  remanerent  opera  in  quibus  speciatim 

(1)  Regula  IV  tndicis. 

(2)  Decretum  Congregationis  Indicis,  13  junii  1757. 

de  religione  aut  moribus  ageretur.  Caeteri  vero  libri  et 
scripta  periodica  sine  praevia  censura  edi  permittuntur. 

Hanc  agendi  rationem  imitantur  Episcopi.  Verum  li¬ 
bri  lilurgici,  catechismi,  libri  precum  sine  licentia  epi¬ 
scopali  typis  non  mandantur. 

§  2.  —  Quibus  mediis  errores  reprimuntur. 

Questio  i1.  De  reprobatione  propositionum. 

OdjEstio  2a.  De  prohibitione  librorum. 

QlLESTIO  la.  —  De  REPROBATIONE  PROPOSITIONUM. 

Propositiones  catholicae  fidei  repugnantes  sive  a  Con¬ 
ciliis  generalibus,  sive  a  Sancta  Sede  reprobantur.  Nimi¬ 
rum  omni  adhibita  diligentia  Summi  Pontifices  inqui¬ 
runt  in  doctrinam  suspectam,  eam  ad  distinctas  formu¬ 
las  redigunt,  atque  vel  propositiones  aut  libros  simplici¬ 
ter  damnare,  vel  etiam  theses  erroneas qualificare  solent. 

Propositiones  qualificare  nihil  aliud  est,  quam  illas 
variis  censuris  theologicis  vel  severioribus  vel  mitioribus 
perstringere.  Plures  hujusmodi  censurae  numerantur, 
quin  tamen  auctores  in  numero  earum  determinando 
conveniant. 

Ista  qualificatio  est  vel  specifica ,  dum  cuivis  proposi¬ 
tioni  sua  censura  inuritur,  vel  cumulativa  (in  globo), 
quando  plures  propositiones  in  Bulla  pontificia  enume¬ 
ratae  variis  censuris  perstringuntur,  quin  tamen  signi¬ 
ficetur,  quaenam  speciatim  hac  vel  illa  censura  notetur. 

Questio  2a.  —  De  librorum  prohibitione. 

I.  Potestas  prohibendi  libros. 

II.  Disciplina  Ecclesiae  circa  prohibitionem  librorum. 


PARS  SPECIALTS. 


7» 


I.  —  Potestas  prohibendi  libros. 

Distinguitur  hujus  potestatis  necessitas,  existentia, 
exercitium. 

I.  Necessitas  prohibendi  libros  pravos  vel  noxios  erui¬ 
tur  tum  ex  lege  naturali  fugiendi  periculum,  tum  ex  prae¬ 
cepto  divino,  tum  experientia  malorum  quae  ex  librorum 
ejusmodi  lectione  oriuntur. 

II.  Ecclesice  competit  potestas  prohibendi  libros  qui 
vel  fidem,  vel  mores,  vel  disciplinam  offendunt.  Chris¬ 
tus  enim  illam  ei  contulit  cum  jure  docendi  (1).  His 
verbis  :  Docete  omnes  gentes,  docentes  eos  servare  omnia 
queeeumque  mandavi  vobis ,  Dominus  Apostolis  committit 
officium  providendi  ne  religio  in  fide  vel  moribus  detri¬ 
mentum  capiat.  Atqui  multi  libri  fidelibus  nocent, eorum- 
que  fidem  et  mores  subvertunt.  Proinde  potestas  eccle¬ 
siastica  complectitur  jus  prohibendi  libros  pravos  et 
noxios. 

III.  Praxis  Ecclesiae  probat  perversos  libros  et  sua  na¬ 
tura  periculosos  esse,  et  positiva  lege  prohibendos.  Ex 
historia  omnium  saeculorum  constat  Summos  Pontifices, 
concilia,  Episcopos  semper,  variis  quidem  modis,  exer¬ 
cere  auctoritatem  prohibendi  libros  religioni  inimicos. 

IV.  Eadem  Ecclesiae  potestas,  idem  semper  Ecclesiae 
spiritus  perseverat.  Verum  novis  exortis  periculis  per 
novas  legum  dispositiones  obviandum  est.  Unde  pro 
circumstantiis  accidentaliter  diversa  fuit  disciplina  circa 
libros. 

Saeculo  xvi,  cum  arte  typographica  haeresis  abutere¬ 
tur,  neque  malo  amovendo  sufficerent  antiquae  praecau¬ 
tiones,  Concilium  Tridentinum  duxit  Indicem  librorum 


(1)  Mattii,  xxvm,  18,  19. 

prohibitorum  conficiendum,  quem  Pius  I  V  approbavit 
et  promulgavit. 

II.  —  Disciplina  Ecclesias  circa  libros  prohibitos. 

t.  Qualis  sit  auctoritas  Indicis. 

2.  Quibus  partibus  constet. 

1.  Qualis  sit  auctoritas  Indicis. 

I.  Index  cum  suis  regulis  a  Pio  IV  habet  vim  obligandi. 

Id  manifestum  est  ex  Bulla  Indicis  confirinatoria: 

«Ipsum  indicem,  una  cum  regulis  ei  praepositis  aucto¬ 
ritate  apostolica  approbamus,  imprimique  ac  divulgari, 
et  ab  omnibus  ubique  suscipi,  easque  regulas  observari 
mandamus  atque  decernimus.  Inhibentes  singulis,  tam 
ecclesiasticis  personis  quam  laicis,  ne  quis  contra  ea¬ 
rum  regularum  praescriptum,  aut  ipsius  prohibitionem 
Indicis ,  libros  ullos  legere  habereve  audeat  (1).  » 

II.  Refutantur  praetextus  quibus  innituntur  Indicis  ad¬ 
versarii. 

1.  Index  non  debuit  in  provinciis  promulgari ,  ut  obliga¬ 
tionem  induceret.  Etenim  R.  Pontifex  potest  sua  volun¬ 
tate  efficere,  ut  lex  sua,  Romae  promulgata,  ubique  ter¬ 
rarum  effectum  sortiatur.  Atqui  regulae  Indicis  Romae 
promulgatae  fuerunt  cum  adjecta  clausula,  quae  neces¬ 
sitatem  promulgationis  provincialis  excludit  :  «  Nos,  per 
hanc  publicationem,  omnes  et  singulos,  qui  his  litteris 
comprehenduntur,  volumus  perinde  obligatos  esse,  ac 
si  ipsismet  illae  editae  lectaeque  fuissent  (2).  » 

2.  Indicem  in  Gallia  et  in  cceteris  regionibus  receperunt , 
non  quidem  ubique  magistratus  civiles,  sed  Episcopi  in 
conciliis  provincialibus. 

(1)  Pii  IV  const.  Dominici  gregis . 

(2)  Pii  IV  Bulla  Indicis  confirmatoria. 

Inter  concilia  hujusmodi,  saeculo  xvi  et  xvn  cele¬ 
brata,  recensentur  Rothomagense  (1381),  Turonense 
(1383),  Burdigalense  (1383),  Bituricense  (1584),  Aquense 
(1385),  Tolosanum  (1590),  Avenionense  (1594),  Narbo¬ 
nense  (1609),  Cameracense  (1586),  Haec  sunt  verba  con¬ 
cilii  Aquensis  :  «  Nullus  libros  prohibitos,  juxta  Indicem 
Sedis  Apostolicae  jussu  editum,  legere  aut  domi  retinere 
aut  vendere  audeat.  » 

Saeculo  xix,  Indicem  obligatorium  declarant  concilia 
provinciae  Avenionensis  (1849),  Burdigalensis  (1850), 
Albiensis  (1850),  Auscitanae  (1851).  Concilium  provinciae 
Albiensis  ait  :  «  Decreta  quibus  Summi  Pontifices  libro¬ 
rum  lectionem  prohibent,  in  conscientia  obligant  etiam 
clericos.  » 

Concilia  provinciae  Parisiensis,  Turonensis,  Lugdu¬ 
nensis,  Bituricensis,  Remensis  id  aequivalenter  declarant, 
siquidem  recipiunt  Summorum  Pontificum  constitutiones 
quce  universalem  Ecclesice  disciplinam  respiciunt ,  ac  proinde 
eas  quibus  Index  ubique  servandus  praecipitur. 

3.  Indicem  in  Gallia  non  vigere,  probari  nequit  ex  con¬ 
traria  consuetudine.  Etenim  ista  consuetudo  nunquam 
legitima  evasit.  Ratio  est,  quia  Summi  Pontifices  conti¬ 
nenter  urgent  obligationem  observandi  Indicem.  Bene¬ 
dictus  XIV  statuit :  «  Indicem  revisum  auctoritate  apo- 
stolica  confirmamus,  atque  ab  omnibus  inviolabiliter 
observari  praecipimus;  non  obstantibus  quibusque  con¬ 
suetudinibus  etiam  immemorialibus  (I).  » 

4.  Si  quaedam,  legis  praescriptiones  observari  nequeant,  id 
non  impedit  quin  Index  generaliter  obliget.  Etenim  nulla 
lex  sine  exceptione  ;  lex  vero  non  desinit  ideo,  quia  non¬ 
nullis  exceptionibus  obnoxia  est. 

Verum  hujusmodi  derogationes  ab  auctoritate  non 

(I)  Benedicti  XIV  const.  Quce  ad  catholicae. 

S. 

recensentur.  Propterea  scriptores  circumspecte  ver¬ 
santur  in  iis  admittendis. 

2,  Quibus  partibus  Index  constat. 

Index  constat  duabus  partibus  :  altera  est  catalogus  li¬ 
brorum  nominatim  prohibitorum;  altera  complectitur 
Indicis  regulas. 

Catalogus  Indicis. 

I.  In  Indice  libri  haereticorum,  catholicorum  et  ano- 
nymorum  una  serie  alphabetica  inscribuntur.  Olirn  tri¬ 
plex  ejusmodi  species  distincta  erat. 

Ut  Index  sanctione  muniretur,  poenae  a  Pio  IV  et  in 
regula  X  statutae  fuerunt :  «  Qui  libros  propter  haeresim 
vel  falsi  dogmatis  suspicionem  damnatos  atque  prohi¬ 
bitos  legerit  vel  habuerit,  ipso  jure  in  excommunicationis 
sententiam  incurrat;  qui  vero  libros  alia  de  causa  prohi¬ 
bitos  legerit  vel  habuerit,  praeter  peccati  mortalis  reatum, 
judicio  Episcopi  severe  puniatur.  » 

Indicis  Regulae. 

Non  ab  iis  tantum  libris  cavendum  est,  qui  nominatim 
in  Indicem  relati  sunt,  sed  ab  aliis  etiam  de  quibus 
agitur  in  generalibus  regulis  et  decretis  Indici  praepo¬ 
sitis  (I). 

I.  Priores  Indicis  decem  Regulce  a  Patribus  Tridentinis 
elaboratae,  a  Pio  IV  editae,  sic  contrahi  possunt  : 

Regula  !s.  Prohibentur  libri  ante  sajculum  xvi  dam¬ 
nati  a  Conciliis  et  Pontificibus. 

Regula  2\  Haeresiarcharum  libri  omnino  prohibentur, 


(I)  Gregorii  XVI  litterae  encyclicoe  8  maii  18  54. 

et  aliorum  haereticorum  libri  qui  de  religione  ex  professo 
tractant. 

Regula  3\  Yersiones  latinae  et  graecae  Bibliorum  per¬ 
mittuntur  viris  doctis. 

Regula  4a  vernaculas  Bibliorum  versiones  respicit. 

Regulat.  Lexica,  etc.  haereticorum  correcta  permit¬ 
tuntur. 

Regula  6a.  Libri  vulgari  idiomate  de  controversiis 
inter  catholicos  et  haereticos  disserentes  non  passim 
permittantur. 

Regula.  7a.  Libri  qui  res  lascivas  seu  obscenas  ex  pro¬ 
fesso  tractant,  omnino  prohibentur.  Antiqui  vero  ab 
ethnicis  scripti,  propter  sermonis  elegantiam  et  pro¬ 
prietatem,  permittuntur;  nulla  tamen  ratione  pueris 
legendi  erunt. 

Regula  8a.  Libri  quorum  principale  argumentum 
bonum  est,  in  quibus  tamen  obiter  aliqua  inserta  sunt, 
quae  ad  haeresim  et  impietatem  spectant,  expurgati 
concedi  possunt. 

Regula  9a .  Libri  omnes  superstitionis  et  magiae  prorsus 
rejiciuntur. 

Regula  10a.  Confirmatur  in  Episcopis  jus  prohibendi, 
corrigendi,  approbandi  libros  praeserlim  de  rebus  sacris. 

II.  Decem  Regulis  Indicis  accesserunt  Instructio  Cle¬ 
mentis  VIII  de  prohibitione,  correctione  et  impressione 
librorum;  Observationes  Alexandri  XII;  Benedicti  XIV 
constitutio  Sollicita ,  qua  methodus  praescribitur  in 
examine  et  proscriptione  librorum  servanda;  ejusdem 
Pontificis  Decreta  generalia;  Mandatum  Leonis  XII. 

Benedicti  XIV  Decreta  generalia  prohibent  I .  Haereti¬ 
corum  Biblia,  formulas  precum  et  fidei,  apologias,  cate¬ 
cheses  cujuscumque  tituli. 

2.  Libros  de  materiis  interdictis,  v.  g.  de  Auxiliis,  de 
ritibus  sinicis,  de  apologia  Jansenismi. 

3.  Imagines  insolitas,  et  falsas  Indulgentias. 

A.  Additiones  Rituali  Romano,  litanias  et  benedic¬ 
tiones,  officia  Sanctorum,  quibus  non  accesserit  appro¬ 
batio  Sedis  Apostolicae. 

CAPUT  II 

E9e  S.ucrameutis. 

(Cum  ecclesiasticae  praescriptiones ,  quae  Sacramen¬ 
torum  administrationem  respiciunt,  lum  in  Theologia 
dogmatica  et  morali,  tum  in  Liturgia  tradi  soleant,  ne 
eadem  bis  occurrant,  ad  praedictas  disciplinas  remit¬ 
timus.) 

CAPUT  III 

©e  gtacrameutfalilms. 

Sacramentalia  imitantur  naturam  Sacramentorum.  Si¬ 
cut  Sacramentis  a  Christo  institutis  inest  vis  significandi 
et  conferendi  gratiam,  ita  sacramentalia  sunt  ritus  ab 
Ecclesia  instituti  ad  sanctificationem  significandam  et  impe¬ 
trandam. 

Aliis  verbis  definiuntur  :  «  Res  quaedam  aut  actiones 
ab  Ecclesia  inductae,  ut  ad  instar  Sacramentorum  gra¬ 
tiam  significent,  et  pie  adhibitae  quosdam  effectus  spi¬ 
rituales  producant.  » 

Art.  I.  De  Sacramentalibus  in  genere. 

Art.  If.  De  Benedictionibus. 

ARTICULUS  I 

DE  SACRAMENTALIBUS  IN  GENERE. 

Quamvis  Sacramentalia  sintSacramentis  affinia,  tamen 
diversa  est  eorum  institutio  et  efficacia. 

1.  Institutio  Sacrcimentalium.  —  Ecclesiae  competit  po¬ 
testas  instituendi  Sacramentalia. 

Prob.  1°  Ratione.  Cum  Christus  omnia  instauraverit, 
non  tantum  ab  ipso  instituta  fuerunt  Sacramenta,  quibus 
applicarentur  ipsius  merita,  verum  etiam  curavit  ut  be¬ 
nedictiones  adhiberentur.  Jamvero  varias  benedictiones 
ipse  non  instituit,  sed  in  Ecclesia  reliquit  potestatem 
benedicendi,  seu  potestatem  instituendi  Sacramentalia. 

Prob.  2.  Auctoritate  Scripturae  :  «Omnis  creatura  sanc¬ 
tificatur  per  verbum  Dei  et  orationem  (1).  » 

Accedit  praxis  Ecclesiae.  Ex  actibus  recte  potentia 
colligitur;  atqui  jam  a  temporibus  Apostolicis  Ecclesia 
utitur  hac  potestate  benedicendi  et  Sacramentalia  insti¬ 
tuendi. 

Unde  Concilium  Tridentinum  definivit:  «  Si  quis  dixe¬ 
rit  receptos  et  approbatos  Ecclesiae  ritus  contemni  posse, 
anathema  sit  (2).  » 

II.  Sacr  ament  alium  efficacia.  —  1.  Varii  effectus  spiri¬ 
tuales  Sacramentalibus  attribuuntur  :  motus  gratiae  ac¬ 
tualis;  remissio  peccati  venialis;  relaxatio  poenae  tem¬ 
poralis  peccati  debitae;  daemonis  expulsio  vel  cohibitio, 
ne  laedat;  aliquod  commodum  temporale,  ut  sanitas. 
Animadvertendum  est, non  omnes  illos  effectus  a  singulis 
Sacramentalibus  produci,  sed  alios  ab  aliis  juxta  finem 
ad  quem  ordinantur. 

2.  Qualem  virtutem  habeant  Sacramentalia  ?  —  Pro¬ 
fecto  gratiam  non  conferunt  ex  opere  operato,  sicut  Sa¬ 
cramenta. 

Neque  illorum  effectus  ex  opere  operantis  producun¬ 
tur  in  eo  sensu,  quod  pendeant  a  solis  dispositionibus 
illius  qui  actionem  exercet;  nam  Sacramentalia  ex  pre¬ 
cibus  Ecclesiae  vim  spiritualem  accipiunt. 

(1)  Ep.  1  ad  Timoth.,  iv,  4,  5. 

(2)  Sess.  VII,  canon,  xm. 

Igitur  Sacramentalia  operantur  ex  vi  impetratoria  pre¬ 
cum  Ecclesiae.  Nimirum  Ecclesia  suis  benedictionibus 
a  Deo  postulat,  ut  qui  Sacramentalibus  pie  et  fideliter 
usi  fuerint,  effectum  designatum  consequantur.  Cum 
Christus  Ecclesiam  summo  prosequatur  amore,  oratio¬ 
nes  Ecclesiae  plurimum  valent  ad  impetrandum.  Atta¬ 
men  effectus  non  est  infallibilis,  quia  non  fundatur  in 
speciali  Dei  promissione,  sed  in  communi  lege  et  effi¬ 
cacia  orationis. 

3.  Inde  colligitur  modus,  quo  singuli  effectus  Sacra- 
mentalium  producantur.  Ad  primum  quod  attinet,  oc¬ 
casione  applicationis  Sacramentalium,  Deus  ipse  motus 
gratiae  actualis  excitat;  ad  id  autem  determinatur  per 
preces  Ecclesiae. 

Secundo  ,  Sacramentalia  remittunt  peccata  venialia  , 
quatenus  ex  Ecclesiae  precibus  Deus  movetur  ut,  Sacra¬ 
mentalium  occasione,  in  hominibus  producat  disposi¬ 
tiones  quibus  peccata  diluuntur. 

Tertius  effectus,  nempe  temporalis  poenae  relaxatio, 
quibusdam  Sacramentalibus  adnexa,  producitur  per  mo¬ 
dum  indulgentiae. 

Quarto ,  Ecclesia,  ex  speciali  potestate  ipsi  a  Christo 
data  in  daemones,  ad  eos  expellendos  Sacramentalibus 
utitur.  Effectus  vero  non  est  infallibilis. 

Quintus  effectus,  qui  commoda  ordinis  temporalis 
spectat,  generatim  producitur  per  modum  impetra¬ 
tionis. 


ARTICULUS  II 

DE  BENEDICTIONIBUS. 

Communiter  enumerantur  sex  vel  septem  Sacramen¬ 
talia,  nempe,  praeter  signum  crucis  : 

ORANS,  TINCTUS,  EDENS,  CONFESSUS,  DANS,  BENEDICENS. 

Oraris  significat  publicas  Ecclesiae  preces;  tinctus , 
aquam  benedictam ;  edens,  panem  benedictum;  confes¬ 
sus ,  generalem  confessionem  in  Missa  et  in  Horis  cano¬ 
nicis  fieri  solitam  ;  dans,  eleemosynam  ab  Ecclesia  prae¬ 
scriptam;  benedicens,  varias  benedictiones  ab  Ecclesia 
institutas. 

Inter  Sacramentaiia,  quae  differunt  a  caeremoniis  cultus 
divini,  praecipuum  locum  obtinent  Benedictiones  seu  ritus 
quibus  Ecclesia  vel  postulat  pro  hominibus  aliquid  boni,  vel 
alicui  rei  virtutem  confert.  Benedictio  brevius  definitur  : 
sanctificationis  votiva  collatio. 

§  I .  Variae  species  benedictionum. 

§  2.  Illarum  ministri. 

§  3.  Earum  regulae  generales. 

§  1.  —  Variae  species  benedictionum. 

I.  Ratione  subjecti  cui  applicantur,  aliae  conferuntur 
personis,  aliae  rebus  inanimatis. 

II.  Ratidne  virtutis  qua  donantur,  aliae  purificant, 
v.  g.  exorcismus;  aliae  ad  exprimendum  aliquid  sacrum 
spectant,  v.  g.  candelae  in  die  Purificationis,  cineres, 
palmae,  cereus  paschalis;  aliae  ad  cultum  divinum  desti¬ 
nantur  vel  ad  alias  personas  aut  res  benedicendas. 

III.  Ratione  finis,  dividuntur  benedictiones  in  invoca¬ 
tivas  et  constitutivas.  Invocativae  (sacramentale  transiens) 
dicuntur  illae,  quibus  benignitas  Dei  invocatur,  ut  per¬ 
sonis  seu  rebus  benedicendis  aliquid  boni  tribuat,  non 
immutato  earum  statu.  Constitutivae  dicuntur  illae,  per 
quas  personae  seu  res  constituuntur  in  esse  permanente 
rei  sacrae,  adeo  ut  eum  statum  deinceps  non  mutent. 

IV.  Ratione  formce ,  differunt  Consecrationes  et  Benedic¬ 
tiones  proprie  dictae.  Consecrationes  perficiuntur  per 
unctiones  sacri  olei  aut  chrismatis  ;  quamobrem  imitan¬ 
tur  sacramenta  Confirmationis  et  Ordinis,  quae  per  unc¬ 
tiones  conferuntur.  Benedictiones  vero  conficiuntur  per 
aspersionem  aquae  benedictae  ;  unde  comparantur  Bap¬ 
tismo  qui  per  aquam  lustralem  confertur. 

V.  Ratione  ritus  accidentalis ,  benedictiones  dividun¬ 
tur  in  solemnes  quae  majori  pompa  et  pluribus  ministris 
peraguntur,  et  simplices  quae  sine  praedicto  apparatu 
fiunt;  v.  g.  Episcopo  reservatur  solemnis  benedictio 
Imaginum. 

VI.  Ratione  relationis  ad  Sacramenta ,  nonnullae  bene¬ 
dictiones  Sacramentis  adnectuntur  ,  v.  g.  benedictio 
Sanctissimi  Sacramenti,  benedictio  nuptiarum  ;  aliae  sunt 
mere  personales,  v.  g.  populo  benedicunt  Summus  Pon¬ 
tifex  et  Episcopi. 

§  2.  —  Ministri  benedictionum. 

Inter  Sacramenta  et  Sacramentalia  existit  analogia, 
quae  non  tantum  gratiam  significandam,  sed  «etiam  mi¬ 
nistros  respicit.  Sicutjure  divino  diversis  gradibus  com¬ 
mittitur  administratio  Sacramentorum,  ita  jure  eccle¬ 
siastico  convenienter  diversis  ordinibus  confertur  potes¬ 
tas  ministrandi  Sacramentalia.  Unde  benedictiones  aliae 
sunt  episcopales ,  aliae  sacerdotales  (1). 

I.  Benedictiones  episcopales  sunt  multiplicis  generis : 

1.  Ad  Episcopos  spectant,  neque  presbyteris  delegan¬ 
tur  benedictiones  rerum,  quae  nonnisi  ut  benedictae 
sunt  materia  alicujus  Sacramenti,  v.  g.  benedictio  chris¬ 
matis  et  olei  Infirmorum.  Propter  eminentiam  dignitatis 

(1)  Pontificale  romanum.  —  Rituale. 

episcopalis,  idem  dicendum  est  de  benedictione  Ao- 
batis  et  de  consecratione  Regis. 

2.  Consecrationes,  cum  per  unctiones  conficiantur, 
ordini  episcopali  reservantur,  sicut  jure  divino  ad  Epi¬ 
scopum  pertinet  collatio  Confirmationis  et  Ordinis.  Prop- 
terea  nequeunt  ab  ipso  Episcopo  delegari  sacerdotibus 
inferioribus  ;  v.  g.  consecratio  ecclesiae,  altaris,  calicis. 
Ex  Induito  Apostolico,  delegari  potest  benedictio  Cam¬ 
panarum. 

3.  Benedictiones  rerum,  quae  ad  usum  et  ornatum  Sa¬ 
crificii  destinantur,  ut  sunt  corporalia,  indumenta  sacer¬ 
dotalia,  non  ita  rigorose  adnectuntur  ordini  episcopali, 
quin  ab  Episcopis  saepius  delegentur  sacerdotibus. 

In  Pontificali  traduntur  benedictiones  quae,  secluso 
Induito  apostolico,  nonnisi  ab  Episcopis  fiunt,  et  gene- 
ratim  illae,  in  quibus  intervenit  unctio.  Rituale  vero 
continet  benedictiones  quae  a  sacerdotibus  confici  pos¬ 
sunt,  ex  jure  proprio  vel  delegato. 

II.  Benedictiones  sacerdotales  dicuntur  illae  quae  sine 
unctione  conficiuntur,  neque  Episcopis  reservantur.  Cum 
enim  perficiantur  per  aspersionem  aquae  benedictae, 
Baptismo  comparantur.  Sacerdos  est  earum  minister,  si¬ 
cut  jure  divino  constituitur  ordinariusminister  Baptismi. 

1.  Ad  sacerdotes  simpliciter  pertinent  benedictiones 
quae  in  Rituali  primo  loco  ponuntur.  Quaedam  ex  illis  ad 
parochos  spectant. 

2.  Nonnisi  ex  delegatione  fieri  possunt  a  presbyteris 
benedictiones  alterius  ordinis  quae  secundo  loco  ponun¬ 
tur  sub  hoc  titulo  :  Benedictiones  ab  Episcopo ,  vel  ab 
aliis  facultatem  habentibus  faciendce. 

III.  Praeter  Episcopatum  et  presbyteratum,  gradus  in¬ 
feriores  Ordinis,  sicut  non  sunt  jure  divino  ministri  or¬ 
dinarii  Sacramentorum,  ita  neque  jure  ecclesiastico 
habentur  velut  ordinarii  ministri  benedictionum. 

Attamen  cum  Sacramentalia  sint  institutionis  ec¬ 
clesiasticae,  etiam  ordinibus  inferioribus  aliquando  ab 
Ecclesiadatur  potestas  vel  dispensatio  circa  Sacramenta- 
lium  administrationem. 

§  3.  — -  Regulae  generales  benedictionum. 

I.  Quaelibet  benedictio  nec  valide  nec  licite  fit,  nisi  ab 
eo  qui  ad  tale  munus  destinatus  est  ab  Ecclesia,  ad 
quam,  sicuti  pertinet  institutio  benedictionum,  ita  et 
designatio  legitimi  ministri. 

Regula  ita  videtur  intelligenda,  ut  sit  tantum  illicita 
benedictio  sine  delegatione  facta  a  ministro  qui  delegari 
potest,  v.  g.  benedictio  indumentorum  sacerdotalium  a 
simplici  sacerdote  facta;  si  vero  agatur  de  benedictione 
ad  quam  talis  minister  non  potest  delegari,  qualis  est 
consecratio  calicis  a  diacono  facta,  ea  sit  non  solum  il¬ 
licita,  sed  etiam  invalida.  Ratio  est,  quia  in  priori,  non 
vero  in  posteriori  casu,  minister  aliquatenus  ab  Ecclesia 
destinatur  ad  tale  munus. 

II.  Cum  benedictiones  habeant  aliquam  proportionem 
cum  Sacramentis,  sicut  materia  Sacramentorum  consistit 
in  rebus,  et  forma  in  verbis,  ita  in  Sacramentalibus  ma¬ 
teria  est  res  qua?  benedicitur,  forma  vero  constat  verbis 
et  ritibus  simul  adhibendis.  Proinde  ad  valorem  bene¬ 
dictionis  requiritur  praesentia  personarum  et  rerum  be¬ 
nedicendarum  ;  pariter  requiritur,  quod  nec  omittantur 
nec  mutentur  verba  et  signa  quae  ab  Ecclesia  praescri¬ 
buntur. 

Cum  vis  benedictionis  in  invocatione  et  intentione 
Ecclesiae  consistat,  formulcE  benedictionum  illae  tantum 
adhiberi  possunt  quae  in  Pontificali,  Missali  aut  Rituali 
reperiuntur,  vel  ab  Apostolica  Sede  approbatae  fuerunt. 

III.  Ecclesia  in  benedictionibus  adhibet  pro  forma 

signum  crucis,  verba  quae  sunt  exorcismi  vel  orationes, 
aspersionem  aquae  benedictae. 


DISSERTATIO  II 

DE  CULTU  DIVINO. 

Liturgia  est  Dei  cultus  Ecclesiae  auctoritate  constitutus. 
Definitur  :  complexio  verborum,  actionum  et  rerum 
quibus  Ecclesia  religionem  erga  Deum  exhibet. 

Caput  I.  Jus  liturgicum. 

Caput  II.  Exercitia  cultus  divini. 

Caput  III.  Adjuncta  cultus  divini. 

i 

CAPUT  I 

©e  jure  litur»'ico. 

Liturgia  catholica  est  institutionis  partim  divinae,  par- 
tim  ecclesiasticae.  Christus  enim  ipse  sacrificium  instituit, 
et  Ecclesiae  contulit  potestatem  ordinandi  cultum  divi¬ 
num.  Praeter  ritus  divinitus  institutos,  Petrus  et  Apostoli, 
eorumque  successores  reliquas  liturgiae  partes  induxe¬ 
runt. 

I.  Supremum  jus  liturgicum  ad  Romanum  Pontificem 
spectat. 

Proh.  1.  Liturgia  est  publica,  religionis  professio ,  siqui¬ 
dem  definitur  «  forma  cultus  externi  in  Ecclesia  insti¬ 
tuti.  »  Atqui  R.  Pontifici  competit  suprema  potestas 
regendi  universalem  Ecclesiam.  Ergo  primatus  jurisdic¬ 
tionis  supremum  jus  liturgicum  complectitur. 

Proh.  °2.  Liturgia  est  fidei  expressio,  et  principale  Tradi¬ 
tionis  instrumentum.  Atqui  R.  Pontifici  incumbit  officium 
definiendi  et  conservandi  fidem.  Ergo  liturgia,  propter 

ejus  valorem  dogmaticum,  subjicitur  magisterio  Ecclesiae 
et  Pontificum. 

Prob.  3.  Liturgia  est  prcecipua  pars  disciplince.  Atqui 
R.  Pontifex  est  in  Ecclesia  supremus  legislator.  Ergo  ab 
illo  pendet  disciplina  liturgica. 

II.  Varia  fuit  disciplina  pro  diversis  temporibus. 

1 .  Sedes  Apostolica  potuisset  jam  ab  Ecclesiae  exordiis 
jus  legislativum  circa  liturgiam  ad  se  revocare;  tamen 
per  plura  saecula  moderationem  liturgiae  singulis  Epi¬ 
scopis  ex  parte  permisit. 

2.  Forma  liturgiae  ab  ipsis  Apostolis  determinata  fuit 
atque  praescripta;  verum  diversa  erat  in  accidentalibus 
pro  variis  ecclesiis. 

3.  Episcopis  nunquam  licitum  fuit  liturgiam  antiquam 
et  legitimam  de  medio  tollere,  et  novam  substituere. 
Etenim  immutatio  non  potuisset  fieri  sine  scandalo 
dioecesis  apostolicam  liturgiam  velut  sacrum  depositum 
custodientis,  neque  sine  periculo  fidei  quam  liturgia  ex¬ 
primit  et  conservat. 

4.  Saeculo  v,  liturgia  coepit  ad  unitatem  metropolita- 
nam  reduci.  Liturgia  romana,  primum  in  Gallia  sae¬ 
culo  viii,  deinde  generaliter  in  Occidente  introducta 
fuit. 

5.  Jus  corrigendi  et  addendi  ea,  quae  ad  substantiam 
non  pertinebant,  penes  Episcopos  aliquandiu  remansit. 
Verum  saeculo  xvi.  Sancta  Sedes  opportunum  duxit  sibi 
strictius  reservare  jus  liturgicum. 

III.  Hodiernum  jus  liturgicum  sive  quoad  Ecclesias 
Orientales,  sive  quoad  Ecclesias  Occidentales  conside¬ 
ratur. 

1 .  Liturgia  Ecclesiarum  orientalium.  Equidem  istae 
Ecclesiae  liturgiam  propriam  habent;  sed  jampridem 
earum  Ordinarii  jus  liturgicum  non  exercent,  quia  Sedi 
Apostolicse  reservatum  fuit.  Itaque  liturgia  orientalis 

regulatur,  et  omnes  illius  libri  revisuntur  et  corriguntur 
a  Sancta  Sede  (1). 

2.  Liturgia  Ecclesiarum  occidentalium.  A  tempore 
S.  Pii  Y,  liturgia  Romana  correcta  in  toto  Occidente 
(salvis  quibusdam  exceptionibus)  ita  praescripta  est,  ut 
jus  liturgicum  Sedi  Apostolicae  sit  reservatum  (2). 

Ex  ista  regula  deducuntur  tria  corollaria  : 

Corollarium  lm.  Pius  V  excipit  tum  Ecclesiam  Medio¬ 
lanensem  in  qua  observabatur  ritus  Ambrosianus,  tum 
capellas  Toletanas  quibus  licitus  erat  ritus  Mozarabi- 
cus,  tum  quasdam  alias  Ecclesias  in  quibus  vigebat  litur¬ 
gia  Romana  ducentis  annis  antiquior. 

Corollarium  2m.  Libri  liturgici  a  Summis  Pontificibus 
editi,  nempe  Missale,  Breviarium,  Rituale,  Pontificale, 
Caeremoniale  Episcoporum  et  Martyrologium  ,  omnes 
Ecclesias  obligant  praeter  orientales  et  quasdam  alias  in 
Bullis  Pii  Y  exceptas. 

Corollarium  3m.  Constitutiones  Pii  Y  vim  obligandi 
habent  etiam  in  Gallia,  tum  quia  sunt  universales  quoad 
Ecclesias  liturgiae  Romanae  adstrictas,  tum  quia  receptae 
fuerunt  in  Gallia. 

Inde  infertur  illegitimas  fuisse  liturgias  in  Gallia  sae¬ 
culo  xviii  adinventas.  Nunquam  hujusmodi  innovationi¬ 
bus  consensit  Sancta  Sedes.  Quamobrcm,  ubi  apud  nos 
restaurata  fuerit  liturgia  Romana,  Pius  IX  ad  Episcopos 
Galliae  scripsit  :  «  Yehementer  gaudemus  dum  conspi¬ 
cimus,  in  quamplurimis  dioecesibus,  Romanae  Ecclesiae 
Liturgiam  singulari  vestro  studio  juxta  nostra  desideria 
fuisse  restitutam.  Quae  sane  res  eo  magis  grata  nobis 
accidit,  quod  noscebamus  in  multis  Galliae  dioecesibus 
ob  temporum  vicissitudinem  haud  ea  fuisse  servata,  quae 

(1)  Benedicti  XIV  const.  Demandatam,  Etsi  pastoralis,  Ex  pasto¬ 
rali,  Ex  quo  primum. 

(2)  Pii  Y  const.  Quod  a  nobis,  Quo  primum  tempore. 

sanctus  Decessor  noster  Pius  V  provide  sapienterque 
statuerat  (1).  » 


CAPUT  II 

I 

Me  exercitiis  cultus  divini. 

Sacrificium  est  praecipua  pars  cultus  divini.  De  illo 
disserere  non  est  nostri  instituti,  cum  id  sive  ad  Theolo¬ 
giam  sive  ad  Liturgiam  pertineat. 

Praeter  Missae  celebrationem,  alia  exercitia  cultum  di¬ 
vinum  respiciunt;  in  hunc  finem  instituta  fuerunt,  ut 
temporis  divisiones  Deo  consecrarentur. 

Art.  I.  llorae  canonicae,  seu  divinum  officium. 

Art.  11.  Dies  jejunii. 

Art.  III.  Anni  ecclesiastici  festa. 


ARTICULUS  I 

DE  HORIS  CANONICIS. 

§  1.  Origo  divini  Officii. 

§  2.  Illius  notio. 

§  3.  Obligatio  illud  persolvendi. 

§  1 .  —  Origo  divini  Officii. 

Officium  divinum  est  munus  laudandi  Deum,  oratio 
publica  Ecclesiae.  Ejus  origo  inquiritur,  vel  quoad  psal¬ 
modiam,  vel  quoad  Breviarium. 

I.  Origo  psalmodia ?  est  antiquissima.  Omissa  laude, 
qua  Deus  seipsum,  et  Angeli  Deum  glorificant,  a  primis 
parentibus  usque  ad  Christum  semper  viguit  divini  cul- 

(1)  Litterae  encyclicae,  21  martii  1853. 

tus  studium.  Ipse  Dominus  orationem  instituit,  in  ea  per¬ 
noctavit,  et  post  ccenam  liymnum  dixit. 

1.  Ab  ipsis  Apostolis  habuit  Ecclesia  preces  commu¬ 
nes  et  publicas,  quales  quotidie  in  officio  divino  persol¬ 
vuntur.  Id  compertum  est  ex  multis  Scripturae  tes¬ 
timoniis  (I). 

Suffragantur  etiam  Patres,  qui  dum  de  publicis  Chris¬ 
tianorum  precibus  sermonem  instituunt,  testes  sunt  illas 
psalmis,  hymnis  atque  lectionibus  absolutas  fuisse  (2). 

2.  Jam  a  temporibus  Apostolorum  statis  horis  persol¬ 
vebatur  officium  divinum.  Apostoli  enim  statulis  horis 
ad  oralionem  communem  habendam  conveniebant  (3). 
Atqui  Ecclesia  divinis  laudibus  dicavit  eas  horas,  quae 
in  orando  fuerunt  Apostolis  solemniores. 

II.  Origo  Breviarii  innotescit  tum  ex  illius  nomine, 
tum  ex  studio  Pontificum  ad  formam  officii  divini  per¬ 
ficiendam. 

1.  Officium  divinum,  Breviarium,  Horce  canonicce,  diver¬ 
sis  olirn  nominibus,  Cursus  ecclesiasticus,  Synaxis,  Opus 
Dei  et  Agenda  nuncupabantur. 

Officium  dictum  est  Opus  Dei,  Agenda,  quasi  unum  e 
gravioribus  Ecclesiae  muneribus  ;  cursus,  quia  Horae  ca¬ 
nonicae  pluribus  officiis  constant;  Synaxis,  quia  clerici 
ad  psallendum  congregantur ;  Breviarium ,  tum  ex  eo 
quod  complectatur  preces  juxta  ritus  Ecclesiae  persol¬ 
vendas,  tum  ex  eo  quod  officium  ad  breviorem  formam 
redactum  fuerit. 

2.  Huc  spectant  primus  Officii  status  ab  exordio  Ec¬ 
clesiae  ad  saeculum  v  ;  psalmorum,  lectionum  et  oratio¬ 
num  distributio  curantibus  Sanctis  Damaso,  Leone, 

(1)  Ad.,  i,  n,  iv.  —  Ep.  I  ad  Corinth.,  xiv.  —  Ephes.,  v.  - 
Coloss.,  m. 

(2)  S.  Ignatius,  S.  Justinus,  S.  Ambrosius. 

(3)  Ad.,  n,  m,  x.  —  Tertullianus,  Constitutiones  apostolicoe. 

Gelasio,  Gregorio Magno ;  Officii  compendium  per  omnes 
Romae  ecclesias  inductum  approbante  S.  Gregorio  VII; 
librorum  lilurgicorum  revisionem  a  Gregorio  IX  Fran- 
ciscanis  commissam ;  status  iiturgiae  saeculo  xv ;  Bre¬ 
viarium  Romanum  a  Pio  V  restitutum  et  editum,  a  Cle- 
mente  VIII  et  Urbano  VIII  recognitum. 

§  2.  —  Officii  divini  notio. 

I.  Ejus  definitio  et  excellentia.  —  Officium  divinum  est 
oratio  publica ,  vel  psalmodia,  Deo  persolvenda  nomine  E ccle- 
sice,  in  persona  populi  fidelis. 

Dicitur  1°  Oratio  publica.  Etenim  alia  est  oratio  pri¬ 
vata  singulorum,  alia  oratio  communis  plurium,  alia  oratio 
publica  quae  fit  in  persona  Ecclesiae  juxta  ejus  statutum 
et  a  ministris  illius.  Haec  autem  efticacior  est  apud 
Deum. 

Dicitur  2°  Psalmodia.  Duobus  enim  modis  Horae 
canonicae  proferuntur,  vel  recitatione  privata  et  sensi¬ 
bili  voce,  vel  in  choro  cum  psalmodia  et  cantu. 

Dicitur  3°  Deo  persolvenda.  Quatenus  est  oratio  quoti¬ 
diana,  vocalis,  publica,  Officium  Deo  exhibet  cultum 
creaturae,  hominis  et  ecclesiasticae  societatis. 

Dicitur  4°  Nomine  Ecclesice ,  siquidem  Officium  Eccle¬ 
siam  triumphantem  imitatur,  patientem  consolatur,  et 
Ecclesiae  militanti  proficit  in  salutem. 

Dicitur  5°  In  persona  populi  fidelis.  Cum  fideles  uni¬ 
versi,  ac  praesertim  Clerici  continuis  ad  Deum  precibus 
occupari  debeant,  idque  ob  naturae  humanae  infirmi¬ 
tatem,  hujusque  vitae  negotia  perfici  nequeat,  statis 
saltem  horis  laudes  Deo  solvendae  praecipiuntur,  ut  hoc 
pacto  per  diei  cursum  Deo  preces  offerre,  et  nunquam 
cessare  videamur. 

II.  Partes  divini  officii,  et  Horarum  numerus. 

1.  Septem  sunt  Horae  canonicae  :  Matutinum  cum 
Laudibus,  Prima,  Tertia,  Sexta,  Nona,  Vesperae,  Com¬ 
pletorium. 

Septenarius  earum  numerus  non  caret  mysteriis; 
nam  septem  diebus  creatus  est  mundus,  septem  sunt 
petitiones  orationis  dominicae,  septem  dona  Spiritus 
Sancti.  Insuper  his  horis  facta  sunt  mysteria  passionis 
dominicae  :  Christus  nocte  captus  est,  hora  prima  illusus, 
terLia  condemnatus,  sexta  crucifixus,  nona  expiravit, 
vespertina  de  cruce  depositus  est,  hora  completorii 
quievit  in  sepulchro. 

2.  Officium  divinum  dividitur  in  nocturnum  et  diur¬ 
num.  Nimirum  primitiva  Ecclesia  imitata  est  morem 
antiquorum,  qui  noctem  dividebant  in  quatuor  vigilias, 
et  diem  in  quatuor  stationes  aequales;  continebant  au¬ 
tem  tum  vigiliae,  tum  stationes  diei  tres  horas  quaelibet. 

Hinc  dicebantur  vel  simul  media  nocte  Matutinum 
cum  Laudibus,  vel  Nocturna  divisim  secundum  vigilias 
noctis,  ita  ut  prima  vigilia  diceretur  primum  nocturnum, 
secunda  secundum,  tertia  tertium,  quarta  Laudes  jam 
prope  auroram. 

Caeterae  horae,  qu®  divinum  officium  constituunt,  di¬ 
cebantur  horis,  unde  nomen  acceperunt.  Incipiebant 
diem  naturalem  ab  ortu  solis;  unde  tunc  primam  reci¬ 
tabant  horam,  et  deinceps  tertiam,  sextam,  nonam.  Ves¬ 
per®  dicebantur  paulo  ante  occasum  solis,  Completo¬ 
rium  in  diei  crepusculo. 

§  3.  —  Obligatio  persolvendi  horas  canonicas. 

I.  Quinam  obligentur  ad  officium  divinum.  —  Obligatio 
ejusmodi  oritur  ex  triplici  titulo  vel  Ordinis  sacri,  vel 
Beneficii,  vel  Religionis.  Itaque  Horas  canonicas  reci¬ 
tare  debent : 


ii. 

1.  Clerici  in  sacris  ordinibus  constituti ; 

2.  Clerici  beneficium  obtinentes; 

3.  Regulares  qui  profitentur  Religionem  choro  ad- 
strictam. 

II.  De  modo  persolvendi  officium  divinum  disserit  Theo¬ 
logia  moralis. 


ARTICULUS  II 

DE  DIEBUS  JEJUNII. 

Inter  actus  ad  cultum  divinum  spectantes  recensetur 
observatio  jejuniorum ,  quse  nonnullis  festivitatibus  , 
sive  ad  excitandam  devotionem  majorem,  sive  ad  gra¬ 
tiam  ampliorem  promerendam,  ab  Ecclesia  praemit¬ 
tuntur  (1). 

§  \ .  De  jejunio  in  genere. 

§  2.  Quibus  diebus  jejunium  fidelibus  ab  Ecclesia  sit  prae¬ 
ceptum. 

§  1.  —  De  jejunio  in  genere. 

Jejunii  nomine  significamus  parcimoniam  victus  in 
quantitate,  et  qualitate. 

I.  Distinguitur  jejunium  naturale  vel  ecclesiasticum. 
Jejunium  naturale  nihil  cibi  potusque  permittit  a  media 
nocte,  quale  est  jejunium  eorum,  qui  Eucharistiam  ac¬ 
cipiunt. 

Jejunium  ecclesiasticum  permittit  cibum  ac  potum, 
modo  stato  tempore  talis  capiatur,  qualis  tunc  capi 
potest. 

II.  In  quo  consistat  jejunium  ?  —  Ad  illud  tria  requi- 

(I)  Greg.  Decretales,  tit.  de  Observatione  jejuniorum.  —  Bene¬ 
dicti  XIV  const.  Non  ambigimus,  In  suprema.  —  Scbmalzgrueber 
lib.  III,  tit.  xlvi.  —  Thomassin,  Traiti  des  jeiines  de  1'Eglise. 

runfur  :  1°  abstinentia  a  carnibus;  2°  unica  refectio; 
3°  tempus  coeme. 

Lex  mitigatur  vel  ex  consuetudine  quae  induxit  usum 
collatiunculse  vespertime,  vel  per  modum  dispensationis 
quoad  abstinentiam  quibusdam  diebus  quadragesimae. 

Ab  ista  obligatione  excusat  aetas,  infirmitas,  pauper¬ 
tas,  labor  corporis,  pietas. 

§  2.  —  Quibus  diebus  jejunium  observetur, 

1.  Solemnia  jejunia  sunt :  1.  Jejunium  quadragesimce  ab 
Apostolis  institutum  ad  exemplum  Christi.  Nunc  com¬ 
plectitur  40  dies,  atque  ejus  initium  fit  a  die  Cinerum ; 
olim  constabat  sex  hebdomadibus  seu  36  diebus,  nam 
die  dominico  Christiani  non  jejunabant  in  memoriam 
Dominicae  resurrectionis. 

2.  Quatuor  temporum  jejunia  quotannis  feria  quarta, 
sexta,  et  sabbato  celebrantur.  Ratio  hujus  institutionis 
assignatur  triplex  :  primo,  exemplo  Judaeorum,  qui 
quater  in  anno  jejunabant,  ejusmodi  jejuniis  id  sibi  vult 
Ecclesia,  ut  pro  acceptis  beneficiis  Deo  gratias  agamus, 
ut  divinam  opem  exoremus,  ut  poenitentiae  operibus 
nostra  crimina  expientur.  Secundo ,  in  quatuor  tempo¬ 
rum  partibus,  trina  jejunia  pro  mensium  numero  profi¬ 
tentur  omnes  totius  anni  actiones  et  eventus  nostros  a 
Deo  pendere;  siquidem  jejunium  vernum  in  quadrage¬ 
sima,  aestivum  post  Pentecosten,  autumnale  mense  sep- 
tembri,  hyemale  vero  mense  decembri  celebramus. 
Tertio,  jejunamus  ut  bonos  altaris  ministros  impetre¬ 
mus,  sicut  Apostoli  ordinationes  nisi  praemisso  jejunio 
non  peragebant,  haec  jejunia  ideo  instituta  sunt,  quia 
illis  temporibus  clerici  ordinantur. 

3.  Vigilice  erant  nocturni  coetus,  quos  primi  Christiani 
in  Ecclesia  habebant  ante  aliquem  festum  diem,  quibus 

et  oratione  et  jejunio  se  ad  solemnitatem  praeparabant. 
Justa  de  causa  sublatis  vigiliis,  una  excepta  vigilia  Nati¬ 
vitatis  Domini,  remanserunt  jejunia  in  pervigilio  qua¬ 
rumdam  solemnitatum. 

Jam  vero  Ecclesia  jejunio  celebrat  vigilias  Nativitatis 
Domini,  Pentecostes, Assumptionis  B.  V.,  Omnium  San¬ 
ctorum  et  Apostolorum,  prceter  vigilias  apostolorum  Phi¬ 
lippi  et  Jacobi,  et  Joannis  evangelistce ,  quoniam  illorum  so- 
lemnitas  intra  solemnitatem  paschalem,  istius  autem  intra 
Natalem  Domini  incidit  (1).  Si  vero  vigilia  incidat  in  do¬ 
minicam,  jejunium  anticipatur  die  sabbati. 

Ad  Galliam  quod  attinet,  eodem  decreto  quo  sub¬ 
latae  sunt  pleraeque  festivitates  de  praecepto,  pleraque 
etiam  vigiliarum  jejunia  fuerunt  sublata  (2).  Cum  festum 
SS.  Petri  et  Pauli  non  sit  omnino  suppressum,  sed  so¬ 
lum  ad  dominicam  subsequentem  translatum,  non  con¬ 
stat  illam  jejunii  suppressionem  intelligendam  esse  de 
vigilia  diei  ad  quam  solemnitas  eorum  remittitur.  Ex 
concessione  Sanctae  Sedis,  istud  jejunium  in  quibusdam 
dioecesibus  non  obligat. 

II.  Praeter  dies  jejuniorum,  sunt  etiam  alii  dies  absti¬ 
nentia.  Singulis  hebdomadibus  Ecclesia  per  abstinen¬ 
tiam  celebrat  feriam  sextam  in  memoriam  passionis  do¬ 
minicae,  et  sabbatum  in  honorem  tum  sepulturae  Christi, 
tum  Beatae  Virginis.  Excipitur,  si  Nativitas  Domini  vel  in 
feriam  sextam  vel  in  sabbatum  incidat ;  tunc  licet  vesci 
carnibus,  ob  excellentiam  festivitatis. 

(1)  Hujus  tituli  cap.  Consilium. 

(2)  Legati  Indultum  pro  reductione  Festorum,  9  april.  1802. 

ARTICULUS  III 

DE  FESTIS  ANNI  ECCLESIASTICI. 

§  1.  Fesla  in  genere. 

§  2.  Festa  et  cultus  Sanctorum. 

§  1.  —  De  festis  in  genere. 

I.  Origo  festorum  innotescit  ex  eorum  antiquitate  et 
fine. 

1.  Illorum  antiquitas.  Apud  Christianos  jam  inde  ab 
Apostolorum  setate  instituti  sunt  dies  festi.  Antiquitate 
caeteros  vincunt  dies  dominici,  Pascha,  Ascensio,  Pen¬ 
tecostes.  Postmodum  accesserunt  Nativitas  Christi, 
festa  B.  Mariae  Virginis,  solemnitates  Apostolorum, 
Martyrum,  Confessorum,  aliaeque  complures. 

2.  Finis  hujus  institutionis  est  vel  communis  vel  pe¬ 
culiaris.  Communem  finem  designant,  dum  asserunt  fes¬ 
tivitates  institutas  esse  ad  recolendam  memoriam  divi¬ 
norum  beneficiorum,  ad  cultum  Deo  praestandum,  atque 
ad  nostrum  solatium. 

In  finem  particularem  festivitates  Sanctorum  institutae 
sunt,  sive  ut  Deo  gloria  detur  ob  victoriam  Christi  gratia 
relatam,  sive  ut  Sanctorum  laudes  celebremus,  cultum 
promoveamus,  sive  ut  illi  nos  interventu  suo  protegant, 
sive  ut  exemplis  ad  eorum  imitationem  accendamur. 

II.  T  arice  species  festorum.  —  I.  Dies  festi  sunt  vel  mo¬ 
biles,  vel  immobiles.  Mobiles  dicuntur,  qui  non  eodem 
die  quovis  anno  celebrantur ;  immobiles,  qui  certis 
semper  diebus  haerent,  v.  g.  Natalis  Domini,  Circum¬ 
cisio. 

Dierum  festorum  mobilium  celeberrimus  est  Pascha¬ 
lis,  a  quo  omnes  reliqui  mobiles  pendent.  Pascha  ante- 

6. 

cedit  jejunium  quadragesimale,  ad  quod  animi  praepa¬ 
rantur  tribus  hebdomadibus,  nempe  septuagesima , 
sexagesima,  quinquagesima.  Pascha  sequitur  Ascensio  Do¬ 
mini  post  40  dies,  post  50  Pentecostes.  Reliqui  dies 
dominici  usque  ad  Adventum,  et  ab  Epiphania  usque  ad 
Septuagesimam  numeVis  distinguuntur.  Ergo  in  figendo 
Paschale  praecipuus  labor. 

Pascha  vero  celebrandum  est  die  dominica,  quae  post 
aequinoctium  vernum  ipsam  lunam  xiv  proxime  sequi¬ 
tur  (I). 

2.  Alia  sunt  festa  generalia,  alia  particularia. 

3.  Distinguitur  festum  de  praecepto,  et  festum  devo¬ 
tionis. 

Festa  de  praecepto  recensentur  ab  Urbano  YIII  in 
const.  Universa. 

III.  Potestas  instituendi  festa  de  preeeepto  spectatur  vel 
quoad  Ecclesiam  universam,  vel  quoad  Ecclesias  parti¬ 
culares. 

1.  Dies  festos,  quos  de  praecepto  omnes  Christiani 
observare  debeant,  constituit  Summus  Pontifex.  Ad 
ipsum  etiam  pertinet  jus  imminuendi  numerum  fes¬ 
torum. 

2.  Ex  concilio  Tridentino  (2),  Episcopi  videntur  dies 
festos  in  sua  dioecesi  praecipere  posse.  Yerum  Urba¬ 
nus  YIII,  in  laudata  constitutione,  illos  monet,  ut  a  no¬ 
vis  festis  praecipiendis  abstineant. 

§  2.  —  De  festis  et  cultu  Sanctorum. 

Festa  non  instituuntur  in  honorem  Servorum  Dei,  ne¬ 
que  cultus  publicus  eisdem  exhibetur,  antequam  judicio 
Ecclesiae  constiterit  de  illorum  sanctitate. 

(1)  Rubricae  Breviarii  Romani  de  Computo  et  Calendario. 

(2)  Sess.  XXV,  cap.  xii,  de  Regularibus. 

QcjEstio  1.  De  beatificatione  el  canonizatione  Sanctorum. 

Qujesiio  2.  De  cultu  eis  exhibendo. 

Questio  la.  —  De  beatificatione  et  canonizatione  Sanctorum. 

I.  Justorum  multiplex  gradus  distinguitur  nominibus 
Servorum  Dei,  Venerabilium,  Beatorum,  Sanctorum. 

Servi  Dei  appellantur,  qui  cum  publica  sanctitatis 
fama  obierunt ;  Venerabiles ,  quorum  sanctitatis  fama  ju¬ 
diciali  ratione  comprobata  est;  Beati,  quorum  cultus 
pontificio  decreto  permittitur  Ecclesiae  particulari ; 
Sancti  denique,  quos  supremo  Papae  judicio  in  universa 
Ecclesia  colendos  esse  mandatur. 

Itaque  ‘beati  flcatio  differta  canonizatione.  Beatifica- 
tio  est  actus  quo  R.  Pontifex  certis  locis  indulget,  ut 
justorum  animas  culto  Beatis  debito  prosequantur.  Ca- 
nonizatio  autem  est  sententia  definitiva,  qua  decerni¬ 
tur  aliquem  catalogo  Sanctorum  adscribendum,  et  in  uni¬ 
versa  Ecclesia  culto  sanctis  debito  colendum. 

II.  Cujus  auctoritate  fieri  clebeat  canonizatio  et  beatificatio? 

Olim  sufficiebat  auctoritas  Episcopi,  qui  in  synodis 

una  cum  clericis  suis  causam  examinabat  ac  probabat. 
Post  episcopalem  definitionem,  Sanctus  quisquam  tan¬ 
tum  in  dioecesi  colebatur;  tunc  demum  ad  alias  dimce- 
ses  aut  provincias  cultus  traducebatur,  cum  per  eney- 
clicas  aliae  Ecclesiae  de  judicio  Episcopi  factae  fuissent 
cerliores,  ipsumque  judicium  probavissent.  Praecipua 
autem  habebatur  ratio  Summi  Pontificis,  ad  quem  acta 
Episcoporum  aliquando  referebantur,  ut,  statim  ac  ab 
eo  etiam  probarentur,  in  universa  Ecclesia  cultus  cele¬ 
braretur  (I). 

Ex  quo  liquet,  tunc  jam  agnitum  fuisse  duplex  Bea¬ 
torum  genus,  quorum  aliqui  tales  habebantur  in  una 

(1)  Berardi,  Commentaria  in  librum  V  Decretalium. 

Ecclesia  post  judicium  Episcopi,  aliqui  tales  habebantur 
post  judicium  pontificium  omnibus  Ecclesiis  proposi¬ 
tum. 

Paulatim  factum  est  ut  reservaretur  R.  Ponti  fici  facultas 
decernendi  cultum  publicum,  non  solum  in  universis, 
sed  etiam  in  singularibus  Ecclesiis ;  quod  jam  obtinuisse 
temporibus  Alexandri  III  constat  ex  Decretalium  titulo 
de  reliquiis  et  veneratione  Sanctorum. 

III.  Quis  possit  ab  Ecclesia  canonizari1! 

Ille  tantum  canonizari  potest,  de  cujus  sanctitate  vitee 
et  miraculis  per  probationem  plenissime  constat.  Prae¬ 
ter  vitae  sanctitatem,  quae  constare  debet  tum  ex  inte¬ 
gritate  fidei,  tum  ex  caeteris  virtutibus  theologicis  et 
moralibus  in  gradu  heroico,  etiam  exiguntur  mira¬ 
cula  quae  veram  sanctitatem  et  Dei  voluntatem  osten¬ 
dunt. 

Ad  canonizandum  martyrem  debet  constare  de  mar¬ 
tyrio,  et  regulariter  requiruntur  miracula. 

IY.  Quae  sit  forma  procedendi  ad  beati ficationem  et  canoni¬ 
za  tionem  Sanctorum! 

1.  Forma  procedendi  ad  beati  ficationem.  Primo,  proces¬ 
sus  non  est  inchoandus  a  Congregatione  Rituum,  nisi 
post  50  annos  ab  obitu  Servi  Dei.  Interim  probationes, 
ne  pereant,  recipi  poterunt.  Ante  omnia,  libri,  si  quos 
servus  Dei  scripsit,  in  Congregatione  examinari  debent. 

Secundo,  post  50  annos,  inquiritur  an  observatum 
fuerit  decretum  Urbani  YIII  de  non  cultu.  Praesentantur 
processus  Episcoporum  et  litterae  Principum.  Sequitur 
commissio  super  introductione  causae,  signanda  post 
decem  annos,  nisi  tempus  a  Pontifice  abbreviatum  fue¬ 
rit. 

Tertio,  introducta  causa,  examinantur  processus,  et 
inquiritur  an  sint  validi.  Proponitur  dubium  :  an  constet 
de  virtutibus  in  gradu  heroico?  Ejusmodi  dubia  discu- 

tiuntur  primo  in  Congregatione  anteprceparatoria  coram 
cardinali  ponente;  deinde  in  praeparatoria  coram  Con¬ 
gregatione  Rituum;  tandem  in  Congregatione  generali 
coram  R.  Pontifice. 

Quarto,  proponitur  alterum  dubium  :  an  et  de  quibus 
miraculis  constet?  Factum  autem  miraculorum  Cardi¬ 
nales  approbare  non  solent,  nisi  concurrant  saltem  dua? 
partes  consultorum;  neque  R.  Pontifex,  nisi  concurrant 
fere  omnes  Cardinales. 

Quinto,  his  omnibus  rite  peractis,  devenitur  regulari¬ 
ter  ad  beatificationem. 

2.  Forma  procedendi  ad  ccinonizationem.  Post  beatifica¬ 
tionem,  ad  canonizationem  non  proceditur  nisi  conti¬ 
nuante  fama  sanctitatis,  et  superventu  novorum  mira¬ 
culorum  saltem  duorum. 

Auditis  novis  miraculis,  novisque  precibus,  signatur 
commissio,  processus  conficiuntur.  In  tribus  congrega¬ 
tionibus  examinantur  processus,  sanctitas  vitse,  miracu¬ 
la.  Deinde  proponitur  dubium  :  an  approbatis  miraculis 
tuto  deveniri  possit  ad  canonizationem. 

Absolutis  consistoriis  privato,  publico  et  semipublieo, 
Pontifex  se  aliorum  orationibus  commendat,  diemque 
peragendae  canonizationis  statuit  (1). 

Questio  2a.  —  Qualis  cultus  Sanctis  exhibeatur. 

I.  Cultus  Beatis  exhibendus  duplici  regula  determina¬ 
tur.  Si  sermo  sit  de  Beatis  immemorabilem  cultum  pos¬ 
sidentibus,  illi  actus  cultus  eis  exhibeantur,  quos  obti¬ 
nuerunt. 

Beatificatis  vero  ex  Induito  Pontificis,  adhibeantur 
actus  in  Induito  designati. 


(1)  Benedictus  XIV,  de  Beatificat ione  ei  canoni zatione  Sanctorum. 

II.  Cultus  Sanctis  canonizatis  exhibendus  septeni  acti¬ 
bus  constat  :  1°  Adscribuntur  catalogo  Sanctorum; 
2°  invocantur  in  publicis  Ecclesiae  precibus,  neque  pro 
eis  orare  licet ;  3°  templa  in  eorum  memoriam  erigun¬ 
tur ;  4°  in  eorum  honorem  missa  offertur,  et  divinum  of¬ 
ficium  celebratur  ;  5°  dies  festi  in  eorum  anniversariis 
aguntur ;  6°  eorum  imagines  cum  radiis,  et  diademate  in 
signum  gloriae  pinguntur;  7°  eorum  Reliquiae  publice 
honorantur. 


CAPUT  III 

De  adjunctis  cultus  divini. 

Art.  I.  De  locis  sacris. 

Ari.  II.  De  rebus  sacris. 

ARTICULUS  I 

DE  LOCIS  SACRIS. 

§  1 .  Loca  consecrata,  seu  Ecclesiae. 

§  2.  Loca  benedicta ,  seu  coemeteria. 

§  3.  Loca  sancta. 


§  1.  —  De  ecclesiis. 

Ecclesiae  dicuntur  aedes  sacrae,  in  quibus  fideles,  rei 
divinae  causa,  congregantur. 

Varice  illarum  species.  —  Ecclesiae,  rationevel  dignitatis, 
vel  rectorum,  vel  functionum,  varia  sortiuntur  nomina. 

1.  Ratione  dignitatis  vel  privilegiorum,  nomine  Basilicce 
significatur  ecclesia  princeps,  ad  quam  princeps  ad  offi¬ 
cia  divina  convenire  consuevit. 

Basilicae  dicuntur  vel  majores  vel  minores.  Quatuor 
sunt  Romae  basilicae  majores  in  memoriam  quatuor  pri- 

marum  Ecclesiarum  patriarchalium,  nempe  Lateranensis, 
Vaticana,  Sancti  Pauli,  Sanctae  Mariae  Majoris,  quibus 
repraesentatur  Sedes  Romana,  Constantinopolitana, 
Alexandrina,  Antiochena. 

Sunt  plures,  tum  Romae,  tum  in  variis  regionibus, 
basilicae  minores,  quas  R.  Pontifex  hoc  titulo  et  privile¬ 
giis  honestari  voluit. 

2.  Ratione  rectorum,  qui  praesunt,  distinguitur  ecclesia 
patriurchalis,  primatialis ,  metropolitana,  cathedralis. 

3 .  Ratione  functionum  quae  in  eis  obeuntur,  ecclesiae 
sunt  collegiatce,  parochiales,  ecclesiae  regularium,  vel 
confraternitatum. 

4.  Ecclesia  mater  seu  matrix  fixam  notionem  non  ha¬ 
bet.  Nunc  denotat  eam  a  qua  ecclesiae  aliae  propagatae 
sunt;  nunc  cathedralem  cui  opponuntur  inferiores  titu¬ 
li;  nunc  ecclesiam  aliis  digniorem  in  oppido;  nunc  deni¬ 
que  parochialem  relate  ad  ecclesias  filiales  eidem  unitas. 

o.  Praevalet  usus  distinguendi  ecclesias  proprie  clictas  et 
oratoria. 

QcjEstio  1.  De  ecclesiis  proprie  dictis. 

Quaestio  2.  De  oratoriis. 

Questio  la.  —  De  ecclesiis  propkie  dictis. 

I.  Earum  aedificatio  et  reparatio. 

II.  Consecratio. 

III.  Immunitas. 

IV.  Reconciliatio. 

I.  —  Ecclesiarum  aedificatio  et  reparatio. 

1 .  De  ecclesiis  aedificandis. 

Ad  aedificandas  novas  ecclesias,  maxime  parochiales, 
requiritur  : 

I.  Auctoritas  Episcopi ,  si  in  loco  non  exempto  ecclesia 
construenda  sit. 

II.  Justa  causa ,  v.  g.  difficultas  adeundi  parochialem 
ecclesiam  pro  percipiendis  sacramentis,  et  audiendis 
officiis  divinis. 

III.  Citatio  rectoris  parochiae,  intra  cujus  fines  nova  ec¬ 
clesia  est  erigenda.  Prudentia  Episcopi  providet,  ut 
ecclesiae  matrici  servetur  honor  debitus. 

IV.  Dos  competens  novae  Ecclesiae  assignanda  est  (I). 

2.  De  reparandis  ecclesiis  et  aedibus  parochialibus. 

I.  Hujus  reparationis  nomine  veniunt  ipsa  ecclesia, 
illius  partes  accessoriae  et  supellex,  aedes  habitationi 
rectoris  destinatae. 

Quis  concurrere  debeat  ad  reparationem  ecclesiae  pa- 
rochialis?  Ante  omnia  standum  est  locorum  consuetu¬ 
dinibus  et  conventionibus  ;  v.  g.  in  Gallia,  si  deficiant 
reditus  ecclesiarum  ,  ad  communitatem  vel  etiam  ad 
gubernium  recurritur. 

II.  Seclusis  statutis  particularibus,  ecclesiae  parochia- 
les  reparandae  sunt  : 

1.  Ex  reditibus  earum  ad  fabricam  deputatis. 

2.  Ex  superfluis  reditibus  parochi  vel  beneficiatorum. 

3.  In  illorum  defectu,  parochiani  ab  Episcopo  com¬ 
pelluntur  ad  ecclesiam  instaurandam. 

4.  Si  nullus  sit  modus  ecclesiae  reparandae,  ea  con¬ 
vertitur  in  profanos  usus,  non  sordidos,  ibique  crux  eri¬ 
gitur,  et  jura  illius  ad  ecclesiam  matricem  vel  vicinio¬ 
rem  transferuntur  (2). 

(1)  Pontificale  Romanum,  de  Benedictione  et  impositione  primarii 
lapidis. 

(2)  Concilium  Tridentinum,  sess.  XXI,  cap.  vn,  de  Reform. 

II.  —  Consecratio  et  Eenedictio  ecclesiarum. 


jEdificata  ecclesia  vel  ritu  solemni  consecratur,  vel 
saltem  per  praeviam  benedictionem  cultui  divino  addi¬ 
citur. 

I.  Consecrationis  antiquitas,  ritus  et  minister. 

1.  Ejus  antiquitas.  — Templorum  consecratio  e  Yeteri 
Testamento  ad  Novum,  atque  ab  Apostolis  ad  eorum  suc¬ 
cessores  transiit,  et  in  Ecclesia  semper  observata  fuit. 
Quaedam  caeremoniae  a  S.  Sylvestro,  aliisque  R.  Pontifi¬ 
cibus  additae  sunt. 

2.  Ritus  consecrandae  ecclesiae  describuntur  in  Ponti¬ 
ficali  Romano.  Cum  jejunio  celebrantur  vigiliae  Reliquia¬ 
rum,  quae  subtus  altare  collocantur.  Episcopus  ter  ip¬ 
sam  ecclesiam  circumit  aspergendo  ;  in  ipso  templi 
pavimento  delineatur  duplex  alphabetum,  graecum  ac 
latinum;  cruces  in  porta  et  in  interioribus  parietibus  si¬ 
gnantur  atque  sacro  Chrismate  unguntur.  Demum  psal¬ 
mis,  hymnis,  precibus  et  consecratione  altaris  perficitur 
ecclesiae  consecratio. 

Solemnitas  dedicationis  singulis  annis  celebranda  est, 
Consecratio  ecclesiae  iterari  nequit,  nisi  vel  destructa 
fuerit  vel  de  illius  validitate  dubitetur. 

3.  Consecratio  ecclesiarum  est  propria  muneris  episco¬ 
palis.  Ratio  est,  quia  solemniter  per  unctionem  chris¬ 
matis  perficitur. 

Fit  ab  Episcopo  loci,  in  quo  sita  est  ecclesia?  Yalide 
vero  quicunque  Episcopus  consecrat. 

II.  Benedictio  a  consecratione  differt,  quatenus  sine 
unctione  perficitur,  et  sacerdotibus  ab  Episcopo  dele¬ 
gari  potest. 


ii. 

III.  —  Immunitas  ecclesiarum. 


Duae  sunt  hujus  immunitatis  partes  :  prima  ineo  con¬ 
sistit,  quod  in  ecclesiis  certi  actus  fleri  prohibeantur  ; 
altera  eo  spectat,  ut  in  eis  refugientes  reperiant  asylum. 

1.  Actus  in  ecclesiis  prohibiti. 

2.  Jus  asyli. 

1.  De  profanis  actibus  in  ecclesia  prohibitis. 


Isti  actus  sunt  duplicis  generis :  alii  sunt  actus  pecca- 
minosi  quibus  ecclesia  polluitur;  alii  vero,  per  se  liciti, 
in  ecclesia  ob  specialem  ejus  sanctitatem  exerceri  pro¬ 
hibentur. 

1.  Non  omnes  actus  peccaminosi,  qui  fiunt  in  ecclesiis, 
speciem  sacrilegii  contrahunt,  sed  tantum  illi  qui,  ex 
determinatione  legis  ecclesiasticae,  sanctitati  ecclesia¬ 
rum  specialiter  adversantur,  v.  g.  homicidium,  etc. 

II.  In  ecclesiis  fleri  prohibentur  :  1.  Judicia  saecularia, 
tum  criminalia,  tum  civilia. 

2.  Contractus,  negotiationes  et  nundinae.  Ex  consue- 
dine  licet  venditio  rerum  piarum  in  atrio  ecclesiae. 

3.  Profani  ludi  theatrales,  et  cantus  non  pietatis  causa 
instituti. 

4.  Conciones  politicae,  convivia,  deambulationes,  usus 
pro  habitatione. 

5.  Munitio  ecclesiarum  per  modum  castri. 

6.  Praecipue  sub  sacrilegii  reatu  prohibetur,  ne  vis  in¬ 
feratur  ecclesiae,  diripiendo  res  sacras. 

Verum  actibus  sacris  annumerantur,  ac  proinde  in 
ecclesiis  haberi  possunt  concilia  ecclesiastica,  disputa¬ 
tiones  et  collationes  graduum  ex  scientiis  sacris,  coro¬ 
natio  regum. 

2.  De  jure  asyli. 

Jus  asyli  consistit  in  securitate  quam  locus  sacer 
quibusdam  reis  illuc  confugientibus  praestat,  adeo  ut 
inde  violenter  extrahi  aut  ad  supplicia  capitalia  rapi  non 
possint. 

I.  Illius  origo  repetenda  est  a  reverentia  erga  ecclesias. 
Nimirum  sensui  religioso  videtur  et  injuriosum  in  Deum 
et  inhumanum  in  homines,  reos  in  Dei  tutelam  se  reci¬ 
pientes  violenter  e  loco  sacro  extrahere.  Quod  usu  reli- 
giosoinductumerat,  deinceps  etiam  legibus  definitum  est. 

Cum  asylum  ex  ipsa  religione  procedat,  consequens 
est,  ut  ab  Ecclesia  regatur.  Unde  legibus  ecclesiasticis 
ampliati  vel  arctati  sunt  asyli  fines,  uti  rerum  ratio  pos¬ 
tulare  videbatur  (1). 

II.  Juxta  Decretales  determinatur  quoad  loca  et  personas. 

1.  Jure  asyli  fruuntur  tum  loca  sacra,  veluti  ecclesiae 
etiam  non  consecratae  et  aedificia  eisdem  adjuncta,  item- 
que  oratoria  Episcopi  auctoritate  constituta,  non  autem 
oratoria  privata;  tum  loca  religiosa ,  nempe  monasteria, 
palatium  Episcopi,  domus  parochiales,  coemeteria  et 
hospitia  ab  Episcopo  erecta  (2). 

2.  Criminosus,  qui  ad  loca  ejusmodi  confugerat,  ro¬ 
gante  Episcopo,  vel  mitiori  poena  (saltem  non  poena  mor¬ 
tis  vel  mutilationis)  afficiebatur,  vel  cum  judicis  siecularis 
consensu  poenitentiis  ecclesiasticis  subjiciebatur. 

Verum  ob  causas  publicas,  graviorum  quorumdam 
criminum  rei  ab  asyli  beneficio  excluduntur,  videlicet 
latrones  publici,  homicid*,  rei  lies*  majestatis,  cor¬ 
rumpentes  monetas,  falsificantes  litteras  apostolicas  (3). 

(t)  Devoti,  Institutionum  canonicarum  lib.  II,  tit.  vii. 

(2)  Sclimalzgrueber,  de  Immunitate  ecclesiarum. 

(3)  Giraldi,  Expositio  juris  pontificii,  lib.  III,  sect.  C35. 

III.  Ad  praxim  quod  attinet,  hodie  leges  ejusmodi,, 
olim  admodum  utiles,  in  plurimis  regionibus  non  inte¬ 
gre  observantur.  Cum  nostra  retate  criminosi  non  tam 
gravi  coercitioni  subjaceant,  istud  privilegium  ex  con¬ 
sensu  Sanctae  Sedis  ad  arctiores  limites  revocatur. 

Attamen  non  licet  illud  prorsus  abrogare,  nam  ecclesiis 
naturaliter  affixum  est.  Igitur  servandum  est,  <c  n  quan¬ 
tum  id  publica  securitas  et  ea,  quae  justitia  exigit,  fieri 
sinant  (1).  » 

IV.  —  Reconciliatio  ecclesiarum. 

Interdum  ecclesiarum  nova  consecratione  vel  saltem 
reconciliatione  opus  ''st,  nempe  quando  vel  execratur 
vel  polluitur. 

t.  Quibus  casibus  er  jsia  execretur. 

2.  Quibus  casibus  ecclesia  polluatur. 

3.  Quomodo  ecclesia  sit  reconcilianda. 

1.  Quibus  casibus  ecclesia  execretur. 

I.  Execratio  ecclesiae  duobus  modis  potest  contingere : 

1.  Quando  ecclesia  incendio  ita  exuritur,  ut  parietum 
crusta  interior  majori  ex  parte  tollatur.  Etenim  conse¬ 
cratio  consistit  in  superficie  parietum,  qui  crucibus  si¬ 
gnantur  et  chrismate  liniuntur. 

2.  Multo  magis  execratur  ecclesia,  quando  corruunt, 
ipsi  parietes  saltem  ex  majore  sui  parte. 

II.  Ecclesia  prius  diruta,  quae  ex  eadem  prorsus  ma¬ 
teria  de  novo  exstruitur,  nova  consecratione  indiget. 
Ratio  est,  quia  priorem  amisit  formam,  cui  consecratio 
inhaerebat;  nova  enim  censetur  domus. 

II.  Si  partes  Ecclesiae  successive  reparentur,  non  de- 


(t)  Concordatum  Austriacum,  art.  15. 

perditur  consecratio.  Idem  dicendum  est,  si  inferior 
crusta  per  partes  minores  paulatim  reficiatur. 

Similiter  quando  ecclesia  amplificatur,  ila  ut  nova 
pars  addita  sit  minor,  non  opus  est  nova  consecratione. 
Tunc  laudabiliter  nova  pars  aspergitur  aqua  benedicta. 

2.  Quibus  casibus  ecclesia  polluatur. 

Polluitur  ecclesia  per  quasdam  actiones  loco  sacro 
injuriosas,  ob  quas  communi  aestimatione  non  decet  in 
ea  divinum  officium  offerre,  antequam  reconcilietur. 

1.  Ecclesia  quinque  casibus  polluitur  :  1.  Sepultura 
infidelis. 

2.  Sepultura  fidelis  excommunicati  vitandi. 

3.  Homicidio  voluntario  et  injusto  intra  ipsam  eccle¬ 
siam  perpetrato. 

4.  Gravi  vulnere  in  illa  cum.  s  anguinis  effusione  in¬ 
flicto. 

5.  Fornicatione,  vel  alia  voluntaria  seminis  humani 
effusione  intra  ipsam  ecclesiam  facta,  modo  sit  notoria. 

II.  Actus  inducens  pollutionem  ecclesiae  debet  esse 
publicus  notorietate  juris  aut  facti.  Ratio  est,  quia  in 
■casibus  occultis  ecclesia  suam  bonam  famam  retinet. 

Aliis  criminibus  ecclesia  non  polluitur.  Hinc  illius 
desolatio  seu  conversio  ad  usus  profanos,  v.  g.  tempore 
belli,  eam  non  violat.  Verum  ex  praxi  tales  ecclesiae  ad 
cautelam  reconciliantur. 


3.  Quomodo  ecciesia  sit  reconcilianda. 

Distinguendum  est  inter  ecclesiam  consecratam  et 
benedictam. 

Reconciliatio  ecclesiae  consecratae  nonnisi  per  Epis¬ 
copum  regulariter  fleri  potest,  neque  ab  Episcopo  sacer¬ 
dotibus  delegatur  nisi  ex  Induito  R.  Pontificis. 

Ecclesia  benedicta  per  sacerdotem  reconciliatur. 

Sola  celebratione  missae  non  reconciliatur  Ecclesia 
polluta.  Ratio  est,  quia  in  Pontificali  Romano  praescri¬ 
bitur  modus  reconciliandi  ecclesiam. 

Questio  2a.  —  De  oratoriis. 

Oratoria  dicuntur  sacella  in  hunc  finem  extracta,  ut 
ibi  missa  celebrari  possit. 

I.  Discrimen  inter  oratorium  publicum  et  privatum. 

II.  Regulae  de  oratoriis  privatis. 

I.  —  Discrimen  inter  oratorium  publicum  et  privatum. 

Oratorium  publicum,  ecclesiis  annumerandum,  se¬ 
quentibus  criteriis  ab  oratorio  privato  distinguitur. 

Primo.  Capella  publica  est  ea  quae  habet  ingressum  in 
via  publica.  In  oratorium  privatum,  alius  non  patet  adi¬ 
tus  nisi  per  locum  privatum. 

Secunclo.  Capella  publica  est  quae  usui  publico  desti¬ 
natur,  ita  ut  fideles  in  eam  admittantur  ad  audiendam 
missam  de  praecepto. 

Tertio.  Oratoriis  publicis  accensentur  capellae  quae 
communitatibus  inserviunt,  v.  g.  oratoria  seminariorum, 
hospitalium,  carcerum,  etc. 

II.  —  Regulae  de  oratoriis  privatis  (1). 

I.  Facultas  concedendi  oratoria  privata. 

1.  Ante  concilium  Tridentinum,  poterat  Episcopus 
concedere  licentiam  celebrandi  missam  in  oratoriis  pri¬ 
vatis. 

2.  Ad  abusus  removendos,  concilium  Tridentinum 

(l)  Gatlicus,  cie  Oratoriis  domesticis . 

statuit  :  «  Ne  patiantur  (Episcopi)  privatis  in  domibus, 
atque  omnino  extra  Ecclesiam  et  ad  divinum  tantum 
cultum  dedicata  oratoria,  ab  eisdem  Ordinariis  designanda 
et  visitanda,  sanctum  sacrificium  a  saecularibus  aut  re¬ 
gularibus  quibuscumque  peragi  (I).  » 

Tum  ex  decisionibus  Congregationis  Concilii ,  tum  ex 
pluribus  Constitutionibus ,  constat  potestatem  conce¬ 
dendi  missas  in  oratoriis  privatis,  vi  hujus  decreti  Tri- 
dentini,  R.  Pontificibus  reservatam  esse  (2). 

II.  Conditiones  requisita  ab  Induito  Apostolico. 

1.  Oratorium  decenter  extruitur  parietibus,  per  quos 
ab  abusibus  domesticis  segregatur;  instruendum  est 
omnibus  necessariis  ad  missam  celebrandam. 

2.  Prius  ab  Episcopo  visitandum  est  et  approbandum. 

3.  Unica  missa  pro  quolibet  die  celebretur.  Imo  so- 
lemnioribus  festis  non  licet  missam  in  oratoriis  privatis 
celebrare. 

4.  Designantur  personae  quie  induito  comprehendun¬ 
tur. 

5°  Prohibetur  ne  juribus  parochialibus  praejudicium 
inferatur. 


§  2.  —  De  coemeteriis. 

I.  E  orum  antiquitas.  —  Coemeteria  (dormitoria)  suntpoca 
sepulturis  destinata.  Apud  Ecclesiam  haec  loca  sunt  be¬ 
nedicta,  in  quibus  cadavera  fidelium  sepeliuntur. 

Cum  Romanae  leges  neminem  intra  urbem  sepeliri  per¬ 
mitterent,  haec  loca  initio  erant  extra  civitatem.  Verum, 
lapsu  temporis,  primum  principibus,  Episcopis  et  aliis 
viris  praestantibus,  deinde  populo  universo,  non  tantum  in 

(1)  Sess.  XXII,  Decretum  de  observandis  in  celebratione  Missas. 

(2)  Clementis  XI  const.  Quoniam  sancta  (1703).  —  Benedicti  XIV 
const.  Magno. 

civitate,  prope  Ecclesias,  sed  intra  ipsam  Ecclesiam  se¬ 
pultura  concessa  est. 

Attamen,  videtur  Ecclesiae  mens  semper  fuisse,  ut 
fidelium  corpora  non  in  Ecclesiis,  sed  in  coemeteriis 
sepeliantur ;  nam  Rituale  Romanum  sic  decernit  : 
«  Ubi  viget  antiqua  consuetudo  sepeliendi  mortuos  in 
coemeterio,  retineatur,  et  ubi  fieri  potest,  restituatur.  » 

II.  Benedictio  coemeterii.  —  Ante  benedictionem,  opor¬ 
tet  coemeteria  muro  circumdari  et  alta  cruce  signari. 

Ab  Episcopo,  vel  a  presbytero  quem  Episcopus  deputa¬ 
verit,  ritu  solemni  benedicuntur,  ut  animae  defuncto¬ 
rum,  magis  a  spiritibus  immundis,  immunes-  reputen¬ 
tur,  et  suffragiorum  Ecclesiae  sint  participes.  Propterea, 
in  coemeteriis  benedictis  humari  debent  iili  tantum  qui 
in  communione  Ecclesiae  defuncti  sunt. 

III.  Coemeterii  pollutio  et  reconciliatio. 

1°  Coemeterium  polluitur  iisdem  modis  quibus  Eccle¬ 
sia.  Imo,  polluta  Ecclesia,  etiam  polluitur  coemeterium 
contiguum,  quia  illud  est  accessorium  ecclesiae,  et  ac¬ 
cessorium  sequitur  principale. 

2°  In  coemeterio  polluto,  donec  reconcilietur,  non 
debet  aliquis  sepeliri.  Reconciliatio  fit  vel  solemniter  ab 
Episcopo  juxta  ritum  Pontificalis,  vel  a  presbytero  dele¬ 
gato  juxta  Rituale. 

§  3.  —  De  locis  sanctis. 

Ecclesia  veneratur  etiam  loca  quae  Dei  vel  sanctorum 
operibus  sanclificata  censetur.  Jamvero  ejusmodi  locis 
cultus  exhibetur  per  visitationem  quae  multiplici  modo 
perficitur. 

I.  Processiones  ad  loca  viciniora  diriguntur;  sunt  enim 
publicae  supplicationes  Deo  factae  a  clero  et  Christiano 
populo,  velut  agmine  ducto  pervias  ordinatim inceden¬ 
tibus,  et  de  loco  sacro  ad  sacrum  procedentibus. 

Aliae  sunt  ordinariae  et  generales,  aliae  vero  extraordi¬ 
nariae  et  particulares.  Ratione  personarum,  quaedam 
constant  ex  solis  clericis,  quaedam  ex  personis  saecula¬ 
ribus,  quaedam  sunt  mixtae  ex  utrisque.  Ratione  rerum, 
in  quibusdam  deferuntur  Sanctorum  reliquiae  vel  imagi¬ 
nes,  in  quibusdam  Sanctissimum  Sacramentum. Exvariis 
causis  ob  quas  fiunt,  aliae  dicuntur  laetae  et  festivae,  aliae 
sunt  trist.es  in  quibus  fideles  poenitentiae  signa  exhibent. 

Episcopi  est  processiones  indicere,  permittere  et  or¬ 
dinare,  ac  insuper  invigilare  ut  honeste  fiant,  ad  tramites 
juris,  et  juxta  rubricas. 

II.  Peregrinationes  ad  loca  remota  ordinantur,  easque 
privati  aggrediuntur.  Praecipuae  sunt  peregrinationes  ad 
limina  Apostolorum,  ad  loca  sancta  Jerusalem,  ad  S.  Ja- 
cobum  Compostellanum. 

III.  Via  crucis  variis  stationibus  repraesentat  loca  pas¬ 
sione  Christi  sanctificata.  Hujus  institutionis  ope,  indul¬ 
gentias  lucrantur  illi  fideles,  qui  nequeunt  loca  sancta 
Hierosolymitana  visitare. 

ARTICULUS  II 

DE  BEBUS  SACBIS. 


§  1.  Res  consecratae. 

§  2.  Res  benedictae. 

§  3.  Res  sanctae. 

§  1.  —  De  rebus  consecratis  (1). 


I.  Altaria.  —  Eorum  species,  forma,  consecratio  et 
exeeratio. 

1.  Duplicis  sunt  generis,  nempe  fixa  vel  portatilia. 
Fixa  dicuntur  illa  quae  stabilia  sunt,  et  consecrantur  ut 

(1)  Schmalzgrueber,  tit.  de  Consecratione. 

7. 

in  ecclesia  firmiter  perseverent.  Portatilia  vero  conse¬ 
crantur  ut  ex  uno  loco  in  alium  portari  possint. 

2.  Cujus  formce  debeant  esse  altaria  ?  Primo ,  lignea 
prioribus  saeculis,  deinde  lapidea  facta  sunt. 

Secundo ,  tabula  altaris  unico  lapide  constat,  et  tantae 
magnitudinis  est,  ut  super  ea  commode  collocari  possit 
calix  cum  patena. 

Tertio,  altaria  sepulchrum  et  sigillum  habent,  id  est, 
cavitatem  aliquam  in  qua  reliquiae  sanctorum  recludun¬ 
tur. 

3.  Consecratio  altaris  necessaria  est,  ita  ut  gravissimum 
peccatum  committeret  ille,  qui  celebraret  in  altari  non 
consecrato. 

De  jure  communi  altaria  sunt  ab  Episcopo  conse¬ 
cranda.  Iste  actus  ordinis  episcopalis  nonnisi  a  Summo 
Pontifice  presbyteris  delegari  potest. 

4.  Altare  tribus  modis  execratur  :  Prima  causa  est 
ejusdem  laesio  enormis.  Censetur  autem  altare  enormi¬ 
ter  fractum,  si  calix  cum  patena  et  hostia  in  nulla  ejus 
integra  parte  consistere  possit.  Imo  execrata  erit  tabula, 
si  pars  fracta  unam  contineat  ex  crucibus  ab  Episcopo 
specialiter  benedictis  (I). 

Altera  causa  est  violatio  sepulchri.  Illud  autem  cense¬ 
tur  violatum,  quando  tollitur  aut  frangitur,  ita  ut  amo- 
tae  sint  reliqui®. 

Tertia  causa  est  remotio  lapidis  superioris  a  basi  in  al¬ 
tari  fixo. 

5.  Execrato  altari,  non  execratur  ecclesia,  neque 
execratur  altare  per  execrationem  ecclesiae.  Ratio  est, 
quia  ecclesiae  et  altaris  consecratio  stat  per  se  principa¬ 
liter,  nec  una  alterius  est  accessoria. 

Aliter  vero  dicendum  de  pollutione  :  nam  altari  pol- 

(1)  Gardellini,  in  decisionem  Congregationis  Rituum,  n°  4517. 

luto  ecclesia  polluta  censetur,  et  vicissim  per  pollu¬ 
tionem  ecclesim  polluitur  altare  fixum.  Ratio  disparita- 
tis  inter  hunc  et  praecedentem  casum  est,  quia  pollutio 
afficit  totum  corpus  interius  ecclesiae  ;  execratio  autem 
afficit  solos  parietes,  aut  ipsum  altare. 

II.  Calicis  et  patence  materia,  consecratio,  execratio. 

1.  Prioribus  saeculis  non  tam  ad  materiam  calicis  quam 
ad  virtutem  personae  sacrificantis  respexit  Ecclesia. 
Postea  vero  prohibuit  ne  calix  et  patena  conficerentur  ex 
ligno,  vel  ex  vitro,  vel  ex  lapide,  vel  ex  aere  aut  cupro. 

Superest  igitur  ut  aurum,  argentum  et  stannum  ad¬ 
hibeantur.  Stannum  non  admittitur  nisi  oh  paupertatem 
ecclesiarum.  Sempervero  cuppa  calicis  et  patenae  pars 
interior  deauratas  esse  debent. 

2.  Calicis  et  patenae  consecratio  necessaria  est,  et  ab 
Episcopo  per  unctionem  chrismatis  perficitur. 

3.  Generatim  vasa  sacra  suam  deperdunt  consecratio¬ 
nem,  quando  ita  franguntur  ut  inepta  fiantsuoministerio. 

In  specie  consecratio  calicis  amittitur  :  primo ,  si  in 
ipsius  fundo  fiat  foramen.  Secundo ,  quando  ita  frangitur 
ut  non  amplius  decenter  inservire  possit;  non  autem 
amittitur  consecratio  per  aliquos  ictus  a  fabro  inflictos. 
Tertio ,  quando  cuppa  separatur  a  pede,  nisi  sit  tornati¬ 
lis.  Quarto ,  quando  de  novo  inauratur. 

III.  Campanarum  consecratio  et  usus. 

1.  Campame  baptizari  dicuntur,  ex  eo  quod  abluantur, 
sacro  oleo  ungantur,  etiisdem  nomen  sanctorum  impona¬ 
tur.  Earum  consecratio  fitinhunc  finem,  utipsarum  soni¬ 
tu  quasi  sacrato  populus  ad  laudes  divinas  convocetur,  re¬ 
pellantur  insidise  dcemonum,tempestatesnoxi£e  fugentur. 

Campanarum  consecratio  ad  Episcopum  pertinet  jure 
communi,  eadem  lege  qua  ei  reservantur  omnes  bene¬ 
dictiones  per  unctionem  chrismatis  perficiendm. 

2.  Campame  benedicuntur  in  usum  tantum  ecclesias- 

ticum.  Propterea  in  quibusdam  casibus  usui  profano  in¬ 
servire  nequeunt,  nisi  de  licentia  Episcopi. 

§  2.  —  De  rebus  benedictis. 

Ad  res  benedictas  pertinent  vasa  sacra,  altaris  lintea, 
vestes  sacrae. 

I.  Vasa  sacra,  quae  solummodo  ad  recipiendam  Eu¬ 
charistiam  destinantur,  nempe  ciborium  aut  pyxis,  lu¬ 
nula  ostensorii,  benedicuntur.  Laudabilis  est  benedictio 
totius  ostensorii  et  tabernaculi. 

Haec  autem  benedici  possunt  ab  iis  qui  habent  faculta¬ 
tem  benedicendi  vestes  sacras. 

II.  Lintea  altaris.  —  Benedici  decent  mappae  altaris, 
corporalia  et  pallae,  non  vero  purificatorium,  bursa  et 
velum  calicis. 

Lintea  sacra  conficiuntur  ex  lino  vel  cannabe.  Prohi¬ 
bitum  fuit  uti  corporalibus,  pallis  et  purificatoriis  ex 
gossypio  confectis  (I).  Ex  eadem  materia  conficiuntur 
mappae,  albae  et  amictus. 

III.  Sunt  etiam  regulae  quae  praefiniunt  vestium  sacra¬ 
rum  materiam,  formam,  colorem  et  benedictionem. 

Vestimenta,  quibus  Domino  ministratur,  debent  esse 
honesta  et  benedicta.  Jamvero  benedicenda  sunt  ab 
Episcopo  vel  a  presbytero  delegato.  Suam  autem  bene¬ 
dictionem  amittunt,  quando  vel  non  amplius  sunt  apta 
ad  ministerium,  vel  suam  formam  non  retinent. 

§  3.  —  De  rebus  sanctis. 

Generatim  ad  res  religiosas  referuntur  omnia  quae  vel 
cultui  divino  vel  religioni  inserviunt.  Superes t  ut  in 
specie  expendantur  res  sanctae. 

(I)  Decretum  Pii  VII,  apud  Gardellini,  n°  4413. 

1.  Reliqui®  Sanctorum. 

2.  Sacrae  imagines. 

Qu.estio  1».  —  De  Reliquiis  Sanctorum  (l). 

Reliquiarum  nomine  intelliguntur  Sanctorum  corpora, 
et  quaelibet  ipsorum  particulae;  item  cineres  et  pulveres 
in  quae  conversa  sunt,  ea  quibus  tempore  vitae  utebantur, 
et  alia  quae  ipsorum  corpora  tetigere. 

1.  Illarum  species.  1.  Reliquiae  Sanctorum  sunt  vel 
proprie  dictae,  vel  minus  proprie,  vel  sanctiticatae  seu 
improprie  dictae. 

Ad  reliquias  proprie  dictas  directe  spectant  Sanctorum 
corpora,  et  partes  ad  humani  corporis  integritatem  vel 
alias  attinentes,  v.  g.  brachium,  ossa,  dentes,  capilli ; 
quibus  adde  sanguinem  et  lacrymas. 

Reliquiis  proprie  dictis  affine  est  aliud  reliquiarum 
genus,  nempe  liquor  qui  ex  Sanctorum  cadaveribus  de¬ 
duxit;  cui  adjungere  licet  lacrymas  ex  Sanctorum  statuis 
aut  picturis  delapsas. 

Ad  reliquias  minus  proprie  dictas  revocantur  vestes  et 
aliae  res  quibus  Sancti,  dum  viverent,  utebantur.  Ad 
eamdem  classem  pertinent  instrumenta  martyrii,  aedes 
quas  Sancti  incoluerunt. 

Ad  reliquias  sanctificatas  seu  improprie  dictas  referuntur 
linteola,  vela,  aliaque  id  genus  sacris  cadaveribus  ad¬ 
mota;  ex  contactu  enim  aut  etiam  propinquitate  cada¬ 
verum  Sanctorum  coelestem  virtutem  recipiunt. 

/ 

2.  Partes  corporis  sancti  sunt  vel  insignes,  vel  notabiles , 
vel  minutae. 

Insignes  reliquiae  sunt  caput,  brachium,  crus,  aut  illa 

(1)  Schmalzgrueber,  tit.  de  Reliquiis  ei  veneratione  Sanctorum. — 
Cavalieri,  Commentaria  in  decreta  Congregationis  Rituum. 


122  EXPOSITIO  METHODICA  JURIS  CANONICI. 

pars  corporis,  in  qua  passus  est  martyr,  modo  sit  integra, 
et  non  parva. 

Notabiles  reliquiae  sunt  manus,  pes,  tibia,  maxilla,  etc. 

Minutae  reliquiae  sunt  parvae  quantitatis,  ut  dens,  di¬ 
gitus,  auricula. 

II.  Recte  coluntur  Reliquiae  Sanctorum.  —  Prob.  I.  Ex 
concilio  Tridentino  (!) :  «  Sanctorum  martyrum  et  alio¬ 
rum  cum  Christo  viventium  corpora,  a  fidelibus  vene¬ 
randa  esse;  ita  ut  affirmantes,  Sanctorum  reliquiis  ve¬ 
nerationem  atque  honorem  non  deberi,  vel  eas  a  fidelibus 
inutiliter  honorari,  omnino  damnandi  sint.  » 

Prob.  2.  Ratio,  quam  concilium  innnuit,  est  tum  quod 
viva  membra  fuerint  Christi ,  et  templum  Spiritus  Sancti , 
tum  quia  per  illa  Deus  multa  beneficia  praestat. 

III.  Reliquiarum  approbatio  et  recognitio. 

Earum  approbatio  differt  ab  ipsa  recognitione.  Etenim 
approbatio  est  actus  auctoritatis  illas  ad  cultum  publi¬ 
cum  proponentis;  recognitione  vero  constat  earum  iden¬ 
titas. 

Reli  quiae  omnino  novae  cultui  publico  exponi  nequeunt, 
nisi  prius  auctoritate  R.  Pontificis  fuerint  approbatae. 
Ratio  est,  quia  Pontifici  reservatur  beatificatio  et  cano- 
nizatio  Sanctorum;  Episcopus,  reliquias  omnino  novas 
approbando  ad  cultum  publicum,  indirecte  sanctum 
canonizare  videretur  pro  sua  dioecesi. 

Si  vero  Reliquiae  sunt  antiqui  alicujus  sancti  ab  Eccle¬ 
sia  approbati,  sufficit  auctoritas  Episcopi  eas  recognos¬ 
centis,  et  approbantis. 

Si  reliquiae  approbatae  transferantur  in  aliam  eccle¬ 
siam,  non  debent  iterum  approbari,  sed  tantum  exami¬ 
nari,  an  sint  eae  reliquiae  quae  in  litteris  apostolicis  vel 
Episcopi  testimonio  continentur. 

(1)  Sess.  XXV,  Decretum  de  invocatione,  veneratione  et  Reliquiis 
Sanctorum. 

IV.  Reliquiarum  inventio ,  concessio,  custodia  et  expositio. 

4.  Plurima  corpora  Sanctorum  inveniuntur  cum  notis 
et  signis  martyrii. 

Sanctis  ignotis  imponuntur  nomina  appellativa. 

2.  Reliquiae  Sanctorum  per  ecclesias  convenienter 
distribuuntur.  Nunc  Principibus  et  Ecclesia)  Praelatis 
conceduntur  reliquia)  etiam  insignes.  Reliquiis  autem 
minutis  non  privatur  pietas  fidelium.  Verum  illae  non 
possunt  exponi  venales. 

3.  Ut  Sanctorum  reliquiae  vindicentur  ab  injuriis, 
quibus  exponuntur  in  privatis  domibus,  conveniens  est 
easdem  in  ecclesiis  custodiri. 

Intra  capsas  collocantur,  et  distincta)  reconduntur. 

4.  Reliquiae  antiquae,  dum  populo  ostenduntur,  non 
debent  extrahi  ex  capsa,  ne  vilipendantur. 

Duo  saltem  lumina  ardeant,  quoties  reliquiae  expo¬ 
nuntur. 

Quasstio  2a.  —  De  sacris  imaginibus  (1). 

I.  Licitum  est  Deum,  S.  S.  Trinitatem,  et  Angelos 
depingere,  vel  imagines  Christi,  Beatae  Virginis  Mariae 
et  Sanctorum. 

II.  Sacrae  imagines  recte  coluntur.  Unde  Concilium 
Tridentinum  statuit  (2)  :  «  Imagines  Christi,  Deiparae 
Virginis  et  aliorum  Sanctorum  in  templis  praesertim 
habendas  et  retinendas  ;  eisque  debitum  honorem  et 
venerationem  impertiendam  ;  quoniam  honos  qui  eis 
exhibetur,  refertur  ad  prototypa,  quae  illae  repraesentant ; 
ita  ut  per  imagines  Christum  adoremus,  et  Sanctos  ve¬ 
neremur.  ii 

(1)  Ferraris,  Prompta  Bibliotheca  canonica. 

(2)  Sess.  XXV,  Decretura  de  invocatione  Sanctorum  et  sacris  imagi¬ 
nibus. 

<(  Illud  diligenter  doceant  Episcopi,  ex  omnibus  sacris 
imaginibus  magnum  fructum  percipi.  » 

III.  Sollicitudo  sacrarum  Imaginum  praecipue  spectat 
ad  Episcopum.  Hinc  Concilium  Tridentinum  decer¬ 
nit  (1)  :  «Nullae  falsi  dogmatis  imagines  et  rudibus  pe¬ 
riculosi  erroris  occasionem  praebentes  statuantur.  Omnis 
porro  superstitio  in  Sanctorum  invocatione.  Reliquiarum 
veneratione  et  Imaginum  sacro  usu  tollatur;  omnis  tur¬ 
pis  quaestus  eliminetur  ;  omnis  denique  lascivia  vitetur, 
ita  ut  procaci  venustate  imagines  non  pingantur  nec  or¬ 
nentur.  Postremo,  tanta  circa  haec  diligentia  et  cura  ab 
Episcopis  adhibeatur,  ut  nihil  inordinatum,  nihil  profa¬ 
num,  nihilque  inhonestum  appareat,  cum  domum  Dei 
deceat  sanctitudo.  Haec  ut  fidelius  observentur,  statuit 
sancta  Synodus,  nemini  licere  in  Ecclesia  ullam  insoli¬ 
tam  ponere  imaginem,  nisi  ab  Episcopo  approbata 
fuerit.  » 

Non  licet  transferre  sacras  imagines,  Episcopo  invito 
vel  contradicente  rectore  Ecclesiae. 

Imagines,  pictura  aut  statuis  expressae,  et  in  Ecclesia 
collocandae,  a  sacerdote  privatim  tantum  benedici  pos¬ 
sunt. 


(l)Sess.  XXV,  Decretum  de  invocatione  Sanctorum  et  sacris  imagi¬ 
nibus. 

TRACTATUS  II 

De  rebus  temporalibus  Ecclesiae. 

Dissertatio  I.  De  bonis  Ecclesiae  in  genere. 

Dissertatio  II.  De  bonis  Ecclesiae  in  specie. 

DISSERTATIO  I 

DE  BONIS  ECCLESIAE  in  genere. 

Caput  I.  De  jure  Ecclesiae  ad  acquirendum. 

Caput  II.  De  inviolabilitate  bonorum  ecclesiasticorum. 
Caput  III.  De  bonorum  ecclesiasticorum  administra tione  et 
alienatione. 


CAPUT  I 

De  jure  Ecclesise  acquirendi  et  possidendi. 

Art.  I.  De  jure  Ecclesiae  ad  acquirendum. 

Art.  II.  De  subjecto  dominii  ecclesiastici. 

ARTICULUS  I 

DE  JURE  ECCLESIA!  AD  ACQUIRENDUM. 

I.  Ecclesice  competit  jus  acquirendi,  tum  ex  jure  natu¬ 
rali,  tum  ex  jure  divino  positivo. 

Prob.  I.  Ex  jure  naturali.  Omnis  societas,  cui  sunt 
onera  ferenda  et  sumptus  faciendi,  habet  jus  ad  bona 
et  reditus  temporales,  sine  quibus  eadem  onera  sustineri 
nequeunt.  Atqui  Ecclesia,  tanquam  societas  visibilis, 
bonis  sufficientibus  instruenda  est,  ut  cultus  divinus  ce¬ 
lebretur,  sustentetur  clerus,  et  pauperes  curentur.  Hinc 
Ecclesia  eo  jure  donatur  ex  ipsius  natura  et  existentia. 

Prob.  2.  Ex  voluntate  Christi.  Dominus  Ecclesiam 
instituit  iis  omnibus  instructam,  quae  forent  ad  finem 
consequendum  necessaria.  Atqui  Ecclesiae  necessarium 
est  jus  acquirendi  bona,  unde  possit  sumptibus  divini 
cultus  satisfacere,  suos  ministros  alere,  operibus  chari- 
tatis  instare.  Igitur  ex  sua  institutione  et  Christi  volun¬ 
tate,  habet  jus  sibi  comparandi  bona  vel  mobilia  vel  sta¬ 
bilia. 

Unde  damnata  est  haec  propositio  :  «  Ecclesia  non 
habet  nativum  ac  legitimum  jus  acquirendi  ac  possi¬ 
dendi  (I).  » 

Haec  potestas  divinitus  tradita  confirmatur  exemplo 
Christi  et  praxi  Ecclesiae.  Ipse  Christus  habuit  loculos, 
cum  quibus  discipulis  et  pauperibus  opitularetur; 
Christi  exemplum  secuti  sunt  Apostoli,  eorumque  suc¬ 
cessores.  Saevientibus  priorum  saeculorum  persecutio¬ 
nibus,  quamvis  leges  civiles  obstarent,  quominus  Eccle¬ 
sia  temporalibus  bonis  potiretur,  ipsam  tamen  domos, 
agros,  aliaque  bona  adeptam  esse,  compertum  est. 

II.  Inde  colligitur  invalidam  esse  legem  Amortizationis , 
quam  etiam  manuum  mortuarum  vocant,  nempe  Principis 
edictum,  quo  generatim  statuitur  ne  res  immobiles  in 
Ecclesias  sine  consensu  civilis  potestatis  transferantur. 

Prob.  1.  Jus  Ecclesiae  acquirendi,  ad  normam  con¬ 
gruae  dotationis  et  sustentationis,  est  divinum.  Atqui  ad 
Ecclesiam  spectat  jura  ipsi  divinitus  tradita  moderari, 
ac  proinde  judicare  de  congrua  sustentatione  quae  ei 
competit.  Ergo  iniquae  sunt  leges  amortizationis  quae 
huic  libertati  Ecclesiae  ejusque  juribus  adversantur. 

Prob.  2.  Lex  ejusmodi,  qua  cives  vetantur  aliquid 
bonorum  suorum  in  Ecclesiis  donare,  injusta  est,  non 
solum  habita  ratione  Ecclesiae,  quam  impedit  quominus 


1)  Pius  IX,  Syllabus  errorum ,  XXVI. 


PARS  SPECIALIS. 


127 


jure  proprio  acquirendi  fruatur,  verum  etiam  habita  ra¬ 
tione  civium,  quibus  suarum  rerum  in  pias  causas  trans¬ 
ferendarum  libera  potestas  adimitur. 

ARTICULUS  II 

DE  SUBJECTO  DOMINII  ECCLESIASTICI. 

I.  Bona  Ecclesiastica  non  pertinent  ad  potestatem  sae- 
cularem.  Equidem  aliqui  opinantur  societatem  civilem 
esse  subjectum  dominii  ecclesiastici,  quo  praetextu  mul¬ 
tis  in  locis  haec  bona  direpta  sunt.  Verum  ista  sententia 
est  praedonum  et  sacrilegorum,  non  canonistarum. 

II.  Nonnulli  dicunt  istud  dominium  ad  Deum  ipsum 
aut  Christum  spectare,  siquidem  in  textibus  juris  res  a 
fidelibus  in  Dei  cultum  erogatae  res  Dei ,  res  dominicce , 
res  Deo  sacratae ,  patrimonium  Christi  appellantur.  Sed 
ejusmodi  phrases  non  sunt  stricte  ad  terminos  juris, 
quia  non  tam  quaeritur  cujus  servitio  res  Ecclesiae  sint 
consecratae,  quam  quis  in  commercio  humano  earum 
dominus  considerandus  sit. 

Itaque  haec  sententia  vera  est  in  eo  sensu,  quod  bona 
ecclesiastica,  ob  finem  cui  destinantur,  non  possint  in 
usus  profanos  impendi.  Haec  autem  destinatio  non  impe¬ 
dit  quominus  eadem  bona  constituantur  sub  humano 
dominio  alicujus  qui  eis  utitur  et  de  illis  disponit. 

III.  Dominium  particulare  bonorum  ecclesiasticorum 
est  penes  ipsas  ecclesias  (I). 

Proh.  1.  Ratione.  Ecclesiae  particulares,  ut  finem  suum 
assequantur,  capacitate  dominii  fruuntur,  et  acquirunt 
bona  quae  ipsis  in  perpetuum  addicuntur. 

Proh.  2.  Ex  jure  positivo.  In  corpore  juris  canonici, 

(t)  Schmalzgrneber,  lib.  III  Decretalium,  tit.  cie  Peculio  clericorum. 

locis  religiosis  possessio  vindicatur,  et  bona  ecclesias¬ 
tica  dicuntur  res  ad  ecclesias  pertinentes. 

Inde  colligitur,  singula  instituta  tanquam  personas 
juris  capaces  considerari,  iisque  certam  bonorum  sub¬ 
stantiam  velut  dominium  attribui. 

IV.  Ilaec  proprietas  singulis  institutis  attributa  non  est 
illimitata,  sed  quasi  divisa  inter  Ecclesias  particulares  et 
Ecclesiam  universalem.  Ratio  est,  quia  Ecclesiae  particu¬ 
lares  ab  Ecclesia  universali  pendent ;  proinde  illarum 
bona  subjiciuntur  dominio  universali  totius  Ecclesiae. 

Unde  ista  relatio  recte  sic  exprimi  potest  :  subjectum 
immediatum  et  proximum  dominii  ecclesiastici  est 
institutum  locale,  subjectum  vero  remotum  et  mediatum 
est  Ecclesia  generalis,  quae  mediante  isto  instituto  ea 
bona  possidet. 

V.  Summus  Pontifex  non  est  dominus  bonorum  Ec¬ 
clesiae,  sed  suprema  illorum  administratio  ad  eum  spec-  , 
tat.  Confirmatur  ex  verbis  Pii  IX  :  «  Jura  Sanctae  Sedis 
ad  omnes  catholicos  pertinent  (I).  » 

CAPUT  II 

BJe  lioitoruin  ecclesiasticorum  inviolabilitate. 

I.  Violatores  dominii  ecclesiastici  injustitiam  admittunt, 
et  tenentur  ad  restitutionem.  Etenim  tum  ex  jure  acqui¬ 
rendi  et  possidendi,  tum  ex  ipsa  acquisitione,  dominium 
proprie  dictum  Ecclesiae  competit.  Atqui  res  in  dominio 
alicujus  posita  non  potest  invito  domino  detineri  sine 
injustitia,  et  ista  violatio  juris  alieni  perdurat  donec  res 
domino  restituta  fuerit.  Ergo  violantes  dominium  eccle¬ 
siasticum  debito  restitutionis  subjacent. 

(1)  Pii  IX  Encyclica  Nullis  certe  verbis ,  19januar.  1  SCO. 

II.  Dominium  ecclesiasticum  est  sacrum,  ideoque 
illius  violatio  inducit  sacrilegium. 

Prob.  1°  ratione.  Haec  est  condi  tio  bonorum  ecclesiasti¬ 
corum  :  Deo  sunt  dicata,  in  finem  sacrum  tradita,  in 
ditione  societatis  spiritualis  posita,  demum  ad  usus  sacros 
applicata,  siquidem  impenduntur  tum  ad  dotationem  di¬ 
vini  cultus  et  ecclesiarum,  tum  ad  sustentationem  cleri¬ 
corum  et  pauperum. 

Prob.  2 a  auctoritate.  S.  Gregorius  M.  ait  (1)  :  «  Sacrile¬ 
gium  est,  si  quis  quod  venerabilibus  locis  relinquitur, 
pravae  voluntatis  studiis  tentaverit  retinere.  » 

Juxta  formulam,  a  Martino  V  editam,  omnes  suspecti 
dehaeresi  Wicleffi  interrogandi  erant  :  «  Utrum  credant 
quod  bonorum  ecclesiasticorum  invasio  inducat  sacrile¬ 
gium.  » 

Apud  capitularia  Regum  Francorum,  populi  petitio  ad 
Imperatorem  (Carolum  M.)  in  conventu  Wormatiae  oblata, 
haec  dicit :  «  Scimus  res  Ecclesiae  Deo  esse  sacratas ;  sci¬ 
mus  eas  esse  oblationes  fidelium  et  pretia  peccatorum. 
Quapropter  si  quis  eas  ab  ecclesiis  aufert,  sacrilegium 
procul  dubio  committit.  » 

III.  Proprietas  Ecclesiae  in  bona  ecclesiastica  est  justis 
poenis  ac  censuris  communita,  ideoque  eam  violantes  illas 
poenas  ac  censuras,  ac  praesertim  excommunicationem 
Papae  reservatam  incurrunt. » 

Prob.  1.  Ex  Decretalibus:  «Invasores  rerum  eccle¬ 
siasticarum  tanquam  sacrilegi  sunt  anathemati  usque  ad 
satisfactionem  congruam  supponendi  (2).  » 

Equidem  haec  verba  intelligi  possunt  de  excommuni¬ 
catione  ferendae  sententiae.  Sequentibus  autem  canonibus 
excommunicatio  latae  sententiae  infligitur. 

Prob.  2.  Ex  concilio  Lugdunensi  II :  «Generali  consti¬ 
ti)  S.  Gregorii  M.  Epist.  5  ad  Salvian. 

(2)  Decretalium  lib.  II,  tit.  de  Foro  competenti,  cap.  Conquestus. 

tutione  sancimus  universos  et  singulos  qui  bona  eccle¬ 
siarum  occupare  praesumunt,  quantaecunque  dignitatis 
honore  praefulgeant,  eo  ipso  excommunicationis  senten¬ 
tiae  subjacere  (1).  » 

Prob.  3.  Ex  Concilio  Tridentino  :  «Si  quem  clericorum 
vel  laicorum,  quacunque  is  dignitate  praefulgeat,  in  tan¬ 
tum  malorum  omnium  radix  cupiditas  occupaverit,  ut 
alicujus  ecclesiae  jurisdictiones,  bona,  census  ac  jura 
usurpare  praesumpserit,  is  anathemati  tandiu  subjaceat, 
quandiu  bona  ecclesiae  restituerit,  ac  deinde  a  Romano 
Pontifice  absolutionem  obtinuerit  (2).  » 

CAPUT  III 

De  administratione  et  alienatione  bonorum  eccle* 

siasticorum. 

Art.  I.  De  illorum  administratione. 

Art.  II.  De  illorum  alienatione. 

ARTICULUS  I 

DE  ADMINISTRATIONE  BONORUM  ECCLESIASTICORUM. 

I.  Jus  administrandi  bona  ecclesiastica  ad  Ecclesiam 
pertinet. 

Probatur  1.  Ex  jure  naturali.  Bonorum  administratio 
spectat  ad  illum  qui  dominium  habet.  Etenim  accesso¬ 
rium  sequitur  principale;  atqui  administratio  est  acces¬ 
sorium  dominii.  Cum  igitur  in  rebus  Deo  et  Religioni 
dicatis  dominium  saltem  utile  ad  personas  ecclesiasticas 
pertineat,  inde  sequitur  ipsarum  quoque  curam  et  ad- 
ministrationem  ad  easdem  personas  spectare. 

(1)  Concilium  Lugdunense  II,  cap.  xii. 

(2)  Sess,  XXII,  cap.  xi,  de  Reformatione. 

Prob.  2.  Ex praxi Ecclesice.  Apostoli  collectas  fecerunt; 
ipsique  a  fidelibus  acceptas  distribuebant.  Ne  procura¬ 
tione  rerum  temporalium  a  ministerio  distraherentur, 
non  laicos  sed  septem  diaconos  constituerunt,  qui  earum- 
dem  rerum  curse  et  distributioni  prseessent. 

Ecclesia  religiose,  quantum  licuit,  semper  secuta  est 
Apostolorum  exempla.  Hinc  Concilia  et  Pontifices  nihil 
sanctius  habuerunt,  quam  ut  ab  omni  ecclesiastico  pa¬ 
trimonio  manus  laicorum  removerent  (1). 

II.  Administratores  bonorum  ecclesiasticorum. 

1.  Pontifex  Romanus  est  supremus  administrator 
bonorum  Ecclesiae. 

2.  Episcopus  invigilat  administrationi  bonorum  eccle¬ 
siasticorum  dioecesis. Prioribus  saeculis  bona  totius  dioe¬ 
cesis  ab  Episcopo  administrabantur.  Verumtamen  Epi¬ 
scopi,  ne  ipsorum  administratio  sine  testibus  esset, 
tum  etiam  ut  quadam  curarum  parte  levarentur,  consti¬ 
tuerunt  administros,  praesertim  Archidiaconum  et  QEco- 
nomum,  qui  tamen  eisdem  Episcopis  rationem  red¬ 
dituri  erant. 

3.  Unus  erat  bonorum  cumulus,  unde  providebatur 
Episcopo,  clericis,  pauperibus  et  impensis  cultus  divini. 
Cum  autem  ecclesiastica  bona  in  quatuor  partes  divisa 
fuerint,  alii  praeter  Episcopum  et  sub  illius  auctoritate 
administratores  instituti  sunt.  Exinde  disciplina  inva¬ 
luit,  ut  beneficia  ab  ipsis  beneficiatis,  bona  vero  eccle¬ 
siarum  a  parocho,  adscitis  nonnullis  laicis,  admini¬ 
strentur  (2). 

(t)  Soglia,  Institutiones  juris  privati  ecclesiastici,  )ib.  II,  cap,  iv. 

(2)  Devoti,  Institutionum  canonicarum  lib.  II,  tit.  xm. 


132 


EXPOSITIO  METHODICA  JURIS  CANONICI. 


ARTICULUS  II 

DE  ALIENATIONE  BONORUM  ECCLESIASTICORUM. 

Ne  bona  Deo  dicata  distrahantur  administratorum 
incuria,  eorum  alienatio  generatim  prohibetur  vel  sal¬ 
tem  certis  conditionibuscoercetur.  Ut  canones  huc  spec¬ 
tantes  recte  intelligantur  et  applicentur,  tria  sunt  expo¬ 
nenda. 

§  1.  De  alienationae  bonorum  Ecclesiae  prohibita. 

§  2.  De  conditionibus  alienationis. 

§  3.  De  illius  effectu. 

§  1 .  —  De  alienatione  rerum  ecclesiasticarum  prohibita. 

I.  Quid  nomine  rerum  Ecclesice  hic  int alligatur  ?  Intelli- 
guntur  immobilia  et  res  mobiles  pretiosae,  quae  servari 
possunt. 

Immobilibus  aequiparantur  jura  incorporalia,  census 
annui,  ususfructus,  servitutes  immobilibus  adhaerentes. 

Mobilia  pretiosa  aestimantur  vel  ex  materia  ceu  au¬ 
rum,  vel  ex  forma  uti  picturae,  vel  ex  reverentia,  v.  g. 
reliquiae. 

Res  mobiles  non  pretiosae,  praesertim  quae  sine  cor¬ 
ruptione  servari  nequeunt,  ab  administratoribus  alienari 
possunt  ex  justa  causa,  modo  ecclesia  damnum  non 
patiatur.  Id  extenditur  etiam  ad  res  immobiles  exigui 
valoris,  et  inutiles  vel  noxias  ;  sed  requiritur  Episcopi 
licentia,  quia  plerumque  quaestio  facti  praevie  exami¬ 
nanda  erit. 

II.  Quosnam  actus  alienatio  comprehendat  ? 

1.  Comprehendit  actus  per  quos  transfertur  jus  in 
re,  veluti  donatio,  venditio,  permutatio,  cessio  litis  et 
actionis  jam  quaesitae; 

2.  Actus  qui  alienationem  praeparant,  uti  sunt  pignus, 
hypotheca  specialis; 

3.  Actus  per  quos  transfertur  dominium  etiam  minus 
plenum,  cujusmodi  sunt  locatio  diuturna,  impositi» 
ususfructus,  novi  gravaminis,  servitutis  (1). 

§  2.  —  De  conditionibus  alienationis. 

Requiruntur  conditiones  duplicis  generis ,  nempe 
justa;  causce  et  solemnitates. 

1.  Legitimce  causce  alienationis.  —  Justa  causa  est 
1.  necessitas  ecclesiae ,  cui  nempe  alio  modo  subveniri  non 
potest,  aut  si  lex,  sententia  judicis,  expressa  testatoris 
voluntas  alienandi  necessitatem  imponit.  Quia  vero  jus 
necessitatis  stricte  sumendum  est,  cavendum  est  ne  ultra 
necessitatem  procedatur;  hinc  primum  alienantur  res 
minus  necessariae,  neque  ad  alienationem  perpetuam 
proceditur  si  per  locationem,  etc.,  necessitas  levari 
possit. 

2.  Evidens  Ecclesice  utilitas,  qua  status  ipsius  fit  melior, 
vel  incommoditas  quaedam  aufertur,  v.  g.  si  res  alienanda 
longe  distet. 

3.  Pietas,  v.  g.  pro  redimendis  captivis,  sustentandis 
pauperibus  in  gravi  inopia. 

II.  Solemnitates,  praeter  justam  causam,  ad  aliena¬ 
tionem  requiruntur. 

I.  In  ecclesia,  quae  capitulum  habet  (v.  g.  in  ecclesia 
cathedrali,  collegiata,  regularium)  necessarius  est  prae¬ 
vius  capitularium  tractatus,  eorum  consensus  per  actum 
capitularem  praestitus,  subscriptione  praelati  et  quorum¬ 
dam  saltem  de  capitulo  firmatus. 

(1)  Zallinger,  Institutiones  juris  ecclesiastici ,  lib.  III,  tit.  xm. 

(2)  Sclimalzgrueber,  lib.  III,  de  Rebus  ecclesioe  non  alienandis. 

II.  8 

2.  Requiritur  consensus  superioris  ecclesiastici,  vide¬ 
licet  Episcopi. 

3.  Beneplacitum  apostolicum  requiritur,  praeterquam 
in  casibus,  in  quibus  ex  juris  dispositione  consensus  Epi¬ 
scopi  sufficit ;  quales  sunt  locatio  non  ultra  triennium, 
alienatio  rei  parvi  valoris. 

§  3.  —  De  effectu  alienationis. 

I.  Effectus  alienationis  rite  factae  est,  ut  rei  alienatae 
dominium  transferatur,  ipsaque  pro  legitima  habeatur, 
donec  in  forma  juris  quis  eam  impugnet. 

II .  Alienatio  illegitimefacta,  nempe  deficiente  vel  causa 
gravi  vel  solemnitate,  non  modo  pro  foro  externo,  sed  et 
pro  interno  nulla  esse  cognoscitur.  Attamen  ille  qui  cum 
ecclesia  contraxit,  si  praelatus  talem  contractum  dein¬ 
ceps  ratihabere  velit,  a  contractu  resilire  nequit. 

Male  alienantes  gravibus  mulctantur  poenis,  nimirum 
iisdem  fere,  quae  generatim  contra  bonorum  ecclesias¬ 
ticorum  invasores  statutae  sunt. 

III.  Alienatio  male  facta  variis  modis  reparatur. 

1.  Si  nulliter  facta  fuerit  alienatio,  ecclesiae  competit 
jus  bona  sua  vindicandi;  et  quidem  istud  jus  habent 
ipsemet  praelatus  alienans,  ejus  successor,  capitulum, 
imo  quaelibet  persona  ecclesiastica.  Item  ecclesiae  datur 
actio  adversus  alienantem  ad  damnum  ex  suo  patrimonio 
reparandum. 

2.  Alienatione  facta  etiam  cum  solemnitatibus,  eccle¬ 
sia  damnum  passa  juvatur  beneficio  restitutionis  in  inte¬ 
grum. 

DISSERTATIO  II 

DE  SPECIEBUS  BONORUM  ECCLESIA. 

Variae  sunt  bonorum  ecclesiasticorum  species,  vel 
ratione  modi  quo  acquiruntur ,  vel  ratione  distributionis 
eorum. 

Ratione  modi  quo  acquiruntur,  differunt  oblationes  et 
fundationes. 

Ratione  distributionis  eorum  inter  clericos  et  ecclesias, 
distincta  sunt  bona  beneficialia  et  bona  fabricarum. 

Caput  I.  De  oblationibus. 

Caput  II.  De  fundationibus. 

Caput  III.  De  beneficiis. 

Caput  IV.  De  fabricis. 


CAPUT  I 

St» e  oblationibus. 

Art.  I.  De  oblationibus  in  genere. 

Art.  II.  De  primitiis  et  decimis. 

ARTICULUS  I 

DE  OBLATIONIBUS  IN  GENERE. 

Oblationes,  quatenus  a  fundationibus  differunt,  sunt 
bona  mobilia  quae  fideles  donant  intuitu  religionis,  ut 
cedant  in  usum  Ecclesiae,  aut  sacrorum  ministrorum. 

§  t.  Variae  species  oblationum. 

§  2.  Disciplina  de  oblationibus. 

§  1.  —  Variae  spesies  oblationum. 

1.  Olim  tria  oblationum  genera  fuerunt.  Primum  genus 
erat  earum  rerum  quae  ad  altare  ferebantur  tempore 
sacrificii ;  tunc  quidem  fideles  praesertim  offerebant 
panem  et  vinum,  ex  quibus  Eucharistia  conficeretur, 
aliaque  munera,  quae  vel  altari  vel  clericis  alendis  in¬ 
servirent.  Cum  illa  desiit  panis  ac  vini  oblatio,  coepit 
offerri  pecunia,  unde  missae  honorarium  ortum  est. 

Alterum  erat  genus  oblationum  quae  extra  sacrificium 
pro  arbitrio  deferebantur  in  gazophylacium ,  ut  vel  cultui 
divino,  vel  clero,  vel  pauperibus  proficerent.  His  obla¬ 
tionibus  ea  munera  successerunt,  quae  a  fidelibus  in  ar¬ 
culis  ecclesiarum  immittuntur. 

Tertium  erat  genus  earum  rerum,  quas  fideles  in  exe- 
quiis  mortuorum,  in  suscipiendis  sacramentis,  et  in  aliis 
sacris  functionibus  largiebantur.  Inde  nata  sunt  jura  stolce , 
quae  praecipue  parochis  post  administrata  sacra  tribuun¬ 
tur. 

II.  Hodiernce  oblationes.  —  1.  Honoraria missarum  partirn 
subrogantur  oblationibus  antiquis,  quibus  fideles  singu¬ 
lari  modo  participes  sacrificii  fieri  intendebant,  partirn 
considerari  debent  tanquam  eleemosyna  quae  ad  susten¬ 
tationem  sacerdotum  confertur. 

2.  Pecuniae,  aliaque  munera  vel  ad  altare,  vel  in  arcis 
ecclesiarum  a  fidelibus  sponte  offeruntur. 

3.  Jura  stolce  sunt  honoraria  quai,  occasione  functio¬ 
num  spiritualium,  in  recognitionem  jurisdictionis  paro- 
chialis  et  pro  sustentatione  beneficiatorum  penduntur, 
nempe  tunc,  cum  parochus  in  cujusdam  favorem  stola 
utitur.  Ab  initio  haec  donaria  erant  spontanea,  sed  lapsu 
temporis  facta  sunt  obligatoria,  tum  quia  partem  susten¬ 
tationis  sacerdotum  efficere  censebantur,  tum  per  lau- 

dabilem  consuetudinem  in  concilio  Lateranensi  sub  In- 
nocentio  IY  probatam.  Siquidem  in  eo  statutum  fuit, 
sacramenta  libere  administranda  esse,  fideles  vero  ad 
consuetas  oblationes  teneri.  Cum  obventiones  stolares 
non  dentur  tanquam  pretium  pro  functione  spirituali, 
omnino  licite  accipiuntur,  dummodo  absit  simoniae  et 
avaritiae  species,  et  functiones  pauperibus  non  dene¬ 
gentur. 

§  2.  —  Disciplina  de  oblationibus. 

I.  Regulae  a  presbyteris  servandae  circa  missarum  hono¬ 
raria. 

II.  Jus  parochorum  quoad  oblationes. 

III.  Auctoritas  Episcopi  circa  oblationes. 

I.  —  Regulae  de  honorariis  missarum. 

I.  Apud  theologos  plurima  constant : 

1.  Legitima  sunt  honoraria  missarum.  Stipendium 
enim  non  datur  tanquam  pretium  missae,  sed  ut  medium 
ad  sustentationem  ministri. 

2.  Titulo  justitiae,  ratione  contractus,  missa  debet 
applicari  juxta  intentionem  illius  qui  stipendium  ob¬ 
tulit. 

3.  Non  potest  sacerdos  per  unicam  missam  duplici 
stipendio  satisfacere. 

-4.  Graviter  peccat  sacerdos  qui,  accepto  stipendio, 
missae  celebrationem  diu  differt. 

5.  Attendenda  est  mens  fidelium  circa  locum  celebra¬ 
tionis  missarum. 

II.  In  stipendiis  ejusmodi  accipiendis  sollicite  evitanda 
sunt,  quaecunque  simoniam,  turpem  quaestum  aut  inho¬ 
nestam  negotiationem  sapiunt  (1). 

(1)  Concilium  Tridentinum,  sess.  XXII,  Decretum  de  observandis  et 
evitandis  in  celebratione  Missae. 

Hinc  d.  Nemini  licet  accipere  ultra  stipem  missarum 
ab  Episcopo  aut  consuetudine  taxatam. 

2.  Ex  eadem  causa  vetitum  est  missarum  obligatio¬ 
nes,  reservata  sibi  quadam  stipendii  parte,  in  alios  sa¬ 
cerdotes  transferre.  Ratio  est,  quia  id  adversatur  tum 
voluntati  dantis,  tum  voluntati  Ecclesiae  ;  igitur  liac 
agendi  ratione  laeditur  virtus  obedientiae,  et  justi¬ 
tiae  (i). 


II.  —  Jus  parochorum  quoad  oblationes. 

I.  Ex  regula  generali,  oblationes,  nisi  specialem  des¬ 
tinationem  ab  offerente  habeant,  ad  parochum  perti¬ 
nent,  etsi  alter  sacerdos  functiones  sacras  in  parochiali 
Ecclesia  peragat. 

Unde  parochus  percipit  tum  oblationes  quae  in  altari 
reponuntur,  tum  pleraque/wm  stolce. 

II.  Quaedam  oblationes  ad  alios  sacerdotes  pertinent, 
nempe  stipendia  sacerdoti  tradita;  oblationes  factae  oc¬ 
casione  cujusdain  ministerii  personalis,  v.  g.  praesentiae 
exequiis  defunctorum;  oblationes  nullo  titulo  debitae, 
si  offerens  expresse  dicat  se  velle  dare  sacerdoti  func¬ 
tionem  peragenti. 

III.  Ecclesiae  parochiali  obveniunt  tum  ea  quae  in 
navi  Ecclesiae,  sive  in  arcis  sive  in  manus  collectorum 
donantur  sine  designatione  specialis  finis,  tum  oblatio¬ 
num  certa  pars  fabricae  reservata. 

IY.  Oblationes  locis  miraculosis  factae  regulariter 
converti  debent  in  eos  usus,  ad  quos  intentione  fidelium 
destinantur.  Ad  parochum  pertinet  earum  administra¬ 
tio  (2). 

(1)  Decretum  Congregationis  Concilii  ab  Urbano  VIII  approbatum. 
—  Benedicti  XIV  const.  Quanta  cura. 

(2)  Giraldi,  de  Parocho,  cap.  xxtv. 

III.  —  Auctoritas  Episcopi  circa  oblationes. 

I.  Oblationes  generatim  non  debentur  ex  praecepto. 
Quatuor  modis  deberi  possunt,  videlicet  1°  Promissione 
acceptata;  2° Donatione  inter  vivos  vel  ultima  voluntate; 
3°  Indigentia  Ecclesiae  vel  ministrorum  ejusdem,  non 
habentium  aliunde  sustentationem  ;  4°  Consuetudine. 

II.  Episcopus  judicat,  quaenam  oblationes  ex  justitia 
exigi  possint.  Sicubi  fideles  ex  consuetudine  non  tene¬ 
rentur  ullas  oblationes  facere,  et  aliunde  non  deficeret 
conveniens  cleri  sustentatio,  non  posset  Episcopus  ejus¬ 
modi  oblationes  ex  justitia  exigere. 

Cum  vero  contingere  possit,  ut  oblationes  ex  justitia 
obligatoriae  evaserint,  tum  ex  titulo  consuetudinis,  tum 
ex  eo  quod  alioquin  deesset  sufficiens  parochi  sustenta¬ 
tio;  quoties  dubium  oritur  sive  de  obligatione  consuetu¬ 
dinis,  sive  de  necessitate  subveniendi  clero  per  oblatio¬ 
nes,  sive  de  quantitate  offerenda,  sive  de  abusibus  re¬ 
primendis,  ad  Episcopum  pertinet  normam  decernere, 
nam  hsec  norma  confert  ad  bonum  dioecesis  regimen. 

ARTICULUS  II 

DE  PRIMITIIS  ET  DECIMIS. 

I.  PrimiticB  sunt  primi  fructus  agrorum  et  pecudum, 
quae  in  veteri  lege  ex  divino  praecepto  debebantur.  Apud 
priscos  Christianos  usus  primitiarum  receptus  est,  diu- 
que  perduravit;  deinde  vero  contrariis  moribus  exo¬ 
levit. 

Tribus  animadversionibus  complectimur  ea,  quae  de 
primitiis  dicenda  sunt : 

I.  Initio  Ecclesiae,  nulla  quidem  exstitit  certa  lex, 
qua  primitias  pendere  oporteret.  Canones  Apostolorum 

eam  legem  meminisse  videntur,  sed  ipsorum  auctoritas 
dubia  est. 

2.  Ex  moribus  diuturnis,  ex  doctrina  Patrum  qui  pri¬ 
mitias  commendabant,  ac  demum  ex  canonum  prae¬ 
scripto  factum  est,  ut  primitiae  propriis  Ecclesiis  prae¬ 
standae  essent. 

3.  Temporibus  sequentibus,  et  praesertim  aetate  nos¬ 
tra  in  desuetudinem  abierunt.  Cum  autem  primitiae  non 
modo  ad  gratias  Deo  agendas  tanquam  bonorum  omnium 
largitori,  verum  etiam  ad  ministrorum  sustentationem 
offerebantur,  inde  colligitur  in  praesenti  quoque  disci¬ 
plina  primitias  jure  exigi,  'si  aut  consuetudo  loci  obti¬ 
neat,  aut  ministri  altaris  indigeant  (1). 

II.  Decimce  sunt  certa  pars  fructuum  vel  lucri.  Dicun¬ 
tur  certa  pars,  non  decima  :  nam  interdum  major  est, 
interdum  minor  ob  diversam  locorum  consuetudinem. 
Dicuntur  autem  pars  fructuum  vel  lucri,  quia  vel  ex  fruc¬ 
tibus  praediorum,  vel  ex  lucro  industriae  persolvuntur  ; 
unde  praecipua  earum  divisio  est  in  prcediales  et  perso¬ 
nales. 

1.  Quo  jure  debeantur?  —  Duplici  modo  consideran¬ 
tur  :  primo,  quoad  substantiam  quatenus  sunt  necessaria 
sustentatio  clericorum ;  secundo,  quoad  determinatio¬ 
nem.  Decimae,  respectu  necessariae  sustentationis,  cle¬ 
ricis  debitae  sunt  jure  divino  ;  respectu  vero  quantitatis, 
ordinantur  jure  ecclesiastico. 

2.  Consuetudine  primum  in  Ecclesia  inductae,  cano¬ 
nibus  firmatae  sunt.  Propter  curam  animarum,  olim 
Episcopo  solvebantur ;  facta  divisione  bonorum  ec¬ 
clesiasticorum,  de  jure  communi  ad  parochos  perti¬ 
nent. 

3.  Obligatione  solvendi  decimas  eximi  possumus  con- 

(1)  Soglia,  Institutiones  juris  ecclesiastici  privati,  lib .  II,  cap.  ; 


TAKS  SPECIALIS. 


1  41 

suetudine  et  conventionibus ;  unde  in  multis  locis  in 
desuetudinem  abierunt.  Verum  non  praescribitur  con¬ 
tra  legem  suppeditandi  clero  necessariam  sustentatio¬ 
nem  (1). 

CAPUT  II 

EBe  ffuisdatioiiilms. 

Fundationes  seu  piae  causae  sunt  ili»  dispositiones, 
quibus  bona  quaedam  alicui  instituto  ecclesiastico  do¬ 
nantur  aut  legantur,  cum  obligatione  certas  functiones 
sacras  quotannis  obeundi.  Proinde  ad  notionem  funda¬ 
tionis  haec  quatuor  pertinent :  1°  peculium  ;  2°  illius  assi¬ 
gnatio  stabilis  ad  certum  finem  ecclesiasticum  ;  3°  per¬ 
sona  idealis  seu  ecclesia,  in  qua  tum  dominium  tum  finis 
piae  causae  praestitutus  haerere  censetur;  4°  persona  (vel 
personae)  quae  commoda  ex  fundatione  percipiunt  ac  ejus¬ 
dem  oneribus  satisfaciunt. 

Ab  oblationibus  differunt,  tum  quia  fundationes  sem- 
per  sponte  eriguntur,  dum  oblationes  saepe  exiguntur; 
tum  quia  oblationes  constant  bonis  mobilibus  ;  tum 
quia  fundationum  onera  quotannis  persolvuntur. 

Art.  I.  De  acceptatione  fundationum. 

Art.  II.  De  executione  fundationum. 

Arx.  III.  De  reductione  onerum  fundationis. 

ARTICULUS  I 

DE  FUNDATIONUM  ACCEPTATIONE. 

I.  Illius  necessitas.  —  Ad  fundationem  erigendam  re¬ 
quiritur  consensus  tum  administratorum  instituti,  tum 
Episcopi. 

(I)  Giraldi,  Expositio  juris  pontificii,  lib.  III,  sect.  508. 

1.  Necessaria  est  acceptatio  administratorum.  Etenim 
fundatio  induit  naturam  contractus  ;  atqui  contractus 
mutuo  consensu  offerentis  et  acceptantis  perficitur. 

2.  Requiritur  consensus  Episcopi,  ad  quem  spectat 
officium  invigilandi  ne  ecclesia?  onerentur  fundationi¬ 
bus,  quibus  forte  satisfacere  non  possent. 

II.  Modus  erigendi  fundationes  summarie  describitur. 

4.  Attendendum  est,  an  ecclesia  valeat  convenienter 
implere  onera  novae  fundationis. 

2.  Curandum  est,  ut  reditus  fundationis  sufficientes 
sint  juxta  statuta  uniuscujusque  dioecesis.  Ne  labentibus 
annis  reditus  evadant  impares,  majori  stipendio  provi¬ 
detur  tum  celebrationi  missarum  perpetuarum,  tum 
futurae  imminutioni  bonorum. 

3.  Si  testator  neglexerit  expensis  necessariis  consu¬ 
lere,  tunc  Episcopus  unum  ex  duobus  eliget :  vel  fun-  ' 
dationem  non  approbabit,  vel  nova  conventio  cum  hae¬ 
redibus  initur . 

Episcopus  potest  ordinatione  stabili  declarare  funda¬ 
tiones  non  acceptandas  fore  nisi  sub  certis  conditioni¬ 
bus  ;  exinde  qui  fundationes  testamento  constituunt 
merito  praesumuntur  suas  intentiones  juxta  statutum 
componere.  Nisi  vero  lex  praecaverit,  vel  nova  con¬ 
ventio  ineatur  ex  mutuo  consensu  partium,  Episcopus 
non  poterit  jure  proprio  reducere  numerum  missarum; 
etenim  pontificiae  leges  de  reductione  hujusmodi  affi¬ 
ciunt  non  solum  fundationes  jam  factas,  sed  etiam  non¬ 
dum  acceptatas  (4). 

4.  Specimen  litterarum  fundationis  conficitur  et  ad 
Episcopum  revisionis  causa  transmittitur.  Post  hanc 
correctionem,  verae  et  validae  fundationis  litterae  con¬ 
ficiuntur,  quarum  forma  interna  diversa  est  juxta  varios 

(1)  Benedictus  XIV,  de  Synodo  dioecesana,  lib.  XIII,  cap.  ult. 

modos,  quibus  fundator  sumptibus  fundationis  providere 
potest :  vel  enim  pecuniam,  vel  publicam  syngrapben, 
vel  bona  immobilia  dedit. 

5.  Plura  earum  litterarum  exempla  conscribuntur, 
quorum  unum  apud  Episcopum,  alterum  apud  eccle¬ 
siam  cui  fundatio  facta  est,  reponitur. 


ARTICULUS  II 

DE  EXECDTIONE  FUNDATIONUM. 

Regulas  canonicas  de  implendis  oneribus  fundatio¬ 
num  ediderunt  Urbanus  YIII  (1)  et  Innocentius  XII  (2). 
Earum  haec  est  summa  : 

I.  Episcopis  praesertim  incumbit  cura  promovendi 
executionem  fundationum. 

Concilium  Tridentinum  ait  :  «  Episcopi,  etiam  tan- 
quam  Sedis  Apostolicae  delegati,  omnium  piarum  dis¬ 
positionum  tam  in  ultima  voluntate  quam  inter  vivos 
sint  executores  (3).  » 

II.  Curandum  est,  ut  bona  pro  fundatione  assignata 
fiant  frugifera. 

III.  Oneribus  fundationum  satisfaciendum  est  juxta 
intentionem  fundatoris  quoad  numerum,  tempus,  locum 
et  solemnitatem  missarum. 

IV.  Ut  accuratius  adimpleantur  fundationes,  in  sin¬ 
gulis  ecclesiis  conficienda  est  tabella  onerum  quie  vel 
in  perpetuum  vel  ad  tempus  ipsis  imposita  fuerunt. 

(1)  Const.  Cum  scepe  contingat. 

(2)  Const .  Nuper  a  congregatione  (die  21  decemb,  1G97). 

(3)  Sess.  XXII,  de  Reform .,  cap.  vili. 

ARTICULUS  III 

DE  REDUCTIONE  ONERUM  FUNDATIONIS. 

I.  Onera  missarum  non  manent,  si  reditus  pro  iis  assi¬ 
gnati  perierint.  Ratio  est,  quia  beneficium  datur  propter 
officium;  cessante  beneficio,  aequitas  postulat  ut  etiam 
officium  cesset. 

Si  reditus  diminuti  fuerint,  tunc  missae  ad  minorem 
numerum  reduci  possunt  per  legitimam  auctoritatem. 
Ipsa  missarum  reductio  ea  est  quae  futurum  tempus 
respicit. 

II.  Episcopis  jure  proprio  non  competit  facultas  re¬ 
ducendi  onera  fundationum. 

Ratio  est,  quia  fundatio  se  habet  per  modum  quasi- 
contractus  obligatorii,  quem  Episcopus  acceptavit. 

1.  Concilium  Tridentinum  Episcopis  tribuit  faculta¬ 
tem  reducendi  onera  missarum  ante  concilium  suscepta. 

2.  Pro  reducendis  oneribus  missarum  impositis  post 
Concilium  Tridentinum,  recurrendum  est  ad  Sedem 
Apostolicam.  Urbanus  VIII  in  decreto  allegato  «  districte- 
prohibet  ne  Episcopi  reducant  onera  missarum ;  sed  pro 
his  omnibus  reducendis  ad  Apostolicam  Sedem  recur¬ 
ratur.  » 

III.  Reductioni  missarum  accedit  absolutio,  qua  tem¬ 
pus  praeteritum  respiciens.  Summus  Pontifex  aliquando 
condonat  onera  quae  impleta  non  fuerint. 

CAPUT  III 
De  beneficiis. 

Art.  I.  De  beneficiis  in  genere. 

Art.  II.  De  collatione  beneficiorum. 

Art.  III.  De  juribus  et  obligationibus  beneficiatorum. 

Art.  IV.  De  vacatione  beneficiorum. 

ARTICULUS  I 

DE  BENEFICIIS  IN  GENERE. 

§  I.  Notio  et  varietas  eorum. 

§  2.  Erectio  et  innovatio  illorum. 

§  1.  —  Notio  et  varietas  beneficiorum. 

QdjEstio  1«.  ■ —  Eorum  notio. 

1.  Definitio.  —  Nomine  beneficii  canonistae  intelligunt 
jus  perpetuum  percipiendi  fructus  ex  bonis  Ecclesiae,  ratione 
officii  spiritualis,  auctoritate  ecclesiastica  constitutum. 

Dicitur  d.  Jus  ratione  officii  spiritualis;  in  beneficio  du¬ 
plex  jus  distinguitur,  nempe  officium  spirituale  et  jus 
percipiendi  fructus  officio  adnexum.  Ad  naturam  bene¬ 
ficii  requiritur  officium  spirituale,  velut  illius  praecipua 
causa  et  fundamentum.  Unde  infertur  pensiones  laicales, 
quae  dantur  v.  g.  aedituis  et  musicis,  non  esse  beneficia. 

2.  Jus  percipiendi  fructus  ex  bonis  Ecclesice,  quamvis  sit 
aliquid  officio  accessorium,  tamen  beneficium  formaliter 
constituit.  Dum  vero  dicitur  jus  percipiendi  fructus ,  in¬ 
dicatur  beneficii  dominium  apud  Ecclesiam  remanere. 

3.  Auctoritate  ecclesiastica  constitutum.  Ut  reditus  eccle¬ 
siastici  naturam  beneficii  induant,  requiritur  actus  auc- 

II.  9 

toritatis  spiritualis  illos  officio  adncctentis  et  sic  benefi¬ 
cium  erigentis.  Unde  laicus  fundans  Missas,  pro  quibus 
stabiles  reditus  assignat,  fundationem  erigit,  non  bene¬ 
ficium. 

Ex  quibus  innotescit  discrimen  inter  capellanias  et 
beneficia.  Capellania  est  onus  plures  Missas  singulis 
annis  celebrandi  in  certa  ecclesia.  Capellaniie  dividuntur 
in  simplices  seu  laieales  quse  sola  fundatorum  nomina¬ 
tione  clericis  conceduntur;  et  in  collativas  seu  ecclesias¬ 
ticas  quse  auctoritate  Episcopi  eriguntur  et  conferuntur. 
Simplices  capellaniae  non  sunt  beneficia;  collativte  autem 
beneficiis  accensentur. 

i.  Dicitur  jus  perpetuum,  tum  ratione  ipsius  beneficii, 
tum  ratione  beneficiarii.  Beneficium  ipsum  perpetuo  debet 
perdurare,  ita  ut  cum  amotione  vel  morte  beneficiati 
non  exspiret,  sed  vacet  tantum  et  alteri  conferendum 
sit.  Propterea  differt  beneficium  a  pensione ,  quae  morte 
pensionarii  exstinguitur. 

Ratione  beneficiati ,  perpetuitas  beneficii  proprie  dicti 
consistit  in  eo  quod  beneficium  non  conferatur  ad  tem¬ 
pus,  sed  in  titulum  perpetuum  et  ad  dies  vitae, ita  ut  au¬ 
ferri  nequeat  sine  causa  per  canones  approbata.  Idcirco 
proprie  beneficiati  non  sunt,  qui  vel  obtinent  beneficia 
manualia  ad  nutum  superioris  revocabilia,  vel  qui  admi¬ 
nistrant  beneficium  vacans,  vel  qui  gerunt  illas  adminis- 
trationes  quae  morte  concedentis  exspirant,  v.  g.  vica¬ 
rius  generalis. 

Attamen,  propter  priorem  perpetuitatem,  beneficio¬ 
rum  numero  adscribuntur  beneficia  manualia  et  regu¬ 
laria,  licet  revocari  possint  ad  voluntatem  superioris (1). 
Beneficium  vero  stricte  sumptum,  prout  illud  commu¬ 
niter  accipiunt  canones,  utramque  perpetuitatem  re¬ 
quirit. 

(1)  Schmalzgrueber,  lib.  III  Decretalium ,  tit.  v,  §  1. 

II.  Origo.  — Beneficia  sic  accepta  prioribus  Ecclesiae 
saeculis  ignota  fuerunt.  Equidem  semper  clericis  jus  fuit, 
propter  officium,  de  altari  vivere ;  modus  autem,  quo 
clericus  ecclesiasticis  bonis  fruitur,  pertinet  ad  disci¬ 
plinam,  quae  non  eadem  omni  aetate  est. 

Ab  initio  clerici  ex  communi  aerario  alimenta  accipie¬ 
bant.  Lapsu  temporum  (ineunte  saeculo  vi),  facta  bono¬ 
rum  divisione,  certi  reditus  presbyteris  ab  Episcopo  in 
usumfructum  concedebantur.  Hujusmodi  concessiones 
veluti  quaedam  beneficiorum  imagines  exti terunt;  non 
erant  proprie  dicta  beneficia,  siquidem  praedia,  modo 
precario  et  ad  breve  tempus  data ,  morte  clerici  vel 
elapso  tempore  concessionis  ad  ecclesiam  revertebantur. 
Paulatim  vero  factum  est,  ut  certis  ejusmodi  bonorum 
ecclesiasticorum  partibus  suus  cuique  titulus  et  officium 
spiritualeperpetuoadnecteretur.  Inde  beneficia  originem 
duxerunt  (1). 

Qo,estio  2a.  —  Varietas  beneficiorum. 

Beneficiorum  variae  sunt  species;  dividuntur  enim  vel 
ratione  officii  spiritualis,  vel  ratione  personarum  a  quibus 
conferuntur,  vel  ratione  earum  quibus  conferuntur,  vel 
ex  diversa  conferendi  ratione,  vel  ratione  perpetui¬ 
tatis. 

I .  Batione  officii  spiritualis  multa  sunt  beneficiorum 
genera  : 

1.  Dividuntur  in  majora  et  minora.  Majoribus  adhaerent 
primi  in  Ecclesia  gradus  cum  externa  jurisdictione, 
v.  g.  Pontificatus,  episcopatus  et  abbatiae  quibus  juris¬ 
dictio  quasi  episcopalis  competit.  Minora  censentur  re¬ 
liqua  beneficia. 

2.  Alia  sunt  simplicia,  alia  duplicia.  Simplicibus  in- 

(1)  Berardi,  Commentaria  in  lib.  III  Decretalium,  dissert.  I,  cap.  i. 

cumbit  tantum  obligatio  persolvendi  officium  divinum; 
eis  accensentur  canonicatus.  Quiedam  ex  illis  non  pos¬ 
tulant  residentiam. 

Duplicia  specialem  aliquam  qualitatem  annexam  ha¬ 
bent.  Huc  pertinent  in  capitulis  dignitates  ratione  juris¬ 
dictionis,  personatus  ratione  praeeminentiae,  officia  ratione 
administrationis ;  in  parochiis  vero  benefcia  curata  quae 
curam  animarum  habent. 

II.  Inspectis  personis  conferentibus  dividuntur  in  re¬ 
servata ,  quorum  collatio  ad  R.  Pontificem  pertinet,  et  in 
benefcia  non  reservata,  quorum  collatio  Praelatis  inferiori¬ 
bus  relicta  est. 

III.  Ratione  personarum  quibus  conferuntur,  alia  sunt 
regularia  quae  solis  Regularibus,  alia  saecularia  quae  reli¬ 
quis  clericis  conferuntur.  In  dubio  beneficia  praesumun¬ 
tur  esse  saecularia.  Regularia  tum  ex  fundatione,  tum  ex 
consuetudine  demonstrantur. 

1Y.  Ex  diversa  conferendi  ratione,  dividuntur  in  elec¬ 
tiva ,  patronatu  et  collativa.  Electivum  per  electionem 
capituli,  accedente  Superioris  confirmatione,  acquiri¬ 
tur;  patronatum  per  praeviam  patroni  praesentationem, 
et  subsequentem  Episcopi  institutionem  obtinetur;  col¬ 
lativum  per  liberam  Superioris  collationem  sine  praevia 
electione  vel  alterius  praesentatione  confertur. 

Y.  Ratione  perpetuitatis,  dividuntur  in  titularia  et  ma¬ 
nualia.  Titulare  confertur  in  titulum  perpetuum,  ita  ut 
sine  causa  jure  expressa  nequeat  auferri;  manuale  vero 
confertur  revocabiliter. 

In  dubio,  beneficia  saecularia  praesumuntur  esse  titu¬ 
laria  juxta  regulam  communem.  Beneficia  autem  regula¬ 
ria  praesumuntor  esse  manualia  propter  votum  obedien- 
tiae. 

Amovibilitas  non  repugnat  beneficio  saeculari ;  hanc 
qualitatem  acquirere  potest  vel  vi  primae  suae  institutio- 

nis,  vel  ex  consuetudine,  vel  ex  privilegio  Summi  Ponti¬ 
ficis.  Si  beneficia  manualia  clericis  saecularibus  collata 
fuerint  ad  tempus  indeterminatum,  honeste  non  revo¬ 
cantur  sine  justa  causa,  nam  revocatio  sine  causa  cen¬ 
setur  irrationabilis  (1). 

§  2.  —  Erectio  et  innovatio  beneficiorum. 

Questio  1.  De  beneficiorum  erectione. 

Quaestio  2.  De  beneficiorum  innovatione. 

Questio  1».  —  De  erectione  beneficiorum. 

Erectio  beneficii  est  actus  legitimus,  quo  reditus  an¬ 
nui  constituuntur  clerico  propter  officium  spirituale. 
Multa  requiruntur  ad  eam  rite  perficiendam. 

I.  Requiritur  legitima  Superioris  ecclesiastici  auctoritas; 
id  ex  notione  beneficii  colligitur.  Romano  Pontifici  re¬ 
servata  est  erectio  majorum  beneficiorum ;  ad  Episcopum 
spectat  erectio  beneficiorum  minorum. 

II.  Requiritur  titulus ,  cujus  nomine  significatur  non 
solum  ecclesia  in  qua  beneficium  erigitur,  verum  etiam 
ipsum  officium  spirituale  quod  in  ea  beneficiarius  obire 
debet ;  cultus  enim  divinus  est  beneficiorum  finis. 

III.  Requiritur  constitutio  dotis ,  quo  nomine  veniunt 
bona  certa,  stabilia  et  frugifera,  ex  quibus  rector  benefi¬ 
cii  annuos  reditus  percipiat. 

IV.  Leges  fundationis  determinantur.  Etenim  fundatori 
liberum  est  statuere  conditiones  a  beneficiato  religiose 
observandas. 

V.  Ad  modum  erectionis  quod  attinet,  Episcopus  audit 
eos  quorum  interesse  potest,  conditiones  approbat,  et  per 
contractum  obligatorium  ex  utraque  parte  beneficium 

(t)  Scbmalzgrueber  et  Maschat,  lib.  III,  tit.  de  Prcebendis. 

in  titulum  erigit;  de  quibus  publicum  instrumentum 
conficitur. 

Questio  2".  —  De  innovatione  beneficiorum. 

Innovatio  beneficiorum  appellatur  quidquid  statum 
eorum  immutat.  Haec  innovatio  pluribus  modis  contin¬ 
git. 

I.  Unio  beneficiorum. 

II.  Illorum  divisio. 

III.  Illorum  dismembratio. 

1Y.  Illorum  suppressio. 

I.  —  De  unione  beneficiorum. 

Unio  beneficii  fit,  cum  duo  beneficia  per  legitimum 
superiorem  ex  justa  causa  inter  se  conjunguntur. 

1.  Variae  species  unionis  ejusmodi. 

2.  Solemnitates  unionum. 

1.  Varioe  species  unionis  ejusmodi. 

I.  Distinguitur  unio  ceque  principalis ,  unio  per  confusio¬ 
nem, ,  unio  per  subjectionem. 

Unio  est  ceque  principalis,  quando  duo  beneficia  in  per¬ 
petuum  uni  rectori  subjiciuntur,  salvis  utriusque  benefi¬ 
cii  juribus,  statu  et  nomine. 

Unio  fit  per  confusionem,  cum  plura  beneficia  in  unum 
veluti  corpus  tertium  coalescunt,  ita^ut  singula  quidem 
existere  desinant,  eorum  tamen  jura  compatibilia  in  be- 
ficium  novum  transferantur. 

Unio  per  subjectionem  fit,  cum  una  ecclesia  vel  bene¬ 
ficium  alteri  lanquam  accessorium  principali  subjicitur, 
ita  ut  matris  et  filice  relatio  inter  eas  intercedat.  Benefi- 

cium  unitum  efficitur  pars  ecclesise  cui  unitur,  et  jura 
illius  transferuntur  ad  ecclesiam  principalem. 

II.  Incorporatio  est  quoddam  unionis  genus,  mediis 
praesertim  saeculis  frequens.  Consistit  in  eo,  ut  aliquod 
beneficium  cuidam  monasterio,  collegio,  capitulo  adji¬ 
ciatur.  Istae  uniones,  ad  vitam  monasticam  vel  canoni¬ 
cam  instaurandam  institutae,  triplici  forma  absolvuntur. 

Prima  dicitur  unio  quoad  temporalia  tantum ,  seu  non 
pleno  jure,  quando  reditus  parochiae  assignati  sunt  mo¬ 
nasterio,  sed  cura  animarum  administratur  a  beneficii 
rectore  quem  Episcopus  instituit  ad  praesentationem 
monasterii. 

Unio  pleno  jure  est,  quando  tum  temporalia,  tum  spiri¬ 
tualia  pertinent  ad  monasterium,  ita  ut  cura  animarum 
liabitualiter  resideat  penes  capitulum,  sed  actualiter 
exerceatur  per  vicarium  e  gremio  capituli  deputandum. 

Tertia  incorporatio  plenissimo  jure  est,  qua  praelatus 
monasterii  obtinet  in  clerum  et  populum  jurisdictio¬ 
nem  quasi  episcopalem,  a  potestate  Episcopi  dioecesani 
exemptam. 

Caeterum  ex  prohibitione  Concilii  Tridentini,  novae 
incorporationes  ecclesiarum  parochialium  regulariter 
fieri  nequeunt  (1). 

2.  Regulae  seu  solemnitates  unionum. 

Beneficiorum  unio  est  odiosa,  siquidem  per  illam  di¬ 
minuitur  cultus  divinus.  Quapropter  multis  regulis 
restringitur. 

I.  Requiritur  auctoritas  legitima  eorum,  ad  quos  spec¬ 
tat  erectio  beneficiorum.  Itaque  R.  Pontifex  amplissi¬ 
mam  habet  potestatem  uniendi  beneficia;  praiter  illum 
nullus  inferior  potest  Ecclesias  cathedrales  unire. 

(1)  Sess.  XXIV,  de  Reform.,  cap.  xm. 

Jure  communi,  Episcopo  competit  facultas  uniendi  be¬ 
neficia  suie  dioecesis. 

II.  Regulae  servandae  in  unione  beneficiorum. 

1.  Beneficia  non  sunt  unienda,  nisi  Ecclesiae  necessi¬ 
tas  vel  utilitas  postulaverit.  Justa  causa  est  paupertas 
ecclesiae,  quae  vel  injuria  belli  vastata  fuit,  vel  paucis 
fidelibus  constat,  vel  clerum  alere  nequit. 

2.  Non  possunt  uniri  beneficia  diversarum  dioecesium, 
neque  beneficia  regularia  cum  saecularibus,  neque  be¬ 
neficia  collativa  cum  patronatis. 

3.  Unio  debet  esse  perpetua  et  intuitu  Ecclesiae  facta, 
non  vero  in  personae  favorem,  alioquin  non  esset  nisi 
palliata  beneficiorum  pluralitas,  quae  prohibetur. 

4.  Audiendi  sunt  illi  quorum  interest,  nempe  capitu¬ 
lum  et  beneficiorum  possessores. 


II.  —  De  beneficiorum  divisione. 

I.  Unioni  opponitur  divisio  seu  sectio  beneficii,  per 
quam  ex  uno  beneficio  fiunt  duo  vel  plura,  ita  ut  divisis 
reditibus,  juribus  et  oneribus,  duo  beneficiati  deinceps 
instituantur. 

Divisio  ecclesiarum  cathedralium  pertinet  ad  supre¬ 
mam  R.  Pontificis  potestatem.  Parochias  vero,  aliaque 
beneficia  inferiora  Episcopus  dividit,  modo  adsit  justa 
causa. 

II.  In  divisione  parochiarum  non  quaelibet  necessitas 
praestat  sufficientem  causam  dividendi,  sed  eam  esse 
oportet,  ut  aliud  ei  remedium  adhiberi  nequeat.  Conci¬ 
lium  Tridentinum  de  novarum  parochiarum  constitu¬ 
tione  sequentia  statuit  (I)  : 

1.  Ob  populum  nimis  numerosum,  Episcopi  cogant 
rectores  sibi  tot  sacerdotes  adjungere,  quot  sufficiant  ad 

(1)  Sess.  XXI,  de  Re  for  m.,  cap.  iv. 

sacramenta  exhibenda  et  cultum  divinum  celebrandum. 

2.  In  iis  vero  parochiis,  in  quibus  ob  locorum  dis¬ 
tantiam  sive  difficultatem  parochiani  sine  magno  incom¬ 
modo  ad  ecclesiam  parochialem  accedere  non  possunt, 
novas  parochias  etiam  invitis  rectoribus  constituere 
possint,  juxta  formam  constitutionis  Alexandri  III  (1). 

3.  Novo  parocho  assignetur  competens  portio  ex 
fructibus  ad  ecclesiam  matricem  pertinentibus ;  et  si 
necesse  fuerit,  populus  compelli  potest  ea  subministrare, 
quie  ad  vitam  dicti  sacerdotis  sustentandam  sufficiant. 


III.  —  De  beneficiorum  dismembratione. 

Per  dismembrationem,  salva  beneficii  unitate,  pars 
aliqua  illius  ab  eo  detrahitur,  et  alteri  ecclesiae  attribui¬ 
tur.  Hoc  nomine  plura  comprehenduntur. 

I.  A  parochiarum  divisione  longe  differt  earum  nova 
limitatio,  qua  pars  populi  a  sua  parochia  distrahitur  et 
viciniori  ecclesiae  addicitur.  Haec  dismembratio  terri¬ 
torii  non  perficitur  nisi  ex  gravi  causa. 

II.  Diminutio  beneficii  fit,  quando  pars  redituum  alteri 
applicanda  subtrahitur  vel  novum  onus,  v.  g.  pensio 
imponitur.  Generatim  legibus  odiosa  est,  nam  regulam 
facit  inscriptio  tituli  xn,  libri  III  Decretalium  :  «  Ut  be¬ 
neficia  sine  diminutione  conferantur .  »  Itaque  status  bene¬ 
ficii  primitivus,  quantum  fieri  potest,  servari  debet,  sal¬ 
vis  exceptionibus  injure  permissis. 

In  specie  vero  attendendae  sunt  sequentes  regulae  : 

1.  Ablatio  partis  fructuum  ex  uno  beneficio  ad  alte¬ 
rum  fleri  nequit,  nisi  justa  causa  exigente,  nempe  morali 
necessitate  ecclesiae  cui  alias  provideri  non  potest  (2). 

2.  Prohibitum  diminutionis  genus  est  illud,  si  colla- 

(1)  Lib.  III  Decretalium,  tit.  xlviii,  cap,  m,  ad  Audientiam. 

(2)  Schmalzgrueber,  tit.  de  Prcebendis ,  §  5. 

tor,  cum  beneficium  confert,  partem  fructuum  sibi,  aut 
suis,  aut  mensae  suae  vel  capituli  reservet. 

3.  Pensio  ecclesiastica  est  certa  pars  redituum,  qui  ex 
alieno  beneficio  detrahuntur,  atque  alicui  clerico  justa 
de  causa  et  legitima  auctoritate  assignantur  vel  ad  tem¬ 
pus,  vel  in  perpetuum. 

Summus  Pontifex  potest  beneficiis  imponere  pensio¬ 
nem  perpetuam.  Episcopus  vero  imponit  tantum  pen¬ 
sionem  temporalem,  et  quidem  opus  est  justa  causa, 
moderatione  et  consensu  tacito  beneficiati. 

4.  Taxa  seminarii  est  altera  beneficiorum  dismembra- 
tio,  ex  decreto  Concilii  Tridentini  (1). 

IY.  —  De  beneficiorum  suppressione  seu  extinctione. 

I.  Extinctio  benefcii  contingit,  quando  ecclesia  des¬ 
truitur  una  cum  reditibus,  aut  ab  infidelibus  vel  schisma¬ 
ticis  occupatur. 

II.  Suppressio  beneficiorum  fit  auctoritate  ecclesiastica 
et  ex  justa  causa;  secus  enim  diminuendo  numerum 
praebendarum  cultus  divinus  minui  non  debet.  Istius- 
modi  causae  sunt  :  paucitas  incolarum,  vindicta  gravis 
sceleris,  diminutio  redituum  talis,  ut  non  possit  persona 
idonea  sustentari. 

III.  Translatio  beneficii  non  habet  rationem  suppres¬ 
sionis,  quia  jura,  reditus  et  obligationes  ob  mutationem 
loci  non  immutantur. 

Causam  et  formam  translationis  indicat  Concilium 
Tridentinum  (2)  :  «  Si  qua  Ecclesia,  vetustate  vel  alias 
collapsa,  propter  inopiam  instaurari  nequeat,  beneficia 
ibidem  erecta  non  supprimi,  sed  in  alias  ecclesias  ab 
Episcopo  transferri  debent  cum  omnibus  emolumentis 
et  oneribus.  » 

(1)  Ssss.  XXIII,  cap.  xviii,  de  Reform. 

(2)  Maschat,  Zallinger,  lib.  III,  tit.  de  Praebendis. 

ARTICULUS  II 

DE  COLLATIONE  BENEFICIORUM. 

1.  Provisio  beneficiorum  est  concessio  beneficii  vacantis 
facta  ab  habente  potestatem.  Ea  triplici  potissimum  actu 
perficitur :  1°  Designatione  per  sonae  idoneae  per  electionem, 
praesentationem,  vel  etiam  per  voluntatem  collatoris ; 
2°  Collatione  tituli  seu  juris  beneficii  per  confirmationem 
It.  Pontificis  quoad  episcopatus,  et  per  collationem  seu 
institutionem  Episcopi  quoad  beneficia  minora;  In¬ 
troductione  in  possessionem  beneficii,  seu  institutione  cor¬ 
porali  . 

Sola  persome  designatio,  scilicet  electio,  praesentatio, 
collatio  nondum  acceptata  solum  jus  ad  rem  tribuit;  sed 
confirmatio  electionis,  institutio  praesentati,  collatio  ac¬ 
ceptata  jus  in  re  conferunt. 

II.  Multiplex  provisio  distinguitur.  —  1 .  Vi  compe¬ 
tentiae  collatoris  alia  est  ordinaria,  alia  extraordinaria . 
Ex  regula  generali,  Summus  Pontifex  confert  beneficia 
majora  ac  praesertim  episcopatus ;  unde  habetur  notio 
provisionis  ordinariae.  Si  vero  vel  ex  titulo  speciali  jus 
institutionis  ad  tertium  spectat,  vel  ex  jure  devolutionis 
ad  superiorem  transit,  vel  si  quaedam  beneficia  speciali¬ 
ter  R.  Pontifici  reservantur,  ea  provisio  dicitur  extraor¬ 
dinaria. 

2.  Praelaturas  respicit  electio,  de  qua  diximus,  ubi 
sermonem  habuimus  tum  de  Summo  Pontifice ,  tum  de 
Episcopo. 

Praeter  electionem,  distinguitur  collatio  vel  libera  vel 
necessaria.  Collatio  libera  est,  quae  jure  prorsus  indepen- 
denti  exercetur.  Collatio  necessaria,  seu  institutio,  ad  prae¬ 
sentationem  est  adstricta. 

§  1 .  De  collatione  libera. 

§  2.  De  institutionibus, 

§  1.  —  De  collatione  libera. 

Qilestio  1 .  De  iis  quibus  competit  jus  conferendi  beneficia. 

Qujsstio  2.  De  iis  quibus  beneficia  conferri  possunt. 

Qlcestio  3.  De  forma  collationis. 

Qu.estio  1*.  —  De  collatoribus  beneficiorum. 

Cum  beneficii  collatio  sit  actus  potestatis  spiritualis, 
profecto  ad  solos  Ecclesiae  praesules  pertinet.  Quapropter 
laici,  secluso  speciali  privilegio  apostolico,  sicut  sunt 
incapaces  possidendi  jus  spirituale,  ita  ex  nulla  consue¬ 
tudine  possunt  beneficia  conferre. 

Triplici  autem  jure,  nempe  vel  plenario,  vel  ordinario , 
vel  delegato ,  Praesules  Ecclesiae  beneficia  conferunt. 

I.  Collatio  jure  plenario  competit  Summo  Pontifici  re¬ 
spectu  beneficiorum  totius  Ecclesiae;  sicut  enim  est  uni¬ 
versalis  pastor,  ita  supremus  est  omnium  beneficiorum 
collator. 

Multiplici  modo  R.  Pontifex  beneficia  conferre  potest, 
videlicet  jure  vel  concursus  vel  prceventionis,  vel  devolu- 
tionis,  vel  reservationis  (1). 

II.  Collatores  jure  ordinario.  —  Post  R.  Pontificem, 
proximum  locum  inter  collatores  obtinent  Episcopi  et 
alii  locorum  Ordinarii,  qui  ordinario  et  nativo  jure  be¬ 
neficia  conferunt.  Cum  ipsi  fundatam  in  jure  communi 
habeant  intentionem  seu  potestatem  conferendi  beneficia 
suae  dioecesis,  inde  duo  inferuntur  (2)  : 

(1)  Soglia,  Institutiones  juris  privati ,  lib.  II,  cap.  n. 

(2)  Berardi,  de  Beneficiis ,  dissert.  V. 

1.  Episcopi  ea  potestate  recte  utantur  in  collatione 
omnium  beneficiorum,  exceptis  beneficiis  quae  Sedes 
Apostolica  suae  collationi  addixerit. 

2.  Si  quis  contenderit  collationem  alicujus  beneficii 
in  eisdem  dioecesibus  ad  se  pertinere,  tenetur  id  pro¬ 
bare  ex  privilegio  vel  consuetudine  rite  praescripta.  In 

,  dubio  causa  adjudicanda  est  Episcopis,  quibus  praesump¬ 
tio  juris  favet. 

III.  Collatores  jure  delegato.  —  Cardinales  ex  privilegio, 
quamvis  non  sint  Episcopi,  acceperunt  potestatem  con¬ 
ferendi  aliqua  beneficia. 

Ex  simili  privilegio,  vel  praescriptione  alii  praelati, 
ordinariam  quidem  jurisdictionem  non  habentes,  obti¬ 
nuerunt  jus  quaedam  beneficia  conferendi. 

Qujestio  2».  —  De  iis  quibls  beneficia  conferri  possunt. 

Ex  regulq  generali,  beneficia  idoneis  conferenda  sunt. 
Jam  vero  multae  qualitates  desiderantur,  ut  aliquis  ad 
beneficium  idoneus  habeatur. 

I.  Legitima  cetas  requiritur;  videlicet  pro  episcopatu 
annus  30  completus,  pro  beneficiis  duplicibus  annus  25 
inchoatus,  pro  dignitatibus  in  capitulis  annus  22  com¬ 
pletus.  Ad  beneficia  simplicia,  sufficit  annus  14  inchoa¬ 
tus. 

II.  Legitimi  natales  requiruntur,  nisi  dispensatio  con¬ 
cedatur  in  favorem  eorum  qui  morum  integritate  et 
doctrina  commendantur.  Pro  beneficiis  simplicibus 
ab  Episcopo,  pro  beneficiis  curatis  a  Pontifice  concedi¬ 
tur. 

III.  Requiritur  status  clericalis  et  coelibatus  pro  quibus¬ 
cunque  beneficiis,  et  ordo  pro  qualitate  beneficii.  Ad 
Episcopatum  et  curam  animarum  necessarius  est  pres¬ 
byteratus  brevi  suscipiendus. 

IV.  Requiritur  vitee  integritas,  ad  quam  refertur  im¬ 
munitas  a  censuris  et  irregularitate. 

V.  Eam  scientiam  beneficia  postulant,  quae  officiis  rite 
obeundis  sufficiat. 

VI.  Inter  plures  dotibus  requisitis  instructos  dignior 
praeferendus  est  (I).  Haec  obligatio  respicit  praesertim 
episcopatum,  et  beneficia  quae  jurisdictionem  externam 
vel  curam  animarum  annexam  habent.  Illicita,  sed  valida 
est  collatio  inferioris  beneficii  digno  facta,  praetermisso 
digniore. 


Questio  3».  —  De  forma  collationis. 

I.  Ut  beneficia  rite  conferantur,  plures  observantur 
regulae : 

1.  Beneficium  conferendum  debet  esse  vacans;  etenim, 
praeter  coadjutores  Episcoporum,  Concilium  Tridenti- 
num  exspectativas  prohibuit  (2). 

2.  Collatio  fit  gratuito  sine  simonia. 

3.  Beneficia  conferri  debent  libere ,  citra  vim  et  coac¬ 
tionem,  veluti  liberalis  quaedam  donatio. 

4.  Conferuntur  absolute ,  non  conditionate  vel  disjunc¬ 
tive. 

5.  Conferuntur  palam  coram  aliis .  Haec  conditio  requi¬ 
ritur  tantum  ad  probationem,  ut  litibus  occurratur. 

6.  Tempore  definito ,  quia  legibus  cavetur, -ne  beneficia 
diutius,  v.  g.  ultra  semestre  vacua  permaneant.  Si  collator 
ordinarius  providere  neglexerit,  jus  ad  superiorem  de¬ 
volvitur. 

II.  Hodierna  praxis  neminem  ad  beneficii  possessio¬ 
nem  admittit,  nisi  litteras  collationis  exhibeat.  Hanc  dis¬ 
ciplinam  induxit  necessitas  avertendi  fraudes  vel  lites. 


(1)  Concilium  Tridentiinim,  sess.  XXIV,  cap.  i  etxvni. 

(2)  Sess.  XXIV,  cap.  xix,  de  Reform.  —  Sess.  XXV,  cap.  ix. 

4.  Si  beneficium  aR.  Pontifice  conferatur,  id  omnino 
requiritur;  etenim  Bonifacius  VIII  prohibuit,  ne  Epi¬ 
scopi,  alii  praelati  et  caeteri  ad  beneficium  apud  Aposto- 
lieam  Sedem  promoti,  administrationcm  capessere  prre- 
sumant  sine  litteris  apostolicis  (1). 

Pontifex  collationis  litteras  seu  bullas  expedit  multi¬ 
plici  modo.  Litterae  provisionis  in  forma  gratiosa  dantur, 
cum  Pontifex,  intuitu  meritorum  quibus  aliquem  cleri¬ 
cum  ornatum  et  apud  se  commendatum  esse  affirmat, 
eidem  beneficium  confert,  ac  proinde  exeeutori  non 
permittitur  merita  ejusdem  clerici  ad  examen  revocare. 
Litterae  in  forma  dignum  (ita  dictae  ex  eo  quod  bulla  his 
verbis  incipiat  :  dignum  arbitramur ),  illae  sunt  quibus 
Pontifex  mandat  Ordinario  ut  certum  beneficium  alicui 
conferat,  si  tamen  praevio  examine  idoneum  esse  repe- 
rerit.  Hae  litterae  dicuntur  etiam  in  forma  commissoria, 
et  mandatis  de  providendo  assimilantur,  quia  Pontifex 
proprie  beneficium  non  confert,  sed  collationem  Ordi¬ 
nario  committit. 

Hujusmodi  litterae  apostolicae  quinque  partibus  con¬ 
stant,  nempe  prooemio,  narratione,  dispositione,  deroga¬ 
tione  contrariis,  et  designatione  exeeutorum. 

2.  Collatores  Ordinarii  litteras  expediunt  tantum  ad 
faciendam  fidem.  Istae  litterae  sex  partibus  constant :  in 
prima  Episcopus  proprium  nomen  et  dignitatem  signi¬ 
ficat,  et  clerico  salutem  dicit.  In  secunda  exprimit  colla¬ 
tionis  causam,  nempe  ipsius  clerici  merita.  In  tertia 
titulus  beneficii  confertur  eidem  clerico  proprio  nomine 
et  cognomine  designato.  In  quarta  delegatur  facultas 
personis  ecclesiasticis,  ut  clericum,  facta  primum  fidei 
professione  coram  Vicario  generali,  in  possessionem 
beneficii  admittant.  In  quinta  cancellarius  Episcopi  lit¬ 


ti)  Const.  Injuncta. 

teras  collationis  subscribit,  et  in  aliquibus  dioecesibus 
subscribunt  etiam  duo  testes  qui  collationi  interfuerint. 
In  sexta  denique  apponitur  data  expeditionis,  seu  annus, 
mensis  et  dies  quo  collatio  perfecta  est. 

§  2.  —  De  institutionibus. 

Institutio  est  modus  canonicus  acquirendi  beneficium. 
Quamvis  late  accepta  collationem  etiam  includat,  tamen 
stricte  dicta,  prout  hic  accipitur,  differt  ab  ipsa  colla¬ 
tione,  eo  quod  collatio  sit  libera,  institutio  vero  sit  col¬ 
latio  necessaria. 

Tres  institutionum  species  recensentur  :  prima  dicitur 
collativa  tituli;  altera  est  authorizabilis,  qua  clericus  ap¬ 
probatur  et  promovetur  ad  curam  animarum  ;  tertia  est 
investitura  seu  installatio,  qua  clericus  accipit  possessio¬ 
nem  beneficii. 

Quaestio  I.  De  institutione  collativa  tituli  et  jure  patronatus. 

Questio  2.  De  institutione  authorizabili. 

Questio  3.  De  institutione  corporali. 

Questio  1».  —  De  institutione  collativa  tituli  et  jure  patronatus. 

I.  Ejusmodi  institutio  definitur  concessio  benefcii  va¬ 
cantis  auctoritate  legitimi  superioris  facta  ad  praesentationem 
patroni.  Quare  duo  hic  necessaria  sunt,  nempe  institutio 
et  priesentatio.  Htec  ad  patronum  pertinet,  cujus  est 
designare  clericum;  illa  spectat  ad  Episcopum,  cujus 
est  designato  clerico  beneficium  tribuere,  modo  nihil 
obstet  cujus  causa  repellendus  videatur  (1). 

Ut  institutio  sit  canonica,  sine  qua  beneficium  eccle¬ 
siasticum  non  obtinetur  (reg.  1  in  6),  debet  esse  in 

(1)  Devoti,  Institutionum  canonicarum  lib.  I,  tit.  v,  sect.  4. 

instituente  potestas,  in  recipiente  habilitas,  in  actu  ipso 
solemnitas  (1). 

II.  Jus  patronatus  innotescit  ex  illius  definitione,  ori¬ 
gine,  acquisitione,  juribus  et  amissione. 

1.  Illius  definitio.  —  Praesentatio  est  nominatio  seu 
oblatio  idoneae  personae  in  beneficium  instituendae.  Jus 
patronatus  definitur  jusprcesentandi  clericum  instituendum 
ad  beneficium  vacans. 

Aliis  verbis  definiri  potest  «  jus  honorificum,  one¬ 
rosum  et  utile,  competens  alicui  in  ecclesia,  quam  Epi¬ 
scopi  consensu  fundavit,  construxit,  aut  dotavit.  » 

Utriusque  definitionis  ratio  est,  quia  jus  patronatus  est 
complexus  jurium  et  officiorum,  quorum  praestantissi- 
mum  est  facultas  praesentandi,  piis  fundatoribus  aut 
aliis  ex  favore  Ecclesiae  competentium  intuitu  cujusdam 
beneficii.  Inde  sequitur,  illud  esse  jus  temporale  spiri¬ 
tuali  adnexum,  et  originem  nonnisi  ex  Ecclesiae  favore 
speciali  ducere. 

2.  Ejus  origo.  —  A  rationibus  historicis,  quae  variae 
esse  possunt,  differt  illius  causa  formalis,  seu  juris  fun¬ 
damentum  cui  innititur,  nempe  concessio  Ecclesiae. 
Nimirum  sive  quia  collatio  beneficiorum  ad  hierarchiam 
unice  spectat,  sive  quia  jurium  spiritualium  incapaces 
sunt  laici  sine  privilegio  apostolico,  ista  liberae  colla¬ 
tionis  limitatio,  quae  fit  per  alios  non  competentes, 
nonnisi  per  modum  indulti  ab  Ecclesia  fuit  introducta. 

Ad  historiam  quod  attinet,  elementa  primitiva  juris 
patronatus  prioribus  Ecclesiae  saeculis  occurrunt.  Ecclesia 
enim  jampridem  templorum,  altarium  et  beneficiorum 
fundatores,  ut  gratum  erga  illos  animum  testaretur, 
quibusdam  praerogativis  donavit.  Hinc  nomina  eorum  in 
ecclesiis  recitata,  sacris  diptychis  inscripta,  templis 

(I)  Mascliat,  Institutiones  juris  canonici,  lib.  III,  tit.  vn. 


162  EXPOSITIO  METHODICA  JURIS  CANONICI. 

imposita  fuisse  constat;  liinc  reliqua  concessa  jura 
et  ipsum  jus  offerendi  clericum  ad  beneficium  va¬ 
cans.  Concilium  Arausicanum  I  (anno  441)  Episcopis 
in  aliena  dioecesi  templum  aedificantibus  concessit,  ut 
clericos  praeficiendos  possent  Ordinario  praesentare;  quod 
praesentandi  jus  successu  temporis  ad  laicos  extensum 
est. 

3.  Ad  illius  acquisitionem  referuntur  tum  modi  quibus 
originaliter  acquiritur ,  tum  modi  quibus  in  alios  trans¬ 
fertur. 

Ex  tribus  causis  acquiritur  :  prima  est  fundatio ,  vel 
constructio,  vel  dotatio  ecclesiae,  in  qua  beneficium  eri¬ 
gitur.  Altera  est  prcescriptio  immemorialis  (1). 

Alii  sunt  modi  derivativi  quibus  jus  patronatus  trans¬ 
fertur,  nempe  successio,  vel  donatio,  vel  permutatio . 

4.  Jura  et  obligationes  patroni  sunt  praesentatio,  honor, 
onus,  utilitas. 

Praecipuum  patroni  jus  est  facultas  praesentandi.  Reli¬ 
qua  patronorum  jura  dicuntur  honorifica,  vel  utilia ,  vel 
onerosa. 

Jura  honorifica  sunt  dignior  sedes  in  ecclesia;  praece¬ 
dentia  prae  laicis  in  processionibus  ;  honor  aquae  nene- 
dictae,  thuris  et  sepulturae. 

Utilia  patronorum  jura  duo  sunt.  Primum  est,  quod 
patronus  possit  in  ipsa  fundatione  sibi  moderatam  pen¬ 
sionem  reservare.  Alterum  est  jus  alimentorum  in  casu 
quo  patronus  ad  inopiam  redigeretur. 

Jura  onerosa  sunt  jus  defensionis  et  vigilantiae  in  rec¬ 
tam  administrationem  honorum  ecclesiae  patronatae. 
Patronis  vero  non  competit  ipsa  administratio. 

Cum  ultimo  ejusmodi  officio  analogiam  habet  advoca¬ 
tio  seu  defensio  qua  principes,  postulante  Ecclesia, 


(1)  Berardi,  de  Beneficiis ,  dissert.  IV. 

contra  violentas  oppressiones  ipsam  vel  ecclesias  parti¬ 
culares  protegant. 

5.  Amissio  juris  patronatus.  Illius  exercitium  cessat,  si 
vel  terminus  praesentationis  praefixus  frustra  elapsus  sit, 
vel  si  patronus  ecclesiasticus  indignum  praesentaverit. 

Jus  patronatus  amitti  potest  ex  duplici  capite,  scilicet 
ex  delicto ,  vel  sine  delicto.  Crimina,  quibus  privatio  illius 
adnexa  est,  sunt :  caedes  vel  mutilatio  rectoris  vel  alte¬ 
rius  clerici  ecclesiae  patronatae;  simoniaca  venditio  istius 
juris  ;  usurpatio  bonorum  beneficii ;  haeresis,  schisma, 
crimen  laesae  majestatis. 

Sine  delicto  amittitur  pluribus  modis,  nempe  des¬ 
tructione  ecclesiae  aut  interitu  dotis;  extinctione  fami¬ 
liae  fundatoris  ;  voluntaria  cessione  vel  praescriptione. 


Questio  2°.  —  De  institutione  autiiorizabili. 

I.  Institutio  authorizabilis  est  auctoritas  ab  Episcopo 
data  in  oves,  seu  commissio  regendi  fideles  in  parochia. 
Cum  Episcopus  jus  provisionis  plenum  habet,  unico 
actu  conceditur  utraque  institutio  sive  collativa  tituli, 
sive  cura  animarum. 

Verum  in  beneficiis  curatis,  etiamsi  institutio  colla¬ 
tiva  tituli  spectet  ad  alium  praelatum,  approbatio  ad  cu¬ 
ram  animarum  de  jure  communi  ab  Episcopo  facienda 
est,  et  dicitur  institutio  authorizabilis  (d). 

II.  Institutio  authorizabilis  ita  competit  Episcopo,  ut 
ab  inferiori  acquiri  nequeat,  etiam  consuetudine  aut 
praescriptione  immemorabili,  quandiu  beneficia  curata 
non  eximuntur  ajurisdictione  Episcopi.  Concilium  enim 
Tridentinum  statuit  :  «  Neque  admittantur,  etiam  prae¬ 
textu  consuetudinis  ab  immemorabili  tempore  prae- 


(1)  Zallinger,  lib.  III,  tit.  vii. 

scriptae,  nisi  fuerint  prius  a  locorum  Ordinariis  exami¬ 
nati,  et  idonei  reperti  (I).  » 

Ratio  est,  quia  talis  consuetudo  est  prorsus  irrationa¬ 
bilis;  tum  quia  nocet  ecclesiis,  dum,  sublato  examine, 
multi  imperiti  irrepunt  in  curam  animarum  ;  tum  quia 
officiis  Episcopi  adversatur,  siquidem  jure  divino  tene¬ 
tur  gregem  suum  pascere,  et  consequenter  scire,  an 
idoneos  habeat  pastores  subordinatos. 

Una  exceptio  relinquitur,  scilicet  utcuram  committere 
possit  is,  qui  habet  jurisdictionem  quasi  episcopalem 
in  territorium  exemptum. 

III.  Institutioni  regulariter  praemittendum  est  examen 
instituendi.  Hoc  constat  ex  eodem  decreto  concilii  Tri- 
dentini,  et  ex  eadem  ratione  (2). 


4  Qujestio  3a.  —  De  institutione  corporali. 

Institutio  corporalis  (relate  ad  Episcopos  inthroniza- 
tio,  relate  ad  canonicos  installatio  dicta)  non  est  nisi 
realis  aggressus  beneficii  et  missio  in  possessionem. 

I.  Clericus  habens  collationem  tituli  non  potest  pro¬ 
pria  auctoritate  capere  possessionem  beneficii;  secus 
puniendus  est  (3). 

II.  Ad  investituram  requiritur  auctoritas  Superioris 
ecclesiastici ;  secus  laici  dantes,  et  clerici  ab  eis  reci¬ 
pientes  investituram  excommunicantur. 

Illa  spectat  ad  Episcopum,  qui  vel  per  seipsum  eam 
tribuit,  vel  executori  tribuendam  in  litteris  collationis 
committit. 

III.  Quamvis  certa  forma  capiendae  possessionis  nullo 
jure  sancita  sit,  tamen  usu  recepta  sunt  quaedam  signa 

(1)  Sess.  VII,  cap.  xm,  de  Reforrn. 

(2)  Schmalzgrueber,  lib.  III,  tit.  vii ,-de  Institutionibus. 

(3)  Cap.  xviii,  de  Prcebendis  in  vi.  * 

externa,  quibas  possessionis  traditio  et  acceptio  signi¬ 
ficantur.  Modus  vero  varius  est  pro  varietate  locorum. 

Episcopi  juxta  ritus  in  Caeremoniali  Episcoporum 
praescriptos,  in  cathedrali  solemniter  possessionem  ca¬ 
piunt.  Canonici  per  Decanum  capituli  investiuntur  ha¬ 
bitu  canonicali,  et  tum  in  stallum  proprium,  tum  in  ca¬ 
pitulum  perducuntur. 

Magis  diversa  est  consuetudo  in  investitura  parocho¬ 
rum  et  aliorum  beneflciatorum.  Parochi  populo  prae¬ 
sentantur,  et  in  ecclesiam  inducuntur.  In  pluribus  locis 
distinguitur  investitura  in  spiritualibus  et  missio  in  posses¬ 
sionem  temporalium. 

IV.  Captae  possessionis  generalis  effectus  est,  ut  exinde 
beneficiatus  officio  spirituali  fungatur,  et  fructus  faciat 
suos. 

Insuper  alii  sunt  speciales  effectus  annuai  vel  trienna¬ 
lis  possessionis. 

1.  Ille  qui  per  unum  annum  pacifice  beneficium  pos¬ 
sidet,  inde  dimoveri  nequit,  nisi  primum  lis  judicio  ter¬ 
minetur. 

2.  Triennalis  possessio  possessorem  tutum  reddit,  ut 
amplius  in  possessione  turbari  nequeat. 

ARTICULUS  III 

DE  JURIBUS  ET  OBLIGATIONIBUS  BENEFICIATORUM. 

§  1.  Jura  beneflciatorum. 

§  2.  Eorum  obligationes. 

§  1.  —  Jura  beneficiatorum  intuitu  beneficii  sui. 

Bona  ecclesiastica ,  quae  ad  ipsas  ecclesias  pertinent, 
differunt  a  bonis  clericalibus ,  quae  ad  ipsos  clericos  spec¬ 
tant  et  in  Decretalibus  dicuntur  peculium  clericorum. 

Bona  clericorum  sunt  triplicis  generis,  scilicet  patri¬ 
monialia ,  quasi  patrimonialia ,  beneficialia. 

1.  Patrimonialia  sunt  bona  quae  titulo  profano  clericis 
obveniunt. 

2.  Quqsi  patrimonialia  clericis  quidem  ut  talibus  acqui¬ 
runtur,  sed  tamen  intuitu  laboris  seu  ministerii  eccle¬ 
siastici  ;  uti  sunt  stipendia  missarum,  reditus  stolae, 
funeralia.  Huc  revocantur  etiam  bona  parcimonialia, 
quae  clericus,  frugalius  vivendo,  de  congrua  sustenta¬ 
tione  sibi  subtrahit. 

3.  Beneficialia  ex  ipso  beneficio  proveniunt.  Alia  sunt 
necessaria  quae  clericis  praestant  honestam  sustentatio¬ 
nem  pro  cuj usque  statu,  dignitate  et  conditione;  alia 
sunt  superflua ,  quae  congruae  clericorum  sustentationi 
supersunt. 

QuiESTio  i.  An  et  bonorum  quorum  clerici  sint  domini. 

Qiuestio  2.  An  clerici  obligentur  beneficialia  superflua  ero¬ 
gare  in  causas  pias. 

Questio  3.  Quomodo  in  praxi  clericus  uti  possit  bonis  be- 
neficialibus. 

Qu/estio  1».  —  An  et  quorum  bonorum  clerici  sint  domini. 

% 

I.  De  bonis  patrimonialibus  clerici  libere  disponunt.  Ra¬ 
tio  est,  quia  clericatus  non  inducit  incapacitatem  do¬ 
minii,  sicut  professio  religiosa. 

1.  Sententia  plurimorum  est,  idem  dicendum  esse  de 
bonis  quasi  patrimonialibus.  Etenim  tanquam merces  la¬ 
boris  conferuntur,  neque  fideles  eadem  largiuntur  ea 
conditione  tacita  vel  expressa,  ut  in  usus  pios  distri¬ 
buantur.  Hanc  opinionem  sequitur  Benedictus  XIV  (1). 

2.  Ad  clericos  etiam  pertinent  bona  parcimonialia, 
quae  singulari  frugalitate  paulatim  acquiruntur. 

(I)  De  Beati fcatione  servorum  Dei,  lib.  III,  cap.  xxxiv. 

II.  Clerici  sunt  domini  bonorum  beneficialium,  qucc  ad 
honestam  sustentationem  ipsorum  necessaria  sunt.  Ita  sen¬ 
tentia  communis. 

Prob.  1.  Ex  Concilio  Tridentino  (I)  statuente,  ut  bene- 
ficiati,  dummodo  resideant,  fructus  suos  faciant ;  atqui 
fructus  suos  facere  aperte  significat  acquisitionem  dominii. 

Prob.  2.  Ex  ratione  :  miles  et  operarius  stipendium  et 
mercedem  facit  suam  quoad  dominium.  Atqui  clericus 
est  miles  et  operarius  in  vinea  Domini.  Ergo  fructus  be- 
neficiales  honestae  sustentationi  assignatos  facit  suos. 

III.  Ad  reditus  superfluos  beneficiorum  quod  attinet, 
duo  dicenda  sunt  : 

1 .  Valde  probabile  est,  clericos  esse  dominos  redituum 
beneficialium  etiam  superfluorum,  ita  tamen  ut  habeant 
obligationem  eos  in  pios  usus  impendendi.  Etenim  cle¬ 
rici  bona  necessaria  et  superflua  habent  confusa  et  com¬ 
mixta,  siquidem  non  discernitur  an  haec  portio  sit  de 
necessariis,  et  illa  de  bonis  superfluis.  Omnes  reditus 
pari  jure  conceduntur,  ideoque  pari  jure  censeri  de¬ 
bent.  Igitur  ratione  hujus  commixtionis  beneficiati  sunt 
domini  etiam  superfluorum  (2). 

2.  Quando  disputatur  de  obligatione  beneficiatorum 
erogandi  superflua  in  pias  causas,  caput  controversiae 
non  est,  utrum  clerici  beneficialium  redituum  domini 
appellandi  sint,  an  dispensatores  tantum  vel  administra¬ 
tores.  Equidem,  si  clerici  sint  duntaxat  dispensatores, 
obligatio  justitiae  apertius  in  oculos  incurrit.  Verum 
idea  dominii  non  excludit  obligationem  personalem  ex 
justitia  praestandi  quidpiam;  sic  haeres  totius  haeredita- 
tis  dominium  acquirit,  etsi  onerata  sit  debitis  et  legatis, 
quibus  ex  justitia  satisfacere  debet  (3). 

(1)  Sess.  XXIII,  cap.  i,  et  sess.  XXIV,  cap.  xii,  de  Reform. 

(2)  Pirhing,  lib.  III,  tit.  xxv,  de  Peculio  clericorum. 

(3)  Zallinger,  eodem  titulo. 

Questio  2«.  —  An  beneficiati  teneantur  reditus  superfluos  erogare 

IN  CAUSAS  PIAS. 

I.  Hanc  obligationem  gravem  omnes  Ecclesiae  cano¬ 
nes  aut  imponunt,  aut  impositam  agnoscunt.  Id  colligi¬ 
tur  non  tantum  ex  antiquis  canonibus,  verum  etiam  ex 
Concilio  Tridentino  (I),  quod  interdicit  Episcopis-,  ne  ex 
reditibus  Ecclesiae  consanguineos  aut  familiares  augere 
studeant. 

II.  Unde  oriatur  haec  obligatio?  Duplex  est  sententia. 

1°  Plures,  praesertim  ex  antiquioribus,  arbitrantur 

hanc  obligationem  oriri  ex  stricta  justitia;  ac  proinde 
clericos  impendentes  superflua  in  usus  profanos  teneri 
ad  restitutionem  aut  Ecclesiae  aut  pauperibus  faciendam. 

Prob.  \ .  auctoritate.  Argumentum  praebent  tum  anti¬ 
qui  canones  asserentes  bona  ecclesiastica  esse  patrimo¬ 
nium  Christi,  res  Ecclesice,  patrimonium  pauperum ;  tum 
Ecclesiae  Patres,  qui  furti  et  rapinae  reos  faciunt  clericos 
expendentes  reditus  ecclesiasticos  in  profanos  usus. 

Prob.  2.  ratione,  scilicet  ex  intentione  fidelium  et 
Ecclesiae.  Fideles  quidem  bona  sua  dederunt  ad  susten¬ 
tationem  clericorum,  at  simul  ad  sublevamen  pauperum 
et  alios  usus  pios;  voluerunt  promovere  cultum  Dei,  mi¬ 
nime  vero  luxum  clericorum  fovere.  Neque  Ecclesia  ex 
fine  suo  aliter  ea  bona  acceptat,  et  acceptata  in  clericos 
confert,  nisi  ut  in  pios  usus  impendantur. 

2°  Alii  canonistae  existimant  istam  obligationem  non 
oriri  ex  stricta  justitia,  sed  ex  virtute  religionis  et  posi¬ 
tivo  praecepto  Ecclesiae;  quamobrem  ab  onere  restitu¬ 
tionis  excusant  clericos  superflua  dissipantes. 

Prob.  1.  Ex  origine  beneficiorum  quae,  reservata  ab 
initio  parte  ecclesiis  et  pauperibus  obveniente,  potissi- 

(1)  Sess,  XXV,  cap.  i,  de  Re  forni. 

mum  erecta  fuerunt  in  gratiam  clericorum,  ut  haberent 
reditus  in  mercedem  laborum. 

Prob.  2.  Ex  textibus  Decretalium  et  Concilii  Tridenti- 
ni,  quibus  dicitur  clericum,  qui  suis  officiis  fungitur, 
facere  fructus  suos  ;  facere  autem  fructus  suos,  idem  est 
ac  eorumdem  dominium  plenum  acquirere. 

Prob.  3.  Nemo  cogendus  est  ad  restitutionem  alicujus 
rei,  nisi  constet  eam  esse  alienam;  atqui  non  constat 
beneficiatos  ex  lege  justitiae  obligari  ad  partem  redi¬ 
tuum  dandam  alteri.  Neque  id  constat  ex  intentione 
fidelium  qui  bona  sua  dederunt  quidem  cum  spe,  quod 
superfluum  in  pauperes  esset  erogandum,  non  vero  cum 
certa  obligatione.  Neque  id  constat  ex  voluntate  Eccle¬ 
siae;  nuspiam  in  canonibus  clare  explicatur,  quod  Ec¬ 
clesia  clericis  imposuerit  obligationem  justitiae  (I). 


Questio  3a.  • —  Quomodo  in  praxi  clericus  uti  possit  bonis 
BENEFICIALIBUS. 

I.  Clericus,  deductis  bonis  patrimonialibus  et  quasi 
patrimonialibus,  videat  quanti  sint  fructus  qui  intuitu 
beneficii  dantur,  deductis  pariter  expensis  et  damnis.  Ex 
altera  parte  videat,  quantum  clericus  ejus  conditionis 
indigeat  pro  honesta  sustentatione,  secundum  morem 
patriae  et  praxim  timoratorum;  et  facile  deprehendet, 
an  quid  notabile  supersit  suae  sustentationi.  Regula  ge¬ 
neralis  statui  nequit;  sed  attendenda  est  qualitas  bene¬ 
ficii,  loci,  et  personae. 

II.  Clericus  ex  superfluis  potest  consanguineorum  de¬ 
bita  solvere;  eos  juvare  ut  secundum  decentiam  status 
sui  vivere  possint,  non  tamen  illum  ad  majorem  splendo¬ 
rem  attollere ;  puellas  inopes  dotare ;  moderata  convivia 

(1)  Benedictus  XIV,  de  Synodo  dtcecesana,  lib.  VII,  cnp.  n. 

instituere ;  denique  non  tantum  pauperibus  ostiatim  men¬ 
dicantibus,  sed  etiam  nobilioribus  personis  succurrere, 
quae  necessariis  carent  ad  statum  suum  conservandum. 

III.  Quanta  materia  sufficiat  ad  peccatum  mortale,  de¬ 
finiri  generaliter  nequit.  Illud  certum  est,  quod  aliquan¬ 
to  plus  requiratur,  quam  ad  furtum,  etenim  clerici  pro 
tiliis  familias  habentur  respectu  Ecclesiae  et  bonorum 
beneficialium  (I). 

* 

§  2.  —  Obligationes  beneficiatorum. 

Praeter  obligationem  emittendi  professionem  fidei,  et 
horas  canonicas  persolvendi,  supersunt  duo  beneficiato¬ 
rum  officia. 

Quaestio  1 .  De  residentia. 

Questio  2.  De  prohibita  beneficiorum  pluralitate. 

Questio  1°.  —  De  residentia. 

I.  Notio  residentice.  —  Definitur  assidua  seu  moraliter 
continua  in  loco  beneficii  commoratio  ad  effectum  servitii 
personalis.  In  qua  notione  duo  insunt :  Primum  est  com¬ 
moratio  in  loco  beneficii,  id  est,  relate  ad  Episcopos  in 
ecclesia  cathedrali  vel  in  dioecesi;  relate  ad  alios  in  eo 
loco,  ubi  functionibus  personaliter  obeundis  commode 
adesse  possint;  proinde  relate  ad  parochos  in  domo  ad 
hoc  destinata. 

Secundum  est  obligatio  deserviendi  personaliter,  si¬ 
quidem  residentia  otiosa  non  sufficit,  sed  requiritur 
laboriosa. 

Rationes,  quibus  nititur  obligatio  residendi,  non  aeque 
cadunt  in  omnia  beneficia;  ipsum  Concilium  Tridenti- 
num  et  subsequens  jus  pontificium  aliter  statuit  de  Epi- 

(I)  Sclimalzgrueber  et  Maschat,  de  Peculio  clericorum. 


PARS  SPECIALIS. 


171 


scopis  ac  de  beneficiis  curatis,  aliter  de  canonicis  et 
beneficiis  simplicibus  (1). 

1.  Imprimis  Episcopos  ad  personalem  residentiam 
adstringit  concilium  Tridentinum  (2).  Ratio  est,  quia 
pastor  gregi  suo  invigilare  debet,  eumque  pascere  per¬ 
sonaliter. 

Attamen  Episcopi  ex  justa  causa,  licet  non  sit  gravis, 
a  sua  dioecesi  abesse  possunt  singulis  annis  per  duos  vel 
tres  menses.  Si  vero  per  longius  tempus  abesse  velint, 
duo  concurrant,  videlicet  justa  causa  et  licentia  supe¬ 
rioris  ecclesiastici,  nisi  absentiae  causa  sit  notoria. 

2.  Parochos  a  residentia  non  excusat  senectus,  adversa 
valetudo,  aeris  intemperies.  Per  duos  menses,  sive  con¬ 
tinuos  sive  interruptos,  abcssenequeunt,  nisi  causa  prius 
per  Episcopum  probata  et  licentia  discedendi  obtenta, 
substituto  inierim  vicario  idoneo  per  Ordinarium  appro¬ 
bando.  Utrum  ad  paucos  dies  parochis  abesse  liceat, 
non  petita  Episcopi  licentia,  ex  statutis  dicccesanis  judi¬ 
candum  est. 

3.  Canonici  abesse  possunt  per  tres  menses  sive  con¬ 
tinuos  sive  interruptos;  at  pro  longiori  tempore  requi¬ 
ritur  licentia  Superioris  et  justa  causa  ;  itaque  canonici 
singulis  annis  novem  mensibus  residere  tenentur,  nisi 
statuta  ecclesiae  longius  servitii  tempus  requirant.  Epi¬ 
scopus  attendit,  ne  absentia  canonicorum  incidat  in  de¬ 
trimentum  cultus  divini. 

4.  Spectato  jure  communi,  alia  beneficia  residentiam 
requirunt ;  id  rigorose  sumendum  est,  ubi  iisdem  ex  lege 
fundationis  impositum  est  vel  servitium  cliori,  vel  onus 
adjuvandi  parochum,  vel  officium  residendi.  Sed  con¬ 
suetudo  passim  obtinuit,  ut  caetera  beneficia  simplicia 
residentiam  non  exigant. 

(1)  Benedicti  XIV  const.  Ubi  primum  { 1740),  Ad  universce  (174G). 

(2)  Sess.  XXIil,  cap.  i. 

II.  Quo  jure  residentia  fuerit  introducta  ?  Equidem  resi¬ 
dentia  clericorum  beneficia  curata  non  habentium  est 
juris  ecclesiastici ;  etenim  nullum  jus  divinum  reperitur, 
ex  quo  talis  residentia  colligatur.  Verum  controvertitur, 
an  Episcopi  et  parochi  jure  divino  vel  ecclesiastico  ad 
residentiam  obligentur. 

1.  Hanc  obligationem  prseslantissimi  theologi  et  ca- 
nonistie  ex  ipso  jure  divino  derivant,  eam  potissimum 
ob  rationem,  quod  «  priecepto  divino  mandatum  sit 
omnibus,  quibus  animarum  cura  commissa  est,  oves 
suas  agnoscere  ac  pascere  (1).  »  Nisi  Episcopi  et  curati 
resideant  in  sua  ecclesia,  non  possunt  oves  suas  pascere ; 
ergo  sicut  jure  divino  tenentur  ad  pascendum,  ita  eo¬ 
dem  jure  tenentur  ad  residendum. 

2.  Quidquid  sit  de  hac  controversia,  quae  in  concilio 
Tridentino  non  potuit  ad  finem  perduci  (2),  illud  saltem 
indubium  est,  obligationem  residentiae  tum  ex  naturali 
aequitate  tum  ex  lege  positiva  canonica  stricte  praecipi. 
.Equitas  enim  naturalis  postulat,  ut  qui  ad  munus  pu¬ 
blicum  deputatus  est,  personaliter  illud  expleat  et  in 
loco  muneris  sui  talem  praesentiam  exhibeat,  qualis  pro 
illius  implemento  requiritur. 

Ad  canones  quod  attinet,  hac  in  re  jam  in  ecclesia 
primaeva  summus  eorum  erat  rigor.  Nam  clerici  ita  suis 
titulis  affixi  censebantur,  ut  nemini  eorum  sine  venia 
Episcopi  ab  ecclesia  sua  abesse  licuerit.  Verum  dein¬ 
ceps  in  residendo  licentia  invaluit,  ita  ut  Patres  Triden- 
tini  tum  varia  antiquorum  conciliorum  decreta  innovare, 
tum  poenas  in  reos  decernere  necessarium  duxerint. 

3.  Hujusmodi  sanctionibus  poenalibus  a  concilio  Tri¬ 
dentino  statutis  subest  illud  principium  generale,  quod 
beneficiatus  fructus  non  faciat  suos. 

(1)  Concilium  Tridentinum,  sess.  XXIII,  cap.  i. 

(2)  Benedictus  XIV,  de  Synodo,  lib.  VII,  cap.  i. 

Scilicet  Episcopi,  praeter  reatum  gravis  peccati,  fruc¬ 
tus,  quandiu  absunt,  nullos  acquirunt.  Episcopus  ultra 
annum  absentiam  protrahens  a  Metropolita  denuntian¬ 
dus  est. 

Similiter  parochi  non  residentes  peccant  graviter  et 
fructus  non  faciunt  suos.  Si  per  edictum  citati,  contu¬ 
maces  fuerint,  liberum  est  Ordinariis  vel  per  censuras 
vel  per  subtractionem  fructuum,  vel  per  privationem  eos 
compellere. 

Poenae  mitiores  contra  canonicos  decernuntur.  Iidem, 
si  ultra  tempus  sibi  concessum  absint,  primo  anno  di¬ 
midiam  partem  fructuum  amittunt ;  secundo  anno  om¬ 
nibus  fructibus  privantur.  Crescente  contumacia,  contra 
eos  juxta  canonum  constitutiones  procedendum  est. 

III.  Causce  a  residentia  excusantes  numerantur  qua- 
tuor  :  christiana  charitas,  urgens  necessitas ,  debita  obe- 
dientia,  evidens  ecclesiae  vel  reipublicae  utilitas. 

Q i; .est  10  2a.  —  De  prohibita  beneficiorum  pluralitate. 

I.  Officium  residentiae  plerisque  beneficiis  adnexum 
excludit  beneficiorum  pluralitatem.  Antiquis  Ecclesiae 
legibus  clericum  in  duarum  ecclesiarum  catalogum  re¬ 
ferri  vetitum  erat ;  deinceps  etiam,  postquam  ordinatio 
a  beneficiorum  collatione  sejuncta  est,  beneficiorum 
cumulationem  in  una  persona  semper  abhorruit  Eccle¬ 
sia.  Verum  post  erecta  beneficia  neglectus  residentiae, 
dotationum  insufficientia,  ambitio  et  avaritia  plurimo¬ 
rum,  aliaeque  rationes,  plura  beneficia  occupandi  an¬ 
sam  praebuerunt. 

Restitere  quidem  huic  canonum  contemptui  Ponti¬ 
fices  et  concilia  tam  generalia  quam  particularia.  Sed 
neque  conciliorum  Lateran.  III  et  IV  decreta,  neque 
Pontificum  constitutiones  malis  inveteratis  efficaciter 


io. 

mederi  potuerunt.  Concilium  Tridentinumhac  in  re  col¬ 
lapsam  disciplinam  instauravit.  Illius  legum  tenor  est, 
ut  beneficiorum  pluralitas  generatim  quidem  prohibea¬ 
tur,  in  quibusdam  tamen  casibus  sive  de  jure,  sive  ex 
dispensatione  permittatur.  Hinc  invaluit  antiquis  saecu¬ 
lis  incognita  (I) 

II.  Distinctio  inter  beneficia  compatibilia  et  incompa¬ 
tibilia  . 

1.  Compatibilia  sunt  primo ,  si  reditus  unius  beneficii 
ita  tenues  fuerint  ut  ad  vitam  ejus,  cui  confertur,  ho¬ 
neste  sustentandam  non  sufficiat.  Tunc  liceat  «  aliud 
simplex  beneficium,  dummodo  utrumque  personalem 
residentiam  non  requirat,  eidem  conferri  (2) .  » 

Secundo ,  si  quis  plures  habet  ecclesias,  quarum  una 
ab  altera  pcndeat,  ita  ut  una  dicatur  matrix,  alia  filialis. 

Tertio,  obtineri  possunt  duo  beneficia  difformia,  id 
est,  dispar  sed  compatibile  officium  habentia;  v.  g. 
cura  cum  canonicatu. 

Quarto ,  praeterea  Sedes  Apostolica,  cujus  solius  est  ea 
in  re  dispensationem  concedere,  justis  de  causis  plura 
beneficia  etiam  incompatibilia  ab  uno  clerico  interdum 
permittit. 

2.  Incompatibilia  sunt  tum  beneficia  quae  residentiam 

requirunt,  v.  g.  episcopatus,  parochiae,  canonicatus  in 
diversis  ecclesiis  ;  tum  beneficia  uniformia  sub  eodem 
tecto,  v.  g.  duo  canonicatus  in  eadem  ecclesia,  quibus 
obtentis  minueretur  cultus  divinus  (3) .  • 

(1)  Berardi,  de  Beneficiis,  dissert.  I,  cap.  v. 

(2)  Concilium  Tridentinum,  sess.  XXIV,  cap.  xvn. 

(3)  Zallinger,  lib.  111,  tit.  v,  de  Praebendis. 

ARTICULUS  IV 

DE  VACATIONE  BENEFICIORUM. 

§  I.  De  modis  amittendi  beneficia. 

§  2.  De  observandis  vacante  beneficio. 

§  1.  —  De  modis  amittendi  beneficia. 

Beneficia  vacant  duobus  modis,  vel  libera  voluntate, 
vel  invitis  possessoribus. 

Quaestio  1.  De  libera  vacatione  beneficiorum. 

Questio  2.  De  necessariis  vacationibus. 

Qu/estio  1».  —  De  libera  vacatione  beneficiorum. 

I.  De  dimissione. 

II.  De  permutatione. 

III.  De  translatione. 

I.  —  De  dimissione  (1). 

I.  Illius  notio  et  species.  —  Renuntiatio  (dimissio,  resi- 
gnatio)  est  libera  beneficii  abdicatio  ex  justa  causa  facta 
coram  legitimo  superiore  eam  acceptante. 

Duplex  esse  potest,  nempe  tacita  vel  expressa.  Tacita 
est,  cum  beneficium  dimittitur  non  verbis,  sed  facto  ex 
quo  jus  inducit  renuntiationem  ;  v.  g.  si  clericus  con¬ 
trahat  matrimonium  ;  si  fiat  miles  ;  si  solemniter  reli¬ 
gionem  profiteatur  ;  si  beneficium  incompatibile  ob¬ 
tineat. 

Expressa  renuntiatio  est,  dum  voluntas  dimittendi 
verbis  aut  scripto  declaratur;  quae  iterum  duplex  esse 

(1)  Decretalium  lib.  I,  Iit.  ix,  de  Renuntiatione. 


176  EXPOSITIO  METHODICA  JURIS  CANONICI. 

potest,  vel  pura  seu  simplex  et  absoluta,  vel  conditionalis. 

II.  Conditiones  requisitce  ut  valida  sit  renuntiatio. 

1.  Qucenam  beneficia  resignari  possint  ?  —  Omnia  bene- 
licia  (imo  etiam  dignitas  Papalis)  resignari  possunt,  nisi 
specialiter  sint  excepta.  Ratio  est,  quia  quilibet  juri 
proprio  renuntiare  potest.  Attamen  discrimen  facien¬ 
dum  est  inter  beneficia  :  nam  resignationes  beneficio¬ 
rum  simplicium  facile  admittuntur,  difficilius  resigna¬ 
tiones  parochiarum,  majori  difficultate  resignationes 
Episcoporum. 

Excipiuntur  beneficia  litigiosa ,  quibus  nonnisi  in  gra¬ 
tiam  collitigantis  renuntiari  potest ;  beneficia,  ad  quo¬ 
rum  titulum  quis  ordinatus  est,  nisi  aliunde  habeat 
honestam  sustentationem  ;  beneficia,  quibus  aliquis 
ipso  jure  privatus  existit,  vel  ad  quae  nullum  titulum  ca¬ 
nonicum  habet,  nam  clericus  renuntiare  nequit  juri 
quod  ipsi  non  competit. 

2.  Quinam  resignare  possint  ? —  Regulariter  resignare 
possunt  omnes,  qui  specialiter  a  jure  non  prohibentur. 

Prohibentur  autem  primo  furiosi  et  generatim  delibe¬ 
rationis  incapaces ;  secundo  clerici  constituti  in  sacris 
ordinibus,  si  careant  debita  sustentatione  ;  tertio ,  no- 
vitii,  nisi  duobus  mensibus  ante  professionem;  quarto 
criminosus,  si  ob  crimen  ipso  jure  privatus  sit  bene¬ 
ficio  ;  quinto ,  infirmus  valide  non  renuntiat  in  favorem 
tertii,  nisi  post  renuntiationem  supervivat  viginti  dies 
completos.  Ratio  hoc  statuendi  fuit  gravissima,  ut  impe¬ 
direntur  haereditariae  successiones  in  beneficiis. 

3.  Justae  causce  resignandi.  Cum  beneficiis  annexa  sint 
munera  publica,  non  pro  arbitrio  clericus  susceptum 
beneficium  dimittere  potest;  nam  ista  libertas  cederet 
in  detrimentum  Ecclesiae.  Igitur  resignatio  fieri  debet 
ex  justa  causa  nobilitati  beneficii  proportionata. 

Causai  ad  episcopatuum  resignationem  ab  Innocen- 

tio  III  requisitae  sunt :  Conscientia  criminis,  debilitas 
corporis,  defectus  scientiae,  malitia  plebis,  grave  scan¬ 
dalum,  irregularitas  personae.  Notis  versiculis  expri¬ 
muntur  : 

Debilis,  ignarus,  male  conscius,  irregularis. 

Quem  mala  plebs  odit,  dans  scandala  cedere  possit. 

Ad  renuntiandum  beneficiis  inferioribus  sufficiunt 
causae  minores. 

4.  Ad  formam  renuntiationis  quod  attinet,  requiritur 
primo  libertas,  nam  irrita  est  resignatio  vi  extorta.  Se¬ 
cundo  requiritur  actus  publicus,  ut  fraudes  vitentur. 
Tertio ,  resignatio  fieri  debet  pure  et  absolute  seu  pro¬ 
cul  ab  omni  specie  simoniae  et  a  prohibitis  in  jure  con¬ 
ditionibus. 

Conditionalis  renuntiatio  alia  omnino  vetatur,  alia 
nonnisi  cum  consensu  superioris  fieri  potest.  Omnino 
prohibetur  reservatio  accessus,  ingressus  aut  regressus  ;  id 
est,  si  quis  beneficium  vel  solummodo  oblatum  (puero 
illius  incapaci),  vel  jam  collatum,  vel  jam  possessum  ea 
conditione  resignet,  ut  suo  tempore  ad  illud  accedere, 
ad  istud  ingredi,  ad  hoc  regredi  possit  (I). 

Romanus  Pontifex  solus  admittit  renuntiationes  con- 
ditionatas  sive  in  favorem  tertii,  sive  cum  reservatione 
pensionis  perpetua).  Episcopus  constituit  pensionem  ad 
tempus. 

5.  Auctoritas  superioris  ecclesiastici  necessaria  est  ad 
renuntiandum.  Etenim  per  quascunque  causas  res  nas¬ 
citur,  per  easdem  dissolvitur  ;  igitur  sicut  nemo  potes? 
beneficium  sine  consensu  superioris  acquirere,  ita  neo 
dimittere. 

Episcopus  admittit  renuntiationes  inferiorum  benefi- 

(1)  Concilium  Tridentinum,  sess.  XXV,  de  Reform.,  cap.  vn. 

ciorum  simpliciter  factas.  Ad  Summum  Pontificem 
spectat  resignationes  episcopatuum  admittere. 

III.  Effectus  renuntiationis  a  superiore  acceptata; 
sunt  1.  ut  beneficium  censeatur  vacare,  et  resignans  in 
illo  jus  amittat.  Attamen  conditionalis  resignatio  effec¬ 
tum  suum  non  consequitur  ante  eventum  conditionis. 
—  2.  Ut  resignanti  ad  idem  beneficium  non  detur  re¬ 
gressus,  nisi  ex  novo  titulo  et  nova  collatione,  quam 
renuntians  acceptare  regulariter  non  prohibetur. 

II.  —  De  permutatione  (1). 

Ad  renuntiationes  sub  conditione  factas  pertinet  be¬ 
neficiorum  permutatio,  quae  translationi  etiam  affinis 
est. 

Definitur  :  mutua  beneficiorum  dimissio  sub  ea  con¬ 
ditione,  ut  quilibet  resignans  alterius  resignantis  bene¬ 
ficium  consequatur.  Licita  et  valida  est  : 

1.  Si  resignantium  uterque  suum  beneficium  resignet 
in  manus  superioris  Ordinarii,  cui  beneficium  est  sub¬ 
jectum. 

2.  Si  deinde  Ordinarius  beneficia  sic  resignata  per¬ 
mutando  conferat  ipsis  permutantibus. 

3.  Si  semper  interveniat  Ordinarii  auctoritas.  Quam¬ 
vis  enim  permutantes  possint  inter  se  convenire  de  per¬ 
mutatione  facienda,  tamen  hoc  negotium  concludunt 
conditionate  tantum,  si  placuerit  superiori;  ita  ut  si 
privata  auctoritate  permutationem  faciant  inter  se,  non 
solum  irrita  sit  talis  permutatio,  sed  et  per  .sententiam 
judicis  beneficiis  suis  privari  possint. 

4.  Si  permulatio  fiat  ex  justa  causa  et  ab  Ordinario 
cognita,  scilicet  in  ecclesiae  commodum,  vel  saltem  in 

(1)  Decretalium  lib.  III,  tit.  xix,  de  Permutatione. 

permutantium  utilitatem  talem,  quae  cedat  in  ipsius 
Ecclesiae  utilitatem. 

lir.  —  De  translatione  (1). 

I.  Illius  notio.  —  Translatio  est  mutatio  clerici  ab  una 
ecclesia  ad  aliam,  superioris  auctoritate  ob  causam 
utilitatis  aut  necessitatis  facta.  Spectatur  tum  maxime 
in  Episcopis,  tum  in  beneficiatis  inferioribus. 

Episcoporum  translationes  improbant  antiqui  cano¬ 
nes  ;  sed  hoc  ita  intelligendum  est,  nisi  justa  adsit  causa. 
Non  enim  desunt  exempla  Episcoporum  pietate  et  doc¬ 
trina  praestantium,  qui  ob  utilitatem  ecclesiae  episco¬ 
patum  mutarunt. 

II.  Conditiones  requisitae  ad  validam  translationem. 

1.  Requiritur  justa  causa  necessitatis  vel  utilitatis 
Ecclesiae.  Episcopus  transfertur  utilitatis  causa,  si  alte¬ 
rius  ecclesiae  regimini  utilior  habeatur ;  causa  necessi¬ 
tatis,  si  ipse  populo  in  odium  acerbum  venerit. 

2.  Requiritur  auctoritas  legitimi  superioris.  Benefi- 
ciatos  minores  transferendi  potestas  penes  Ordinarium 
est ;  sed  translationes  Episcoporum  numerantur  inter 
causas  majores  quae  Summo  Pontifici  reservantur. 

3.  Translatio  fit  regulariter  cum  consensu  illius,  qui 
transferendus  est.  Ad  Episcopos  quod  attinet,  Summus 
Pontifex  potest  quidem  vinculum  cum  priori  ecclesia 
ex  causa  gravi,  etiam  invito  Episcopo,  dissolvere.  Yerum 
ut  translatus  alteri  ecclesiae  alligetur,  illius  consensu 
opus  esse  videtur;  sed  casu,  quo  publicum  Ecclesiae 
bonum  ejusmodi  translationem  exigit,  translatus  tene¬ 
tur  consentire,  et  si  nolit,  poenis  compelli  potest,  ut 
consentiat  (2).  Attamen  juxta  vigentem  disciplinam 

(1)  Decretalium  lib.  I,  tit.  vix,  de  Translatione. 

(2)  Schmalzgrueber,  tit.  de  Translatione . 

translationes  nunc  minime  fiunt,  nisi  praevia  scientia  et 
consensu  Episcopi,  qui  ab  una  ad  aliam  ecclesiam  est 
transferendus  (1). 

Intuitu  beneficiorum  minorum,  distinguendum  est 
inter  beneficiatos  proprie  dictos  et  illos  qui  beneficium 
non  in  titulum  obtinuerunt,  quales  sunt  succursalistae 
in  Gallia  et  inBelgio.  Episcopus,  nisi  causa  canonica  ur¬ 
geat,  nonnisi  volentes  transferre  valet  beneficiatos  primi 
generis.  Parochi  vero  amovibiles  transferuntur,  etiam 
inviti,  ob  bonum  dioecesis. 

III.  Effectus  translationis  estut  solvatur  prius  vinculum 
et  novum  inducatur. 

Quaestio  2a.  —  De  necessariis  vacationibus  (2). 

Praeter  mortem,  beneficia  necessitate  amittuntur  duo¬ 
bus  modis,  ob  certum  crimen  enorme,  propter  quod 
canones  privationem  beneficii  ipso  facto  decernunt,  vel 
ob  crimina  minus  enormia  quibus  poena  jprivationis 
non  infligitur  nisi  post  sententiam  judicis. 

I.  Enumerantur  clericorum  delicta,  propter  quae  be¬ 
neficia  ipso  jure  amittuntur  :  haeresis,  simonia,  percus¬ 
sio  Episcoporum,  homicidium  mandatum,  falsificatio 
litterarum  apostolicarum,  duellum,  injusta  bonorum 
ecclesiae  occupatio. 

II.  Numerantur  crimina  ob  quae,  si  jus  ipsum  privatio¬ 
nem  beneficii  non  infligit,  eam  tamen  comminatur  a  ju¬ 
dice  infligendam  :  non  residentes  post  praevias  monitio¬ 
nes  ;  non  suscipientes  intra  annum  ordines  beneficiis 
annexos;  contumaciter  omittentes  clericalis  habitus  ges¬ 
tationem;  insordescentes  in  excommunicatione  vel  sus¬ 
pensione;  irregulares;  inhonestae  vitae  dediti ;  saecula- 

(()  Benedictus  XIV,  de  Synodo  dicecesana ,  lib.  XIII,  cap.  xvi. 

(2)  Berardi,  de  Beneficiis ,  dissert.  VII. 

ribus  negotiis  incumbentes,  ita  ut  sui  gradus  sint  im- 
memores.  Sub  una  regula  comprehendi  nequeunt  cri¬ 
mina  quie  hanc  pcenam  merentur;  sed  prudenti  Epi¬ 
scoporum  arbitrio  reservatum  est,  ut,  si  quando  clerici 
vel  officio  suo  non  fungantur,  vel  gravioris  criminis 
rei  redarguantur,  pro  ratione  delicti  et  contumaciae 
poenas  exasperare  possint  usque  ad  beneficii  privatio¬ 
nem. 

III.  Discrimen  existit  inter  utramque  privationem  vel 
ipso  jure  latam  vel  sententia  judicis  inferendam.  Ete¬ 
nim  privatio  jure  ipso  inflicta  non  indiget  auctoritate 
judicis,  nec  sententia  condemnatoria,  ut  beneficii  titu¬ 
lum  adimat.  Quamvis  hujusmodi  poenae  sententiam  cri¬ 
minis  declaratoriam  plerumque  requirant,  quoties  de¬ 
lictum  non  est  per  se  satis  notorium,  tamen  haec  sententia 
retrotrahitur,  nec  poenam  proprie  infligit,  sed  declarat 
factum  ex  quo  beneficii  privatio  inducta  est.  Propterea 
beneficium  vacat  a  die  patrati  criminis,  et  percepti 
fructus  sunt  restituendi. 

Dissimiles  sunt  effectus  alterius  privationis ;  nimirum 
ista  privatio  per  sententiam  judicis  infligenda  vacatio¬ 
nem  beneficii  non  inducit,  nisi  sententia  condemnatoria 
in  rem  judicatam  transierit.  Imo,  si  poenam  privationis 
jus  quidem  non  statuerit,  sed  tamen  arbitrio  judicis  re¬ 
liquerit,  judex,  si  velit,  abstinere  potest  a  privatione  be¬ 
neficii,  aliamque  mitiorem  poenam  infligere. 

§  2.  —  De  observandis  vacante  beneficio. 

Beneficiis  vacantibus  duplex  sollicitudo  impenditur, 
videlicet  ut  interim  a  vicario  peragantur  munera  spiri¬ 
tualia,  et  simul  ab  oeconomo  temporalium  administratio 
geratur.  Ad  utrumque  munus  ut  plurimum  unus  idemque 
deputatur. 

ii.  1 1 

I.  Ad  munus  spirituale  quod  attinet,  sede  vacante  ad¬ 
ministratio  dioecesium  capitulis  committitur. 

Ratione  parochiarum,  ex  decreto  concilii  Tridentini, 
Episcopus,  habita  notitia  vacationis  cujusdam  eccle¬ 
siae  parochialis,  idoneum  in  ea  vicarium  seu  adminis¬ 
tratorem  cum  assignatione  portionis  fructuum  consti¬ 
tuit  (I). 

II.  De  fructibus  tempore  vacationis  obvenientibus  tria 
quaeruntur  : 

1 .  Quousque  beneficiatus  translatus  possit  fructus 
prioris  ecclesiae  percipere?  Episcopo  translato  licet  re¬ 
ditus  prioris  ecclesiae  accipere,  donec  suae  translationis 
testimonium  accipiat. 

Beneficiati  minores  percipiunt  fructus  prioris  tituli, 
quousque  possessionem  novi  beneficii  inierint. 

2.  Ad  quos  pertineant  fructus  beneficii  tempore  vaca¬ 
tionis?  OEconomi  percipiunt  fructus  beneficii  vacantis, 
eosque  vel  in  ecclesiarum  utilitatem  expendunt,  vel  fu¬ 
turis  successoribus  reservant. 

3.  Quomodo  fructus  beneficii  sint  dividendi  inter  prio¬ 
rem  titularem,  et  ejus  successorem  ?  Duplici  ratione  di¬ 
vidi  possunt  :  vel  praedecessor  retinet  solum  fructus 
perceptos,  et  fructus  nondum  percepti  pertinent  ad  suc¬ 
cessorem;  vel  fructus  pendentes  dividuntur  pro  rata 
parte  temporis  uniuscujusque  possessionis  intra  annum. 

CAPUT  IV 

De  fabricis. 

Art.  I.  De  personis  a  quibus  bona  ecclesiarum  adminis¬ 
trantur. 

Art.  II.  De  modo  administrandi  ecclesiae  peculium. 

(l)Sess  XXIV,  de  Reform.,  cap.  xvnt. 

ARTICULUS  I 

DE  PERSONIS  A  QUIBUS  BONA  ECCLESIARUM  ADMINISTRANTUR. 

Postquam  beneficia  exorta  iisque  bona  propria  fue¬ 
runt  attributa,  ecclesiae  seu  sedes  sacrae,  assignatis  pro¬ 
priis  reditibus,  adeptae  sunt  facultates  a  bonis  beneficii 
sejunctas,  quae  peculium  ecclesiae  vel  etiam  bona  fa- 
briccB vocantur.  Haec  bona  regulariter  ad  solos  sumptus 
aedificii  ac  supellectilis  sacrae  sustinendos  destinantur. 

I.  Peculii  ecclesiae  administratio  primum  ad  ejusdem 
ecclesiae  rectorem  unice  spectabat,  qui  tamenEpiscopo 
rationem  reddere  debuit.  Paulatim  tamen  factum  est,  ut 
parochis  pro  ejusmodi  administratione  alii  inferiores 
curatores  e  plebe  cujusvis  parochiae  adjungerentur.  Hi 
adjutores  dicti  sunt  matricularii ,  aeditui,  provisores  ec¬ 
clesiarum. 

II.  Canonibus  non  adversatur,  viris  laicis  committi 
temporalem  parochiarum  administrationem,  dummodo 
ab  ecclesia  deputentur,  eique  rationem  reddant,  et  ab 
illa  valeant  revocari.  Etenim  matricularii  sic  constituti 
administrant  non  ex  jure  proprio,  neque  ex  delegatione 
potestatis  civilis,  sed  ex  mandato  Ecclesiae.  Id  licitum 
esse  constat  ex  concilio  Tridenlino  :  «  Administratores, 
tam  ecclesiastici  quam  laici,  fabricae  cujusvis  ecclesiae, 
etiam  cathedralis,  hospitalis,  singulis  annis  teneantur 
reddere  rationem  administrationis  Ordinario  (I).  » 

III.  Eo  sensu  intellecta  matriculariorum  institutio,  sic¬ 
ut  canonibus  consona,  ita  et  rectoribus  utilis  esse  po¬ 
test  propter  duplicem  rationem  : 

1.  Apud  populum  spargi  solent  sinistrae  suspiciones, 
ne  forte  parochus  ea  dilapidet  vel  in  proprios  usus  con- 


(1)  Sess.  XXII,  cap.  ix. 

vertat,  quae  reficiendae  fabricae  addicenda  sunt.  Ad 
arcendas  ejusmodi  suspiciones,  nihil  magis  aptum  est, 
quam  deputare  quosdam  loci  praecipuos  cives,  qui  si¬ 
mul  cum  parocho  de  his  omnibus  deliberent  atque  de¬ 
cernant. 

2.  Dum  ad  solvendum  adigendi  sunt  ecclesiae  paro- 
chialis  debitores,  expedit  illud  non  ab  ipso  rectore  fieri, 
sed  a  deputato  laicorum  coetu.  Merito  existimant  matri¬ 
cularios  in  hunc  finem  institutos  fuisse. 

IV.  Cavent  concilia,  ne  liis  laicis  solis,  sed  potius  cum 
ipsis  parocho,  velut  principali,  officium  fabricae  seu  pro¬ 
curatio  ecclesiae  committatur.  A  spiritu  canonum  aliena 
est  illa  quarumdam  legum  civilium  dispositio,  per 
quam  tota  fabricarum  administratio  sive  magistratibus 
politicis,  sive  deputatis  ex  communitate  concreditur. 

In  antiquitate  nullum  reperitur  vestigium  adminis¬ 
tratae  rei  temporalis  ecclesiarum  a  viris  laicis,  nomine 
potestatis  saecularis.  Id  evenit  in  Gallia,  quando  ista  po¬ 
testas  in  hac  re,  sicut  in  tot  aliis,  propriam  Ecclesiae  ju¬ 
risdictionem  invasit. 

# 

ARTICULUS  SI 

DE  MODO  ADMINISTRANDI  ECCLESIAS  PECULIUM. 

Inferiorum  administratorum  munus  est  generatim 
bonis  fabricae  tuendis,  servandis,  augendis,  riteque  im¬ 
pendendis  curam  dare,  et  regulas  ipsorum  officia  respi¬ 
cientes  observare.  In  specie  debent 

I.  Inventarium  legibus  praescriptum  summa  cura  con¬ 
ficere,  cum  sedula  mutationum  contingentium  adnota- 
tione  (1). 

(1)  Decretum  Concilii  Viennensis  relatum  in  cap.  Quia  contingit,  de 
Relig.  dom.  in  Clement.  —  Sixti  V  const.  Provida. 

II.  Armarium  fideliter  custodire  sub  tribus  diversis 
clavibus,  quarum  una  in  manibus  parochi,  ali®  du® 
apud  matricularios  sint.  Ibi  asservantur  pecuni®  resi- 
du®,  exceptis  iis  qu®  pro  occurrentibus  expensis  quoti¬ 
dianis  necessari®  videntur;  syngraph®,  inventaria,  lit¬ 
terae  fundationum,  rationaria  jam  censur®  subjecta, 
aliaque  majoris  momenti  instrumenta. 

III.  Proventus  et  impensas  procurare,  quod  proprie 
matriculariorum  est  munus. 

1.  Ad  proventus  quod  attinet,  permittendum  non  est, 
utusur®  ex  elocatis  pecuniis  debit®,  ali®que  pr®statio- 
nes  ultra  spatium  ab  Ordinario  determinatum  restent ; 
secus  exeeutio  judicialis  imploranda. 

2.  Impensa ?,  ex  reditibus  tantum  faciend®  (salva  sem- 
per  peculii  ecclesiastici  substantia),  erogari  debent  in 
fmes  in  quos  destinat®  sunt,  nempe  in  sumptus  pro  cultu 
divino  necessarios,  in  stipendia  clericorum,  in  remune- 
rationes  quotannis  pendendas;  non  vero  in  resextraordi- 
narias  nisi  postulata  Episcopi  licentia.  Inducere  novas 
expensas  annuatim  faciendas  administratoribus  vel  om¬ 
nino  prohibitum  est,  vel  usque  ad  certam  summam  tan¬ 
tummodo  conceditur. 

IV.  Pecunias  acceptas  majoris  summ®  confestim  fe¬ 
nori  dare  cum  cautionibus,  v.  g.  emptione  syngraph® 
puhlic®. 

V.  De  acceptis  et  expensis  fabric®  librum  rationum 
quotannis  conficere,  cui  subscribunt.  Rationes,  ab  loco¬ 
rum  administratoribus  examinat®,  ad  Episcopum  mit¬ 
tuntur  revisend®  et  approband®. 

VI.  Denique  curatoribus  incumbit  defensio  fabric®. 
Attamen  litem  de  juribus  ecclesi®  movere  non  licet, 
nisi  obtenta  Ordinarii  facultate. 

TITULUS  II 

DE  MEDIIS  QUIBUS  ORDO  IN  ECCLESIA  REPARATUR. 

Media  quibus  Ecclesia  ordinem  laesum  reparat,  redu¬ 
cuntur  ad  exercendam  judicandi  et  puniendi  potestatem, 
quae  ipsi  competit. 

Tractatus  I.  De  exercenda  potestate  judicandi. 

Tractatus  II.  De  exercenda  potestate  puniendi. 

TRACTATUS  1 

De  exercenda  potestate  judicandi. 

Caput  I.  Notio  judiciorum. 

Caput  It.  Competentia  fori  ecclesiastici. 

Caput  III.  Ordo  servandus  in  judiciis. 

Caput  IV.  Remedium  canonicum  adversus  judicia. 

CAPUT  I 

Motio  judiciorum. 

I.  Judiciorum  definitio.  Judicium  definiri  solet  legitima 
causce  inter  actorem  et  reum  controversae  per  judicem  facta 
discussio  et  definitio.  In  liac  notione  tria  insunt :  1°  causa, 
tanquam  objectum  judicii;  2°  tres  personae  distinctae  et 
necessariae,  actor,  reus,  judex  ;  3°  legitima  causae  discus¬ 
sio  et  definitio,  tanquam  forma  judicii  (1). 

Ex  definitione  inferuntur  duo  corollaria  : 

1.  Discrimen  existit  inter  judicium,  quaestionem,  cau¬ 
sam,  litem  et  instantiam.  Etenim  judicii  nomine  venit 

(i)  Zalliager,  Institutiones  juris  ecclesiastici,  Iib.  II,  tit.  i. 

controversi»  in  judicium  deduct»  tota  discussio,  quse 
durat  a  citatione  usque  ad  sententiam.  Qucestio  est  ipsa 
res  seu  jus  controversum,  quod  in  judicium  deduci  po¬ 
test.  Causa  est  idem  jus  actu  deductum  in  judicium. 
Lis  est  actio,  qua  res  controversa  in  judicium  de¬ 
ducitur.  Instantia  denique  est  exercitium  actionis  judi¬ 
cialis  (I). 

2.  Quo  jure  sint  introducta  judicia  ?  Originaliter  sunt 
juris  naturalis,  juris  vero  humani  formaliter  et  quoad 
solemnitates.  Pars  prima  ostenditur  ex  necessitate  hu¬ 
mani  generis;  nam  saepe  evenit,  ut  duo  inter  se  conten¬ 
dant  de  jure  dubio  ;  itaque  opus  erat,  ut  esset,  qui  ortas 
hujusmodi  controversias  solveret,  et  cuique  jus  suum 
tribueret.  Hoc  autem  fieri  non  poterat  ah  ipsis  partibus; 
nihil  enim  rectae  rationi  magis  repugnat,  quam  jus  in 
propria  causa  sibi  dicere.  Necesse  igitur  erat,  ut  aucto¬ 
ritate  publica  constitueretur  judicium,  in  quo  dubia  ju¬ 
ris  dirimerentur.  Pars  secunda  patet  ex  solemnitatibus 
judiciorum,  quas  jure  civili  inventas,  et  jure  canonico 
ad  forum  ecclesiasticum  translatas  esse  constat  ex  variis 
textibus. 

Jamvero  juris  naturalis  sunt  petitio  actoris,  citatio  rei, 
probatio  causae,  ejusdemque  defensio,  decisio  illius,  et 
sententi»  pronuntiatio  :  nam  hsec  ad  substantiam  judicii 
pertinent,  et  talia  sunt,  ut  sine  illis  causa  recte  decidi 
nequeat.  Caetera  sunt  juris  positivi  humani,  quia  non  ne¬ 
cessitatem,  sed  solemnitatem  sapiunt. 

Ex  quo  sequitur  1°  quod  summus  princeps  possit, 
omissis  solemnitatibus,  vel  ipse  sola  facti  veritate  ins¬ 
pecta  causam  judicare,  vel  alicui  causam  ita  delegare, 
ut  eam  dirimat  sine  figura  judicii.  —  2°  In  nullo  judicio 
etiam  summario,  omitti  posse  ea  quie  dicuntur  substan- 


(1)  Maschat,  Institutiones  juris  canonici,  lib.  II,  tit.  de  Judiciis. 

tialia  judiciorum;  nam  haec  sunt  juris  naturalis,  contra 
quod  praevalere  consuetudo  non  potest  (1). 

II.  Judiciorum  varice  sunt  species  ratione  vel  causa:  effi¬ 
cientis,  vel  materiae,  vel  formce ,  vel  finis. 

1.  Ratione  causce  efficientis,  judicium  dividitur  in  ec¬ 
clesiasticum  et  scecidare.  Illud  a  judice  ecclesiastico,  istud 
a  judice  laico  instituitur. 

2.  Ratione  materiae,  distinguitur  judicium  spirituale 
et  temporale.  Judicium  spirituale  differt  ab  ecclesiastico , 
sicut  species  a  genere,  quia  in  ecclesiastico  agi  possunt 
etiam  causae  profanae  clericorum.  Temporale  autem 
differt  a  saeculari,  sicut  genus  a  specie,  cum  causa  tem¬ 
poralis  etiam  coram  judice  ecclesiastico  discuti  valeat. 

3.  Ratione  formce,  aliud  est  judicium  ordinarium,  seu 
plenarium  et  solemne,  in  quo  juris  omnes  solemnitates 
observantur;  aliud  est  judicium  summarium  seu  extraor¬ 
dinarium,  in  quo,  sola  rei  veritate  attenta,  simpliciter 
sine  strepitu  judicii  solemnis  proceditur,  servatis  tamen 
iis  conditionibus  quae  jure  divino  requiruntur. 

Processus  summarius  instituitur  sive  ob  causas  urgen¬ 
tes,  quae  celerem  expedilionem  postulant,  sive  ob  cau¬ 
sas  modicas,  in  quibus  de  parvo  damno  agitur  (2). 

4.  Ratione  finis,  judicium  dividitur  iu  civile  et  crimi¬ 
nale.  Judicium  criminale  est  illud  in  quo  de  delictis  agi¬ 
tur  ad  vindictam  publicam.  Civile  est  illud  in  quo  diri¬ 
mitur  causa  non  criminalis. 

III.  Personce  ad  judicium  concurrentes  sunt  vel  necessaria: 
vel  auxiliares. 

Tres  personae  judicium  constituunt,  nemp e  judex,  ac¬ 
tor  et  reus.  Judex  est  persona  publica,  instructus  potes¬ 
tate  causam  controversam  cognoscendi,  et  sententiam 
proferendi.  Rationejurisdictionis, judex  ecclesiasticus  est 

(1)  Sclimalzgrueber,  Jus  ecclesiasticum,  lib.  II,  tit.  i. 

t'2)  Clem.  Scepe  contingit,  tit.  de  Verborum  significatione. 

ordinarius  vel  delegatus.  Judices  esse  nequeunt  qui  vel 
natura  vel  lege  prohibentur. 

Actore, st,  qui  actionem  proponit,  et  prior  ad  judicium 
provocat;  in  causis  criminalibus  dicitur  accusator,  cujus 
vicem  siepe  supplent  indicia  criminis,  fama,  vel  ipsum 
officium  judicis  in  crimina  inquirentis.  Reus ,  ita  dictus 
a  re  controversa,  ille  est,  qui  ab  actore  in  judicium  pro¬ 
vocatus,  ejus  actionem  propulsando,  se  defendit.  Necesse 
est,  ut  actor  et  reus  habeant  personam  standi  in  judicio, 
sive  jus  agendi  et  respondendi  sine  consensu  alterius, 
cui  subsunt  (1) . 

Personre  minus  principaliter  in  judicio  intervenientes 
spectari  possunt  vel  in  genere ,  vel  in  specie  quoad  curiam 
episcopalem. 

1.  Personos  auxiliares  in  genere  sunt  duplicis  generis  : 
nam  aliquae  interveniunt  ad  juvandum  judicem,  aliee  ad 
juvandos  litigantes. 

Triplici  modo  judicem  adjuvant  :  1°  consultando,  ut 
faciunt  auditores  seu  referendarii,  et  assessores  seu  con¬ 
siliarii;  2°  acta  judicii  scribendo ,  ut  notarii  qui  etiam  vo¬ 
cantur  scribce  publici,  actuarii ,  tabelliones ,  protocollistce ; 
3°  exequendo  quod  judex  imperat,  ut  nuntii  judiciales,  qui 
etiam  appellantur  apparitores ,  cursores,  pedelli  ( 2). 

Ad  juvandos  litigantes  interveniunt  advocati,  procu¬ 
ratores,  testes.  Etenim  actor  et  reus  possunt  aut  per 
semetipsos,  aut  per  procuratores  judicium  exercere. 
Procuratores  autem  vel  in  judicio  pro  aliis  postulant, 
et  Advocati  dicuntur,  vel  negotia  clientis  administrant, 
et  Procuratores  proprie  appellantur.  Quamobrem  Advo¬ 
catus  et  Procurator  in  eo  differunt,  quod  prior  in  judicio 
patrocinium  clientis  suscipit,  causam  secundum  jura  de¬ 
fendendo  ;  procurator  autem,  nomine  litigantis  agens 

(1)  Pirliing,  Jus  canonicum,  lib.  II,  tit.  i. 

(2)  Schmalzgrueber,  Jus  ecclesiasticum,  lib.  II,  tit.  i. 

factum  exponit.  Advocatus,  cum  munere  publico  et  ho¬ 
norabili  fungatur,  tribus  dotibus  praestare  debet,  nempe 
juris  peritia,  probitate  et  diligentia;  munus  vero  pro¬ 
curatoris  est  privatum  (1). 

2.  Curia  episcopalis  est  collectio  personarum  quibus 
Episcopus  utitur  ad  exercendam  sive  jurisdictionem  ge- 
neratim,  sive  potissimum  pfotestatem  judiciariam. 

Varia  fuit  illius  forma.  Prioribus  quinque  saeculis, 
Episcopi  judicium  exercebant  cum  consilio  clerico¬ 
rum.  Eorum  vice  Archidiaconi  justitiam  reddebant,  pri¬ 
mum  ex  potestate  delegata  et  revocabili,  deinde  potes¬ 
tate  ordinaria  etofficio  p  erpetuo.  Vicariis  generalibus  in 
locum  Archidiaconorum  substitutis,  pro  tribunali  sedit 
Officialis  ad  nutum  Episcopi  revocabilis.  Imo  institutio 
Vicariorum  generalium  seu  Officialium  non  impedit 
quominus  Episcopi  valeant  per  semetipsos,  si  maluerint, 
potestatem  judicandi  exercere  (2). 

Praeter  notarios  et  cursores,  ministri  tribunalis  episco¬ 
palis  smAawIitores , assessores ,promotor  et  advocatus  fiscalis. 

Duplex  distinguitur  genus  Auditorum  :  alii  sunt  judi¬ 
ces  proprie  dicti,  v.g.  Auclitor  Camerce  Apostolicce  et 
Auditores  Rotce.  A  judicibus  ordinariis  differunt  curia¬ 
rum  episcopalium  Auditores,  quibus  causa  examinanda 
committitur,  ita  ut  negotium  judici  exponant  deciden¬ 
dum.  Eis  similes  esse  videntur  Referendarii  qui  in  ma¬ 
joribus  tribunalibus  Principum  adhibentur.  Illorum 
constitutio,  cum  in  jure  non  praecipiatur,  ab  arbitrio 
Episcoporum  pendet  (3). 

Assessores,  ab  assidendo  dicti,  in  hunc  finem  assumun¬ 
to  Decretalium  lib.  I,  tit.  xxxvii,  de  Postulando;  tit.  xxxvin,  de 
Procui  atoribus. 

(2)  Thoraassin,  Vetus  et  Nova  Ecclssice  disciplina,  pars  I,  lib.  XI!, 
cap.  xvii. 

(3)  Schmalzgrueber,  Jus  ecclesiasticum ,  lib.  II,  tit.  ii,  §  2. 

tur  ut  judici  assideant  eumque  consiliis  adjuvent;  unde 
etiam  consiliarii  vocantur.  De  iure  communi  Assessores 
nullam  habent  jurisdictionem  ;  jure  tamen  particulari 
valet  Episcopus  collegiale  tribunal  constituere,  et  Offi¬ 
ciali  Assessores  assignare,  quorum  consilia  sequatur. 
An  autem  id  expediat,  a  circumstantiis  regionum  et 
temporum  pendere  videtur  (1).  Igitur  errant  qui  putant 
Officialitatem  Episcopi  componi  posse  et  debere  plu¬ 
ribus  judicibus  perpetuis. 

Promotor  causas  publicas  ad  communem  Ecclesite 
utilitatem  spectantes  suscipit,  illas  coram  judice  ex  of¬ 
ficio  prosequitur;  unde  non  solum  est  quodammodo 
advocatus,  sed  etiam  actor,  quod  potissimum  in  causis 
criminalibus  obtinet.  Quapropter  ipsius  est  disciplinas 
observantiam  promovere,  de  deliciis  occurrentibus  in¬ 
quirere,  delinquentes  ad  judicium  trahere  et  sententiam 
requirere. 

Promolorem  adjuvare  potest  Advocatus  fiscalis  (per 
fiscum  intelligitur  bonum  publicum).  Ipse  Promotor 
constituitur,  ne  judex  simul  actor  esse  videatur.  Nisi 
constitueretur  in  qualibet  curia  episcopali,  plurima  ori¬ 
rentur  incommoda;  siquidem  causae  criminales  non 
possent,  servatis  ordinarii  judicii  solemnitalibus,  regu¬ 
lariter  expediri  (2). 


CAPUT  II 

Competentia  fori  ecclesiastici. 

Art.  I.  Objectum  potestatis  judiciariae  Ecclesiae. 

Art.  II.  Competentia  fori  singulorum  judicum. 

(1)  In  dioecesibus  pontificiae  ditionis  ab  anno  1S31  statuitur,  ut  tri¬ 
bunal  criminale  Ordinario  et  quatuor  aliis  judicibus  constet, 

(2)  Bouix,  de  Judiciis,  pars  II,  cap.  xiv. 

ARTICULUS  I 

OBJECTUM  POTESTATIS  JUDICIARIAS  ECCLESIAS. 

Hujusmodi  objectum  spectatur  vel  in  genere ,  vel  in 
specie. 

I.  Ejusmodi  objectum  in  genere  duobus  principiis  de¬ 
terminatur  : 

1.  Objectum  genercde  istius  potestatis  sunt  omnes  causce 
ecclesiastica;.  Probatur  auctoritate  :  «  Negotia  ecclesiastica 
Episcoporum  judicio  reservata  sunt,  idque  juxta  eccle¬ 
siasticum  morem,  juxta  paternas  traditiones,  juxta  auc¬ 
toritatem  evangelicae  apostolicaeque  doctrinae  (1).» 

Probatur  ratione :  causae  ecclesiasticae  eae  sunt  quae 
circa  Ecclesiae  negotia  versantur,  ad  ejus  finem  ducunt, 
inter  ejus  media  computantur.  Atqui  Ecclesia  jure  se- 
ipsam  regit.  Ergo  ad  illam  spectat  proprias  ipsius  cau¬ 
sas  judicare. 

2  .Ad  forum  ecclesiasticum  ece  causce  pertinent,  quas  Ec¬ 
clesia  sibi  subjacere  declaravit.  Ratio  est,  quia  Ecclesia, 
cum  sit  infallibilis,  non  potest  aliquid  erroneum  per 
disciplinam  generalem  decernere. 

II.  Ad  objectum  speciale  judiciariae  potestatis  ecclesias¬ 
ticae  referuntur  plurimae  causae. 

\ .  Causce  spirituales  ab  Ecclesia  dirimuntur.  Etenim  in 
omnibus  quae  fidem,  divinum  cultum  aut  ecclesiasticam 
disciplinam  spectant,  omnis  a  Christo  potestasjudicandi 
Ecclesiae  tradita  fuit  (2). 

2.  Causce  matrimoniales  ad  forum  ecclesiasticum  perti¬ 
nent.  Ratio  est,  quia  matrimonium  a  Christo  elevatum 
est  ad  dignitatem  sacramenti  :  «  Si  quis  dixerit  causas 

(1)  Vigilii  epist.  15. 

(2)  Devoti,  Institutionum  canonicarum  lib.  11!,  tit.  iv. 

matrimoniales  non  spectare  ad  judices  ecclesiasticos, 
anathema  sit  (1).  » 

3.  Ratione  sui,  causce  beneficiales ,  quoniam  spirituali¬ 
bus  accensentur,  foro  ecclesiastico  addictae  sunt.  Etenim 
res  temporalis  desinit  esse  talis,  cum  fuerit  adnexa  spi¬ 
rituali.  Praeterea  be'neficia  pendent  ab  auctoritate  spiri¬ 
tuali,  quae  illa  instituit  (2). 

4.  Ratione  personarum,  solus  Episcopus  est  judex 
competens  in  quibuslibet  causis  clericorum,  nempe  in 
causis  de  illorum  vita  et  institutis,  de  immunitate,  de 
criminibus  ecclesiasticis. 

Pius  IX  damnavit  sequentem  propositionem  :  «  Eccle¬ 
siasticum  forum  pro  temporalibus  clericorum  causis  sive 
civilibus  sive  criminalibus  omnino  de  medio  tollendum 
est,  etiam  inconsulta  et  reclamante  Apostolica  Se¬ 
de  (3).  » 

Pontifex  vero  potest  clericorum  exemptionem  a  juris¬ 
dictione  saeculari  quoad  quosdam  clericos  et  quoad 
quasdam  causas  revocare. 

ARTICULUS  II 

COMPETENTIA  FORI  SINGULORUM  JUDICUM. 

Competentem  forum  et  judicem  facit  tum  natura  cau¬ 
sae  quae  in  controversiam  adducitur,  tum  qualitas  per sonce 
quae  in  jus  vocatur. 

I.  Ratione  causae,  forum  competens  duplici  regula 
cognoscitur. 

1.  Compertum  est  omnes  causas  ecclesiasticas  ad  tri¬ 
bunal  Ecclesiae  pertinere.  Causae  autem  ecclesiastica) 

(1)  Concilium  Tridentinum,  sess.  XXIV,  can.  xn. 

(2)  Schmalzgrueber,  Jus  ecclesiasticum ,  lib.  II,  tit.  ii. 

(3)  Pii  IX  Syllabus  complectens  preeeipuos  nostra 1 2 3  aetatis  errores,  31. 

dividuntur  in  majores  et  communes.  Jamvero  causce  ma¬ 
jores,  quarum  nomine  omnia  negotia  gravioris  momenti 
intelliguntur,  ad  Sedem  Apostolicam  referuntur. 

2.  Praeter  causas  majores,  reliquae  causae  ad  forum  ec¬ 
clesiasticum  pertinentes  in  prima  instantia  coram  pro¬ 
prio  Ordinario  judicantur.  Secunda ‘instantia,  ad  quam 
potest  appellari,  est  tribunal  metropolitanum.  Tertia  in¬ 
stantia  (vel  secunda  et  ultima)  est  Summus  Pontifex. 

II.  Ratione  personarum  quae  in  judicium  vocantur, 
distinguendae  sunt  causae  Episcoporum  et  clericorum. 

1.  Ad  Episcopos  quod  attinet,  ipsorum  causae  ex  jure 
communi  aut  ad  Synodum  provincialem  aut  ad  Metro¬ 
politanum  deferebantur.  At  Concilium  Tridentinum 
causas  ipsorum  criminales  graviores  Summo  Pontifici 
reservavit;  leviores  vero  causas  synodo  provinciali  judi¬ 
candas  reliquit. 

2.  Causae  clericorum  ab  Ordinario  judicantur.  Ipsi 
nequeunt  vel  privilegio  fori  renuntiare,  vel  in  se  proro¬ 
gare  jurisdictionem  Episcopi  alieni,  nisi  proprius  con¬ 
senserit. 

Episcopus  autem  seu  Ordinarius  proprius  dicitur  : 
1°  Episcopus  domicilii,  seu  judex  ejus  loci  in  quo  cleri¬ 
cus  moratur  cum  animo  diutius  ibidem  permanendi. 
2°  Episcopus  contractus ,  sive  judex  ejus  loci  ubi  contrac¬ 
tus  initus  est.  3°  Episcopus  rei  sit  ce ,  sive  judex  loci  ubi 
res  controversa  permanenter  sita  est.  -4°  Episcopus  de¬ 
licti,  seu  judex  loci  ubi  delictum  commissum  est  (1). 

CAPUT  III 

Ordo  servandus  in  judiciis. 

Judicia  ordinatim  procedere  debent,  ut  sententia  vim 

(1)  Decretalium  lib.  II,  tit.  u,  de  Foro  competente. 

consequatur.  Jamvero  processus  appellatur  iste  ordo, 
seu  idonea  dispositio  actorum  judicialium  secundum  eam 
formam  quam  leges  constituerunt. 

Art.  I.  De  processu  civili. 

Art.  II.  De  processu  criminali. 

ARTICULUS  I 

DE  PROCESSU  CIVILI. 

Tres  sunt  judiciorum  partes,  videlicet  1°  initium  quo 
introducitur  causa;  2°  medium  quo  instruitur;  3°  finis 
quo  dirimitur. 

§  I.  De  introductione  caus*. 

§2.  De  illius  instructione. 

§  3.  De  sententia. 

§  1.  —  De  introductione  causas. 

1.  De  libello  et  citatione. 

2.  De  exceptionibus  et  mutuis  petitionibus. 

3.  De  ordine  cognilionum. 

1.  De  libello  et  citatione  (I). 

I.  Libellus  est  brevis  scriptura  continens  claram  actoris 
intentionem.  Tribus  partibus  constat,  nempe  narratione 
facti,  medio  concludendi,  et,  ipsa  petitione.  Narrationi 
prsemittiturnomencommunejudicis,  et  nomen  proprium 
actoris  et  rei.  Medium  concludendi  est  causa  ex  qua  pe¬ 
titur.  Conclusio  est  ipsa  petitio  actoris,  qua  exponit  quid 
sibi  a  judice  tribui  velit. 

(I)  Decretalium  lib.  II,  tit.  m,  de  Libelli  oblatione . 

Regulariter  libellus  in  processu  civili  requiritur, 
excepto  tamen  processu  summario. 

II.  Citationis  necessitas,  species,  executio,  effectus. 

1.  Oblationem  libelli  sequitur  citatio.  Definitur  actus 
judicialis,  quo  reus  mandato  judicis  in  judicium  vocatur. 
Illius  auctoritas  derivatur  ex  potestate  judicis  in  citatum. 
Proinde  si  manifesta  sit  incompetentia  judicis,  reus  com- 
parere non  cogitur. 

2.  Necessitas  citationis  etiam  ex  jure  naturali  cons¬ 
tat;  vetat  enim  aequitas  damnari  aliquem,  qui  auditus 
ac  defensus  non  sit ;  unde  istud  axioma  :  audiatur  et 
altera  pars.  Igitur  citatio  ad  substantiam  judicii  spectat, 
ejusque  omissio  continet  defectum  insanabilem,  ac 
judicium  reddit  ipso  jure  nullum. 

3.  Dividitur  in  citationem  realem  et  verbalem.  Citatio 
realis,  qua  personae  apprehenduntur,  locum  non  habet 
in  judicio  civili,  nisi  adversus  suspectos  de  fuga.  Citatio 
verbalis  fit  verbis  per  nuntium,  vel  litteris;  subdividitur 
in  privatam  et  publicam.  Citatio  privata  fit  in  faciem  rei, 
vel  ad  ejus  domum  ;  publica  fit  voce  praeconis  vel  per 
edictum  publice  affixum. 

Alia  est  citatio  simplex ,  alia  peremptoria.  Per  simplicem 
citationem  reus  in  judicium  vocatur  intra  certum  dierum 
terminum;  quo  tamen  elapso  citatus  non  fit  contumax, 
nisi  tribus  distinctis  vicibus  vocatus  fuerit,  nec  compa- 
ruerit.  Peremptoria  est,  quae  pro  tribus  citationibus 
emittitur,  et  necessitatem  comparendi  ita  imponit,  ut  si 
ad  constitutum  diem  citatus  noncomparuerit,  contumax 
habeatur. 

4.  Executio  citationis  duabus  partibus  constat,  nempe 
tenore  ipsius  scripti  aut  verborum  quibus  instrumentum 
conficitur,  deinde  transmissione  instrumenti  per  publi¬ 
cum  apparitorem  facta. 

In  decreto  citatorio  exprimitur  nomen  judicis,  actoris 

et  rei;  causa  saltem  in  genere;  locus  et  dies  judicii. 

5.  Citationis  effectus  plures  sunt:  Primo,  relate  ad  cita¬ 
tum  obligatio  comparendi.  —  Secundo,  relate  ad  actorem 
obligatio  prosequendi  litem  coram  judice  citante.  — 
Tertio,  relate  adjudicem  citatio  operatur  prseventionem 
adversus  alios  judices  pariter  competentes.  —  Quarto, 
relate  ad  causam  citatio  interrumpit  praescriptionem,  in¬ 
ducit  litis  pendentiam,  ut  ea  pendente  nihil  innovari 
possit  (1). 

III.  Contumacia ,  a  contemnendo  dicta,  est  inobedientia 
erga  judicem.  Unde  contumax  dicitur,  qui  a  judice  voca¬ 
tus  in  judicium  venire  contempserit,  cum  nullo  justo 
impedimento  detineretur  ;  vel  cum  venit,  judice  parere 
recusavit;  vel  sine  judicis  venia  susceptum  judicium 
deseruit. 

Duplex  autem  contumacia  distinguitur,  nempe  vera 
vel  ficta.  Prior  est,  cum  quis  legitime  citatus  judicis 
mandato  non  obtemperat.  Posterior  est,  dum  aliquis  in 
judicium  vocatus  dolo  latitat,  et  impedit  quominus 
citatio  ad  eum  perveniat. 

Tam  actor,  quam  reus,  contumax  esse  potest ;  aliis 
vero  poenis  coercentur  ante  vel  post  litem  contes¬ 
tatam. 

1.  Si  actor  sit  contumax  ante  litem  contestatam,  con¬ 
demnatur  ad  expensas,  nec  ad  aliam  citationem  admit¬ 
tetur,  nisi  prajstita  cautione  comparendi.  Si  vero  post 
litis  contestationem  abfuerit,  contra  ipsum  sententia 
fertur,  vel  saltem  reus  a  judicio  absolvitur,  actore  in 
expensas  condemnato. 

2.  Si  reus  sit  contumax  ante  litem  contestatam,  actor 
mittitur  in  possessionem  rei  servandie  causa.  Lite  autem 
contestata,  vel  ad  sententiam  definitivam  proceditur,  vel 

(1)  Schmalzgrueber,  Pirhing,  Maschat,  Giraldi  ad  tit.  iii,  lib.  I! 
Decretalium. 

actori  possessio  adjudicatur,  salva  semper  reo  dominii 
lite.  Sed  in  causis  beneficialibus,  propter  rei  contuma¬ 
ciam  actor  in  possessionem  non  mittitur,  ne  vitiosus  in 
beneficia  ingressus  detur. 

Adversus  contumaces  constitutae  sunt  aliae  poeme, 
quarum  unam  aut  alteram  judex  infligit;  v.  g.  mulcta 
pecuniaria,  et  censura?  quae  non  adhibentur,  nisi  cum 
contumaces  prioribus  poenis  coerceri  nequeunt  (1). 

2.  De  exceptionibus  et  mutuis  petitionibus. 

I.  Exceptiones  sunt  arma  seu  allegationes  rationum, 
quibus  reus  se  adversus  actorem  defendit.  Exceptio 
definitur  actionis  exclusio ,  qua  reus  actionem  contra  se 
institutam  vel  retardat  vel  penitus  elidit. 

1.  Dividuntur  exceptiones  in  dilatorias  et  peremp¬ 
torias. 

Exceptiones  dilatoriae  seu  temporales  dicuntur  illae, 
quae  actionem  non  omnino  perimunt,  sed  tantum  diffe¬ 
runt  ad  tempus.  Etiam  istae  sunt  diversi  generis  ;  nam 
respiciunt  vel  judicem ,  v.  g.  exceptio  judicis  incompe- 
tentis  aut  suspecti ;  vel  actorem ,  quia  non  habet  legiti¬ 
mam  personam  standi  in  judicio;  vel  ipsam  causam ,  v.  g. 
exceptio  petitionis  ante  diem,  termini  nimis  angusti,  loci 
non  tuti. 

Ex  peremptoriis  exceptionibus  alia b  simpliciter  peremp- 
torice ,  aliae  litis  finitae  nominantur.  Prioris  generis  excep¬ 
tiones  non  impediunt  quidem  ingressum  litis,  sed  actio¬ 
nem  institutam  evertunt,  v.  g.  exceptio  doli,  metus, 
praescriptionis.  Posterioris  generis  seu  litis  finitae  dicun¬ 
tur  exceptiones,  quae  non  solum  actionem  excludunt, 
sed  etiam  impediunt  quominus  novum  judicium  insti¬ 
tuatur;  v.  g.  exceptio  rei  judicatae,  transactionis. 

(1)  Decretalium  lib.  II,  tit.  xiv,  de  Dolo  et  contumacia. 

2.  Regulce  de  opponendis  exceptionibus .  —  Primo,  de¬ 
fensionis  facultas  nemini  adimenda  est,  nam  jure  natu¬ 
rali  nititur. 

Secundo,  exceptiones  dilatoriae  inter  exordia  litis  pro¬ 
ponendae  sunt,  nisi  postea  suboriantur,  vel  postea  in¬ 
notescant. 

Tertio ,  nihil  obstat,  quin  reus  pluribus  defensionibus 
utatur. 

Quarto ,  reus  exceptione  quasi  actor  efficitur.  Prop- 
terea  sicut  onus  probandi  ad  actorem  pertinet,  ita  et 
reus  exceptionem  suam  probare  debet.  Si  tamen  in  pro¬ 
batione  deficiat,  non  icjeo  statim  actor  vincit  antequam 
actionem  suam  probaverit ;  nam  reus  exceptionem  ob¬ 
jiciens  non  censetur  confiteri  (1). 

II.  Reo  non  tantum  competit  jus  directe  causam 
suam  defendendi,  sed  etiam  postulandi  a  judice,  ut  sibi 
ex  actore  justitia  exhibeatur  ;  quod  fit  mutuis  peti¬ 
tionibus. 

Mutua  petitio  seu  reconventio  est  actus,  quo  reus ,  viso 
actoris  libello,  eumdem  constituit  reum,  et  vicissim  aliquid 
ab  eo  petit  coram  eodem  judice  ac  in  eodem  judicio. 

Jus  rcconventionis  nititur  aequitate,  cum  ejus  finis 
sit  compensatio.  Itaque  in  causis,  in  quibus  compensa¬ 
tio  locum  non  habet,  mutua  petitio  proponi  nequit.  Hu¬ 
jusmodi  sunt  causie  criminales. 

Mutuae  petitionis  duplex  est  effectus.  Prior  est  pro¬ 
rogatio  jurisdictionis,  ita  ut  judex  ab  actore  recusari  non 
possit.  Alter  effectus  est  processus  simultaneus,  ita  ut  ac¬ 
tio  et  reconventio  eadem  sententia  terminentur  (2). 

III.  Replicationes  sunt  media,  quibus  actor  conatur 
exceptionem  tollere.  Sicut  enim  reus  exceptione  utitur 

(1)  Decretalium ,  lib  II,  tit.  xxv,  de  Exceptionibus . 

(2)  Ibid.,  tit.  iv,  de  Mutuis  petitionibus.  / 

ad  actionem  elidendam,  ita  licitum  est  actori  suam  ac¬ 
tionem  replicationibus  confirmare. 

Reus  semper  ultimus  est  in  respondendo.  Actoris  re¬ 
plicationem  excludit  rei  duplicatio ,  hanc  triplicatio  acto¬ 
ris,  eamque  rei  quadruplicatio,  et  sic  deinceps  in  jure 
Romano  «  multiplicantur  nomina,  dum  aut  reus,  aut  ac¬ 
tor  objicit.  )) 

Verum  in  foro  ecclesiastico  duplicationibus  aut  tri¬ 
plicationibus  vix  locus  est,  sed  judex  eis  modum  impo¬ 
nit,  ne  judicia  protrahantur  (I). 


3.  De  ordine  cognitionum. 

Ordo  cognitionum  est  ordo  servandus  a  judice  in 
examine  plurium  quaestionum,  quae  in  eodem  judicio 
concurrunt  inter  easdem  personas. 

1.  Regula ?  generales  hujus  ordinis  traduntur. 

Regula  la.  Quoties  in  eodem  judicio  plures  causae 
concurrunt,  primum  illa  cognoscitur,  ex  qua  pendet 
altera. 

Regula  2a.  Si  neutra  causa  pendeat  ab  altera,  et  utra¬ 
que  sit  principalis,  prius  proposita,  prius  quoque  trac¬ 
tanda  est. 

Regula  3\  Si  concurrat  causa  major  cum  minori, 
causa  dignior  prius  cognoscenda  est. 

II.  Consectaria.  —  1.  Si  causa  criminalis  et  civilis  con¬ 
currant,  criminalis  tanquam  majoris  momenti  ante  ci¬ 
vilem  absolvitur. 

2.  Quaestiones  praejudiciales  prius  definiendae  sunt  ; 
praejudicialis  autem  causa  dicitur,  quando  ab  ejus  deci¬ 
sione  pendet  decisio  alterius.  Ratio  est,  quia  sententia  de 
quaestione  praejudiciali  ostendit,  quid  in  causa  princi- 

(1)  Schmalzgrueber,  Jus  ecclesiasticum,  lib.  II,  tit.  xx.v. 

pali  pronuntiari  debeat ;  v.  g.  prius  tractanda  est  causa 
legitimae  nativitatis,  quam  haereditatis. 

Pariter  de  exceptionibus  a  reo  propositis  prius  agen¬ 
dum  est,  quam  de  causa  principali ;  nam  exceptio  pe¬ 
remptoria  jus  actoris  perimit;  dilatoria  vero  retardat 
judicium. 

3.  Exceptionibus  peremptoriis  et  dilatoriis  affines  sunt 
quaestiones  incidentes  et  emergentes  ;  unde  axioma  :  inci¬ 
dens  qucestio  perimit,  emergens  differt. 

Incidens  quaestio  dicitur,  quae  ante  judicium  inchoa¬ 
tum  originem  habet,  seu  causam  principalem  attingit, 
qualis  est  exceptio  consanguinitatis  in  causa  matrimo¬ 
niali.  Quaestio  emergens  vocatur,  quae  in  ipso  judicio  orta 
est,  et  ejus  ordinem  respicit ;  v.  g.  an  iste  testis  sit  re¬ 
cipiendus  ? 

4.  Quaestiones  etiam  prceparatorice  ante_  alias  definiun¬ 
tur.  Ita  dicuntur  causae,  quarum  decisio  faciliorem  reddit 
decisionem  alterius  ;  v.  g.  quaestio  de  jure  proprietatis 
praerequirit  praeparatoriam  de  possessione,  nam  inde 
intelligitur,  utri  incumbat  onus  probandi  (1). 


2.  —  De  instructione  causae 


1.  De  litis  contestatione  et  juramento  calumniae. 

2.  De  probationibus. 

1.  De  litis  contestatione  et  juramento  calumniae. 

I.  Litis  contestatio ,  quae  judicii  principium  est,  fit  per 
affirmationem  actoris,  et  rei  contradictionem  animo  li¬ 
tigandi.  Illius  nomen  derivatur  ex  antiquo  jure  romano. 

Cum  causa  dirimi  non  possit,  nisi  constet,  quid  peti¬ 
tionis  actoris  contradicatur  a  reo,  propterea  regulariter 


(1)  Decretalium  lib.  II,  tit.  x,  de  Ordine  cognitionum. 

requiritur  litis  contestatio.  Ante  illam  testes  non  reci¬ 
piuntur,  neque  alia  probatio  admittitur,  nisi  aliud  exi¬ 
gat  vel  natura  causai,  vel  periculum  amittendae  proba¬ 
tionis.  Expressa  et  solemnis  contestatio  non  requiritur 
in  judiciis  summariis. 

Plures  sunt  illius  effectus  :  dat  initium  judicio  ;  quasi 
contractum  perficit  inter  litigantes,  ita  ut  neuter,  altero 
invito,  recedere  possit;  perimit  potestatem  recusandi  ju¬ 
dicis,  nisi  postea  causa  suspicionis  superveniat ;  prae¬ 
scriptionem  interrumpit  (1). 

II.  Juramentum  calumniae  (vitandae)  introductum  est, 
ut  religione  fraudes  a  judiciis  arcerentur.  Proponitur 
illius  objectum,  necessitas  et  effectus. 

Illius  objectum  quinque  capitulis  comprehenditur  ; 
litigantes  enim  jurant,  quod  se  bonam  causam  habere 
credant ;  quod  interrogati  verum  sint  responsuri ;  quod 
falsa  probatione  non  utantur ;  quod  nihil  dederint  aut 
promiserint  corrumpendi  causa  ;  quod  dilationes  non 
postulent  in  fraudem,  animo  scilicet  differendi  judi¬ 
cium.  Istud  juramentum,  cum  universam  litem  spectet, 
semel  tantum  praestatur  ;  ab  eo  differt  speciale  juramen¬ 
tum  veritatis  vel  malitice,  quod  altera  pars  exigere  po¬ 
test,  quoties  judex  fraudem  suspicatur. 

Jure  canonico,  juramentum  ad  substantiam  ordinis 
judicialis  non  pertinet;  sed  judex  potest  regulariter 
illud  in  omnibus  causis  exigere.  Si  non  petatur,  impune 
omittitur,  neque  propterea  judicium  irritum  est.  At  pe¬ 
titum  omnino  praestandum  est ;  et  si  litigantes  illud  sub¬ 
ire  recusent,  actor  quidem  causa  cadet,  reus  vero  pro 
confesso  habebitur. 

Effectus  praestiti  juramenti  est,  ut  calumniae  suspicio¬ 
nem  removeat,  donec  de  ea  manifeste  constet  (2). 

(1)  Decretalium  lib.  II,  tit.  v,  de  Litis  contestatione. 

(2)  lbid.,  tit.  vn,  de  Juramento  calumniae . 

2.  De  probationibus. 

1.  Probatio  in  genere  est  actus  judicialis,  quo  apud  judi¬ 
cem  ab  actore  vel  reo  fit  fides  facti  dubii.  Dicendum  est : 
1°  qualis  sit  forma  probationis ;  2°  quis  obligetur  ad 
probandum  ;  3°  quodnam  sit  objectum  probationis ; 
4°  quotuplex  sit  illius  species  et  effectus. 

\.  Forma  probationis  consistit  in  legitimis  actibus  a 
jure  ad  probandum  requisitis.  Probatio  fit  judici,  prae- 
sente  adversario,  et  notario  qui  probationes  in  scriptum 
redigat.  Debet  esse  clara,  conformis  libello,  et  ordinata, 
ita  ut  actor  prius  probet  suam  intentionem,  deinde  reus 
in  suis  exceptionibus  audiatur.  Institui  debet  intra  ter¬ 
minum  a  judice  assignatum. 

2.  Multum  interest  in  litigando,  quis  teneatur  probare. 
Regulariter  asserentis  est  probare;  bine  quia  actor 
plerumque  affirmat,  actoris  est  probare,  ita  ut  eo  non 
probante  reus  sit  absolvendus,  etsi  nihil  praestiterit.  Re¬ 
gula  duplicem  exceptionem  habet  :  onus  probandi  reo 
incumbit,  si  reus  aliquid  asserat,  vel  si  priesumptio  ju¬ 
ris  stet  pro  actore. 

3.  Objectum  probationis.  — Probari  debent  res  ad  cau¬ 
sam  pertinentes,  nam  rejicitur  quod  nihil  momenti  ha¬ 
bet  ;  facta  dubia,  non  vero  notoria ;  non  ea  quae  juris 
sunt,  etenim  judici  perspecta  censentur  nisi  sint  jura 
specialia. 

4.  Probatio  judicialis  dividitur  in  plenam  et  semiplenam. 
Plena  probatio  tantam  fidem  facit  judici,  ut  sufficiat  ad 
decisionem  causae  :  v.  g.  depositio  testium  omni  excep¬ 
tione  majorum.  Probatio  semiplena  fidem  aliquam  facit, 
non  eam  tamen  quae  ad  litem  finiendam  sufficiat;  v.  g. 
dictum  unius  testis. 

Effectus  plenae  probationis  est,  ut  judex  secundum 

illam  ferat  sententiam.  Exceptis  causis  criminalibus, 
matrimonialibus  et  arduis,  duae  probationes  semiplenae 
possunt  plenam  probationem  facere  (1). 

II.  Variae  sunt  species  probationis  plenae,  nempe  con¬ 
fessio,  inspectio  ocularis,  testes ,  instrumenta ,  praesumptio , 
et  jusjurandum. 

1 .  Confessio  primum  locum  inter  plenas  probationes 
sibi  vindicat,  cura  nulla  sit  plenior  probatio,  quam  ea 
quae  a  proprii  oris  confessione  procedit.  Delinitur  asseve¬ 
ratio  ejus,  quod  ab  adversario  intenditur.  ■ 

Dividitur  in  judicialem  et  extrajudicialem.  Confessio 
extrajudicialis  plenam  probationem  non  constituit,  nisi 
coram  adversario  et  idoneis  testibus  emissa  sit.  Judicia¬ 
lis  autem  confessio  summam  vim  babet,  ita  ut  reus  se 
sua  sententia  damnasse  videatur.  Sed  ut  ea  valeat,  fieri 
debet  a  majorenni,  coram  judice  competente,  ex  certa 
scientia  et  libertate  (3). 

Ad  veritatem  confessione  litigantium  eruendam,  a 
Decretalibus  inductae  sunt  positiones  seu  articuli  praeci¬ 
pua  judicii  capita  respicientes;  iis  constitutis  ea  tan¬ 
tum  probanda  supersunt  quae  negaverit  adversarius. 
Interrogatoria  sunt  illae  quaestiones,  quas  judex  vel  ex 
officio  vel  ad  instantiam  partis  proponit  reo  et  testibus. 
Qui  respondere  recusat,  pro  confesso  habetur,  si  tamen 
causa  criminalis  non  fuerit  (2). 

2.  Ubi  res  confessione  non  constat,  veritas  aliis  pro¬ 
bationibus  exquiritur. 

Inspectio  ocularis  est  probatio  latius  accepta,  qua  Ju¬ 
dici  fides  conciliatur  per  ipsam  intuitionem  rei  dubiae 
oculis  subjectae.  Ei  locus  est  in  iis  rebus  quae  sub  oculos 
cadunt,  v.  g.  in  causa  vulnerationis,  in  judicio  limitum 

(1)  Decretalium  lib.  II,  tit.  xix,  de  Probationibus . 

(2)  Ibid.,  tit.  xv ni,  de  Confessis. 

(3)  Ibid, 

parochiae,  in  causis  matrimonialibus.  Instituitur  autem, 
praemissa  causae  cognitione,  praesentibus  partibus,  et 
aliis  personis  necessariis  (1). 

3.  Testes  sunt  personae  tide  dignae,  quae  veritatem  rei 
controversae  ostendunt ;  quod  ab  eis  dictum  est,  testi¬ 
monium  appellatur.  Omnis  quaestio  de  testibus  ad  tria 
capita  facile  redigitur,  videlicet  ad  eorum  numerum,  qua¬ 
litatem :,  examen. 

Quod  attinet  ad  numerum,  generatim  duo  saltem  tes¬ 
tes  idonei  et  concordes  requiruntur,  et  sufficiunt,  nisi 
canones  majorem  numerum  requirant,  ut  in  causis  con¬ 
tra  Episcopos.  Uni  testi  credendum  est  in  causis  quae 
nemini  praejudicium  afferunt,  v.  g.  an  defunctus  fuerit 
baptizatus. 

Omnes  admitti  possunt,  quibus  non  interdicitur  testi¬ 
monium,  Jamvero  pro  omnibus  causis  rejiciuntur  qui 
laborant  defectu  vel  aetatis,  vel  rationis,  vel  probitatis. 
Pro  certis  causis  testes  esse  prohibentur  minores  in 
causa  criminali,  clericus  in  causa  sanguinis.  Pro  certis 
personis  testimonium  ferre  nequeunt  parentes  et  liberi, 
consanguinei  et  aflines,  familiares  et  domestici.  Contra 
certas  personas  testimonium  dicere  prohibentur  specia¬ 
liter  conjuncti,  v.  g.  liberi,  fratres,  maritus  contra  pa¬ 
rentes,  vel  fratres,  vel  conjugem  ;  socius  contra  socium 
criminis ;  inimicus  adversus  inimicum  ;  infideles  con¬ 
tra  Christianos ;  laicus  contra  clericum  in  causa  crimi¬ 
nali,  nisi  clerici  testes  haberi  nequeant. 

Post  personas  testium,  eorum  dicta  seu  attestationes 
expenduntur.  Forma  recipiendorum  testium  consistit 
in  tribus,  nempe  in  iis  quae  depositionem  antecedunt, 
comitantur  et  sequuntur.  Praecedit  illorum  productio, 
citatio  et  juramentum.  A  judice  examinantur  seu  inter- 


(1)  Schmalzgrueber,  Jus  ecclesiasticum,  lib.  II,  tit.  xix. 
II. 

rogantur  seorsim  ;  testimonia  proferuntur  clare,  confor- 
miter  interrogationi,  viva  voce ;  a  notario  ipsis  verbis 
testium  annotantur.  Examine  peracto,  testimoniarecepta 
publicantur,  et  litigantibus  ostenduntur,  ut  possint  pro¬ 
ferre  si  quid  habeant  opponendum  (1). 

4.  Instrumenta  dicuntur  scripturse  ad  probandum 
idoneae.  Sunt  publicae  vel  privatae.  Publicae  a  persona 
publica  secundum  legitimam  formam  conficiuntur,  v. 
g.  instrumenta  a  notario  rite  confecta,  acta  judicialia, 
scripturae  sigillo  Episcopi  obsignatae,  libri  parochiales. 
Privat*  scripturae  a  privatis  personis  scribuntur,  v.  g. 
epistolae,  chirographa. 

Jamvero  publica  instrumenta  fidem  plenam  faciunt, 
donec  probetur  contrarium;  nam  pro  veritate  instru¬ 
menti  militat  duplex  praesumptio,  altera  ex  auctoritate 
publica  scribentis,  altera  ex  solemnitatibus  legitimis 
quae  suspicionem  fraudis  removent.  Requiruntur  autem 
scripturae  genuinae,  legitimae  et  autographae.  Genuinae 
intelliguntur  quae  non  sunt  suppositae  neque  falsae  ; 
legitimae  dicuntur  quae  secundum  leges  confectae  sunt, 
nam  actus  ex  defectu  formae  substantialis  a  legibus  re¬ 
quisitae  corruit.  Desiderantur  autographae  seu  origi¬ 
nales;  etenim  exemplo  non  facile  creditur,  nisi  per  pu¬ 
blicam  personam  ex  originali  desumptum  fuerit,  et  cum 
illo  probe  conveniat. 

Scriptura  privata,  cujus  veritas  comperta  est,  contra 
scribentem  probat.  Regulariter  nihil  probat  pro  scri¬ 
bente  ;  excipiuntur  libri  mercatorum  ratione  sociorum, 
et  scriptura  privata  tribus  testibus  munita. 

5.  Praesumptio  bst  conjectura  rationabilis  super  re  dubia , 
proveniens  ex  indiciis  frequenter  connexis  cum  veritate  rei. 
—  Dividitur  in  praesumptionem  legis  et  hominis. 

(t)  Decretalium  lib.  II,  tit.  xx,  de  Testibus  et  attestationibus. 

(2)  Ibid.,  tit.  xxn,  de  Vide  instrumentorum. 

Prior  a  lege  procedit,  quatenus  in  canonibus  expri¬ 
mitur.  Ipsa  dividitur  in  praesumptionem  juris  tantum ,  et 
in  praesumptionem  juris  et  de  jure. 

Prresumptio  juris  tantum  est  quse  a  legibus  ita  proba¬ 
tur  ut  vim  plenae  probationis  habeat,  donec  contrarium 
demonstretur;  v.  g.  ex  possessione  praesumitur  rem 
esse  possidentis,  donec  aliter  demonstretur  ;  filius  in 
matrimonio  natus  praesumitur  legitimus.  Praesumptio 
juris  et  de  jure  est,  quae  a  lege  ita  confirmatur,  ut  non 
modo  vim  plenae  probationis  habeat,  sed  regulariter 
contrariam  probationem  non  admittat. 

Praesumptio  hominis  est  conjectura,  quam  judex  col¬ 
ligit  ex  circumstantiis.  Dividitur  in  levem,  probabilem  et 
violentam.  Praesumptio  levis  nihil  probat.  Praesumptio 
probabilis,  ex  gravibus  indiciis  orta,  semiplenam  fidem 
facit.  Praesumptio  violenta  seu  vehemens  ex  indiciis 
veritati  proximis  nascitur;  plene  probat,  siquidem  mo- 
raliter  non  relinquit  dubium.  Plus  praestat  in  causis  civi¬ 
libus,  quam  in  criminalibus  ;  ratio  est,  quia  poena  capi¬ 
talis  non  est  infligenda  nisi  propter  delictum  omnino 
certum  (1). 

6.  Jusjurandum  est  invocatio  divini  nominis  in  testimo¬ 
nium,  vel  ad  veritatem  asserendam,  vel  ad  promissio¬ 
nem  firmandam.  Licitum  est,  si  habeat  tres  comites, 
nempe  veritatem,  judicium  et  justitiam.  Ubi  per  exposita 
probationufn  genera  veritas  comperta  non  fuerit,  adhi¬ 
beri  potest  juramentum  in  causis  civilibus,  non  item  in 
criminalibus  propter  metum  perjurii. 

Dividitur  in  assertorium  et  promissorium.  Juramentum 
assertorium,  quo  lites  dirimuntur,  est  vel  extrajudiciale 
vel  judiciale.  Extrajudiciale  rem  componit  per  modum 
transactionis ;  judiciale  vero  duplex  est,  nempe  volunta- 

(1)  Decretalium  lib.  II,  tit.  xxm,  de  Prcesumptionibvs. 

riura  vel  necessarium.  Utrumque,  scilicet  voluntarium 
quod  in  judicio  alter  alteri  defert,  et  necessarium  quod 
ab  ipso  judice  vel  actori  vel  reo  defertur,  vocatur  tum 
suppletorium  quia  defectum  probationis  supplet,  tum 
etiam  litis  decisorium  quia  lis  pro  jurante  definitur. 

Juramentum  defertur  ei,  qui  semiplene  probavit ;  et 
si  reus  pariter  atque  actor  semiplene  probaverint,  defe¬ 
rendum  est  reo,  cujus  causa  in  dubiis  potior  habetur. 
Litigantes  oblatum  juramentum  recusare  non  possunt, 
nisi  justam  habeant  recusandi  causam  ;  ut  si  deferatur 
reo,  contra  quem  nihil  probavit  actor,  aut  actori  qui 
plenam  probationem  attulit  (1). 

§  3.  —  De  sententia. 

1.  De  conclusione  in  causa. 

2.  De  sententia  proferenda. 

3.  De  re  judicata. 

4.  De  executione  sententias. 

1.  De  conclusione  in  causa. 

I.  Sententiam  regulariter  praecedit  conclusio  in  causa , 
qua  vel  litigantes  ulterioribus  probationibus  renuntiant, 
vel  judex,  si  jura  partium  explorata  habeat,  causam  ex 
officio  conclusam  decernit.  Quamvis  illa  non  sit  de  sub¬ 
stantia  processus  judicialis,  tamen  observari  solet  iste 
modus  concludendi :  finitis  allegationibus  et  responsio¬ 
nibus,  judex  interrogat  partes,  an  quid  ultra  afferre 
velint.  Si  nihil  habeant  allegandum,  jubet  fieri  conclu¬ 
sionem  in  causa.  Si  vero  una  pars  non  renuntiet  proba¬ 
tionibus,  judex  recusanti  priefigit  sufficientem  dilationem 
temporis;  quo  elapso,  causa  ipso  facto  conclusa  cen¬ 
setur. 

(1)  Decretalium  lib.  II,  tit.  xxiv,  de  Jurejurando. 

II.  De  conclusione  in  causa  cluo  sunt  animadvertenda: 

4  .  Ista  conclusio  efficit,  ut  acta  judicialia  claudantur, 
nec  novae  probationes  admittantur,  nisi  quid  inopina¬ 
tum  emergat;  exceptis  causis  criminalibus,  matrimo¬ 
nialibus,  et  similibus,  in  quibus  est  periculum  animae. 

2.  Conclusio  in  causa  partibus,  non  judici  praejudicat; 
proinde  quoties  judici  legitima  ratio  videbitur,  proba¬ 
tionem  admittere  poterit  (i). 


2.  De  sententia  proferenda  (2). 

Sententia  est  pronuntiatio  judicis ,  qua  judicialis  contro¬ 
versia  definitur.  Illius  species  et  forma  exponuntur. 

I.  Ejus  species.  —  Sententia  dividitur  in  definitivam  et 
interlocutoriam . 

1.  Sententia  definitiva  est,  quae  causam  principalem 
in  judicium  deductam  dirimit  vel  absolvendo,  vel  con¬ 
demnando,  vel  declarando. 

In  causis  civilibus  illa  est  vel  absolutoria ,  vel  condem- 
natoria  quae  reum  damnat,  eique  poenam  infligit.  In  causis 
criminalibus  triplex  est  :  nam,  praeter  absolutionem,  a 
sententia  condemnatoria  differt  sententia  declaratoria 
criminis,  qua  judex  declarat,  reum  incidisse  ipso  facto 
in  poenam  jure  statutam.  Illa  vim  habet  a  die,  qua  fertur; 
haec  retrotrahitur  ad  diem  delicti  commissi. 

2.  Sententia  interlocutoria  super  articulo  incidenti 
profertur  inter  principium  et  finem  causae.  Duplex  est  : 
alia  simplex ,  quae  non  officit  causae  principali,  qualis  est 
interlocutio  super  testibus  producendis;  alia  mixta  seu 
media ,  quae  vim  definitivae  habet.  Quamvis  sententia 
mixta  causam  principalem  expresse  non  decidat,  tamen 

(1)  Schmalzgrueber,  Jus  ecclesiasticum,  lib.  II,  tit.  xxvii. 

(2)  Decretalium  lib.  II,  tit.  xxvii,  de  Sententia. 

fere  illam  perimit,  ita  ut  post  illam  alia  definitiva  non 
expectetur;  v.  g.  si  judex  pronuntiet  se  esse  incompe- 
tentem,  vel  exceptionem  peremptoriam  admittat. 

II.  Forma  sententice  est  intrinseca  et  extrinseca. 

Ad  formam  internam  requiritur  :  1°  ut  sententia  sit 
justa,  juri  conformis;  2°  ut  attingat  illud  quod  in  judicio 
discussum  est;  3°  ut  sit  certa  et  absoluta. 

De  solemni tat  ibus  extrinsecis  sancitum  est :  1 0  ut  senten¬ 
tia  feratur  utraque  parte  praesente,  vel  saltem  citata ; 
2°  ut  scripta  sit,  et  feratur  judice  sedente  pro  tribunali; 
3°  ut  feratur  in  loco  publico  tribunalis.  Episcopus  autem 
sententias  ferre  potest  in  quolibet  loco  non  exempto  suae 
dioecesis. 


3.  De  re  judicata  (1). 

1.  Res,  per  sententiam  decisa  revocabiliter,  transit  in 
rem  judicatam  irrevocabiliter,  si  intra  decem  dies  a  sen¬ 
tentia  non  appelletur. 

Sententia  transit  in  rem  judicatam  eo  tempore,  quo 
victus  acquiescit  pronuntiationi  judicis,  vel  expresse ,  vel 
tacite  intra  decem  dies  non  appellando.  Tunc  sententia 
firma  efficitur,  et  pro  veritate  accipitur;  id  statutum  est 
propter  rerum  judicatarum  auctoritatem. 

II.  Dantur  tamen  casus,  in  quibus  sententia  vim  rei 
judicatae  non  obtinet,  etsi  appellatum  non  fuerit.  In  iis 
casibus  causa  denuo  tractari  potest,  et  sententia  recte 
revocatur. 

Hujusmodi  sunt :  1.  sententiae  matrimoniales,  si  deinde 
probationes  afferantur. 

2.  Causae  censurarum  et  sententiae  criminales ;  reus 
enim  semper  audiendus  est,  si  velit  innocentiam  pro¬ 
bare. 

(1)  Decretalium  lib.  IJ,  tit.  xxvn,  de  Sententia  et  re  judicata. 

3.  Sententiae  quae  manifestam  iniquitatem  continent, 
v.  g.  sententia  ex  falsis  testimoniis  pronuntiata;  item 
sententiae  quae  insanabili  nullitate  laborant,  quia  dictae 
sunt  vel  a  judice  non  competente,  vel  non  servato  sub¬ 
stantiali  ordine  processus. 

III.  Effectus  rei  judicat®  respiciunt  judicem,  litigantes 
et  ipsam  causam. 

1.  Ex  parte  judicis,  vis  rei  judicatae  generatim  in  eo 
sita  est,  ut  sententia  regulariter  revocari  nequeat  ab  eo¬ 
dem  judice. 

2.  Res  judicata  facit  jus  inter  litigantes;  etenim  nisi  in¬ 
tra  decem  dies  appellatum  fuerit,  sententiae  standum  est. 

3.  Ex  parte  causae,  lis  finitur  per  sententiam  definiti¬ 
vam.  Reo  absoluto  compelit  exceptio  rei  judicatae.  Reo 
condemnato  sententia  definitiva  in  delictis  famosis  irro¬ 
gat  infamiam  juris. 


4.  De  executione  sententiae  (1). 

Sententia,  postquam  in  rem  judicatam  abivit,  execu- 
tioni  mandanda  est,  cum  vanum  sit  sententias  dicere 
nisi  executioni  demandentur.  Executio  definitur  actus 
judicialis ,  quo  realiter  praestatur  id,  quod  verbaliter  per  sen¬ 
tentiam  adjudicatur. 

1.  A  quo  feri  debeat ?  —  Sententiam  exequitur  ipse 
judex,  qui  eam  dixit,  modo  plenam  jurisdictionem  ha¬ 
beat.  Ratio  est,  quia  per  executionem  victus  ad  paren¬ 
dum  sententiae  cogitur;  nemo  autem  sine  jurisdictione 
aliquem  cogere  potest.  Hinc  judex  ordinarius,  atque 
judex  a  Summo  Pontifice  delegatus  sententiam  suam  ipsi 
exequuntur;  judex  vero  arbiter  vel  caeteri  delegati  non 
habent  jus  exequendi. 

(1)  Schmalzgrueber,  Jus  ecclesiasticum,  tib.  II,  tit.  nvu. 

II.  Ad  tempus  executionis  quod  attinet,  distinguitur 
inter  causas  criminales  et  civiles. 

In  causis  criminalibus,  lex  et  humanitas  postulant,  ut 
qui  sontes  inventi  non  sunt,  ocius  absolvantur  et  dimit¬ 
tantur ;  lex  etiam  et  publicum  exemplum  exigunt  ut  ce¬ 
leri  poena  in  reos  animadvertatur.  Attamen  executio  con- 
demnatorise  sententiae,  si  praesertim  poena  sit  capitalis, 
tantisper  differtur  ut  sonti  locus  maneat  vel  poenam  de¬ 
clinandi,  vel  se  parandi  ad  vitam  Christiano  fine  clau¬ 
dendam. 

In  causis  vero  civilibus,  si  actio  sit  realis  et  res  ipsa 
tradi  possit,  statim  proceditur  ad  executionem.  In  actio¬ 
nibus  personalibus  et  debitis,  a  jure  conceduntur  quatuor 
menses  ad  solvendum,  nisi  judex  duxerit  ex  circum¬ 
stantiis  illud  tempus  abbreviare  vel  extendere. 

Nunc  fori  usu  receptum  est,  ut  vel  statim  post  emis¬ 
sam  sententiam,  vel  post  aliquot  dies,  vel  etiam  post 
longum  tempus  arbitrio  judicis  constitutum  expediantur 
litterae  executoriales  ;  quarum  vi  inferiores  ministri  sen¬ 
tentiam  exequantur. 


ARTICULUS  II 

DE  PROCESSU  CRIMINALI. 

In  civili  processu  explanando  multa  complexi  sumus, 
quae  etiam  ad  processum  criminalem  pertinent.  Nunc  ea 
prosequemur  quae  solius  criminalis  processus  propria 
sunt. 

§  ! .  De  modis  quibas  delicta  in  judicium  deferuntur. 

§  2.  De  citatione  et  examine  reorum. 

§  1 .  —  De  modis  quibus  delicta  in  judicium  deferuntur. 

1.  Accusatio. 

2.  Denuntiatio. 

3.  Inquisitio. 


1 .  De  accusatione  (1). 

Etsi  accusatio  in  plerisque  locis  videatur  ab  usu  reces¬ 
sisse,  tamen  forma  processus  criminalis  dignosci  ne¬ 
quit,  nisi  comperta  sit  priscarum  accusationum  ratio, 
quae  in  denuntiationem  et  inquisitionem  translata  est. 

I.  Accusatio  est  solemnis  delatio  criminis  apud  judicem 
competentem  ad  publicam  vindictam  facta.  Accusator  vices 
actoris  sustinere  cogitur.  Accusatio  differt  a  denuntia¬ 
tione  quae  non  imponit  onus  probandi. 

Illius  solemnitas  sita  est,  tum  in  libello  accusatorio , 
qui  exprimit  nomen  personae  et  speciem  delicti  cum 
circumstantiis  loci  et  temporis  ;  tum  in  praesentia  perso¬ 
nali  accusatoris,  qui  se  inscribit  in  poenam  calumniato¬ 
ris  si  in  probatione  defecerit.  Haec  tamen  inscriptio  sub¬ 
lata  est,  eique  successit  querela. 

II.  Ex  accusationis  forma  et  fine  intelligitur,  eam  esse 
grave  negotium,  tam  accusatori  quam  accusato  mo¬ 
lestum  ac  periculosum.  Hinc  jure  tum  civili  tum  cano¬ 
nico  multi  non  admittebantur  ad  accusandum. 

Propter  easdem  difficultates  accusatio  fere  exolevit ; 
supersunt  vero  denuntiatio  et  inquisitio. 

2.  De  denuntiatione  (2). 

I.  Definitio  et  species.  —  Denuntiatio  definitur  alicujus 

(1)  Decretalium  lib.  V,  tit.  i,  de  Accusationibus. 

(2)  Ibul.,  de  Denuntiationibus. 

criminis  manifestatio  superiori  facta,  non  assumpto  probandi 
onere.  His  ultimis  verbis  differt  ab  accusatione. 

Dividitur  in  euangelicam,  canonicam  et  judicialem. 

1.  Denuntiatio  euangelica  est,  quando,  praemissa  cor¬ 
rectione  fraterna  et  emendatione  non  secuta,  delin¬ 
quens  apud  superiorem  tanquam  patrem  denuntiatur, 
ut  convertatur.  Haec  potissimum  ad  theologiam  mo¬ 
ralem  pertinet. 

2.  Canonica  denuntiatio,  quae  certis  in  casibus  per 
canones  praescribitur,  est  delatio  criminis  apud  supe¬ 
riorem  ecclesiasticum,  ut  per  eum  istud  crimen  impe¬ 
diatur.  Huc  pertinent  banna  matrimonii,  proclamationes 
ordinum  suscipiendorum,  denuntiatio  sollicitationis  ad 
turpia. 

3.  Denuntiatio  judicialis  est,  per  quam  ad  judicem 
crimen  defertur.  Loco  accusationis  habetur,  et  judici 
ad  inquirendum  viam  sternit. 

II.  Regulae  denuntiationis  judicialis  respiciunt  vel  cri¬ 
mina  denuntianda,  vel  effectus  denuntiationis. 

Judicialiter  denuntiantur  tum  delicta  notoria,  tum  de¬ 
licta  occulta  quffi  probari  possunt  aut  bono  communi  ad¬ 
versantur. 

Ad  effectus  denuntiationis  quod  attinet,  denuntians 
tenetur  judici  nominare  testes,  probationes  aut  indicia 
criminis  suggerere.  Denuntiatione  legitime  facta,  judex 
instituit  inquisitionem  specialem  contra  denuntiatum. 
Onus  accusandi  reos  procuratoribus  mandatur. 

3.  De  inquisitione. 

I.  Inquisitio  definitur  legitima  investigatio  criminis  et 
criminosi  per  judicem  competentem  facta,  vindictae  publicae 
causa.  Hujus  informationis  duo  sunt  capita  :  inquiritur 

primo,  an  crimen  sit  patratum;  secundo,  a  quo  patra¬ 
tum  fuerit. 

Processus  inquisitorius  olim  erat  extraordinarius ; 
postea  vero  invaluit,  et  transiit  in  remedium  ordinarium. 
Ratio  illum  introducendi  justa  fuit,  ne  scilicet  deficien¬ 
tibus  accusatoribus  crimina  manerent  impunita.  Equi¬ 
dem  sine  accusatore  nemo  est  condemnandus;  verum 
in  inquisitione  fama  supplet  vicem  accusatoris. 

II.  Inquisitio  duplex  est,  generalis  et  specialis.  Genera¬ 
lis  est  illa,  qua  indeterminate  quaeritur  in  delicta;  vel, 
si  delictum  certum  sit,  in  personam  delicti  auctorem. 
Specialis  est,  qua  determinate  in  hanc  personam  inqui¬ 
ritur,  an  istius  delicti  sit  auctor. 

1.  Per  inquisitionem  generalem  Praelatus  investigat, 
prout  contingit  in  visitationibus  canonicis,  an  in  dioe¬ 
cesi  vel  in  monasteriis  crimina  quaedam  committantur, 
an  disciplina  ecclesiastica  et  regularis  observetur. 

Ad  illam  fama  delicti  non  praercquiritur ;  etenim  cum 
de  nemine  in  particulari  quaeratur,  nulli  fit  injuria.  Imo 
rationabilis  suspicio  sufficit,  ut  judex  generaliter  inqui¬ 
rat  delinquentem. 

In  inquisitione  generali,  manifestantur  tantum  delicta 
notoria,  vel  occulta  quidem,  sed  noxia  communitati. 

2.  Ad  inquisitionem  specialem,  qua  judex  in  certam  per¬ 
sonam  inquirit,  duo  exiguntur  :  primo,  ut  constet  de 
corpore  delicti;  secundo,  ut  praecesserit  infamia  rei. 

Inquisitio  specialis  fit  tribus  modis,  vel  mero  officio 
judicis,  vel  ad  querelam  alicujus  offensi,  vel  ad  denuntia¬ 
tionem  officialis  publici. 

§  2.  —  De  citatione  et  examine  reorum. 

t.  De  citatione  et  captura  reorum. 

2.  De  illorum  examine. 

1.  De  citatione  et  captura  reorum  (1). 

Quoties  de  crimine  constat,  et  indicia  gravia  suspec¬ 
tum  commissi  criminis  aliquem  faciunt,  Judicis  est  de¬ 
cernere,  utrum  reus  praesumptas  simpliciter  citandus  sit, 
utrum  etiam  simul  citandus  et  capiendus  sit,  ut  in  car- 
ceribus  usque  ad  exitum  judicii  custodiatur. 

Jamvero  Judex  in  decernenda  vel  citatione  simplici, 
vel  citatione  simul  et  captura,  debet  duo  diligenter  per¬ 
pendere,  nempe  tum  conditionem  personae,  tum  quali¬ 
tatem  et  indicia  criminis.  Ubi  levia  sunt  indicia  crimi¬ 
nis,  et  praesertim  si  reus  praesumptus  bona  existimatione 
potiatur,  non  est  ad  judicium  per  capturam  pertrahen¬ 
dus.  Captura  vero  decernitur,  quando  crimen  est  atrox, 
aut  fuga  timetur,  aut  reus  in  llagranti  delicto  deprehen¬ 
ditur. 


2.  De  examine  reorum. 

I.  Norma  procedendi  in  notorio  vel  flagranti  crimine  (2) . 

1.  In  crimine  notorio,  dummodo  delictum  fuerit  per¬ 
petratum  in  loco  publico,  praesente  populo,  et  illius  no- 
torietas  probetur  per  testes,  judex  procedere  potest  sine 
ordine  judiciario.  Ralio  est,  quia  ordo  judiciarius  so¬ 
lum  introductus  est  ad  criminis  veritatem  investigan¬ 
dam. 

Si  tamen  reo  competit  aliqua  defensio,  citari  debet 
ad  se  defendendum,  et  ad  sententiam  audiendam. 

Cum  multa  dicantur  notoria  quae  non  sunt,  prudenter 
procedit  judex,  qui  etiam  in  notoriis  regulas  judicio¬ 
rum  observat. 

(1)  Devoti,  Institutionum  canonicarum  lib .  III,  tit.  v. 

( 2 j  Schmalzgrueber,  Jus  ecclesiasticum ,  lib.  V,  tit.  i. 

2.  Si  crimen  flagrans  fuerit  commissum  coram  judice, 
ad  puniendum  statim  proceditur,  nam  aspectus  judicis 
inducit  ipsi  evidentem  probationem. 

Si  reus,  in  flagranti  crimine  deprehensus,  a  ministris 
vel  ab  aliis  ducatur  ad  judicem,  describitur  eorum  rela¬ 
tio,  et  testes  recipiuntur.  Deinde  reus  examinatur  :  si 
fateatur  delictum  simpliciter,  decernitur  ei  competens 
poena;  si  defendat  se  excipiendo,  datur  ei  terminus  ad 
exceptionem  probandam ;  si  neget  crimen,  super  de¬ 
prehensione  in  flagranti  delicio  repetuntur  testes,  aqui- 
bus  convictus  condemnatur, 

II.  Examen  reorum  in  judiciis  ordinariis.  —  Reus  in  ju¬ 
dicio  constitutus  summario  examini  confestim  subjici 
solet.  Istud  summarium  examen  viam  praeparat  legitimo 
et  ordinario  examini,  quod  apud  judicem  pro  tribunali 
sedentem  instituitur. 

Quando  sententia  condemnatoria  ferenda  est,  adhibe¬ 
tur  diligentia  multo  major  quam  in  causis  civilibus.  Jure 
damnatur  reus  rite  confessus,  vel  convictus. 

1.  De  confessione  quaeritur,  an  reus  judici  legitime  in¬ 
terroganti  veritatem  fateri  teneatur.  Judex  autem  inter¬ 
rogat  legitime,  dum  contra  reum  adest  semiplena  pro¬ 
batio,  vel  diffamatio  cum  indiciis  semiplenae  probationi 
aequivalentibus.  Profecto  reus  non  tenetur  fateri,  si  ju¬ 
dex  egrediatur  limites  suae  potestatis,  id  est,  si  interro¬ 
get  reum  de  crimine,  de  quo  non  afferuntur  gravia  in¬ 
dicia. 

Ex  communi  sententia,  reus  tenetur  delictum  fateri, 
si  ex  confessione  gravem  poenam  non  formidet. 

Si  vero  judex  legitime  interroget  in  causis  gravioribus, 
duplex  est  sententia.  Alii  cum  S.  Thoma  dicunt  reum 
tunc  etiam  teneri  ad  delicti  confessionem.  Ratio  est,  tum 
quia  interest,  ne  crimina  maneant  impunita,  tum  quia 
ii.  i* 

correlativse  sunt  potestas  judicis  ad  interrogandum  et 
obligatio  rei  ad  respondendum  (1). 

Non  desunt  qui  satis  probabiliter  doceant,  reum 
etiam  legitime  interrogatum  nunquam  sane  mentiri 
posse;  attamen  in  causis  capitalibus  aut  gravioribus 
absque  culpa  mortali  tacere  posse,  vel  interrogationes 
eludere,  uno  verbo  crimen  suum  non  prodere,  quoties 
sine  mendacio  id  fieri  lier  at,  et  adsit  spes  evadendi  poe¬ 
nam,  eo  quod  crimen  nendum  plene  probatum  sit,  nul¬ 
lumque  grave  damnufp  societatis  timeatur.  Ratio  est, 
quia  prmeeptum  humanum  judicis  non  obligat  cum  tanto 
detrimento.  Haec  sententia  confessariis  servire  potest, 
quando  reus  persuaderi  nequit,  ut  crimen  ultro  fatea¬ 
tur  (2). 

2.  Condemnari  potest  convictus,  etsi  minime  confessus. 
Convictus  censetur,  qui  manifestis  probationibus  crimen 
commisisse  demonstratur. 

Reo  crimen  negante,  fieri  dicitur  litis  contestatio  inter 
illum  et  fiscum,  adeoque  ad  probationes  veniendum  est. 
In  hunc  finem  recipiuntur  testes,  instrumenta  et  concur¬ 
rentia  indicia,  ut  legitime  probetur,  nam  reus  Crimen 
perpetraverit.  Igitur  testes,  qui  in  processu  informativo 
jam  auditi  sunt,  inscio  reo  rursus  examinantur,  ut 
priorem  depositionem  confirment.  Aliquando  fit  con- 
frontatio,  seu  depositionum  renovatio  coram  reo,  quasi 
fronte  ad  frontem  peracta.  Cseterum  reus  potest  repe¬ 
titioni  testium  renuntiare. 

Terminus  datur  reo  ad  se  defendendum ;  ideo  pro¬ 
cessus  eidem  communicatur,  ut  inde  possit  capita  sum 
defensionis  instruere.  Interea  licet  accusatori  proba¬ 
tiones  suas  augere,  citatis  aliis  testibus;  quod  dicitur 

(1)  Summa  theologica ,  2,  2,  qusestio  09.  —  Mascliat,  Institutiones 
juris  canonici ,  lib.  II,  tit.  xvui,  de  Confessis. 

(2)  Sclimalzgrueber,  Jus  ecclesiasticum ,  lib.  1 1,  tit.  xvm. 

processum  impinguare.  Pariter  integrum  est  reo  novas 
probationes  exhibere,  quibus  innocentia  ipsius  demons¬ 
tretur. 

Cum  haec  omnia  utrinque  expleta  fuerint,  acta  publi¬ 
cantur,  et  judicis  est  sententiam  inde  pronuntiare.  Ad 
condemnandum  requiritur  probatio  plenissima  et  luce 
meridiana  clarior  (1). 


CAPUT  IV 

t)e  appellatione 

SEU  DE  REMEDIIS  CANONICIS  CONTRA  SENTENTIAM. 

Art.  1.  Notio  appellationis. 

Akt.  II.  Facultas  appellandi. 

Art.  III.  Ordo  appellationum. 

Art.  IV.  Earum  tempora  seu  fatalia. 

ARTICULUS  I 

NOTIO  APPELLATIONIS  (2). 

I.  Inter  remedia  juris  contra  sententiam  vel  gravamen 
recensentur  supplicatio ,  recusatio  judicis,  recursus  et  ap¬ 
pellatio. 

1.  Supplicatione  petitur,  ut  judex  sententiam  ex  mera 
benignitate  revideat,  contra  quam  non  competit  ordina¬ 
rium  appellationis  remedium.  Plerumque  fit  ad  tribunal 
supremum,  a  quo  non  licet  appellare. 

2.  Recusatio  judicis  est  declinatio  ipsius  tanquam  sus¬ 
pecti.  Velut  exceptio  dilatoria,  impedit  ne  judex  pro¬ 
li)  Berardi,  Commentaria  in  jus  ecclesiasticum,  t.  IV,  dissert.  I, 

cap.  v. 

(2)  Decretalium  lib.  II,  tit.  xxvm,  de  Appellationibus. 

cessum  prosequatur,  dum  appellatio  fit  ad  judicem 
superiorem  ut  sententia  corrigatur. 

3.  Recursus  seu  appellatio  extrajudicialis  est  actus  per 
quem  subditus,  laesus  extrajudicialiter,  recurrit  ad  su¬ 
periorem.  Recursus  non  supponit  praevium  judicium. 

4 .  Appellatio  judicialis  est  a  judice  inferiore  ad  superiorem 
facta  provocatio ,  ut  lata  sententia  revocetur.  Hujusmodi 
appellatio  proprie  dicta  est  species  quaedam  defensionis 
a  gravamine  per  injustam  sententiam  illato.  Ipsa  suppo¬ 
nit  judicium ,  cum  interponatur  adversus  sententiam 
judicis  inferioris. 

II.  Origo  et  species  appellationis  judicialis. 

1.  Ob  triplicem  causam  remedium  appellationis  fuit 
introductum,  vel  ut  removeatur  gravamen  inique  op¬ 
pressis  illatum,  vel  ut  judicantium  iniquitas  aut  impe¬ 
ritia  corrigatur,  vel  ut  litigator,  qui  ex  ignorantia  aut 
negligentia  jus  suum  non  satis  probavit,  et  sic  per  sen¬ 
tentiam  primae  instantiae  laesus  est,  in  secunda  instantia 
defectum  reparare  possit. 

Appellatio,  quatenus  est  innocentiae  praesidium,  a 
jure  naturali  ducit  originem  quoad  substantiam;  juris 
vero  positivi  sunt  regulae  quibus  subjicitur. 

2.  Varice  sunt  illius  species  ratione  vel  sententiae  contra 
quam  interponitur,  vel  effectuum  ipsius,  vel  rationum 
quibus  innititur. 

Sicut  fertur  sententia  interlocutoria  vel  definitiva,  ita 
distinguitur  appellatio  ab  alterutra  sententia.  Ex  Conci¬ 
lio  Tridentino,  a  sententia  interlocutoria  non  appelletur, 
nisi  gravamen  per  appellationem  a  sententia  definitiva 
reparari  nequeat  (I). 

Ratione  effectus,  appellatio  est  suspensiva  vel  devolu- 
tiva.  Prior  suspendit  jurisdictionem  judicis  ;  altera  qui- 


(t)  Sess.  XIII,  cap.  i.  —  Sess.  XXIV,  cap.  xx. 

dem  causam  devolvit  ad  judicem  superiorem,  non  vero 
impedit  executionem  sententiae. 

Respectu  rationum  quibus  innititur,  distinguitur 
appellatio  legitima  et  illegitima.  Appellatio  legitima  inter¬ 
jicitur  ex  rationabili  causa.  Appellatio  illegitima  dicitur 
frivola ,  si  ex  levi  causa  interponatur  ;  dicitur  frustrato¬ 
ria ,  si  fiat  tantum  ad  solutionem  protrahendam. 

ARTICULUS  II 

DE  FACULTATE  APPELLANDI  (i). 

I.  Qui  appellare  possint ,  vel  nequeant. 

Regulariter  appellare  possunt  qui  se  gravatos  esse 
existimant ;  proinde  non  solum  ille,  contra  quem  sen¬ 
tentia  fertur,  sed  etiam  omnes  quorum  interest  senten¬ 
tiam  revocari. 

Appellare  nequit  ille  qui  sententiam  expresse  vel 
tacite  approbavit,  intra  tempus  concessum  non  ap¬ 
pellando;  qui  fuit  ob  contumaciam  condemnatus;  qui 
tribus  conformibus  sententiis  damnatus  est. 

II.  Quibus  in  causis  detur  vel  non  detur  appellatio. 

Regulariter  in  omnibus  causis  appellare  licet.  Appel¬ 
latio  non  admittitur  in  delictis  notoriis,  neque  in  causa 
illius  qui  simul  confessus  et  convictus  est,  neque  a 
sententia  qua  reus  condemnatur  ad  prenam  lege  defini¬ 
tam,  neque  in  executionibus,  modo  executor  non  exce¬ 
dat  limites  mandati. 

III.  In  quibus  causis  appellatio  non  habeat  effectum  sus- 
pensivum. 

Duo  praesertim  sunt  causarum  genera,  in  quibus  ap¬ 
pellatio  non  suspendit  executionem  sententiae.  Ad  pri¬ 
mum  genus  pertinent  sententiae  quibus  aliqua  censura 

(1)  Schmalzgrueber,  Jus  ecclesiasticum,  lib.  II,  tit.  xxvm. 

inflicta  est,  itemque  causee  quae  curam  animarum, 
cultum  divinum,  correctionem  morum  spectant,  veluti 
decreta  Episcopi  in  visitatione  dioecesis.  Ad  alterum 
genus  pertinent  tum  causae  quae  moram  non  patiuntur, 
tum  causse  per  Pontificem  commissae  appellatione 
remota. 


ARTICULUS  III 

ORDO  APPELLATIONUM  (i). 

1.  A  quo  judice  appelletur.  —  Generatim  appellare 
licet  a  quovis  judice,  qui  relate  ad  causam  controver¬ 
sam  habet  superiorem. 

A  judice  supremo  nulla  datur  appellatio,  cum  is  su¬ 
periorem  non  recognoscat.  Ratio  est,  quia  inferior  in 
superiorem  non  habet  potestatem  ;  itaque  de  substantia 
appellationis  est,  ut  fiat  ab  inferiore  ad  superiorem. 

Inde  innotescunt  judices,  a  quibus  appellatio  non 
permittitur  :  1.  Ab  ipso  Papa  non  datur  appellatio,  ne - 
quidem  ad  concilium  generale  futurum;  imo  sic  appel¬ 
lantes  ipso  facto  incurrunt  excommunicationem  Bullae 
Caenee  (2). 

2.  Appellari  non  potest  a  sententia  concilii  generalis 
legitime  congregati  et  capiti  suo  uniti;  ratio  est,  quia 
illud  repraesentat  universam  Ecclesiam. 

3.  Non  appellatur  a  sententia  totius  collegii  cardina¬ 
lium,  aut  congregationum  romanarum,  neque  ab  ultima 
Rotae  romanae  sententia.  Etenim  sicut  non  appellatur  a 
Vicario  generali  ad  Episcopum,  quia  Vicarius  generalis 
constituit  idem  tribunal  cum  Episcopo,  ita  in  congre¬ 
gationibus  romanis  eminere  censetur  auctoritas  su¬ 
ti)  Devoti,  Institutionum  canonicarum  lib.  III,  tit.  xv. 

(2)  Pii  II  const.  Execrabilis.  —  Julii  II  const.  Suscepti. 

premi  judicis.  Verum  obtineri  potest,  ut  negotia 
contentiosa  pluries  examinentur  ab  hujusmodi  congre¬ 
gationibus,  nisi  decisio  edita  fuerit  cum  clausula  et 
amplius  (causa  non  proponatur). 

II.  Ad  quem  judicem  sit  appellandum.  —  Non  solum 
appellandum  est  a  judice  inferiori  ad  superiorem;  ve¬ 
rum  etiam,  ne  confusio  in  ecclesiasticis  negotiis  oria¬ 
tur,  jurisdictionis  gradus  custodiendi  sunt.  Duplex  re¬ 
gula  statuitur. 

1.  Regulariter  appellatur  gradatim  ad  superiorem  im¬ 
mediatum,  nempe  a  vicario  foraneo,  aliove  judice 
Episcopis  subjecto  ad  Episcopum;  ab  Episcopo  vel 
vicario  generali  ad  Archiepiscopum,  Primatem,  Pa¬ 
triarcham,  et  tandem  ad  Sedem  Apostoiicam.  A  de¬ 
legato  appellandum  est  ad  delegantem. 

2.  Ad  Summum  Pontificem,  omissis  judicibus  inter¬ 
mediis  ,  appellari  potest.  Etenim  jus  appellationum 
haeret  in  suprema  potestate;  atqui  potestas  suprema 
Romano  Pontifici  competit.  Proinde  jus  ab  Ecclesia 
concessum  Metropolitis  nihil  detrahit  de  potestate, 
quam  a  Christo  Summus  Pontifex  accepit. 

ARTICULUS  IV 

APPELLATIONUM  TEMPORA  SEU  FATALIA  (1). 

Fatalium  nomine  veniunt  tempora,  quibus  lapsis  ap¬ 
pellatio  perimitur.  Hujusmodi  tempora  quatuor  sunt  : 
1.  appellationis  interponendae;  2.  petendi  litteras  di¬ 
missorias  seu  apostolos ;  3.  appellationis  introducendae; 
4.  appellationis  prosequendae  et  finiendae. 

I.  Quod  attinet  ad  primum  tempus,  appellatio  inter¬ 
ponenda  est  intra  decem  dies,  qui  contra  praesentem  a 

(I)  Sclinialzgrueber,  Jus  ecclesiasticum,  lib.  II,  tit.  xxvm,  §  G. 

die  latae  sententiae,  contra  absentem  vero  a  die  co¬ 
gnitionis  habitae  numerantur.  Appellatio  generalis  non 
valet. 

II.  Tempus  petendi  libellos  dimissorios  est  spatium  tri¬ 
ginta  dierum  a  die  latae  sententiae,  vel  ejus  notitiae. 
Quae  litterae  dicuntur  apostoli  a  graeco  verbo  dbroffTgXXw 
(latine  dimitto) ;  sunt  enim  litterae  quibus  judex  a  quo 
appellatur,  causam  dimittit  ad  judicem  superiorem. 
Hujusmodi  litterae  nominantur  dimissorice,  si  testentur 
appellationem  interpositam  et  admissam  esse ;  reveren- 
tiales,  si  testentur  appellationem  admissam  non  fuisse, 
nisi  ob  reverentiam  superioris;  refutatorias,  si  testentur 
illam  esse  rejectam;  testimoniales,  si  notarius,  defectu 
judicis,  testetur  coram  se  appellatum  fuisse. 

Hodie  nullus  est  apostolorum  usus,  sed  eorum  loco 
traditur  appellanti  exemplum  tam  sententiae,  quam  ap¬ 
pellationis  interpositae. 

III.  Introducitur  appellatio,  quando,  exhibitis  superiori 
judici  litteris  dimissoriis,  appellans  instat,  ut  appel¬ 
latio  recipiatur,  et  adversarius  citetur. 

Judex  superior,  si  ipse  appellationem  receperit  in 
devolutivo  tantum,  litteris  compulsorialibus  mandat  in¬ 
feriori  judici,  ut  acta  prioris  judicii  transmittat.  Si  vero 
appellationem  recipiat  in  suspensivo,  litteris  inhibito- 
rialibus  prohibet  ne  quid  innovetur  super  causa ;  exinde 
judicis  inferioris  jurisdictio  ita  suspenditur,  ut  quidquid 
inferior  postea  gesserit,  attentatum  habeatur  ante 
omnia  revocandum. 

De  termino  introducendae  appellationis,  nihil  certi  in 
Decretalibus  constitutum  est.  Quamobrem  id  relinqui¬ 
tur  arbitrio  judicis,  a  quo  appellatum  est. 

IY.  Ad  appellationem  prosequendam  et  finiendam  conce¬ 
ditur  annus,  et  ex  justa  causa  biennium ;  intra  quod 
tempus,  si  appellans,  impedimento  cessante,  appella- 


PARS  SPECIALIS. 


22  5 

tionem  suam  non  fuerit  prosecutus,  illa  censebitur 
deserta. 

TRACTATUS  II 

De  exercenda  potestate  puniendi. 

Dissertatio  I.  De  criminibus. 

Dissertatio  II.  De  poenis  ecclesiasticis. 

DISSERTATIO  I 

DE  CRIMINIBUS. 

Caput  I.  De  criminibus  generatim. 

Caput  II.  De  praecipuis  speciebus  delictorum. 

CAPUT  I 

Oe  criminibus  generatim. 

1 .  Definitio  criminis. 

2.  Divisio  criminum. 

1.  Definitio  criminis  (I). 

Delicti  et  criminis  nomina  communiter  sine  discri¬ 
mine  accipiuntur.  Attamen  vox  delicti  generalis  est ; 
crimen  ad  delicta  publica  et  graviora  refertur. 

I.  Crimen  definitur  actio  imputabitis,  externa,  sanctione 
poenali  legis  humanae  interdicta,  ordinem  societatis  violans. 

Proinde  crimen  et  peccatum  in  eo  differunt,  ut  quod¬ 
vis  crimen  sit  etiam  peccatum,  sed  peccatum  tunc  tan¬ 
tum  criminis  naturam  induat,  quando  est  externum, 
conjunctum  cum  poena  legis  humanae,  et  ordinem  so- 

(!)  Tarquini,  Institutiones  juris  publici  ecclesiastici ,  lib.  I,  cap.  i. 

13. 

cialem  perturbans.  Ad  crimen  non  perlinet  neque  pec¬ 
catum  internum,  neque  actio  contra  quam  poena  non 
decernitur,  neque  delictum  leve  quod  societatem  non 
turbat. 

II.  Quidquid  in  crimine  peccatum  est,  unius  Ecclesiae 
potestati  subjicitur,  quoniam  ei  tantum  Christus  tribuit 
facultatem  remittendi  peccata.  Quamobrem  et  crimina, 
quorum  coercitio  pertinet  ad  societatem  civilem,  subsunt 
Ecclesiae  judiciopropter  peccatum ;  hoc  quidem  judicium 
exercetur  in  foro  poenitentiae.  Quin  etiam  publica  pec¬ 
cata  publicis  poenis  ab  Ecclesia  afficiuntur. 

Multa  vero  scelera  sunt,  in  quibus  Ecclesia  tam  de 
crimine,  quam  de  peccato  judicat,  et  in  quae  potestatem 
fori  exterioris  exercet.  Id  intelligitur  ex  propositis  spe- 
ciebus  delictorum. 


2.  Divisio  criminum  (1). 

Delicta  dividuntur  ratione  vel  objecti ,  vel  personarum , 
vel  fori ,  vel  notorietatis. 

I.  Ratione  objecti ,  delicta  ecclesiastica  sunt  vel  crimina 
directe  in  Deum  admissa,  vel  crimina  quibus  injuria  in 
res  Deo  sacras  infertur. 

II.  Ratione  personarum,  discernuntur  delicta  propria 
clericorum,  et  crimina  clericis  ac  laicis  communia. 

III.  Ratione  fori ,  triplex  criminum  genus  distinguitur  : 
mere  ecclesiastica,  civilia,  mixta. 

Delicta  mere  ecclesiastica  sunt,  quae  legibus  Ecclesiae 
tantum  adversantur ;  omnia  subsunt  Ecclesiae  coerci¬ 
tioni,  sive  a  clericis,  sive  a  laicis  commissa  fuerint. 

Crimina  civilia  sunt,  quibus  leges  civiles  directe  lae- 

(f)  Berardi,  Commentaria  in  jus  ecclesiasticum ,  t.  IV.  —  Devoti, 
Institutionum  lib.  IV,  tit.  ii. 

duntur.  Eorum  coercitio  generatim  pertinet  ad  potesta¬ 
tem  civilem. 

Mixta  seu  mixti  fori  crimina  sunt,  quae  legibus  utrius- 
que  societatis  repugnant.  Hujusmodi  delicta  per  se  tum 
Ecclesiae,  tum  civitatis  coercitioni  obnoxia  sunt,  quo¬ 
niam  utriusque  jura  violant,  ita  ut  Ecclesia  poenas  su¬ 
mere  debeat  de  iis  quae  religionem  liedunt,  civitas  vero 
de  iis  quae  illatam  reipublicae  injuriam  respiciunt.  Ve¬ 
rum  ne  reus  unius  criminis  duplex  judicium  sustinere 
cogatur,  causae  mixtae  vel  a  tribunalibus  mixtis,  vel  per 
praeventionem  ab  alterutro  judice  sive  laico  sive  eccle¬ 
siastico  definiuntur,  prout  conventum  est  inter  utramque 
potestatem  (t). 

IV.  Ratione  notorie tatis ,  delicta  externa  sunt  occulta 
vel  publica. 

Delictum  occultum  est,  quod  committitur  clam,  ita  ut 
publice  non  innotescat.  Ab  Ecclesia  coerceri  potest  pcena 
latce  sententiae,  quam  reus  ipso  facto  incurrit. 

Occultum  absolute  dicitur  crimen,  quod  probari  ne¬ 
quit.  Pene  occultum  est,  quod  per  paucos  vel  difficulter 
probari  potest ;  accedit  ad  publicum ,  quod  est  factum 
pluribus  praesentibus. 

Praeter  pene  occultum,  delicta  publica  sunt  vel  mani¬ 
festa  vel  notoria.  Manifestum  a  pluribus  cognoscitur,  qui 
illud  in  notitiam  communitatis  inducunt.  Proinde  ad 
manifestum  constituendum,  requiritur  ut  publico  adda¬ 
tur  famosum,  id  est,  oportet  ut  fama  concurrat  cum 
veritate. 

Notorium  delictum  est,  quod  vel  in  jure  vel  ex  facto 
ita  certum  liabetur,  ut  nulla  tergiversatione  celari  pos¬ 
sit.  Juris  notorietatem  tria  faciunt,  nempe  confessio  ju¬ 
dicialis,  plena  probatio,  sententia  definitiva.  Facto  noto- 


(1)  Decretalium  lib.  II,  tit.  ir,  de  Foro  competente. 

rium  est  delictum  in  loco  publico  commissum  praesentibus 
multis  ;  unde  ad  notorietatem  facti  requiritur  tum  fama, 
tum  adstantium  multitudo.  Quot  autem  homines  adesse 
debeant,  non  est  jure  definitum  ;  id  relinquitur  arbitrio 
judicis  (1). 

CAPUT  II 

De  praecipuis  speciebus  delictorum. 

In  Decretalibus  singula  crimina  recensentur  juxta 
ordinem  Decalogi.  Institutionum  ratio  postulat,  ut  ad 
certas  species  illa  reducantur. 

Art.  I.  Criminum  species  ratione  objecti. 

Art.  II.  Criminum  species  ratione  personarum. 

ARTICULUS  I 

CRIMINUM  SPECIES  RATIONE  OBJECTI. 

§  I .  Delicta  directe  contra  Deum  commissa. 

§  2.  Crimina  quibus  injuria  in  res  Deo  sacras  infertur. 

§  1.  —  Delicta  directe  contra  Deum  commissa. 

1 .  Apostasia,  hseresis,  schisma. 

2.  Blasphemia,  sortilegium  ( remissive  ad  Theologiam  mo¬ 
ralem). 

3.  Perjurium,  voti  violatio  (remissive  ad  Theologiam). 

De  apostatis,  haereticis  et  schismaticis. 

1.  De  apostasia  (2). 

Apostasia  latine  desertionem  significat.  Hic  sumitur 

(1)  Schmalzgrueber,  Jus  ecclesiasticum,  lib.  V,  tit.  i. 

(2)  Decretalium  lib.  V,  tit.  ix,  de  Apostatis. 

pro  defectione,  qua  recedimus  ab  eo  vitae  instituto,  quod 
solemni professione  suscepimus;  unde  triplex  apostasiae 
species  distinguitur,  nempe  recessus  vela  religione  Chris¬ 
tiana,  vel  a  statu  clericali,  vel  ab  ordine  regulari. 

Omnium  gravissimum  crimen  est  apostasia  a  fide,  per 
quam  baptizatus  religionem  Christianam  omnino  dese¬ 
rit,  sive  ad  Judaismum,  Paganismum,  aliudve  infide¬ 
litatis  genus  transeat,  sive  relicto  Christo  nullam  dein¬ 
ceps  religionem  profiteatur. 

II.  Tribus  modis  aliquis  potest  esse  apostata  :  i°  si 
mente  sola  recedat  a  fide  Christiana,  quo  casu  consti¬ 
tuitur  apostata  coram  Deo ;  poenam  tamen  canonicam 
non  contrahit,  quia  illius  peccatum  interne  tantum 
committitur. 

2.  Si  mente  simul  et  verbis,  vel  factis  religionem 
Christi  deserat,  quod  veram  apostasiam  in  foro  externo 
simul  et  interno  efficit,  etiamsi  delictum  sit  occultum. 

3.  Si  verbis  tantum  vel  factis,  non  tamen  animo,  a 
fide  deficiat,  in  foro  externo  censetur  apostata,  tum  quia 
praesumitur  scienter  delinquere,  tum  quia  ex  metu  trans¬ 
greditur  obligationem  profitendi  fidem  exterius.  Mitius 
vero  agendum  cum  illis  qui  ab  Ecclesia  non  defecerunt, 
nisi  ut  cruciatus  evaderent ;  unde  proprio  nomine  lapsi 
dicebantur. 

III.  Apostatae  iisdem  poenis  ac  haeretici  plectuntur,  imo 
severius  tractantur  ob  majorem  criminis  gravitatem. 

2.  De  hseresi  (1). 

I.  Quinam  ab  Ecclesia  condemnentur  ratione  hceresis. 
Communiter  haeresis  definitur  error  voluntarius  et  perti¬ 
nax  fidei  manifeste  repugnans,  in  eo  qui  fidem  catholi¬ 
cam  suscepit. 

(1)  Decretalium  lib.  V,  tit.  vii,  de  Hcereiicis. 

Distinguitur  lucrosis  materialis  vel  formalis ,  interna  vel 
externa.  Ad  formalem  haereticum  constituendum  tria 
conjunctim  requiruntur,  videlicet  in  subjecto  baptismi 
susceptio,  in  intellectu  error  contra  fidem,  pertinacia  in 
voluntate. 

Ad  haeresim  externam  quod  attinet.  Ecclesia  judicat 
non  solum  eos  qui  formalem  haeresim  profitentur ,  verum 
etiam  hseresis  legitime  suspectos ,  et  haereticorum  fauto¬ 
res  (1). 

Inter  remedia  quibus  Ecclesia  utitur  contra  haeresim, 
praeter  fidei  professionem,  visitationem  episcopalem  et 
librorum  haereticorum  prohibitionem,  recensentur  tum 
pcence  contra  haereticos  statutae,  tum  leges  de  communi¬ 
catione  fidelium  cum  acatholicis. 

II.  Pcence  in  hcereticos  ab  Ecclesia  sancitae  sunt  vel  gene¬ 
rales  contra  laicos  et  clericos,  vel  speciales  contra  cleri¬ 
cos. 

Ad  poenas  generales  referuntur  excommunicatio  latae 
sententiae  Summo  Pontifici  reservata,  et  privatio  sepul¬ 
turae  ecclesiasticae. 

Poenae  speciales  contra  clericos  haereticos  sunt  primo 
irregularitas  quoad  ordines  suscipiendos  vel  exercendos; 
secundo  privatio  beneficiorum  et  officiorum  ecclesias¬ 
ticorum. 

III.  Communicatio  catholicorum  cum  luere  licis  generati  m 
antiquis  canonibus  vetabatur.  Per  canonem  Concilii Con- 
stantiensis  a  Martino  Y  approbatum,  nonnihil  relaxata 
fuit  disciplina  in  eo  quod  pertinet  ad  conversandum,  at¬ 
que  etiam  in  divinis  communicandum  cum  iis  haereticis, 
qui  tolerantur  et  expresse  denuntiati  non  sunt  tanquam 
vitandi.  Non  idcirco  tamen  arbitrari  debent  catholici 


(l)Cap.  Excommunicamus. 

fas  sibi  esse,  indistincte  cum  haereticis,  etiam  non  de¬ 
nuntiatis,  in  rebus  sacris  communicare  (1). 

Duplex  communicatio  in  divinis  catholicorum  cum 
haereticis  distinguitur  activa  et  passiva. 

1.  Communicatio  activa  est,  quando  nos  catholici  sec¬ 
tariis  participamus  in  eorum  cultu.  Principium  ge¬ 
nerale  est,  communicationem  in  divinis  cum  haereticis 
illicitam  regulariter  habendam  esse  in  praxi,  vel  ob  pe¬ 
riculum  participationis  in  ritu  haeretico,  vel  ob  pericu¬ 
lum  perversionis  infide  catholica  vel  denique  ob  peri¬ 
culum  et  occasionem  scandali. 

Hinc  non  licet  communicare  in  ipsis  ritibus  hcereticis. 
Neque  catholici  debent  interesse  functionibus  haeretico¬ 
rum  eo  modo,  quo  videantur  cum  iis  convenire  in  unitate 
orationis,  in  unitate  cultus,  in  veneratione  erga  ministros 
haeresis.  Toleratur  vero  praesentia  materialis  in  funeri¬ 
bus,  causa  honoris  civilis  erga  defunctos. 

2.  Communicatio/)asswa  est,  quando  sectarii  sinuntur 
sacrorum  catholicorum  participes  esse.  Equidem  Eccle¬ 
sia  quibusnam  mediis  spiritualibus  instructa  est,  quae  ad 
conciliandos  haereticos  apta  sunt;  v.  g.  praedicatio  verbi 
divini  et  oratio. 

Verbum  divinum  omnibus  applicabile  est.  Ad  ora¬ 
tionem  quod  attinet,  preces  privatae  pro  omnibus  lau¬ 
dabiliter  fiunt ;  preces  vero  publicae  pro  iis  fieri  non 
possunt,  quos  ab  Ecclesia  separatos  esse  constat. 

Verum  alia  salutis  media  extant,  a  quorum  commu¬ 
nione  generatim  haeretici  repelluntur,  sive  ex  eo  quod 
ista  sint  signa  communionis  catholicae,  sive  simul  ex  eo 
quod  haeretici  dispositionibus  requisitis  destituantur  (2). 

(1)  Martini  V  const.  Ad  evitanda.  —  Benedictus  XIV,  de  Synodo 
dicecesana,  lib.  VI,  cap.  v. 

(2)  Congregatio  de  Propaganda  Fide  :  Instructio  pro  missionariis 
Orientis  de  communicatione  cum  hcereticis.  —  Responsio  Congrega- 

3.  De  schismate  (1). 

I.  Schisma  est  discessio  ab  Ecclesia.  Cum  Sancta  Sedes 
sit  centrum  unitatis  catholicae,  schismaticus  dicitur  ille, 
qui  Summo  Pontifici  subesse,  et  membris  Ecclesiae  illi 
subjectis  communicare  renuit.  Sensu  minus  stricto, 
schismatici  etiam  nuncupantur,  qui  se  ab  Episcopo  se¬ 
parant. 

Distinguitur  schisma  sine  hceresi ,  et  schisma  cum  hceresi 
conjunctum.  Equidem  schismatici  proprie  non  sunt  hae¬ 
retici,  quandiu  integram  relinquunt  Ecclesiae  doctrinam. 
Verum  schisma  plerumque  suam  trahit  haeresim,  sive 
quia  schismatici  facto  ipso  profitentur  Ecclesiam  dividi 
posse,  sive  quia  sibi  fingunt  errorem,  ut  justas  suae 
discessionis  causas  habere  videantur. 

II.  Pcenee  contra  schismaticos  merito  statutae  fuerunt; 
nam  malitia  hujus  criminis  consistit  in  contemptu 
Ecclesiae,  cujus  unitatem  scindit.  Iisdem  fere  poenis  ac 
haeretici  afficiuntur,  nempe  excommunicatione  Papae 
reservata,  inhabilitate  ad  officia  Ecclesiae,  et  privatione 
jurisdictionis. 

Etsi  ordinationes  factae  ab  episcopo  schismatico  valide 
consecrato,  validae  sint,  tamen  habentur  sacrilegae,  et 
sic  ordinatus  suspensus  est. 

III.  Communicatio  cum  schismaticis  in  divinis  prohibe¬ 
tur  iisdem  regulis  ac  communicatio  cum  haereticis. 
Tempore  perturbationis  Galliae,  ut  regulae  hujusmodi 
recte  applicarentur,  Pius  VI  jussit  dari  Episcopis,  pres¬ 
byteris  et  fidelibus  instructionem  exaratam  super  qui- 

tionis  Sancti  Officii  apud  Giraldi,  Expositio  juris  pontificii ,  ad 
tit.  xxxix,  lib.  V  Decretalium. 

(1)  Decretalium  lib.  V,  tit.  vm,  de  Schismaticis. 

busdam  quaestionibus  Apostolicse  Sedi  propositis.  Ex 
illius  responsis  quatuor  inferuntur. 

1.  Licitum  non  fuit  adire  presbyterum  juratum  pro 
sacramento  baptismatis,  nisi  in  casu  extremae  necessita¬ 
tis,  in  quo  non  erat  alius  valens  baptizare. 

2.  Licitum  non  erat  adire  parochum  intrusum  pro 
contrahendo  matrimonio;  unde  ubi  deficiebat  pres¬ 
byter  catholicus  jurisdictione  instructus,  fideles  debue¬ 
runt  contrahere  sine  praesentia  proprii  pastoris. 

3.  Fideles  potuerunt  in  articulo  vel  periculo  mortis, 
sacramentum  poenitentiae  recipere  a  sacerdotibus  jura¬ 
tis,  ac  etiam  a  parochis  intrusis,  deficiente  sacerdote 
catholico. 

4.  Fidelibus  vetitum  fuit  assistere,  diebus  etiam  do¬ 
minicis  et  festivis,  sacrificio  missae  aut  aliis  officiis  a 
presbytero  jurato  celebratis  (1). 

§  2.  —  Crimina  quibus  injuria  in  res  Deo  sacras  infertur. 

1.  Simonia. 

2.  Sacrilegium  et  abusus  sacramentorum  ( remissive  ad  Theo¬ 
logiam). 

De  simonia  (2) . 

I.  Ejus  notio.  —  Simonia  nomen  accepit  a  Simone 
Mago,  qui  primus  in  lege  evangelica  hujus  sceleris  auc¬ 
tor  fuit.  In  delictis  ecclesiasticis  recensendis,  Decreta¬ 
les  ante  omnia  simoniam  prohibent.  Nec  immerito;  vix 
enim  aliud  crimen  est  magis  injuriosum  Deo ,  et  perni¬ 
ciosum,  Ecclesice  :  Deum  offendit,  siquidem  ejus  gratias 
temporali  pretio  aestimat ;  Ecclesia  illud  abhorret,  tum 

(1)  Pii  VI  Responsa  data  de  consilio  selecta ?  Cardinalium  congre¬ 
gationis  (28  maii  1793). 

(2)  Decretalium  lib.  V,  tit.  de  Simonia. 

quia  viam  ad  beneficia  sternit  indignis  hominibus,  tum 
quia  simoniacus  existimat  se  ita  in  rebus  sacris  versari 
posse,  ac  si  profana  quaeque  tractaret. 

Simonia  definitur  studiosa  voluntas  emendi ,  aut  vendendi 
aliquid  spirituale  vel  spirituali  annexum.  Ad  sui  constitu¬ 
tionem  tria  requirit,  scilicet  pactum  emptionis,  vendi¬ 
tionis,  aut  similis  alterius  commutationis,  in  quo  consistit 
forma  simonise ;  pretium,  nempe  rem  temporalem  velut 
materiam;  mercem ,  quae  in  illa  est  res  spiritualis  aut 
spirituali  annexa. 

Multiplex  est  simoniae  species,  sive  consideretur  ex 
parte  legis  quae  illam  prohibet,  vel  ex  parte  personarum  res 
sacras  dantium  aut  accipientium,  vel  ex  parte  rei  tem¬ 
poralis  quae  pretii  locum  tenet,  vel  ex  parte  rei  spiritualis 
quae  pretio  aestimatur. 

\.  Ratione  legis  eam  prohibentis,  distinguitur  simonia 
juris  divini ,  et  simonia  juris  ecclesiastici. 

Simonia  juris  divini  adest,  quando  res  spiritualis  pro 
re  temporali  datur;  ei  proprie  convenit  definitio.  Simonia 
vero  estjuris  ecclesiastici,  si  contra  prohibitionem  Eccle¬ 
siae  spirituale  pro  spirituali  commutetur,  qualis  est  per¬ 
mutatio  beneficiorum  privata  auctoritate  facta;  vel  si 
temporale  pro  temporali  detur,  ut  contingit,  cum  emun¬ 
tur  officia  oeconomi,  sacristae.  Ob  dignitatem  rei  spiri¬ 
tualis  ad  quam  referuntur,  haec  officia  pretio  conferri 
nequeunt  propter  periculum  et  speciem  quamdam  simo- 
niie ;  ideo  Ecclesia  id  prohibet  sub  poenis  contra  simo- 
niacos  statutis. 

3.  Ratione  personarum ,  distinguendi  sunt  gradus  ejus 
voluntatis,  quae  studet  spiritualia  pro  temporalibus  vel 
temporalia  pro  spiritualibus  acquirere.  Jamvero  simonia 
dividitur  in  internam  et  externam  :  interna  consistit  in 
interno  proposito  committendi  simoniam;  externa  pro¬ 
rumpit  in  actum  exteriorem. 

Simonia  externa  subdividitur  in  mentalem  et  realem. 
Mentalem  simoniam  dicunt,  quando  acquirere,  aut  exer¬ 
cere,  aut  aliis  concedere  spiritualia  quis  intendit,  praeci¬ 
pue  ut  commodum  temporale  lucretur,  quin  tamen  ulla 
conventio  interveniat.  Realem  vero  simoniam  admisisse 
dicitur,  qui  pacto  interveniente  spiritualia  concedit  ut 
temporalia  consequatur,  vel  e  converso  temporalia  acci¬ 
pit  ut  spiritualia  conferat  (1). 

Chm  in  fraudem  legis  improbos  homines  avaritia  cal¬ 
lidas  artes  doceat,  non  solum  realis  simoniae  reos  ap¬ 
pellabimus  illos,  qui  expressam  temporalis  lucri  pac¬ 
tionem  iniverint,  sed  etiam  qui  ex  conjecturis  tacite 
pactum  inivisse  deprehendantur.  Hinc  simonia  realis 
iterum  distribuitur  in  conventionalem ,  expressam ,  taci¬ 
tam  et  confidentialem.  Simoniam  confidentialem  com¬ 
mittit  qui  non  sincero  animo  beneficia  confert,  aut  resi¬ 
gnat,  aut  accipit  (2). 

3.  Pretium  simoniacum  triplex  statuitur  a  Gregorio 
Magno  :  «  Aliud  est  munus  ab  obsequio ,  aliud  munus  a 
manu,  aliud  munus  a  lingua.  Munus  a  manu  pecunia  est, 
munus  a  lingua  favor,  munus  ab  obsequio  est  subjectio 
indebite  impensa  (3).  » 

4.  Ex  parte  rei  spiritualis,  quae  preetio  aestimatur,  si¬ 
moniam  admitti  contingit ,  cum  in  commercium  de¬ 
ducuntur  ipsae  res  spirituales  vel  spiritualibus  connexae  ; 
v.  g.  sacramenta,  sacramentalia,  officia  ecclesiastica, 
actus  potestatum  ordinis  et  jurisdictionis,  beneficia. 

Res  spiritualibus  connexae  sunt  materia  simoniae,  qua¬ 
tenus  accipiuntur  adaequate  cum  sua  benedictione,  et  in 

(1)  Berardi,  Commentaria  in  jus  ecclesiasticum,  t.  IV,  parsl,  dis- 
sert.  III. 

(2)  Pii  V  coust.  Intolerabilis. 

(3)  S.  Grcgorias  Magnus  apud  Decretum  Gratiani,  can.  (14,  caus.  I, 
qusest.  t. 

ordine  ad  finem  supernaturalem.  Calices  vero,  et  aliae 
res  sacrae  habentes  materiam  pretio  aestimabilem,  se¬ 
cundum  illam  vendi  possunt  absque  simonia;  ratio  est, 
quia  non  amiserunt  valorem  naturalem. 

Simonia  vero  non  committitur,  quoties  alius  suppetit 
justus  titulus  ;  v.  g.  sustentatio  ministrorum  Ecclesiae, 
vel  titulus  laboris  extrinseci,  gratitudinis,  consuetu¬ 
dinis. 

II.  Pcenas  contra  simonia m  statutas.  —  Ecclesia  nefa¬ 
rium  simoniae  crimen  semper  detestata  est,  variisque 
poenis  pro  gravitate  delictorum  in  simoniacos  animad¬ 
vertit. 

1.  Poena  fori  externi  non  incurritur  per  simoniam  in¬ 
ternam,  neque  per  simoniam  mentalem,  neque  per  si¬ 
moniam  conventionalem  incompletam. 

2.  Poena  simoniace  ordinantis  est  excommunicatio 
latae  sententiae  Summo  Pontifici  reservata ;  item  sus¬ 
pensio  ab  exercitio  munerum  pontificalium,  et  inter¬ 
dictum  ab  ingressu  ecclesiae.  Simoniace  vero  ordinatus , 
praeter  dictam  excommunicationem,  suspenditur  ab 
exercitio  ordinum. 

3.  Adversus  simoniam  realem  in  beneficiorum  colla¬ 
tione  et  susceptione  triplex  poenarum  genus  est,  vide¬ 
licet  excommunicatio,  invaliditas  provisionis,  inhabi- 
litas  ad  beneficia.  Simoniae  conf  dentiatis  graviores  poenae 
sunt;  nam  praeterea  beneficium  simoniace  collatum 
Sedi  Apostolicae  reservatur. 

4.  Poena  simoniacae  professionis  religiosae  sita  est  in 
excommunicatione  latae  sententiae  Papae  reservata,  et 
suspensione  monasterii  ab  officiis  capitularibus  (1). 

(1)  Schmalzgrueber,  Jus  ecclesiasticum,  lib.  V,  tit.  m. 

ARTICULUS  II 

CRIMINUM  SPECIES  RATIONE  PERSONARUM. 

§  I.  Crimina  communia  contra  proximum. 

§  2.  Delicta  propria  clericorum. 

§  1.  —  Crimina  communia  contra  proximum. 

Delicta  communia,  de  quibus  Decretales  mentionem 
faciunt,  ad  secundam  Decalogi  tabulam  pertinent,  et 
proximum  laedunt  quoad  bona  vel  vitee,  vel  famae,  vel 
fortunee .  Pleraque  in  foro  civili  plectuntur.  Attamen 
nonnulla  crimina  hujus  generis,  cum  in  labem  societatis 
etiam  ecclesiasticae  cedant,  ab  Ecclesia  coercentur, 
praesertim  si  judex  civilis  negligat  ea  poenis  reprimere. 

i.  Ad  primam  speciem  referuntur  crimina,  quibus 
proximus  quoad  vitam  et  incolumitatem  corporis  lae¬ 
ditur. 

Homicidium  etiam  indirecte  voluntarium  inducit  ipso 
facto  irregularitatem.  Suicidium  secum  trahit  priva¬ 
tionem  sepulturae  ecclesiasticae. .  Procurantes  abortum 
foetus  animati  incurrunt  ipso  facto  excommunicationem 
et  irregularitatem.  Duellantes  et  alii  ad  duellum  con¬ 
currentes  excommunicationis  poena  plectuntur;  qui  vero 
moritur  in  ipso  conflictu,  sepultura  ecclesiastica  pri¬ 
vatur  (1). 

II.  Inter  delicta  carnis  recensentur  raptus,  adulterium, 
concubinatus,  etc.  Eorum  poena  est  excommunicatio  (2). 

III.  Proximum  in  bonis  temporalibus  laedunt  crimen 

(1)  Concilium  Tridentinum,  sess.  XXV,  cap.  xix.  —  Benedicti  XIV 
const.  Detestabilem. 

(2)  Decretalium  lib.  V,  tit.  xvi,  xix,  xx. 

falsi,  rapina  et  furtum,  usura.  De  iis  disserit  theo¬ 
logia  (1). 


§  2.  —  Delicta  propria  clericorum. 

Delicta  propria  clericorum  vel  statui  clericali ,  vel  ip¬ 
sorum  officiis  adversantur. 

1.  Statui  clericali  repugnant  1.  Apostasia  clericatus ,  et 
apostasia  monachatus .  Apostatae  clerici  in  majoribus  or¬ 
dinibus  constituti  fiunt  irregulares,  amittunt  privile¬ 
gium  canonis,  et  si  matrimonium  attentaverint,  excom¬ 
municantur  .  Regulares  apostatae  privantur  privilegiis 
ordinis  sui,  et  abjecto  habitu  monachi  excommunica¬ 
tionem  incurrunt. 

2.  Transgressio  legum  honestatem  clericalem  respi¬ 
cientium  variis  poenis  a  lege  statutis  vel  arbitrio  Epi¬ 
scopi  imponendis  reprimitur. 

II.  Obligationibus  ab  officio  ecclesiastico  pendentibus  re¬ 
pugnant  : 

1.  Excessus  pr  celat  orum  et  subditorum ,  dum  illi  juris¬ 
dictionis  suae  limites  contra  subditos  excedunt,  subditi 
vero  debitam  praelatis  subjectionem  denegant. 

2.  Abusus  sacramenti  Poenitentiae ;  huc  revocantur  frac¬ 
tio  sigilli  sacramentalis,  sollicitatio  ad  turpia,  et  abso¬ 
lutio  complicis  in  peccato  turpi. 

DISSERTATIO  II 

DE  POENIS  ECCLESIASTICIS. 

Caput  I.  De  poenis  in  genere. 

Caput  II.  De  poenis  in  specie. 

(I)  Berardi,  Commentaria  in  jus  ecclesiasticum,  t,  IV,  pars  I,  dis- 
sert.  IV. 

CAPUT  I 

BSe  poenis  in  genere. 

Poena  est  justa  delicti  punitio ,  seu  malum  passionis 
illatum  ob  malum  actionis.  Poena  ecclesiastica  praeser¬ 
tim  in  privatione  consistit ;  definitur  :  delictorum  coerci¬ 
tio  ad  rei  emendationem,  vel  disciplina;  publicae  vindictam. 

Potestas  infligendi  poenas  Ecclesiae  competit,  tum  ex 
natura  societatis  perfectae,  tum  ex  voluntate  Christi  ; 
jurisdictio  enim  ab  ipso  Ecclesiae  collata,  praeter  po¬ 
testatem  ferendi  leges,  complectitur  etiam  potestatem 
judicandi  et  puniendi. 

Art.  I.  Divisio  pcenarum  in  varias  species. 

Art.  It.  Conditiones  requisitae  ad  pcenas  infligendas. 

ARTICULUS  I 

DIVISIO  PCENARUM  IN  VARIAS  SPECIES  (1). 

Poenae  dividuntur  ratione  vel  personarum,  vel  objecti, 
vel  finis,  vel  modi  quo  statuuntur,  vel  modi  quo  incur¬ 
runtur. 

I.  Ratione  personarum ,  aliae  dicuntur  poenae  communes 
quas  incurrere  possunt  clerici  et  laici,  v.  g.  excommu¬ 
nicatio,  interdictum,  privatio  sepulturae  ecclesiasticae  ; 
aliae  sunt  ptcence  propriae  clericorum,  v.  g.  suspensio,  pri¬ 
vatio  beneficiorum,  depositio. 

II.  Ratione  objecti,  poenae  dividuntur  in  spirituales,  quae 
jus  aut  bonum  aliquod  spirituale  adimunt  ;  et  in  tempo¬ 
rales,  quibus  aut  bonum  temporale  subtrahitur  {poenae 
privativae),  aut  malum  temporale  infligitur  {pcence  posi- 

(1)  Schmalzgrueber,  Jus  ecclesiasticum,  lib.  V,  tit.  xxxvn. 

tivce).  Illae  poenae  temporales,  quae  ad  affligendum  cor¬ 
pus  ordinantur,  corporales  dici  solent. 

Potestas  Ecclesiae  coercitiva  intelligenda  est  non 
solum  de  poenis  spiritualibus,  verum  etiam  de  poenis 
temporalibus.  —  Prob.  1.  Ex  Ecclesiae  pr axi.  Cum  Ec¬ 
clesia  duplex  forum  habeat,  nempe  internum  et  exter¬ 
num,  atque  ideo  duplicem  potestatem  tum  internam 
tum  externam  obtineat,  plane  sequitur,  eam  non  modo 
spiritualibus  poenis,  sed  etiam  corporalibus  uti  posse. 
Sane  temporales  et  corpus  afficientes  sunt  mulcta  pecu¬ 
niaria,  flagella,  carcer,  exilium.  Atqui  poenas  hujusmodi 
semper  ab  Ecclesia  inflictas  fuisse  constat  (1). 

Prob.  2.  Ex  conciliis  generalibus.  Concilium  Latera¬ 
nense  III  anni  1179,  et  concilium  Lateranense  IV 
anni  4215  poenas  temporales  in  haereticos  decernunt. 
Potestatem  infligendi  poenas  hujusmodi  confirmat  Con¬ 
cilium  Tridentinum  (2). 

Prob.  3.  Joannes  XXII,  Benedictus  XIV,  Pius  VI  et 
Pius  IX  damnarunt  istam  propositionem  :  «  Ecclesia  vis 
inferenda?  potestatem  non  habet...  Ecclesiae  jus  non 
competit  violatores  legum  suarum  poenis  temporalibus 
coercendi  (3).  » 

Itaque  haec  potestas  infligendi  poenas  temporales  et 
corporis  afflictivas  auctoritate  Pontificum  et  Concilio¬ 
rum  comprobatur.  At  vero  quoties  criminis  enormitas 
ea  est  ut  ecclesiasticae  coercitionis  modum  superet,  Ec¬ 
clesia  quae  mitiores  poenas  adhibere  solet,  et  praesertim 
abhorret  a  sanguine,  criminosum  clericum  de  gradu  di- 

(1)  Devoti,  Institutionum  canonicarum  lib.  IV,  tit.  xvii. 

(2)  Sess.  XXV,  cap.  m  et  xix,  de  Reformatione. 

(3)  Joannis  XXII  const.  Licet  juxta  doctrinam  contra  Marsilium  Pa¬ 
tavinum.  —  Benedicti  XIV  const.  Ad  assiduas.  —  Pii  VI  bulla  Auc¬ 
torem  fidei.  —  Pii  IX  Syllabus  complectens  praecipuos  nostrae  aetatis 
errores.  —  Litteras  Quanta  cura. 

movet  et  civili  potestati  debitis  poenis  afficiendum 
tradit. 

III.  Ratione  finis,  poenae  dividuntur  in  medicinales ,  qua¬ 
les  sunt  poenitentiae  et  censurae,  et  in  vindicativas  quae 
proprie  dicuntur  pcence. 

1.  Hujus  partitionis  ratio  variis  modis  proponitur. 
Primo,  tres  sunt  conditiones  delinquentium  :  alii,  sin¬ 
cero  dolore  correpti,  confitentur  crimen,  ad  legitimam 
peccatorum  expiationem  parati ;  alii  contumaces  corri¬ 
pienti  Ecclesiae  obsistunt,  de  quibus  tamen  est  probabi¬ 
lis  spes  quod  brevi  resipiscant ;  alii  demum  pervicaces 
in  crimine  perseverant,  sublata  spe  conversionis.  Ad¬ 
versus  primos  poenitentiis,  adversus  posteriores  censuris, 
adversus  postremos  poenis  vindicativis  Ecclesia  regulariter 
animadvertit  (1). 

Secundo,  in  delictis  inest  corruptio  delinquentis,  con¬ 
temptus  legum,  et  contagio  mali  exempli  ;  propterea  tri¬ 
plex  poenarum  genus  in  foro  canonico  locum  habet ; 
videlicet  poenitentiae  in  eos  qui  confitentur  ;  censurae  ad 
tuendam  auctoritatem  Ecclesiae,  et  contumaciam  reo¬ 
rum  frangendam  ;  pcence  vindicativce,  quarum  effectus  ali¬ 
quis  post  peractam  poenitentiam  remanet  (2). 

2.  Poenitentia  sita  est  in  certis  piis  operibus  a  pecca¬ 
tore  aut  sponte  susceptis  aut  ab  Ecclesia  impetratis, 
v.  g.  in  jejunio,  eleemosyna,  oratione,  peregrinationi¬ 
bus.  Praeter  poenitentiam  sponte  susceptam,  distinguitur 
poenitentia  sacramentalis  a  sacerdotibus  in  foro  interno 
imposita,  et  poenitentia  publica  ab  iis  indicta  qui  juris¬ 
dictionem  externam  in  Ecclesia  exercent. 

Censura  et  poenitentia  in  eo  conveniunt,  quod  refe¬ 
rantur  potissimum  ad  emendationem  rei,  dum  poena 
respicit  vindictam  publicam.  Differunt  vero  invicem 

(1)  Berardi,  Commentaria  in  jus  ecclesiasticum ,  t.  IV,  pars  II,  dis- 
sert.  I.  —  (2)  Zallinger,  Jus  ecclesiasticum,  lib.  V,  tit.  xxxvn. 

II.  14 


24  2  EXPOSITIO  METHODICA  JURIS  CANONICI. 

poenitentia,  censura  et  poena  vindicativa,  tum  ratione 
diversorum  ministrorum  a  quibus  indicuntur,  tum  quia 
poenitentia  cessat  per  satisfactionem  aut  indulgentiam, 
censura  autem  per  absolutionem,  et  poena  per  dispen¬ 
sationem. 

Hodie  poenitentia  publica  quoad  maximam  partem 
exolevit.  Quapropter  agendum  est  tantum  de  censuris  et 
de  poenis  vindicativis. 

III.  Ratione  modi  quo  statuuntur,  aliae  sunt  poenae  a 
jure,  aliae  ab  homine.  Poena  a  jure  in  canonibus  expri¬ 
mitur.  Poena  ab  homine  ex  arbitrio  judicis  infligitur. 

IV.  Ratione  modi  quo  incurruntur ,  censurae  sunt  vel  lu¬ 
tee  sententiae ,  vel  ferendae  sententiae.  Poena  latae  sententiae 
ipso  facto  incurritur;  aliquando  tamen  intercedit  judicis 
sententia  declaratoria.  Censura  ferendae  sententiae,  licet 
lege  statuta  sit,  non  prius  incurritur,  nisi  per  sententiam 
condemnatoriam. 

Ut  percipiatur,  quibus  in  casibus  legislator  censuras 
latae  sententiae  indixerit,  statuitur  multiplex  regula.  Cen¬ 
sura  latae  sententiae  agnoscitur  tum  ex  formula  (eo  ipso , 
ipso  jure ,  ipso  facto),  tum  ex  verbis  praeteriti  temporis 
(noverit  se  esse  excommunicatum),  tum  ex  modo  indi¬ 
cativo  ( suspenditur ).  Censura  ferendae  sententiae  agnosci¬ 
tur  sive  ex  verbis  futuri  temporis  (excommunicabitur), 
sive  ex  modo  imperativo,  quoties  formula  refertur  ad 
officium  Superioris  (suspendatur). 

ARTICULUS  II 

CONDITIONES  REQUISlTiE  AD  PCENAS  INFLIGENDAS  (1). 

Conditiones  hujusmodi  sunt  potestas,  subjectum,  objec¬ 
tum,  proportio  inter  poenam  et  delictum. 

(1)  Giraldi,  Sclunalzgrueber,  Pirhing,  Fagnan  ad  Decretalium  lib.  V, 
tit.  xxxvn  et  xxxix. 

I.  Jus  infligendi  poenas  competit  tum  legislatori,  tum 
judicibus  subordinatis  secundum  hierarchiam  jurisdic¬ 
tionis.  Duo  sunt  attendenda. 

1.  Requiritur  jurisdictio  externa;  nam,  si  excipias 
poenitentiam  sacramentalem,  poenae  ecclesiasticae  refe¬ 
runtur  ad  forum  externum. 

2.  Requiritur  ut  judex  sit  intra  proprium  territorium. 
Ratio  est,  quia  extra  territorium  nemini  licet  jurisdictio¬ 
nem  contentiosam  exercere,  ne  injuriam  Episcopo  alie- 
me  dioecesis  inferat.  Excipitur,  si  Episcopus  e  sua  dioe¬ 
cesi  expulsus  fuerit;  tunc,  petita  licentia  Ordinarii, 
poterit  in  sibi  subditos  poenam  ferre. 

II.  Subjectum  pcence  generatim  est  horno  vivens  et  delin¬ 
quens.  Dicitur  homo,  nam  bruta,  sicut  incapacia  sunt 
culpae,  ita  pennam  proprie  dictam  non  patiuntur.  Dicitur 
vivens,  nam  mortui  sublati  sunt  a  potestate  humana; 
excipe,  si  delinquenti  negatur  sepultura  ecclesiastica. 
Dicitur  delinquens,  etenim  poena  sequitur  culpam. 

Censura  fertur  in  fidelem  baptizatum ,  rationis  et  doli  ca¬ 
pacem,  viatorem ,  et  subditum.  Inde  plura  deducuntur  : 

1.  Aliqui  censuris  non  coercentur,  videlicet  infideles 
qui  nequeunt  iis  juribus  privari,  quibus  membra  Eccle¬ 
siae  potiuntur;  neque  infantes  et  amentes,  quia  praecepti 
et  doli  non  sunt  capaces.  At  impuberes  usu  rationis  prae¬ 
diti,  cum  nullibi  excipiantur,  sicutcapaces  sunt  doli,  ita 
et  censurae. 

2.  Aliqui  non  habentur  obnoxii  omnibus  censurarum 
speciebus.  Clericos  tantum  afficit  suspensio;  interdictum 
vero  et  excommunicatio  clerum  et  populum  respiciunt. 

Equidem  integra  communitas  interdici  vel  suspendi 
potest;  collegia  vero  non  excommunicantur.  Ratio  est, 
quia  excommunicatio  censetur  gravissima  poena,  pluri¬ 
misque  bonis  spiritualibus  privat;  ergo  innocentes  ea  li¬ 
gari  non  debent,  sed  tantum  auctores  sceleris. 

3.  Censuris  non  subjacent,  qui  non  sunt  subditi  juris¬ 
dictioni  ferentis  censuram.  Hinc  Summus  Pontifex  cen¬ 
sura  ligari  nequit,  cum  superiorem  in  terris  non  habeat, 
excepto  casu  haeresis  in  quam  forte  incidisset  tanquam 
homo  privatus  (1).  Ex  speciali  privilegio,  Episcopi  non 
ligantur  censura  suspensionis  vel  interdicti  generaliter 
lata,  nisi  expressa  ipsorum  mentio  flat.  Reges  ob  supre¬ 
mam  eorum  dignitatem  hodie  censurari  non  possunt  ab 
Episcopis,  sed  id  sibi  reservat  Summus  Pontifex. 

Episcopus  non  potest  censuris  ligare  peregrinum  in 
sua  dioecesi  commorantem,  nisi  peregrinus  per  accidens 
ratione  delicti  forum  in  alieno  territorio  sortiatur.  Si 
censura  sit  lata  generaliter  pro  territorio,  dicecesanus 
extra  territorium  delinquens  eam  non  incurrit,  nisi  mo- 
raliter  esset  praesens  suo  territorio,  sicut  parochus  ab¬ 
sens  censetur  contra  residentiam  delinquere  in  sua  pa¬ 
rochia.  Si  vero  censura  lata  sit  personaliter,  sequitur 
personam  et  extra  territorium  incurritur. 

III.  Objectum  pcence  sunt  crimina  quorum  causa  censu¬ 
rae  inferuntur.  Duo  sunt  animadvertenda  :  primum  res¬ 
picit  ipsa  peccata;  alterum  spectat  delinquentium  per¬ 
sonas. 

1.  Requiritur  delictum  grave,  externum ,  completum  in 
suo  genere.  Dicitur  delictum  grave;  cum  enim  necesse  sit 
poenam  cum  peccatis  metiri,  censurae,  quae  omnium 
gravissimae  poenae  sunt,  in  reos  graviorum  criminum  ir¬ 
rogantur.  Itaque  si  ob  culpam  levem  inferantur,  irritae 
et  nullae  sunt,  nisi  forte  culpa  ex  objecto  levi  ob  cir¬ 
cumstantias,  v.  g.  ratione  scandali  vel  periculi,  gravis 
censeatur.  Benedictus  XIV  docet  non  solum  excommu¬ 
nicationem,  sed  etiam  suspensionem  ad  longum  tempus, 
et  interdictum  personale  integrum  nec  valide  propter 

(I)  Bellarmin.,  de  Summo  Pontifice ,  lib.  II. 

•culpam  levem,  nec  prudenter  propter  lethalem,  qum 
gravioribus  non  accenseatur,  irrogari  (1). 

Dicitur  peccatum  externum,  tum  quia  censura  est  poena 
fori  externi,  tum  quia  potestas  Ecclesiae  non  judicat  de 
internis. 

Dicitur  delictum  completum  in  suo  genere ,  etenim  leges 
poenales  sunt  strictae  interpretationis  juxta  proprietatem 
verborum.  Igitur  censura  non  attingit  eos  qui  tentave- 
runt  crimen  perpetrare,  opere  non  consummato,  neque 
illos  qui  consilio  moraliter  participes  fuerint,  silexsta- 
tuerit  solum  de  criminis  auctore. 

2.  Culp©  accedere  debet  contumacia  contra  Ecclesiam 
aliquid  prohibentem  sub  censura.  Contumaces  vero  re¬ 
putantur,  non  solum  qui  formaliter  contemnunt  potes¬ 
tatem  Ecclesiae,  sed  etiam  qui,  cum  sufficienter  nove¬ 
rint  legem  aliquid  vetantem  et  censuram  qua  sancita 
fuit,  eam  nihilominus  culpabiliter  violant. 

Hinc  censuris  obnoxium  non  est  peccatum  prohibi¬ 
tum  solo  jure  naturali  vel  divino;  etenim  tale  peccatum, 
nisi  simul  ab  Ecclesia  prohibitum  sit,  nullam  inobe- 
dientiam  contra  potestatem  ecclesiasticam  continet. 

Neque  censura  infligitur  ob  delictum  mere  praeteri¬ 
tum,  nempe  quod  omnino  cessat,  et  cum  inobedientia 
praesente  non  est  conjunctum.  Ratio  est  quia  censura, 
cum  sit  poena  medicinalis,  fertur  per  se  ad  frangendam 
contumaciam  ;  atqui  haec  contumacia  non  est  in  delicto 
mere  praeterito,  nam  qui  deliquit,  et  nunc  paratus  est  ad 
satisfactionem  exhibendam,  non  dicitur  contumax.  Id 
non  intelligitur  de  peccato  physice  praeterito,  moraliter 
autem  praesente,  quia  in  se  vel  in  suis  effectibus  tractum 
successivum  habet  (2). 

IY.  Proportio  inter  poenam  et  delictum  observanda  est, 

(1)  Benedictus  XIV,  de  Synodo  diascesana,  lib.  X,  cap.  i. 

(2)  Maschat,  Institutiones  juris  canonici,  lib.  V,  tit.  xxxix. 

ne  committatur  injustitia.  Haec  proportio  pendet  ex 
qualitate  personae  laesae  et  laedentis,  ex  adjunctis  loci  et 
temporis,  ex  qualitate  delicti,  ex  quantitate  moralitatis 
qua  delictum  commissum  est  (1). 

Y.  Obligatio  subeundi  poenas  variis  regulis  determinatur. 

1.  Poena  ferendae  sententiae  non  incurritur  ante  sen¬ 
tentiam  judicis,  nam  haec  poena  comminatoria  non  de¬ 
signatur  a  lege,  sed  a  judice  designanda  est. 

2.  Poena  medicinalis,  ipso  facto  incursa,  conscientiam 
obligat  ante  sententiam  judicis.  Ita  incurritur  censura 
latae  sententiae. 

Pariter  ante  sententiam  observandae  sunt  irregulari¬ 
tates,  et  inhabilitates  ad  contrahendum  matrimonium. 
Ratio  est,  quia  ordinatio  et  matrimonium  requirunt  im¬ 
munitatem  ab  impedimentis. 

3.  Ad  caeteras  poenas  quod  attinet,  distinguendum  est. 
Poena  positiva,  et  poena  privativa  juris  plene  quaesiti, 
etiamsi  ipso  jure  incurrantur,  ante  sententiam  judicis 
delinquentem  non  afliciunt.  Ratio  est,  quia  in  poenis 
benignior  interpretatio  est  facienda;  atqui  fragilitati 
humanae  nimis  durum  et  contrarium  est,  ut  quis  vel  se 
ipsum  offerat  ad  poenam  positivam,  vel  poenam  privati¬ 
vam  in  se  exerceat.  Proinde  requiritur  sententia  crimi¬ 
nis  declaratoria. 

Poena  privativa  improprie  dicta,  quae  privat  jure  non¬ 
dum  quaesito,  ipso  facto  incursa  obligat  ante  sententiam. 
Ratio  est,  quia  hujusmodi  poena  est  negatio  favoris ;  si 
conditio  deficiat,  deficit  favor  sub  conditione  concessus. 


(1)  Schmalzgrneber,  Zallinger  ad  Decretalium  lib.  V,  tit.  xxxvn. 

CAPUT  II 

fiSe  poenis  in  specie. 

Art.  I.  De  censuris. 

Art.  II.  De  pcenis  vindicativis. 

ARTICULUS  I 

DE  CENSURIS. 

Prooemium  de  censuris  generatim. 

I.  Censurae  definitio.  —  Censura  definitur  poena  spiri¬ 
tualis  et  medicinalis,  qua  potestas  ecclesiastica  fideles  sibi 
subditos ,  propter  delictum  et  contumaciam  privat  usu  quo¬ 
rumdam  bonorum  spiritualium ,  ut  a  contumacia  recedant. 

Definitio  jam  intelligitur  ex  notionibus  propositis  de 
poenis  in  genere.  Ex  illa  infertur,  censuras  medium 
locum  tenere  inter  poenitentias  et  poenas  vindicativas. 

Dicitur  1°  poena  spiritualis,  quia  censura  directe  ani¬ 
mam  afficit,  et  delinquentem  primario  privat  actionibus 
spiritualibus,  quamvis  etiam  bonis  temporalibus  quan¬ 
doque  privet. 

Dicitur  2° privat  usu  bonorum  quorumdam  spiritualium; 
censura  enim  privat  non  quidem  bonis  internis,  quae 
potestati  Ecclesiae  non  subjiciuntur,  sed  bonis  externis 
quorum  dispensatio  Ecclesiae  commissa  est,  uti  sunt 
sacramenta,  sacrificium,  officia  divina,  Ecclesiae  suffra¬ 
gia  et  generatim  externa  communio  Sanctorum. 

Dicitur  3°  poena  medicinalis ,  donec  a  contumacia  rece¬ 
dant.  Praecipua  censurae  nota,  per  quam  a  pcenis  vindi¬ 
cativis  distinguitur,  ea  est,  ut  sit  medicinalis,  id  est,  ut 
ex  fine  suo  intendat  sanationem  delinquentis;  inde  coi- 

ligitur,  censuras  non  esse  perpetuas,  sed  eo  usque  per¬ 
manere,  donec  quis  emendetur  et  satisfactionem  offerat. 
Emendatione  posita,  peccator  a  censuris  absolvendus  est. 

Non  tamen  repugnat  suspensionem  et  interdictum  in¬ 
fligi  per  modum  pmnae  vindicativse  (1). 

II.  Ad  potestatem  ferendi  censuras  tria  referuntur  : 

1.  Ejusmodi  potestas  Ecclesiie  competit.  Id  probatur 
ex  generali  potestate  a  Christo  data  (2) ;  qua  potestate 
usi  sunt  Apostoli,  v.  g.  Petrus  excommunicando  Simo¬ 
nem  Magum  (3),  Paulus  excommunicando  incestuosum 
Corinthium  (4).  Id  confirmat  praxis  Ecclesise  et  Conci¬ 
liorum.  Accedit  ratio :  sicutin  omni  societate,  ita  maxime 
in  Ecclesia  necessaria  est  potestas  separandi  membra 
noxia  a  corpore,  vel  iis  subtrahendi  certa  officia  et 
functiones.  Ergo  illam  potestatem  Christus  Ecclesia} 
dedit,  tunc  scilicet,  dum  Apostolis  eorumque  successo¬ 
ribus  concessit  potestatem  clavium  ligandi  et  solvendi. 

2.  Haec  potestas  jure  divino  ad  Romanum  Pontificem 
atque  ad  Episcopos  pertinet.  Summus  Pontifex  in  omnes 
catholicos  censuris  animadvertere  potest;  Episcopus 
autem  in  eos  tantum  qui  sibi  subditi  sunt. 

Jure  ecclesiastico  potestatem  ejusmodi  habent  gene- 
ratim  omnes  qui  in  externo  foro  jurisdictionem  exercent. 
Ista  jurisdictio  est  delegabilis. 

3.  Ab  ipsa  potestate  distinguitur  prudens  usus  illius. 
In  infligendis  censuris  moderationem  juris  commendat 
concilium  Tridentinum  :  «  Quamvis  excommunicationis 
gladius  nervus  sit  ecclesiasticie  disciplina},  et  ad  conti¬ 
nendos  in  officio  populos  valde  salutaris,  sobrie  tamen 

(1)  Berardi,  Commentaria  in  jus  ecclesiasticum ,  t.  IV,  pars  II,  dis- 
sert.  III. 

(2)  Matth.,  xvi  et  xvm. 

(3)  Act.,  vm,  12. 

(4)  I  Corinth.,  v. 

magnaque  circumspectione  exercendus  est,  cum  expe¬ 
rientia  doceat,  si  temere  aut  levibus  ex  causis  incutiatur, 
magis  contemni  quam  formidari,  et  perniciem  potius 
parere  quam  salutem  (1).  » 

III.  Forma  et  solemmtates  in  ferenda  censura  observandce . 
Hujusmodi  solemnitates  aliae  praecedunt,  aliae  comitan¬ 
tur,  aliae  subsequuntur. 

1.  Quod  attinet  ad  monitionem  praeviam,  attendenda 
est  distinctio  censurarum  latce  vel  ferendce  sententiae. 

Si  censura  fertur  judicialiter  per  modum  sententiae,  re¬ 
quiritur  monitio  triplex,  seu  una  monitio  peremptoria, 
assignato  termino  intra  quem  reus  deliberet,  an  velit  a 
contumacia  recedere. 

Si  censura  fertur  legaliter  per  modum  statuti,  ut  ipso 
facto  incurratur,  nulla  requiritur  praevia  monitio  a  judice 
facienda;  etenim  lex  ipsa  est  quaedam  continua  monitio. 
Yerumtamen  quidam  videntur  censuras  latae  sententiae 
minime  probare,  quandoquidem  sine  monitionibus,  sine 
testibus,  sine  ulla  defensione  poenam  irrogant,  quod 
profecto  ab  aequitate  alienum  esset.  At  vero  qui  baec 
opponunt,  ii  quidem  disciplinam  Ecclesiae  bene  cogni¬ 
tam  aut  exploratam  non  habent.  Nam  cum,  ex  Regula 
Juris,  nemo  puniendus  sit  nisi  probetur  retis,  nulla  in  foro 
externo  poena  irrogatur,  nisi  postquam  sententia  decla- 
ratoria  criminis  prolata  fuerit. 

Si  suspensio  vel  interdictum  fertur,  non  quidem  ut 
vera  censura,  sed  per  modum  poence  vindicativce,  nulla 
requiritur  praevia  monitio;  nam  ad  vindictam  sufficit 
delictum  praecessisse  (2). 

2.  Judex  sententiam  censurae  profert  in  scriptis,  cum 
expressione  causae  ,  et  intra  mensem  censurato  tradit 
exemplum  hujus  scripturae,  si  fuerit  requisitum.  Proba¬ 
ti)  Concilium  Tridentinum,  sess.  XXV,  cap.  m,  de  Reform. 
(2)Maschat,  Institutiones  juris  canonici,  lib.  V,  tit.  xxxix 

bilius  scriptura  requiritur,  non  ad  valorem,  sed  ad 
justitiam  censurae. 

3.  Denuntiatio  subsequitur  prolationem  censurae. 
Nullum  datur  generale  praeceptum  denuntiandi  eos  qui 
censuras  incurrunt;  hoc  relinquitur  prudentiae  superio¬ 
ris.  Aliquando  expedit  denuntiare ;  quandoque  denun¬ 
tiatio  prudenter  omittitur. 

IV.  C 'misce  excusantes  ab  incurrenda  censurae^  penduntur. 

1.  Praecipua  ejusmodi  causa  est,  si  ex  parte  ferentis 
censuram  antea  deficiat  jurisdictio,  eo  quod  vel  remotus 
sit  ab  officio,  vel  a  sententia  ejus  appellatum  fuerit. 

2.  Excusat  imperfectio  actus  qui  attentatur  sine  con¬ 
summatione.  Requiritur  enim  peccatum  in  suo  genere 
completum,  ita  ut  effectus  lege  prohibitus  sequatur. 

3.  Qui  liber  est  a  culpa  mortali,  etiam  a  censura  exi¬ 
mitur.  Profecto  excusat  innocentia  notoria,  contra  quam 
judex  sua  potestate  abutitur.  Si  quis  vero  sit  innocens  in 
foro  interno,  et  probetur  nocens  inforo  externo,  censura 
non  ligatur  in  conscientia;  at  in  foro  externo  tenetur  se 
gerere  velut  censura  ligatum. 

4.  Excusat  ignorantia  censurae.  Ratio  est,  quia  censurae 
sunt  poenae,  quae  contemptum  legis  virtuali ter  requirunt; 
atqui  stante  ignorantia,  non  adest  contumacia  seu  con¬ 
temptus  legis  ecclesiasticae.  Proinde  a  censura  eximit 
invincibilis  ignorantia  sive  legis  crimen  prohibentis,  sive 
censurae  delicto  appositae.  Imo  dicunt ,  ignorantiam 
vincibilem  non  affectatam  a  censuris  excusare,  quando 
lex  requirit,  ut  reus  statutum  violaverit  scienter ,  ex  teme¬ 
raria  praesumptione. 

5.  Generatim  excusat  metus  gravis.  Ratio  est,  tum 
quia  sic  delinquens  non  reputatur  contumax,  tum  quia 
ejusmodi  metus  plerumque  excusat  ab  observatione  legis 


(1)  Sclimalzgrueber,  Jus  ecclesiasticum,  \\b.  V,  tit.  xxxix. 

ecclesiasticae.  Excipitur,  nisi  praeceptum  ecclesiasticum 
majoris  momenti  etiam  cum  periculo  mortis  observan. 
dum  sit,  vel  nisi  quis  in  contemptum  Ecclesiae  cogeretur 
aliquid  facere  sub  censura  prohibitum;  eo  casu  non  ex¬ 
cusaris  a  censura  delicto  annexa,  cum  non  excuseris  a 
peccato  inobedientiae  (1). 

V.  Censurarum  effectus  communes  sunt  duplicis  generis  : 
vel  enim  ab  ipsis  censuris  producuntur,  vel  ex  violatione 
censurae  proficiscuntur. 

4 .  Effectus  generales  ipsius  censurce  recensentur.  Primo , 
censurae  ligant  etiam  apud  Deum ,  dummodo  validae 
sint.  Id  constat  ex  damnatione  istius  propositionis  : 
u  Excommunicationes  sunt  tantum  poenae  externae  (2).  » 

Secundo ,  appellatio  interposita  post  sententiam  cen¬ 
surae  habet  effectum  devolutivum,  non  suspensivum;  id 
est,  cognitio  causae  devolvitur  quidem  ad  judicem  supe¬ 
riorem,  non  tamen  sententiae  exeeutio  suspenditur. 

Tertio ,  qui  in  una  dioecesi  est  censura  nolatus,  ab  aliis 
Episcopis  in  Ecclesia  universa  censuratus  habetur.  Ratio 
est,  quia  censurae  privant  bonis  Ecclesiae  non  uti  parti¬ 
cularis,  sed  uti  universalis. 

Quarto ,  quicunque  cum  eo  qui  censura  notatus  est  et 
denuntiatus,  communicat  in  iis  quae  per  censuram  pro¬ 
hibentur,  et  ipse  aliqua  censura  coercetur. 

2.  Supersunt  alii' effectus  qui  ex  violatione  censurarum 
pendent.  In  hac  re  tribus  modis  delinquitur  : 

Primo,  qui  per  annum  contumax  in  censura  persistit, 
si  de  excommunicatione  agatur,  dicitur  insordescens  et 
tanquam  suspectus  de  baeresi  judicatur  (3). 

Secundo,  qui  post  censuram  inflictam  adhuc  in  eodem 

(1)  Stremler,  des  Veints  eccUsiastiques,  part.  I,  sect.  IV. 

(2)  Leo  X  adversus  Lutherum.  —  Pii  \I  bulla  Auctorem  fidei 

(3)  Decretalium  lib.  V,  cap.  xm,  de  Hweticis.  —  Concilium  Tri- 
dentinum,  sess.  XXV,  cap.  iit,  de  Reform. 

crimine  perseverat,  gravioribus  censuris  aut  aliis  poenis 
plectendus  est. 

Tertio,  qui  propriam  censuram  violat  per  actum  ordi¬ 
nis,  irregularitatem  incurrit. 

YI.  Absolutio  a  censuris  fit  juxta  regulas  sequentes : 

d.  Censura  nondum  inflicta  deletur  vel  abrogatione 
legis,  vel  revocatione  praecepti  aut  morte  ferentis  prae¬ 
ceptum. 

2.  Censura  inflicta  non  cessat  sola  emendatione  delin¬ 
quentis,  sed  tollitur  per  absolutionem.  Cum  censurae  in 
utroque  foro  tum  interno  tum  externo  irrogentur,  duplex 
item  est  absolutio,  altera  quae  in  foro  interno,  altera 
quae  in  foro  externo  conceditur  (1). 

Ad  majorem  cautionem,  ut  omnis  causa  dubitationis 
removeatur,  absolutio  ad  cautelam  tribui  solet  sive  ab 
Apostolica  Sede  in  conferendis  beneficiis,  sive  a  sacer¬ 
dotibus  in  administrando  Poenitentiae  sacramento. 

Absolutio  ad  reincidentiam  datur  ad  certum  tempus,  et 
elapso  tempore  reviviscit,  nisi  reus  legi  satisfaciat. 

3.  A  censura  quae  ab  homine  per  sententiam  fertur, 
absolvere  solum  potest  ille,  qui  tulit  eam,  et  successor, 
superior,  vel  delegatus.  Etenim  regulariter  ejusdem  est 
solvere,  cujus  fuit  ligare. 

Quod  attinet  ad  censuram  a  jure  latam,  vel  reservata 
est,  vel  non  reservata.  Si  non  sit  reservata ,  relaxari  po¬ 
test  ab  Episcopo,  vel  etiam  a  sacerdote  approbato. 
Praeterquam  id  demonstrat  quotidiana  Ecclesiae  praxis, 
Innocentius  III  tradidit  hanc  regulam  :  «  Quia  conditor 
canonis  ejus  absolutionem  sibi  specialiter  non  retinuit, 
eo  ipso  concessisse  videtur  facultatem  aliis  relaxandi  (2).» 

Censura  juris  reservata  non  tollitur  nisi  ab  illius  auc¬ 
tore,  vel  successore,  superiore,  vel  delegato  ;  nam  infe- 

(lf  Devoti,  Institutionum  canonicarum  lib.  IV,  tit.  xxi. 

(2)  Decretalium  lib.  V,  cap.  xxix,  de  Sententia  excommunicationis . 

rior  nequit  relaxare  jus  superioris.  Verum  et  in  iis  quae 
Summo  Pontifici  reservata  sunt,  Episcopus  interdum 
suam  potestatem  exercet,  tum  quia  ipse  suos  subditos 
absolvit  a  casibus  occultis  Pontifici  reservatis  (1),  exceptis 
casibus  bullae  In  ccena  Domini ;  tum  quia  tollit  censuras 
etiam  Papae  reservatas,  quibus  ligantur  ii,  qui  Summum 
Pontificem  adire  nequeunt,  quales  sunt  mulieres,  pueri, 
senes,  infirmi,  pauperes. 

In  articulo  mortis,  cessat  omnis  reservatio  censu¬ 
rarum  (2). 

4.  Forma,  ritus  et  conditiones  absolutionis  a  censura. 
Forma  substantialis  in  jure  nulla  praescribitur,  sed  ea 
sufficit,  quae  voluntatem  absolvendi  declarat. 

Ritus  servandus  habetur  in  Pontificali  Romano.  Illius 
omissio  absolutionem  non  reddit  invalidam,  neque  gra¬ 
viter  illicitam,  etsi  expediat  regulariter  praedictas  caere¬ 
monias  observari. 

Conditiones  requiruntur  aliae  ex  parte  absolventis,  aliae 
ex  parte  illius  qui  absolvitur.  Ex  parte  absolventis, 
praeter  potestatem  et  libertatem,  requiritur  ut  in  causa 
principali  non  decipiatur.  Ex  parte  rei,  requiritur  ut 
absolutionem  postulet ,  et  prius  Ecclesiae  satisfecerit. 
Praesentia  rei  non  est  absolute  necessaria,  nam  sicut 
absens  potest  per  litteras  excommunicari,  ita  et  absolvi; 
regulariter  tamen  expedit  eum  esse  praesentem,  tum  ob 
reverentiam  censurarum,  tum  ob  majorem  humilitatem 
censura ti  (3). 

§  1 .  De  excommunicatione. 

§  2.  De  suspensione. 

§  3.  De  interdicto. 

(1)  Concilium  Tridentinum,  sess.  XXIV,  cap.  vi,  de  lieform. 

(2)  Concilium  Tridentinum,  sess.  XIV,  cap.  vii,  de  Poenitentia. 

(3)  Schmalzgrueber,  Jus  ecclesiasticum,  lib.  V,  tit.  xxxix. 

II.  15 

§  1.  —  De  excommunicatione. 

I.  Etsi  nomen  excommunicationis  olim  ad  censuras 
universas  etiam  minores  significandas  usurparetur,  pos¬ 
tea  tamen  contractum  fuit,  ut  significet  censuram  om¬ 
nium  gravissimam  a  suspensione  et  ab  interdicto  dis¬ 
tinctam. 

Anathema  designat  vel  excommunicationem  latam  in 
haereticos  (1),  vel  solemnitates  et  caeremonias  quae  in 
ferenda  excommunicatione  quandoque  adhibentur. 

II.  Excommunicatio  definitur  censura  ecclesiastica  pri¬ 
vans  christianum  omni  ecclesiastica  communione.  Sane  om¬ 
nis  societas  habet  jus  expellendi  noxios  homines  ;  atqui 
Ecclesiae  competit  eadem  potestas,  tum  quia  ipsa  est 
societas  perfecta,  tum  quia  illam  potestatem  a  Christo 
accepit.  Id  non  semel  et  verbis  et  facto  Paulus  ostendit. 

III.  Celeberrima  est  divisio  excommunicationis  in 
majorem  et  minorem.  Excommunicatio  minor  privat  recep¬ 
tione  sacramentorum ;  at  excommunicationis  majoris 
sunt  multi  et  graves  effectus,  siquidem  privat  omnibus 
Christianae  communionis  juribus,  nempe  omnibus  bonis 
quae  subjacent  jurisdictioni  et  distributioni  Ecclesiae. 
Jamvero  ubigeneratim  fit  mentio  de  excommunicatione, 
semper  intelligenda  est  excommunicatio  major. 

Questio  1.  De  effectibus  excommunicationis  in  excommu¬ 
nicato. 

Questio  2.  De  communicatione  fidelium  cum  excommu¬ 
nicatis. 


(1)  Concilium  Tridenlinum  in  canonibus  dogmaticis. 

(2)  Giraldi,  Expositio  juris  pontificii,  lib.  V,  tit,  xxxix. 

Qu.estio  ia.  —  De  effectibus  excommunicationis  in  excommunicato. 


1 .  Privatio  sacramentorum,  et  piorum  operum  externorum. 

2.  Privatio  officiorum  et  beneficiorum  ecclesiasticorum. 

3.  Privatio  communionis  politica?. 

1.  Privatio  sacramentorum,  et  piorum  operum  externorum  (i). 

Excommunicatio  privat  bonis  spiritualibus  inter  fide¬ 
les  communibus,  videlicet  : 

I.  Activo  et  passivo  usu  sacramentorum,  excepto  mortis 
articulo.  Unde  regulariter  loquendo,  excommunicatus 
recipiens  sacramenta  mortaliter  peccat;  clericus  minis¬ 
trans  in  excommunicatione  sacramenta,  fit  irregularis. 

II.  Sacrificio  missce.  Nisi  ob  ignorantiam  vel  ob  grave 
damnum  vitandum  excusetur,  peccat  mortaliter  excom¬ 
municatus  assistens  sacrificio  missae.  Si  denuntiatus  sit, 
expelli  debet,  aut  sacrificium  ante  canonem  abrumpi¬ 
tur. 

III.  Divinis  officiis ,  ut  publica  Horarum  recitatione, 
processionibus,  etc.  Attamen  a  privata  recitatione  Hora¬ 
rum  non  eximitur. 

IV.  Communibus  Ecclesice  suffragiis.  Unde  non  licet 
publica  sacrificia,  publicas  Ecclesiae  orationes  pro  excom¬ 
municatis  offerre,  neque  indulgentias  eis  concedere. 
Privata  autem  suffragia,  orationes  et  missae  ex  privata 
intentione  offerri  possunt  pro  conversione  excommuni¬ 
cator  um. 

V.  Ingressu  ecclesice  tempore  quo  divina  celebrantur. 
Aliis  vero  temporibus  potest  excommunicatus  in  templo 
privatim  orare. 

VI.  Sepultura  ecclesiastica ,  nisi  excommunicatus  ante 
mortem  poenitentiam  agat. 

(1)  Zallinger,  Institutiones  juris  ecclesiastici,  lib.  V,  tit.  xxxix. 

2.  Privatio  officiorum  et  beneficiorum  ecclesiasticorum  (I). 

I.  Excommunicatus  fit  incapax  obtinendi  beneficium  ec¬ 
clesiasticum,  ita  ut  provisio  sit  ipso  jure  nulla.  Benefi¬ 
ciis  vero  antea  obtentis  generatim  non  privatur. 

II.  Clericus  in  excommunicationem  incidens  ipso 
facto  non  privatur  fructibus  beneficii  antea  rite  acquisiti. 
Ratio  est,  quia  id  nulla  lege  statuitur;  inde  infertur  pri¬ 
vationem  fructuum  faciendam  esse  ministerio  judicis. 

III.  Quod  attinet  ad  privationem  jurisdictionis,  quaeri¬ 
tur,  an  excommunicatus  eam  nec  licite,  nec  valide 
exerceat. 

1.  Excommunicatus  privatur  usu  jurisdictionis,  ita  ut 
licite  eam  exercere  non  possit. 

2.  Difficultas  est,  utrum  excommunicato,  durante  ex¬ 
communicatione,  jurisdictio  sit  omnino  adempta,  an 
solum  illius  usus  prohibeatur?  Discrimen  existit  inter 
excommunicatum  vitandum  et  toleratum. 

Jurisdictio  ecclesiastica  excommunicato  vitando  est 
omnino  adempta.  Hinc  invalidi  sunt  actus  jurisdictionis, 
quos  iste  perageret. 

Excommunicatus  toleratus  valide  exercet  jurisdictio¬ 
nem,  quandiu  a  fidelibus  contra  ipsum  exceptio  non  op¬ 
ponitur.  Ratio  est,  quia  Ecclesia  fidelibus  permittit 
communicationem  tum  in  divinis,  tum  in  humanis,  cum 
excommunicatis  hujus  generis;  propterea  debet  in  illis 
jurisdictionem  conservare,  ut  apti  sint  ad  hanc  cum  fi¬ 
delibus  communicationem. 

IV.  Excommunicatio  privat  facultate  condonandi ,  et 
publice  legendi  theologiam  aut  jus  canonicum ;  nam  ista  est 
notabilis  communicatio  excommunicatis  prohibita,  sal¬ 
ti)  Stremler,  Des  peines  ecclesiastiques ,  part.  I,  sect.  IV.  — 

Sclimalzgrueber,  Jus  ecclesiasticum,  lib.  V,  tit.  xxxix. 

tem  vitandis.  Hoc  tamen  excommunicatis  permittitur, 
ut  concionem  pro  sua  conversione  audiant. 

3.  Privatio  communicationis  politicae  (1). 

I.  Privatio  communicationis  forensis.  In  judiciis  excom- 
municatus  vitandus  non  potest  esse  judex,  actor,  advo¬ 
catus,  testis.  Ileus  vero  non  arcetur  a  judicio;  proinde 
ipsi  permissa  est  omnis  defensio. 

Excommunicatus  toleratus,  stans  in  judicio,  valide 
agit ;  sed  repelli  potest. 

II.  Privatio  societatis  civilis.  Actiones  civiles,  quibus 
privatur  excommunicatus,  hoc  versiculo  comprehen¬ 
duntur  : 


Os,  orare ,  vale,  communio ,  mensa  negatur. 

Praeter  communicationem  in  divinis  [orare),  os  signifi¬ 
cat  osculum  pacis,  et  alia  benevolentiae  signa.  Per  ver¬ 
bum  vale  prohibetur  honorifica  salutatio,  qua  indignus 
est  excommunicatus;  id  intelligitur  de  salutatione  non 
necessaria.  Nominibus  communio  et  mensa  intelligitur 
quaelibet  societas  in  negotiis  peragendis,  in  habitatione, 
in  convictu. 

III.  Causce  excusantes  excommunicalum  actus  sibi  pro¬ 
hibitos  exercentem. 

1.  Propter  necessitatem,  v.  g.  in  periculo  mortis,  in¬ 
famiae,  gravis  jacturae  bonorum,  excommunicato  licita 
est  non  solum  communicatio  civilis,  verum  etiam  sus¬ 
ceptio  et  administratio  sacramentorum;  etenim  in  his 
casibus  arduis  Ecclesia  non  censetur  obligare. 

2.  Ut  excommunicatus  toleratus  administret  sacra¬ 
menta,  sufficit  petitio  fidelium. 

(1)  Pirhing,  Jus  ecclesiasticum ,  lib.  V,  tit.  xxxix,  de  Sententia  ex¬ 
communicationis. 

Questio  2a.  —  De  communicatione  fidelium  cum  excommunicatis. 

1.  Facultas  communicandi  cum  excommunicatis  toleratis. 

2.  Obligatio  vitandi  communicationem  cum  excommuni¬ 
catis  non  toleratis. 

3.  Hujus  legis  sanctio,  seu  excommunicatio  minor. 

1.  Facultas  communicandi  cum  excommunicatis  toleratis  (1). 

I.  Distinctio  inter  excommunicatos  toleratos  et  vi¬ 
tandos  inducta  est  aMartino  V  in  concilio  Constan- 
tiensi  (2).  Fideles  hodie  possunt  licite  communicare 
cum  excommunicatis  omnibus,  exceptis  duobus  casibus, 
nempe  si  nominatim  publice  denuntientur  per  senten¬ 
tiam  judicis,  vel  si  sint  notorii  percussores  clericorum. 
Nullus  tamen  favor  ipsis  excommunicatis  a  Martino  V 
concessus  est,  ut  communioni  fidelium  se  ingerere  pos¬ 
sint. 

II.  Ex  ista  constitutione  inferuntur  plura  corollaria  : 

Primo ,  fideles  a  sacerdote  excommunicato  postulare 

possunt  sacramentorum  administrationem. 

Secundo ,  excommunicatus  toleratus  sacramenta  valide 
administrare  potest,  quoties  id  petitur  a  fidelibus. 

Tertio,  excommunicatus  toleratus,  si  divinorum  ad- 
ministrationi  se  ingerat  sine  petitione  fidelium,  graviter 
peccat. 


2.  Prohibita  cominunieatio  cum  excommunicatis  r.on  toleratis  (3). 

I.  Fideles  tenentur  vitare  communicationem  cum  ex¬ 
communicatis  non  toleratis,  quales  sunt  personaliter  de- 

(1)  Mascliat,  Institutiones  juris  canonici,  lib.  V,  tit.  xxxix. 

(2)  Murtini  V  const.  Ad  evitanda  scandala. 

(3)  Giraldi  et  Sclimalzgrueber  ad  tit.  xxxix,  lib.  V  Decretalium. 

nuntiati,  et  notorii  percussores  clericorum.  Ita  statuit 
jus  commune  antiquum,  quod  in  hoc  puncto  non  fuit 
decreto  concilii  Constantiensis correctum. 

Ista  communicatio  regulariter  non  excedit  peccatum 
veniale,  et  minorem  excommunicationem. 

At  peccatum  est  mortale  in  casibus  sequentibus  :  1.  Si 
fidelis  publice  communicet  in  rebus  divinis;  quia  violat 
praeceptum  Ecclesiae  in  re  gravi. 

2.  Si  communicet  in  crimine  criminoso ,  id  est,  in  illo 
crimine,  ob  quod  alter  excommunicatus  est,  majorem 
excommunicationem  incurrit. 

3.  Si  quis  a  Summo  Pontifice  sit  nominatim  excom¬ 
municatus,  clericus  cum  eo  sponte  in  divinis  communi¬ 
cans,  praeter  peccatum  mortale,  incurrit  majorem  ex¬ 
communicationem  Papae  reservatam. 

4.  Si  communicet  aliquis  cum  excommunicato  post 
latam  sententiam  contra  participantes,  praevia  moni¬ 
tione,  ligatur  excommunicatione  majori. 

II.  Exceptiones.  —  Non  obstante  regula  generali,  com¬ 
municatio  cum  excommunicatis  vitandis  quandoque 
licita  est,  suadentibus  justis  causis  quae  hoc  versiculo 
exprimuntur : 

Utile,  lex,  humile ,  res  ignorata ,  necesse. 

1.  Excusat  utilitas  tam  spiritualis,  quam  corporalis; 
v.  g.  licet  salutaria  monita  dare,  eleemosynam  facere. 

2.  Excusat  lex  seu  obligatio  matrimonialis.  Uxori  con¬ 
ceditur  facultas  communicandi  cum  marito  excommu¬ 
nicato;  idem  dicendum  dc  marito  erga  uxorem  excom- 
municatam. 

3.  Excusat  humile ,  seu  humilitas  subjectionis  :  filius 
cum  patre,  servus  cum  domino,  miles  cum  duce,  subdit 
generatim  cum  superioribus  communicare  valent. 

Eadem  facultas  ad  parentes,  dominos,  superiores  ex- 


260 


EXPOSITIO  METHODICA  JURIS  CANONICI. 


tenditur  ut  possint  cum  filiis,  servis,  subditis  excom¬ 
municatis  communicare.  Ratio  est,  quia  societatem 
ejusmodi  vitare  moraliter  nequeunt. 

4.  Excusat  ignorantia,  sive  juris,  sive  facti,  modo  non 
sit  affectata. 

5.  Denique  excusat  necessitas  spiritualis  vel  tempora¬ 
lis,  sive  ipsius  excommunicati,  sive  aliorum,  modo  sit 
gravis. 


3.  Quid  juris  circa  excommunicationem  minorem  (l). 

I.  Excommunicatio  minor  non  incurritur  nisi  ob  com¬ 
municationem  cum  excommunicato  vitando  extra  casus 
permissos.  Nunquam  infligitur  a  judice,  sed  a  jure  tan¬ 
tum. 

II.  Ejus  effectus  duplex  est,  nempe  directus  et  indi¬ 
rectus.  Effectus  directus  est  privatio  passiva  sacramen¬ 
torum  ;  activa  vero  administratio  sacramentorum  non 
est  prohibita. 

Indirectus  effectus  est  privatio  electionis  ad  beneficia. 
Ratio  est,  quia  beneficium  ex  intentione  Ecclesiie  con¬ 
fertur,  ut  beneficiatus  ordines  sacros  suscipiat,  et 
missse  sacrificium  celebret;  quod  cum  stante  minori 
excommunicatione  non  possit,  sequitur,  indirecte  etiam 
tali  excommunicato  prohibitam  esse  electionem  ad  bene¬ 
ficium.  Attamen  electio  hujusmodi  non  videtur  irrita 
ipso  jure,  cum  dicatur  irritationi  obnoxia  (2). 

III.  Excommunicatio  minor  non  est  reservata;  proinde 
absolvere  ab  ea  potest  quilibet  sacerdos  approbatus  ad 
absolvendum  a  peccatis.  Etenim  absolutio  a  censuris, 
tanquam  prsevia,  sequitur  naturam  absolutionis  a  pec¬ 
ti)  Mascliat,  Institutiones  juris,  canonici,  lib.  V,  tit.  xxxix. 

(2)  Decretalium  lib.  V,  tit.  xxvn,(7e  Clerico  excommunicato. 

(3)  Stremler,  Des  peines  ecclisiastiques ,  part.  I,  eect.  VI. 

calis;  ideo  cui  conceditur  facultas  absolvendi  a  peccatis, 
conceditur  etiam  facultas  absolvendi  a  censuris  non  re¬ 
servatis,  qualis  est  excommunicatio  minor. 

§  2.  —  De  suspensione. 

‘Qilestio  1.  De  suspensione  generatim. 

Questio  2.  De  suspensione  ex  informata  conscientia. 

Quaestio  1».  —  De  suspensione  generatim. 

1 .  Definitio  et  divisio  suspensionis. 

2.  Illius  auctor  et  subjectum. 

3.  Ejus  causa  et  forma. 

4.  Effectus  suspensionis. 

fi.  Absolutio  a  suspensione. 

1.  Definitio  et  divisio  suspensionis. 

I.  Definitio.  —  Suspensio  est  censura  ecclesiastica  pri¬ 
vans  clericum  clirecte  usu  officii ,  vel  beneficii,  vel  utriusque 
simul. 

Dilfert  ab  excommunicatione  ;  quia  haec  privat  omnibus 
bonis  Christianae  communionis  ;  fertur  in  clericos  etlai- 
cos  ;  neque  per  se  privat  usu  ordinum,  sed  indirecte 
quatenus  impedit  sacramentorum  administrationem. 
Suspensio  vero  non  privat  omnibus  bonis  spiritualibus, 
fertur  in  solos  clericos,  et  directe  impedit  usum  ordinum. 

Differt  etiam  ab  interdicto,  tum  quia  hoc  ferri  potest 
in  laicos,  tum  quia  privat  receptione  aliquorum  sacra¬ 
mentorum,  divinis  officiis,  et  sepultura  ecclesiastica. 

II.  Species  suspensionis  variae  sunt,  sive  ratione  objecti, 
sive  ratione  modi  quo  infligitur  (I). 

(1)  Berardi,  Commentaria  in  jus  ecclesiasticum ,  t.  IV,  part.  II,  dis- 
sert.  III. 

\.  Ratione  objecti ,  suspensio  est  vel  totalis ,  quando 
clericus  ab  omnibus  juribus  clericalibus  arcetur,  vel  par¬ 
tialis,  quai  functione  aliqua  tantum  privat. 

Partialis  suspensio  triplex  est  :  ab  ordine,  ab  officio ,  a 
beneficio.  Prima  privat  exercitio  functionum  ordinis. 
Altera  vetat  universa  officia  ecclesiastica  quae  aut  ab 
ordine  aut  a  jurisdictione  pendent.  Tertia  privat  rediti¬ 
bus  et  administratione  beneficii. 

Quandoque  non  omnes  ordinis  aut  officii  functiones 
interdicuntur,  sed  una  aut  altera  tantum,  cujus  generis 
est  prohibitio  celebrandi  missam,  audiendi  confessiones. 

Generalis  suspensio  complectitur  tum  officium,  tum 
beneficium. 

2.  Ratione  modi  quo  infigitur ,  primum  distinguitur 
suspensio  a  lege  vel  ab  homine,  suspensio  latae  vel  fe¬ 
rendae  sententiae. 

Praeterea  suspensio  infligitur  vel  per  modum  censurae 
ad  frangendam  contumaciam,  vel  per  modum  poenae  sive 
judicialiter  sive  extrajudicialiter  ex  informata  conscientia. 

Suspensio  tanquam  censura  fertur  sine  ulla  temporis 
determinatione.  Suspensio  inflicta  in  perpetuum  vel  ad 
certum  tempus  non  est  censura  proprie  dicta,  sed  habet 
rationem  poenae  vindicativae. 

2.  Suspensionis  auctor  et  subjectum  (I). 

i,  Potestas  ferendi  suspensionem  tribus  regulis  expen¬ 
ditur. 

1.  Suspensionem  a  jure  fert  solus  legislator.  Suspen¬ 
sionem  ab  homine  infligit  is,  qui  jurisdictione  externa 
potest  clericum  judicare. 

2.  Olim  Episcopus  sine  consensu  capituli  non  poterat 
censuram  ferre  in  presbyteros.  Verum  haec  dispositio 

(1)  Schmalzgrueber,  Jus  ecclesiasticum,  lib.  V,  tit.  xxxix.  : 

consuetudine  abrogata  est;  videmus  enim  passim  Epi¬ 
scopos,  non  requisito  consensu  capituli,  poenam  suspen¬ 
sionis  ferre  in  clericos. 

3.  Praelati  regulares  in  tantum  suspendere  possunt 
suos  religiosos,  in  quantum  eis  regula  permittit. 

II.  Ad  subjectum  suspensionis  referuntur  regulae  se¬ 
quentes  : 

1.  Suspensio  proprie  dicta  non  potest  cadere,  nisi  in 
clericos.  Ratio  est,  quia  suspensio  versatur  circa  offi¬ 
cium  et  beneficium  ecclesiasticum,  cujus  incapaces  sunt 
laici. 

2.  Quilibet  clericus,  quacunque  dignitate  fulgeat,  sus¬ 
pendi  potest,  excepto  Summo  Pontifice  qui  non  est 
Ecclesiae  subditus.  Decreturo  suspensionis  generale  non 
comprehendit  Episcopos,  nisi  de  ipsis  flat  expressa 
mentio. 

3.  Hujus  censurae  capaces  sunt  religiosi,  si  clerici 
sint,  et  primam  saltem  tonsuram  habeant. 

4.  Suspendi  potest  communitas  clericalis,  sive  spec¬ 
tetur  quatenus  est  communitas,  sive  quoad  personas 
singulares. 


3.  Causa  et  forma  suspensionis  (1). 

1.  Causa  suspensionis  est  culpa  propria  et  gravis. 

1.  Requiritur  culpa  propria.  Etenim  suspensio,  quae 
proprie  poena  est,  privans  jure  quaesito  proprio,  nulla¬ 
tenus  contrahitur  ob  culpam  alienam. 

2.  Requiritur  culpa  gravis.  Ratio  est,  quia  suspensio, 
cum  sit  grave  malum,  gravem  culpam  supponit.  Proinde 
suspensio,  ut  communiter  fertur,  neque  a  lege  neque  a 
judice  ob  culpam  levem  infligitur. 

(1)  Mascliat,  Institutiones  juris  canonici ,  lib.  V,  tit.  xxxix. 

II.  Forma  suspensionis.  —  In  ferenda  suspensione  non 
praescribitur  certa  forma  verborum,  sed  ea  requiruntur, 
quae  sufficienter  declarent  hunc  effectum.  Duplex  vero 
regula  servanda  est  : 

1.  Praecedit  monitio,  si  suspensio  velut  censura  infera¬ 
tur  ad  correctionem  delinquentis.  Etenim  constare  ne¬ 
quit  de  contumacia,  nisi  Ecclesia  prius  reum  moneat. 
Si  vero  suspensio  fertur  per  modum  poenae  vindicativae, 
praeter  delictum  grave  commissum,  non  requiritur  con¬ 
tumacia  et  monitio;  sed,  probato  delicto,  suspensio  per 
sententiam  infligitur. 

2.  Sententia  suspensionis  fertur  in  scriptis  cum  expres¬ 
sione  causae,  et  eorum  exemplar  suspenso  traditur,  si 
fuerit  requisitum.  Si  judex  hanc  legem  temere  violet, 
per  mensem  ab  ingressu  ecclesiae,  et  officiis  divinis  sus¬ 
penditur  (lj. 


4.  Effectus  suspensionis  (2). 

Suspensionis  effectus  sunt  duplicis  generis  :  vel  ab 
ipsa  suspensione  pendent,  vel  afficiunt  violatores  illius. 

I.  Effectus  ipsius  suspensionis  varii  sunt  pro  varietate 
hujus  censurae.  Cum  igitur  multiplex  sit  suspensio,  quae¬ 
vis  tantum  operatur,  quantum  verba  significant. 

Si  quis  generaliter  suspendatur,  intelligitur  suspensus 
tum  ab  officio,  tum  a  beneficio.  Verum  una  suspensio 
partialis  alteram  non  importat,  nisi  actus  unius  ordine¬ 
tur  ad  actus  alterius;  ob  quam  causam  neque  suspensus 
ab  ordine,  neque  suspensus  a  jurisdictione  sacramen  tum 
poenitentiae  administrat. 

1.  Suspensus  ab  ordine  non  censetur  suspensus  a  juris- 

(1)  Concilium  Lugdunense  I,  cap.  i.  Cum  medicinalis ,  tit.  de  Sen¬ 
tentia  excommunicationis  in  vi". 

(2)  Stremler,  Des  peines  ecdesiastiqv.es,  part.  I,  sect.  VI. 

dictione.  Suspensus  ab  ordine  superiore  non  ideo  sus¬ 
penditur  ab  ordine  inferiore.  Suspensus  ab  ordine 
recepto,  vi  ejusdem  suspensionis  interea  impeditur,  ne 
ad  majores  ascendat. 

2.  Suspensus  totaliter  ab  officio  removetur  ab  omni 
officio  tum  ordinis,  tum  jurisdictionis.  Non  potest  eligi 
ad  beneficium,  quia  beneficium  datur  propter  officium. 
Suspensus  a  jurisdictione  sola,  non  est  suspensus  ab 
ordine,  vel  a  beneficio. 

3.  Suspensus  a  beneficio  non  privatur  beneficio,  sed 
tantum  illius  fructibus.  Hinc  onera  beneficii  apud  sus¬ 
pensum  manent. 

II.  Violans  suspensionem  committit  peccatum  ex  genere 
suo  mortale;  nam  contemnit  Ecclesiie  praeceptum,  et 
gravem  illius  censuram. 

Irregularitatem  incurrit,  exercendo  actum  ordinis. 
Haec  poena  non  incurritur,  si  clericus  violet  suspen¬ 
sionem  jurisdictionis  vel  beneficii. 

Suspensus  a  jurisdictione  invalide  illam  exercet, 
dummodo  sit  denuntiatus  personaliter. 

Absolutio  a  suspensione  (i). 

Suspensio,  quatenus  est  censura,  tollitur  per  absolu¬ 
tionem  iis  modis,  quibus  excommunicatio  deletur. 

Si  suspensio  sit  poena  vindicativa  delicti,  fertur  vel  in 
perpetuum  vel  ad  tempus  determinatum.  Suspensio  ad 
certum  tempus  lata,  elapso  tempore  ex  voluntate  ferentis 
expirat.  Poena  perpetua  tollitur  per  dispensationem. 

Suspensio  a  jure  lata  sine  temporis  determinatione, 
poterit  ab  Episcopo  relaxari,  dummodo  non  sit  reser¬ 
vata.  Ratio  est,  quia  talis  suspensio  non  censetur  esse 

(I)  Schmalzgrueber,  Jus  ecclesiasticum,  lib.  V,  tit.  xxxix. 

poena  perpetua.  Jamvero  pro  tollendis  suspensionibus 
occultis  Episcopi  facultatem  habent  ex  decreto  concilii 
Tridentini  (i). 


Questio  2a.  —  De  suspensione  ex:  informata  conscientia. 

1.  Facultas  ferendi  suspensiones  hujusmodi. 

‘2.  Causae  in  quibus  proceditur  ex  informata  conscientia. 

3.  Modus  procedendi. 

4.  Recursus  velut  remedium. 

I.  Facultas  ferendi  suspensiones  ex  informata  conscientia  (.2). 

I.  Illarum  indoles  et  origo.  —  Ratione  modi  quo  infligi¬ 
tur,  multiplex  suspensio  esse  potest :  alia  fertur  per 
modum  censurae;  alia  judicialiter  inflicta  pcence  locum 
tenet;  alia  denique  est  salutaris  qumdam  providentia, 
qua  Episcopus  ex  certis  factorum  adjunctis  decori  sacro¬ 
rum  consulit  per  mandatum  inhibitorium. 

Jamvero  sententiae  ex  informata  conscientia  dicuntur 
isti  actus  extrajudiciales,  quibus  Episcopus,  ex  causis  in 
sua  conscientia  perpensis,  clericum  arcet  ab  ordinibus 
suscipiendis,  vel  illum  ab  ordinibus  susceptis  et  officio 
suspendit. 

Haec  mandata  inhibitoria  originem  ducunt  a  concilio 
Tridentino.  Antea  enim,  praeter  occultum  homicidium 
et  haeresim  quibus  inducitur  irregularitas,  praeter  facul¬ 
tatem  Praelatis  regularibus  competentem  removendi 
subditos  a  susceptione  ordinum  ob  crimen  occultum  (3), 
regulariter  Episcopi  non  poterant  propter  delicta  occul¬ 
ta  suspensionem  infligere.  Concilium  Tridentinum  no¬ 
ti)  Concilium  Tridentinum,  sess.  XXIV,  cap.  vp  de  Reformatione. 

(2)  Giraldi,  Expositio  juris  pontificii ,  part.  II,  sect.  XLIII. 

(3)  Decretalium  lib .  I,  tit.:xr,  de  Temporibus  ordinationum,  cap. 
Ad  aures  nostras. 

vam  disciplinam  induxit,  tum  quia  hanc  facultatem 
extrajudicialem  Praelatis  universis  concessit,  tum  quia 
eamdem  facultatem  extendit  ad  omnes  causas  (ex  qua¬ 
cumque  causa  etiam  ob  occultum  crimen ),  tum  quia  Epi¬ 
scopi  possunt  extrajudicialiter  non  solum  prohibere 
ascensum  ad  sacros  ordines,  sed  etiam  suspendere  ab 
ordinibus  susceptis  et  officio. 

II.  Episcopis  competit  facultas  ferendi  suspensiones  ex 

INFORMATA  CONSCIENTIA. 

Prob.  1°  ex  decreto  concilii  Tridentini  (1)  :  «  Cum 
honestius  ac  tutius  sit  subjecto,  debitam  praepositis 
obedientiam  impendendo,  in  inferiori  ministerio  deser¬ 
vire,  quam  cum  praepositorum  scandalo  graduum  altio- 
rum  appetere  dignitatem  ;  ei  cui  ascensus  ad  sacros 
ordines  a  suo  Praelato,  ex  quacunque  causa,  etiam  ob 
occultum  crimen,  quomodolibel,  etiam  extrajudicialiter, 
fuerit  interdictus;  aut  qui  a  suis  ordinibus,  seugradibus, 
vel  dignitatibus  ecclesiasticis  fuerit  suspensus,  nulla 
contra  ipsius  Praelati  voluntatem  concessa  licentia  de  se 
promoveri  faciendo,  aut  ad  priores  ordines,  gradus  et 
dignitates,  sive  honores,  restitutio  suffragetur.  » 

Prob.  2°  ex  declaratione  Congregationis  Concilii  de 
sensu  decreti  Tridentini  (2)  :  «  Yerba  illa,  ob  occultum 
crimen,  quomodolibet ,  etiam  extrajudicialiter,  expressa  dun- 
taxat  in  prima  parte  periodi,  censentur  repetita  in 
secunda  parte;  adeo  ut  inde  colligi  valeat,  Praelatum, 
nedum  posse  ob  occultum  crimen  extrajudicialiter  inter¬ 
dicere  suo  subdito  ascensum  ad  ordines,  sed  itidem  ob 
occultum  crimen  posse  etiam  extrajudicialiter  illum 
suspendere  ab  ordinibus  jam  susceptis.  » 

Praeterea  hunc  esse  sensum  decreti  probat,  tum  series 
prooemii  et  capitis,  tum  contextus  verborum.  In  prooemio 

(1)  Concilium  Tridentinum,  sess.  XIV,  cap.  i. 

(2)  Declaratio  Congregationis  Concilii  (24  novembris  1G57). 

capitis  concilium  vult,  ut  Episcopi  liberius  exequi  valeant 
officium ;  corrigendi  clericos  atqui  scopus  imperfecte  attin¬ 
geretur,  si  facultas  in  hunc  finem  Episcopis  concessa 
non  extenderetur  ad  suspensionem  ab  ordinibus 
susceptis. 

Accedit  contextus  capitis  :  verba  quomodolibet,  etc., 
censeri  debent  repetita  in  secunda  parte,  tum  quia  con¬ 
cilium  sub  unica  oratione  complectitur  interdictionem 
a  suscipiendis  et  dejectionem  a  susceptis  ordinibus,  tum 
quia  alioquin  concilium  in  secunda  parte  nullam  potes¬ 
tatem  Episcopis  attribuisset ;  nemini  enim  dubium  esse 
poterat  quin  ob  crimen  manifestum,  et  judicialiter,  lice¬ 
ret  Episcopis  sacerdotes  suspendere  (1). 

Prob.  3°  ex  bulla  Auctore??!  fidei.  Pius  YI  doctrinam 
synodi  Pistoriensis  damnavit  bis  verbis:  «.  Propositio  49, 
quae  damnat  ut  nullas  et  invalidas  suspensiones  ex  in¬ 
formata  conscientia,  —  falsa,  perniciosa,  in  Tridentinum 
injuriosa.  » 


2.  Causa3  in  quibus  proceditur  ex  informata  conscientia. 

Duo  sunt  attendenda  :  1.  Qualitas  causarum  ;  2.  Ea¬ 
rum  certitudo. 

I.  Qualitas  causarum  ejusmodi  duplici  regula  determi¬ 
natur. 

1 .  Episcopus  non  debet  sententias  ferre  ex  informata 
conscientia,  nisi  quando  hunc  modum  extrajudicialem 
existimat  necessarium. 

Ratio  est,  quia  iste  modus  procedendi  concessus  est 
ad  providendum  necessitatibus  ecclesiarum.  Neque  ex¬ 
pedit  exercitium  hujus  facultatis  praeter  casus  necessi¬ 
tatis  ;  alioquin  exosa  redderetur  auctoritas  Praesulum  ; 
imo  incurrerent  periculum  condemnandi  innocentes, 

(1)  Fagnan,  in  cap.  Ad  aures,  de  Temporibus  Ordinationum . 

vel  nocentes  plus  tequo  puniendi.  Hinc  merito  Benedic¬ 
tus  XIV  dicit,  reprehensibilem  fore  Episcopum,  qui  in 
synodo  declararet,  se  deinceps  ex  privata  tantum  scien¬ 
tia,  poena  suspensionis  animadversurum  in  clericos  quos 
graviter  deliquisse  compererit  (1). 

2.  Regulariter  suspensio  ex  informata  conscientia  non 
fertur,  nisi  ob  occultum  crimen.  Ratio  est,  quia  lue  e  facul¬ 
tas  Episcopis  concessa  est,  ut  sacramentorum  honori 
consulant,  «  quando  delictum  non  potest  in  foro  ex¬ 
terno  concludenter  probari,  aut  illud  non  expedit  in 
aliorum  notitiam  deducere,  »  inquit  Benedictus  XIV. 
Atqui  plerumque  delictum  publicum  judicialiter  pro¬ 
bari  potest.  Ergo  tunc  solum  ex  informata  conscientia 
proceditur,  quoties  ordo  judicialis  servari  nequit. 

II.  Certitudo  causarum  requiritur  sive  ad  prohibendam 
receptionem  ordinum,  sive  ad  infligendam  suspensio¬ 
nem  ab  ordinibus  et  officio. 

1.  Cum  nullus  ordinari  debeat,  quem  Episcopus  suae 
ecclesiae  utilem  aut  necessarium  non  judicaverit  (2),  ad 
Episcopum  quidem  spectat  electio  promovendorum  ad 
ordines.  Verum  ordinatio  non  denegatur  sine  legitima 
causa  (3). 

2.  Ex  eo  quod  Episcopi  habeant  facultatem  procedendi 
ex  informata  conscientia,  non  sequitur,  eos  sic  agere 
posse  sine  sufficientibus  probationibus.  Infertur  tantum 
non  requiri  processum  judicialem.  Imo  non  satis  est,  ut 
probationes  ipsum  Episcopum  convincere  valeant ;  sed 
requiruntur  probationes  quibus  delictum  constare  pos¬ 
sit  apud  Sanctam  Sedem,  si  forte  recursus  a  suspenso 
instituatur. 

(1)  Benedictus  XIV,  de  Synodo,  lib.  XII,  cap.  vm. 

(2)  Concilium  Tridentirium,  sess.  XXIII,  cap.  xvi. 

(3)  Declaratio  Congregationis  Concilii  a  Gregoiio  XIII  approbata, 
die  21  aprilis  tGG8. 

3.  Modus  procedendi  ex  informata  conscientia  (1). 

\ 

I.  Sententia  ejusmodi  fertur  velut  mandatum ,  non  per 
modum  judicii.  Propterea  Episcopus  potest  omittere 
etiam  formas  judicii  summarii.  Imo  non  tenetur  cau¬ 
sam  suspensionis  reo  manifestare.  Id  colligitur  tum  ex 
verbis  concilii,  quomodolibet  etiam  extrajudicialiter ,  tum 
ex  declarationibus  Congregationis  Concilii. 

Attamen  Episcopo  licet,  si  velit,  aliquas  judicii  ordi¬ 
narii  vel  summarii  formas  adhibere,  modo  in  ferenda 
sententia  exprimat,  se  agere  vigore  capitis  I,  sessio¬ 
nis  XIV  Concilii  Tridentini;  alioquin  appellationi  locus 
esset. 

II.  Ad  poenam  quod  attinet,  tres  regulae  statuuntur. 

1 .  Potestas  a  decreto  Tridentino  Episcopis  concessa 
concluditur  in  bis  duobus  :  prohibere  ascensum  ad  sacros 
ordines,  et  suspendere  ab  ordinibus  et  officio.  Id  infertur  ex 
ipso  textu  Tridentino  ;  in  eo  enim,  praeter  duo  assignata, 
nihil  reperitur  Episcopis  concessum.  Istud  decretum, 
cum  juri  communi  antea  vigenti  deroget,  stricte  inter¬ 
pretandum  est. 

Itaque  non  licet  Episcopo  ex  informata  conscientia 
quemquam  excommunicare,  vel  communitatem  aut  lo¬ 
cum  interdicere,  vel  aliam  poenam  infligere  praeter  inter¬ 
dictum  ab  ascensu  ad  ordines  et  suspensionem  ab  officio 
et  ordinibus. 

2.  Non  constat,  Episcopum  posse  ex  informata  cons¬ 
cientia  suspendere  etiam  a  beneficio.  Ratio  est,  quia  con¬ 
cilium  nihil  statuit  de  beneficio,  et  suspensio  ab  officio 
non  inducit  necessario  suspensionem  a  beneficio.  In  his 
autem  quae,  jure  communi  derogant,  lex  stricte  intelli- 

(1)  Stremler,  Des  pernes  ecclesiastiques ,  part.  I,  sect.  VI.  —  Gi- 
ratdi.  Expositio  juris  pontificii ,  part.  ii,  sect.  XLIIt. 

genda  est.  Attamen  substitutus  parochi  suspensi  susten¬ 
tatur  ex  fructibus  beneficii. 

3.  Suspensio  ex  informata  conscientia  non  infligitur 
in  perpetuum.  Ratio  est  quia  suspensio  hujusmodi  est  re¬ 
medium  extraordinarium.  Atqui  poeme  extraordinaria 
non  sunt  perpetuae,  nisi  necessitas  id  exigat.  Jamvero 
Episcopus  finem  a  concilio  Tridentino  intentum  asse¬ 
quitur  per  suspensionem  latam  ad  tempus  indetermi¬ 
natum. 

Accedit  hodierna  praxis  Congregationis  Concilii.  Le¬ 
gitur  enim  in  relatione  causae  Lucionensis  (an.  J 818)  : 
<(  Congregatio,  etsi  olim  censuerit  caput  I  sessionis  XIV 
concilii  Tridentini  habere  locum  in  prohibitionibus  et 
suspensionibus  tam  temporaneis  quam  perpetuis  ;  re- 
centiori  tamen  aevo  ab  illa  sententia  recedere  consuevit, 
aliamque  constanter  secuta  est,  qua  id  velle  videtur,  ut 
hujusmodi  suspensiones  praesertim  perpetuae  haud  un¬ 
quam  in  posterum  ferendae  sint,  nisi  praemissis  moni¬ 
tionibus  (1).  )> 


4.  Recursus  vclut  remedium  (2). 

I.  A  sententiis  ex  informata  conscientia  non  datur 
appellatio.  Id  probatur  tum  ex  verbis  concilii  Tridentini : 
nulla  contra  ipsius  Praelati  concessa  licentia...  nulla  resti¬ 
tutio  suffragetur ;  tum  ex  Benedicti  XIV  bulla  Aci  mili¬ 
tantis,  qua  recensentur  casus  in  quibus  non  datur  ap¬ 
pellatio  ;  tum  ex  decisionibus  Congregationis  Concilii, 
in  quibus  dicitur  :  ipsis  (ex  informata  conscientia  sus¬ 
pensis)  facultas  appellandi  adempta  est. 

Accedit  ratio  :  non  appellatur  nisi  a  judicio  proprie 

(1)  Thesaurus  resolutionum  Congregationis  Concilii,  t.  C VIII,  p.  1C3. 

(2)  Benedictus  XIV,  de  Synodo ,  )ib.  XII,  cap.  vm. 

dicto  ;  atqui  sententia  ex  informata  conscientia  non 
fertur  per  modum  judicii. 

II.  Datur  recursus  ad  Sedem  Apostolicam  :  «  Ordina¬ 
rius,  si  suspendat  aliquem  vigore  capitis  primi  ses¬ 
sionis  XIV,  non  tenetur  exprimere  delictum  seu  cau¬ 
sam  suspensionis  ipsi  reo,  sed  tantum  Sedi  Apostolicie, 
ad  quam  reus  recursum  habuerit  (1).  » 

Juxta  unanimem  canonistarum  sententiam,  iste  re¬ 
cursus  jure  naturali  conceditur. 

III.  Iste  recursus  habet  effectum  devolutivum,  non  sus - 
pensivum.  Proinde  donec  suspensio  revocetur  tanquam 
injusta,  interdum  observanda  est;  alioquin  incurritur 
irregularitas  (2). 


§  3.  —  De  interdicto. 

Qujestio  i.  De  censura  interdicti. 

QujEstio  2.  De  cessatione  a  divinis. 

Quaestio  la.  —  De  interdicti  censcra. 

1.  Notio  interdicti. 

2.  Modus  ferendi  interdictum. 

3.  Illius  effectus. 

4.  Ejus  inviolabilitas. 

1 .  Notio  interdicti. 

I.  Definitio.  —  Interdictum  est  censura  ecclesiastica, 
privans  usu  divinorum  inter  fideles,  nempe  participatione 
officiorum  divinorum,  quorumdam  sacramentorum,  et  se¬ 
pultura  sacra. 

(1)  Declaratio  Congregationis  Concilii  in  causa  Vercellensi  (21  mar- 
tii  1643). 

(2)  Ferraris,  Bibliotheca  canonica,  verb.  Appellatio. 

Ditfert  ab  excommunicatione,  tum  quia  haec  privat 
omnibus  bonis  communibus  inter  fideles,  tum  quia 
interdictum  afficit  loca. 

Differt  etiam  a  suspensione ,  quae  non  fertur  in  laicos, 
et  diversum  habet  objectum,  cum  prohibeat  functiones 
clericales. 

II.  Divisio  interdicti  multiplex  proponitur. 

1 .  Distinguitur  interdictum  personale,  locale,  mix¬ 
tum.  Interdictum  personale  directe  afficit  personam,  cui 
interdicta  est  participatio  divinorum.  Locale  directe 
afficit  locum,  ne  in  eo  divina  celebrari  possint.  Mixtum 
afficit  loca  et  personas. 

2.  Interdictum  tam  locale  quam  personale  subdividitur 
in  generale  et  speciale.  Locale  generale  est,  quod  plura 
loca  sub  se  continet;  v.  g.  regnum,  provinciam,  dioe- 
cesim,  civitatem.  L^ocale  speciale  fertur  in  locum  deter¬ 
minatum,  v.  g.  in  unam  ecclesiam. 

Personale  generale  est,  quo  integra  communitas  homi¬ 
num  afficitur,  ut  omnes  incolae  civitatis,  monasterii. 
Personale  speciale  fertur  in  personas  particulares,  v.  g. 
in  personas  quae  tale  delictum  commiserint. 

3.  Interdictum  personale  ulterius  subdividitur  in  to¬ 
tale  et  speciale.  Totale  omnes  effectus  interdicti  per¬ 
sonalis  comprehendit  ;  partiale  est  quoad  unum  aut 
alterum  effectum,  ut  si  quis  interdicatur  ab  ingressu 
ecclesiae,  a  receptione  sacramentorum. 

III.  Extensio  interdicti  generalis  est  localis  vel  perso¬ 
nalis.  Utriusque  diversa  est  origo.  Equidem  interdictum 
personale  referri  potest  ad  antiquas  leviores  excommu¬ 
nicationes.  Verum  recentiorem  formam  accepit  ex  dis¬ 
ciplina  interdicti  localis,  cujus  exemplum  saeculo  vi 
invenitur  (I). 


(1)  Gregorius  Turonensis  in  lib.  VIII  Historice  Francorum. 

1.  Regula:  de  interdicto  locali.  Primo ,  interdicta  dioecesi 
vel  civitate,  omnes  illius  partes  interdicuntur,  etiam 
ecclesia  cathedralis.  Interdicta  ecclesia  principali, 
etiam  interdicuntur  capellae  illius  et  coemeterium.  In¬ 
terdicta  civitate,  etiam  interdicuntur  suburbia. 

Secundo,  interdictum  generale  locale  tenentur  obser¬ 
vare  saeculares,  et  regulares  etiam  exempti,  incolae  et 
exteri. 

Tertio ,  interdictum  locale  semper  secum  fert  inter¬ 
dictum  personale  illorum,  qui  causam  censurae  per  de¬ 
lictum  dederunt. 

2.  Regulce  de  generali  interdicto  personali.  Primo,  in¬ 
terdicta  communitate,  v.  g.  civitate,  interdicuntur 
omnes  illius  personae,  etiam  absentes ;  non  tamen 
exteri,  peregrini,  studiosi,  mercatores. 

Secundo,  interdicto  populo,  clerus  non  censetur  in¬ 
terdictus.  Interdicto  clero,  non  interdicitur  populus, 
neque  ecclesia,  neque  Episcopus,  nisi  exprimatur. 

Tertio,  Regulares  interdicuntur,  si  generaliter  inter¬ 
dicantur  personae  ecclesiasticae  ;  clero  interdicto,  non 
interdicti  censentur,  nam  in  odiosis  non  veniunt  no¬ 
mine  clericorum  (i). 

2.  Modus  ferendi  interdictum  (2). 

I.  Potestas  interdicendi  competit  ei,  qui  jurisdictionem 
in  foro  externo  exercet.  Regulariter  interdicit  ille,  qui 
sententiam  excommunicationis  et  suspensionis  ferre 
potest. 

In  specie  interdicere  possunt  Summus  Pontifex  et  ejus 
legatus,  Episcopus  et  capitulum  sede  vacante.  Praelati 

(1)  Sclimalzgrueber,  Jus  ecclesiasticum,  lib.  V,  tit,  xxxix,  §  5. 

(2)  Devoti ,  Institutionum  canonicarum,  lib.  IV,  tit.  xix. 

regulares  personas  quidem  interdicunt,  non  vero  loca 
ob  receptam  consuetudinem. 

II.  Subjectum  interdicti  personalis  est  homo  fidelis  vel 
aliqua  communitas.  Interdicti  autem  localis  subjectum 
est  locus  jurisdictioni  interdicentis  subditus. 

III.  Causa  interdicti  est  culpa  mortalis  cum  contuma¬ 
cia.  Gum  poena  debeat  culpae  proportionari,  regulariter 
interdictum  generale  non  fertur  nisi  ob  culpam  commu¬ 
nem.  Velut  extremum  remedium  fertur  ob  crimen 
ejus,  qui  societati  praeest.  Si  per  illud  etiam  innocentes 
poenae  subjiciuntur,  eam  quidem  perferunt  tanquam 
membra  societatis,  in  quam  merito  poena  statuitur. 

IY.  Forma  ordinaria,  qua  fertur  interdictum  per  mo¬ 
dum  censurae,  consistit  in  eo,  quod  praecedat  monitio,  et 
sententia  concipiatur  in  scriptis. 

Si  vero  personale  interdictum  speciale  feratur  sub  ra¬ 
tione  poenae  vindicativae,  non  requiritur  ista  solemnitas, 
sed  sufficit  forma  consueta  in  judicio  criminali.  Inter¬ 
dicta  generalia,  praesertim  localia,  non  solent  ferri  per 
modum  poenae  vindicativae,  quia  gravia  sunt,  et  multis 
bonis  spiritualibus  privant. 

3.  Effectus  interdicti  (1). 

I.  Non  statim  apprime  constitit,  quinam  essent  effec¬ 
tus  interdictorum,  quae  originem  ducunt  ab  antiquis 
excommunicationibus  levioribus.  Censuris  vero  in  tres 
species  distinctis,  designandi  erant  certi  effectus,  qui 
interdicto  convenirent.  Post  constitutam  disciplinam 
interdictorum  localium,  clarius  apparere  coepit,  quinam 
essent  effectus  interdicti  personalis  et  mixti. 

Jamvero  quatuor  enumerantur  effectus  interdicti  : 

(1)  Berardi,  Commentaria  in  jus  ecclesiasticum ,  t.  IV,  part.  II, 
dissert.  III. 

i“  privatio  activa  et  passiva  sacramentorum  ;  2°  privatio 
activa  divinorum  officiorum  ;  3°  privatio  activa  et  passiva 
ecclesiastica}  sepulturae  ;  4°  privatio  ab  ingressu  eccle¬ 
siae.  Interdictum  partiale  eum  comprehendit  effectum, 
quem  interdicens  voluerit. 

II.  Mitigatio  interdicti.  —  Ne  asperius  videretur  inter¬ 
dictum  generale,  quod  omnes  nullo  discrimine  compre¬ 
hendit,  Romani  Pontifices  certis  legibus  illud  emollire 
studuerunt. 

Praeter  parvulorum  baptismum  et  morientium  poeni¬ 
tentiam,  Innocentius  III  permisit,  ut  tempore  interdicti 
verbum  divinum  populo  nuntiaretur,  et  pueris  baptizatis 
confirmatio  tribueretur;  itemque  concederetur  Yiaticum 
decedentibus,  et  sepultura  ecclesiastica  clericis  qui  in¬ 
terdictum  servaverint.  Praeterea  Gregorius  IX  permisit, 
ut  in  unaquaque  hebdomada  celebraretur  missa  privata, 
sed  submissa  voce,  campanis  silentibus,  et  clausis  ec¬ 
clesiae  januis.  Denique  Bonifacius  VIII  concessit,  ut 
omnes,  tam  sani  quam  infirmi,  ad  poenitentiam  licite 
admitterentur;  ut  singulis  diebus  missae  celebrarentur 
sub  praedictis  conditionibus;  ut  praecipuis  festivitatibus 
januis  apertis  officia  divina  solemniter  celebrarentur  (I). 

Extrema  Unctio  regulariter  in  interdicto  non  minis¬ 
tratur.  Ordo  non  confertur  in  loco  interdicto  et  personis 
specialiter  interdictis;  verum  in  loco  non  interdicto  con¬ 
ferri  potest  personis  generaliter  interdictis.  Matrimonium 
non  prohibetur,  siquidem  est  contractus;  sed  omittitur 
benedictio  nuptiarum. 


(1)  Innocentius  III,  Gregorius  IX,  Bonifacius  VIII,  cap.  xliii,  xxxvii, 
xxiv,  de  Sententia  excommunicationis.  —  Martini  V  const.  Ineffa¬ 
bilis.  —  Benedicti  XIV  const.  Quoniam. 

4.  Inviolabilitas  interdicti  (1). 

Violantes  interdictum  graviter  peccant,  quoniam  Ec¬ 
clesiae  auctoritatem  contemnunt. 

I.  Si  laici  violent  interdictum,  non  semper  mortale 
peccatum  committunt,  nisi  materia  sit  gravis  vel  ratione 
receptionis  sacramentorum,  vel  contemptu  interdicti 
personalis. 

Excommunicationem  incurrunt  in  quibusdam  casibus, 
nempe,  si  compellant  clericos  in  loco  interdicto  celebra¬ 
re;  si  populum  convocent  ad  audienda  divina;  si  prohi¬ 
beant  interdicto  ex  loco  sacro  exire  ;  si  moniti  a  clero 
ipsi  remanere  praesumant. 

II.  Clericus  violans  interdictum  personale,  vel  scienter 
celebrans  in  loco  interdicto,  fit  irregularis.  At  si  clericus 
non  interdictus  celebret  in  loco  non  interdicto,  et  ad¬ 
mittat  interdictos,  tantum  incurrit  censuram  interdicti 
ab  ingressu  ecclesiae  donec  satisfaciat  ei,  cujus  senten¬ 
tiam  contempsit. 

Excommunicationem  incurrunt,  qui  admittunt  ali¬ 
quem  ad  sepulturam  ecclesiasticam  in  loco  interdicto, 
vel  interdictum  denuntiatum  in  loco  non  interdicto. 

Questio  2a.  —  Dii  cessatione  a  divinis. 

1.  Ejus  notio.  — Interdicto  affinis  est  cessatio  a  divi¬ 
nis,  quae  definitur  prohibitio  ecclesiastica ,  clericis  imposita , 
ut  abstineant  officiis  divinis  in  aliquo  loco. 

Differt  ab  interdicto,  tum  quia  non  est  censura,  cum 
non  in  poenam  delicti,  sed  ad  significandam  Ecclesiae 
tristitiam  indicatur;  tum  quia  nunquam  fertur  directe  in 
personas,  sed  in  loca  tantum;  tum  quia  eam  violans  non 
incurrit  irregularitatem . 

(1)  Maschat,  Institutiones  juris  canonici ,  lib.  V,  tit.  xxxix. 

II.  16 

II.  Indictio  cessationis  a  divinis  requirit  auctorem,  ob¬ 
jectum  et  formam. 

1.  Potestas  illam  indicendi  competit  ei,  qui  jurisdic¬ 
tionem  habet  in  foro  externo.  Proinde  Summus  Pontifex, 
Episcopus,  capitulum  sede  vacante  possunt  eam  indi¬ 
cere. 

2.  Objectum  illius  est  delictum  gravissimum  et  noto¬ 
rium.  Delictum  debet  esse  ejus  qualitatis,  ut  adaequet 
damna  ex  cessatione  provenientia;  quae,  cum  gravissima 
sint, gravissimum  delictum  exigunt.  Delictum  istud  debet 
esse  notorium ,  et  manifestum  notorietate  facti,  ut  ejus 
scandalo  possit  cessatione  occurri. 

3.  Forma  servanda  consistit  in  eo,  quod  prius  monea¬ 
tur  delinquens  de  satisfactione  praestanda,  et  renuenti 
tradatur  instrumentum  cessationis  cum  expressione 
causae  (1). 

III.  Effectus  cessationis  a  divinis  est  privatio  divinorum 
officiorum,  sacramentorum,  et  sepulturae  sacrae. 

1.  "Cessatione  valide  indicta,  officia  divina  non  cele¬ 
brantur.  Imo,  ad  illam  non  extenditur  privilegium,  quo 
licet  tempore  interdicti  missas  privatas  januis  clausis 
legere.  Consuetudine  tamen  receptum  est,  ut  praecipuis 
festivitatibus  missarum  solemnia  celebrentur. 

2.  Attento  rigore  juris,  solus  baptismus  parvulis,  et 
morientibus  poenitentia,  atque  Viaticum  ministrari  pos¬ 
sunt  tempore  cessationis  a  divinis.  At  ex  benignitate 
Ecclesiae  videtur  indultum,  ut  etiam  baptismus  adultis, 
confirmatio,  poenitentia  ministrentur,  et  matrimonium 
sine  solemnitate  nuptiali  contrahatur.  Ordo  vero,  Eu¬ 
charistia  sanis,  et  Extrema  Unctio  moribundis  non  mi¬ 
nistrantur,  nisi  aeger  aliud  sacramentum  recipere  ne¬ 
queat  :  tunc  enim  extreme  ungi  potest,  ut  ex  attrito 
fiat  contritus. 

(1)  Schmalzgrueber,  Jus  ecclesiasticum ,  lib.  V,  tit .  xxxjx,  §  C. 

3.  Ipsa  sepultura  in  loco  sacro  non  prohibetur. 
Proinde  clerici  et  laici  possunt  in  coemeteriis  sepeliri, 
sine  tamen  divinorum  officiorum  solemnitate. 

IV.  Obligatio  servandi  cessationem  a  divinis. 

Cessatio  a  divinis  obligat  sub  mortali  directe  clericos 
et  indirecte  laicos;  etenim  violans  illam  transgreditur 
legem  ecclesiasticam  in  materia  gravi. 

Ejus  violatoribus  generatim  non  est  certa  poena  ipso 
jure  imposita;  proinde  arbitrio  judicis  puniri  debent. 
Excommunicantur  vero  regulares  etiam  exempti  vio¬ 
lantes  cessationem  generalem,  quae  ab  ecclesia  princi¬ 
pali  observatur  (I). 

Cessatio  a  divinis  tollitur  relaxatione  ejus, qui  eam  im¬ 
posuit,  vel  qui  simili  potestate  praeditus  est,  v.  g.  ejus 
superior  aut  delegatus. 


ARTICULUS  II 

DE  P CENIS  VINDICATIVIS. 

Praeter  censuras,  Ecclesia  etiam  poenis  vindicativis 
sibi  propriis  utitur  tum  contra  laicos,  tum  contra  cle¬ 
ricos. 

I.  Poenae  plurimae  contra  laicos ,  olim  in  foro  ecclesias¬ 
tico  adhiberi  consuetae,  hodie  exoleverunt.  Ex  concilio 
Tridentino,  Episcopis  licet  mulctas  pecuniarias  impo¬ 
nere,  ita  ut  non  judici  ecclesiastico,  sed  piis  causis 
cedant  (2).  Una  superest  poena  laicis  irrogari  solita,  sci¬ 
licet  privatio  sepulturae  sacrae. 

II.  Praeter  irregularitatem  (3),  clericis  infliguntur  poe- 

(1)  Clement.  5,  tit.  de  Sententia  excommunicationis. 

(2)  Concilium  Tridentinum,  sess.  XXV,  cap.  ni,  de  Reform. 

(3)  Supra,  part.  II,  de  Hierarchia  Ordinis. 

me  vindicalivae  multiplicis  generis,  scilicet  poenae  tem¬ 
porales,  privatio  beneficii,  depositio  et  degradatio. 

§  i.  De  poenis  temporalibus. 

§  2.  De  privatione  beneficii. 

s  3.  De  depositione  et  degradatione. 

§  1.  —  Poena  temporales  (1). 

Poenae  temporales  sunt  triplicis  generis,  siquidem 
clericos  privant  vel  fama,  vel  bonis  fortunae  vel  liber¬ 
tate. 

I.  Infamia  est  privatio  bonae  famae  et  existimationis. 
Duplex  distinguitur  infamia,  facti  et  juris.-  Infamia  facti 
ex  pravis  moribus  oritur,  et  per  emendationem  aboletur. 

Infamia  juris  ob  turpe  crimen  ex  auctoritate  juris  in¬ 
fligitur.  Tribus  modis  contrahitur,  vel  ipso  jure,  vel 
sententia  judicis,  vel  genere  poenae  infamantis. 

Poena  infamiae  juris  irregularitatem  inducit,  et  reum 
privat  ac  removet  a  beneficiis. 

II.  Mulcta  pecuniaria  infligitur  a  judicibus  ecclesias¬ 
ticis ,  eaque  irrogari  potest  non  clericis  tantum,  sed 
etiam  laicis.  Haec  poena  praesertim  quoad  clericos  non 
exolevit. 

III.  Ad  privationem  libertatis  referuntur  incarceratio, 
detrusio  in  monasterium,  exilium  seu  relegatio  in  locum 
poenitentiae  aptum. 

§  2.  —  Privatio  beneficii. 

I.  Tixinslatio  ad  aliud  etiam  minus  beneficium  priva¬ 
tioni  affinis  est.  Ab  ea  differt,  quatenus  graviores  causas 
non  requirit. 

(1)  Decretalium  lib.  V,  tit.  xxxvii.  —  Giraldi,  cie  Poenis  eccle¬ 
siasticis,  part.  I,  cap.  xxxm. 

Ista  translatio  ab  Episcopo  tanquam  posna  decerni 
potest.  Id  probatur  ex  Decretalibus  :  «  Si  Episcopus  cau¬ 
sam  inspexerit  necessariam,  licite  poterit  de  uno  loco 
ad  alium  transferre  personas ;  ut  quse  uni  loco  sunt  mi¬ 
nus  utiles,  alibi  se  valeant  utilius  exercere  (I).  » 

Accedit  recens  declaratio  Congregationis  Concilii  in 
caus4  Limburgensi  (2). 

II.  Privatio  beneficii  differt  a  suspensione  et  deposi¬ 
tione.  Differt  a  suspensione ,  tum  quia  suspensionis  cen¬ 
sura  non  est  perpetua,  tum  quia  non  adimit  titulum  be¬ 
neficii.  Differt  a  depositione,  tum  quia  depositio  nun¬ 
quam  infligitur  nisi  reis  convictis,  tum  quia  praeterea 
inducit  inhabilitatem  ad  beneficia. 

Privatio  beneficii  duobus  modis  inducitur,  scilicet 
vel  ipso  jure,  vel  per  sententiam  condemnatoriam  judicis. 
Utriusque  privationis  effectus  differunt  :  ex  privatione 
ipso  jure  incursa  sequitur  amissio  tituli  beneficialis  et 
fructuum  a  die  commissi  criminis.  Si  vero  privatio  in¬ 
ducta  est  per  sententiam  condemnatoriam,  isti  effectus 
non  incurruntur  nisi  a  tempore  sententiae  latae. 

Supra  recensentur  tum  crimina  enormia  ob  quae  ipso 
jure  beneficia  vacant,  tum  delicta  ob  quae  privatio  be¬ 
neficii  decerni  potest  per  sententiam  judicis  (3). 

III.  Inhabilitas  ad  officia  et  beneficia  invalidam  reddit 
collationem  inhabili  factam.  Haec  pcena  differta  priva¬ 
tione  beneficii,  tum  quia  sola  privatio  non  inducit  inha¬ 
bilitatem,  tum  quia  inhabilitas  per  se  non  inducit  priva¬ 
tionem  beneficii  antea  obtenti. 

Saepius  inhabilitas  infertur  ex  alia  poena,  v.  g.  ex  ir¬ 
regularitate  vel  depositione. 

(1)  Decretalium  lib.  V,  tit.  de  Rerum  permutatione,  cap .  v. 

(2)  Declaratio  Congregationis  Concilii,  19  decemb.  1837.  — Ana¬ 
lecta  juris  pontificii,  anno  1838,  p.  791. 

(3)  Supra,  part.  II,  lib.  II,  de  Beneficiorum  vacatione. 

§  3.  —  Depositio  et  degradatio. 

Ejusmodi  poenae  sunt  omnium  gravissimae  contra  cle¬ 
ricos.  Depositionis  nomen  lato  sensu  acceptum  designat 
depositionem  simplicem  et  degradationem  :  depositio 
stricte  intellecta  distinguitur  a  degradatione. 

I.  Depositio  est  poena  ecclesiastica,  qu4  clericus  in 
perpetuum  privatur  usu  potestatis  tum  ordinis  tum  ju¬ 
risdictionis ,  necnon  omni  jure  ad  ^beneficium  valide 
possidendum  (1). 

Fertur  vel  totaliter  a  beneficio ,  offeio  et  ordine ;  vel 
partialiter  a  beneficio ,  vel  officio  seu  usu  jurisdictionis, 
vel  ordine  seu  usu  ordinis. 

1.  Distinguitur  a  privatione  beneficii  et  suspensione. 
Equidem  privationi  simillima  est,  cum  per  utramque 
beneficii  titulus  auferatur ;  differt  tamen  in  eo,  quod 
depositio  ultra  privationem  beneficii  possessi  inducat  in- 
liabilitatem  ad  beneficia  obtinenda. 

Differt  etiam  a  suspensione.  Equidem  depositio  et 
suspensio  conveniunt  in  pluribus,  sive  in  eo  quod  utra¬ 
que  clericos  afficiat,  sive  in  eo  quod  irregularitatem 
contrahat  qui  suspensionem  vel  depositionem  con¬ 
temnit. 

Cseterum  differunt  sub  multiplici  respectu  :  1°  sus¬ 
pensionis  censura  fertur  ad  tempus ;  depositio  in  per¬ 
petuum  infligitur.  —  2°  Suspensio  etiam  perpetua  per 
modum  pceme  inflicta  non  adimit  titulum  beneficii,  nisi 
procedatur  ad  privationem.  —  3°  Suspensio  infligi  potest 
extrajudicialiter  ex  informata  conscientia ,  dum  depositio 
semper  est  poena  quae  crimen  certum  ac  probatum  se¬ 
quitur,  atque  ideo  citationem  aut  monitionem  requirit. 

(l)Berardi,  Commentaria  in  jus  ecclesiasticum,  t.  IV,  part.  II,  dis- 
sert.  IV. 

2.  Olim  depositio  infligebatur  etiam  ob  minora  delicta. 
Hodie  vero  non  fertur  nisi  ob  crimina  enormia,  et  valde 
scandalosa. 

Universae  graves  causae,  ex  quibus  ad  depositionem 
proceditur,  ad  tria  genera  referuntur.  Clericus  depo¬ 
nitur  ex  primo  capite ,  cum  agitur  de  flagitiis  enormibus, 
quorum  punitionem  gravissimis  suppliciis  postulat  dis¬ 
ciplina;  ex  altero  capite ,  cum  clericus  ea  perpetraverit, 
quae  statui  clericali  adversantur ;  ex  postremo  capite , 
cum  clericus  habuerit  longam  delinquendi  consuetu- 
tudinem,  et,  licet  pluries  monitus,  non  resipuerit  (1). 

3.  Clericus  depositus  retinet  privilegium  fori  et  ca¬ 
nonis,  nisi  et  isto  per  sententiam  privetur.  Si  vero  prop¬ 
ter  minora  delicta  depositus  fuerit,  peracta  poenitentia, 
poterit  Episcopus  cum  eo  emendato  dispensare ;  misero 
enim  misericordia  haud  deneganda.  Quamvis  directa 
famae  restitutio  sit  Summo  Pontifici  reservata,  tamen  id 
potestatem  Episcopi  non  excedit;  nam  lioc  modo  fama 
non  restituitur,  nisi  indirecte. 

II.  Degradatio  est  poena  qua  clericus,  ob  criminis 
atrocitatem  vel  incorrigibilitatem,  solemniter  privatur, 
non  solum  ordine,  officio,  beneficio,  verum  etiam  statu 
clericali. 

I.  Duplex  est,  una  verbalis ,  altera  realis.  Degradatio 
verbalis  est  sententia  ;  realis  est  sententiae  executio.  Sola 
degradatio  realis  privilegium  fori  et  canonis  aufert. 

Degradatio  verbalis  differt  a  depositione ,  quae  non  or¬ 
dinatur  ad  degradationem  realem.  Differt  etiam  a  de¬ 
gradatione  reali,  tum  quia  haec  privat  privilegiis  cleri¬ 
calibus,  tum  quia  degradatio  realis  fit  ab  Episcopo 
consecrato,  tum  quia  realiter  degradatus  nonnisi  a 
Summo  Pontifice  restitui  potest. 

(I)  Berardi,  Commentaria  in  jus  ecclesiasticum,  t.  IV,  part.  II,dis- 
sert.  IV. 

2.  Crimina,  in  jure  expressa,  ob  quae  degradatio  in¬ 
digi  potest,  sunt  haeresis  et  apostasia  perlinax,  falsifica- 
tio  litterarum  apostolicarum,  persecutio  Episcopi,  as- 
sassinium,  delicta  graviora  contra  mores;  celebratio 
missarum  et  sacramentalis  auditio  confessionum  temere 
praesumpta  a  clerico  non  sacerdote,  furtum  sacrilegum 
Eucharistiae,  etc.  (1). 

3.  Degradatio  verbalis,  si  plures  Praelati  haberi  ne¬ 
queant,  fit  ab  Episcopo  coram  personis  in  ecclesiastica 
dignitate  constitutis.  Forma  degradationis  realis  tra¬ 
ditur  in  Pontificali  Romano. 


(1 )  Benedictus  XIV,  de  Synodo,  lib.  IX,  cap.  vi. 

LIBER 

DE  RELATIONIBUS  ECCLESI/E  CUM  SOCIETATIBUS 

CIVILIBUS. 

Titulus  I.  Principia  quibus  regulantur  relationes  ejus 
modi. 

Titulus  II.  Historia  earum. 

Titulus  III.  Concordata. 

TITULUS  I 

Principia  quibus  regulantur  relationes  Ecclesiae 

et  Status. 

Caput  I.  Nexus  inter  Ecclesiam  et  Statum. 

Caput  II.  Gradus  Ecclesia;  prae  societate  civili. 

CAPUT  I 

■Vexus  inter  Ecclesiam  et  Statum. 

Art.  I.  Distinctio  utriusque  potestatis. 

Art.  II.  Indepeadentia  Ecclesiae. 

Art.  III.  Concordia  et  mutuum  auxilium  Ecclesiae  et 
Status. 

ARTICULUS  I 

DISTINCTIO  UTRIUSQUE  POTESTATIS  (1). 

I.  Binae  potestates  distinctce  rebus  humanis  praesunt. 

(1)  Devoti,  Institutionum  canonicarum  Protegomena ,  cap.  i.  — 

Cujuslibet  societatis  ratio  inde  dimanat,  ut  homines* 
collatis  viribus,  qusedam  a  se  legitime  expetita  acqui¬ 
rant,  quae  soli  non  possent.  At  quaecumque  ab  homini¬ 
bus  legitime  expetuntur,  ea  continentur  vel  aeterna,  vel 
temporali  felicitate.  Atqui  alterum  Ecclesia  complec¬ 
titur,  alterum  societas  civilis.  Ergo  binae  potestates 
rebus  humanis  praesunt.  Verum  in  specie  expendenda 
est  utriusque  distinctio. 

1.  Societates  civiles  sunt  ab  Ecclesia  distinctce.  Id  pro¬ 
batur  ratione,  tum  quia  societas  civilis  multitudini  homi¬ 
num  est  necessaria;  tum  quia  existunt  diversi  Status, 
quibus  singulis  praeest  principatus;  tum  quia  politica 
potestas  in  genere  a  Deo  ducit  originem. 

Accedit  auctoritas  :  «  Duo  sunt,  quibus  principaliter 
hic  mundus  regitur  :  auctoritas  sacra  Pontificum,  et  re¬ 
galis  potestas  (1).  » 

2.  Ecclesia  est  societas  a  Statibus  distincta.  Prob.  Primo 
ex  fme  illius.  Essentia  societatum  ex  fine  earum  adae¬ 
quato  determinatur,  siquidem  finis  est  nota  intrinseca 
et  immutabilis,  quae  singulis  societatibus  sit  unice  pro¬ 
pria.  Atqui  Ecclesia  est  societas  a  Christo  ita  instituta, 
ut  proprius  ejusdem  finis  sit  adeptio  vitae  aeternae.  Igitur 
ex  fme  distinguitur  a  societatibus  civilibus. 

Secundo,  Christus  Ecclesiae  commisit  jus  et  officium 
docendi,  sanctificandi  et  regendi  fideles.  Atqui  boc 
munus  differt  ab  actione  societatis  civilis  quae  profecto 
non  accepit  a  Christo  magisterium,  ministerium,  vel 
imperium  spirituale. 

Tertio ,  societas  distincta  proprio  regimine  utitur.  At¬ 
qui  extat  in  Ecclesia  jurisdictio  propria,  siquidem  po- 

Bianchi,  De  Ici  puissance  ecclesiastique ,  t.  I,  lib.  I.  —  Taparelli,  Essai 
theorique  cie  clroit  naturel ,  liv.  XII.  —  Audisio,  de  Jure  naturce  et 
gentium ,  lib.  111,  tit.  xi. 

(t)  Gelasius  P.,  Epist.  ad  imperatorem  Anastasium ,  anno  494. 

testas  regendi  Ecclesiam  Petro  et  Apostolis,  eorumque 
successoribus  a  Christo  tradita  fuit. 

II.  Ecclesia  et  societas  multiplici  modo  differunt :  origine, 
fine  ac  mediis,  proprietatibus. 

1.  Differunt  origine.  Ecclesia  est  a  Deo  tanquam  gra¬ 
tiae  largitore,  quippe  Christus  eam  constituit.  Societas 
civilis  provenit  a  Deo  tanquam  auctore  naturai  :  unde 
facta  humana  suas  partes  habent  in  determinandis  spe- 
ciebus  et  formis  societatum  civilium. 

2.  Fine  et  mediis  differunt.  Equidem  utraque  societas 
ad  finem  hominis  ultimum  conducit,  sed  diverso  modo. 
Supernaturalis  est  finis  proximus  Ecclesiae.,  nempe  homi¬ 
num  sanctificatio.  Naturalis  autem  est  finis  proximus 
societatis  civilis,  videlicet  ordo  exterior,  pro  communi 
prosperitate  civium,  interno  moralitatis  ordine  infor¬ 
matus. 

Ad  media  quod  attinet,  cum  ad  finem  proprium  utrius- 
que  societatis  ordinentur,  istud  discrimen  existit  : 
Status  adhibet  tantum  media  temporalia;  Ecclesia  vero 
utitur  tum  mediis  qua3  ipsi  competunt  ex  natura  socie¬ 
tatis  perfectae,  tum  mediis  spiritualibus  quibus  a  Christo 
instructa  est,  v.  g.  magisterio,  potestate  ordinis  circa 
sacrificium,  sacramenta  et  benedictiones,  disciplina 
fidelium,  etc. 

3.  Differunt  proprietatibus .  Ratione  extensionis,  Ecclesia 
est  una  et  universalis ;  imperia  vero  civilia  certis  limi¬ 
tibus  circumscripta,  ideoque  pro  diversitate  locorum 
multiplicia  sunt. 

Ratione  temporis  et  stabilitatis,  Ecclesia  est  immuta¬ 
bilis  et  perpetua.  Verum  regna  terrena  rerum  humana¬ 
rum  vicihus  obnoxia  sunt,  ideoque  immutantur,  divi¬ 
duntur,  evertuntur. 

ARTICULUS  II 

INDEPEND ENTIA  ECCLESliE. 

§  1.  Autonomia  utriusque  potestatis. 

§  2.  Objectum  independentise  Ecclesiae. 

§  1.  —  Autonomia  utriusque  potestatis  (1). 

Ut  haec  independentia  rite  concipiatur,  animadver¬ 
tendum  est,  eam  non  sic  esse  intelligendam,  quasi  Ec¬ 
clesia  et  Status  omnino  separentur,  vel  alterutra  societas 
auxilio  alterius  non  indigeat.  Sed  potius  haec  autonomia 
in  eo  sita  est,  ut  ambabus  societatibus  liberum  sit  ad 
finem  sibi  proprium  mediis  sibi  propriis  tendere;  unde 
nec  Status  in  negotiis  ecclesiasticis,  nec  Ecclesia  in 
negotiis  mere  civilibus  sese  ingerere  sine  injuria  potest. 

I.  Potestas  civilis  est  independens  in  suo  ordine,  id  est,  in 
negotiis  mere  temporalibus. 

Prob.  1°  ex  verbis  Christi :  «  Recidite  quae  sunt  Caesa¬ 
ris,  Caesari,  et  quae  sunt  Dei,  Deo  (2).  » 

Prob.  2°  ex  doctrina  et  praxi  Ecclesiae,  quae  ipsa  do¬ 
cet  legibus  civilibus  obediendum  esse,  et  politicam  po¬ 
testatem  a  Deo  dimanare.  Caeterum  nemo  indubium 
revocat  independentiam  Status  in  negotiis  mere  tempo¬ 
ralibus. 

II.  Ecclesia  est  independens  in  iis  omnibus  quae  ad  ejus 
finem  et  media  spectant. 

Prob.  1.  ratione.  Societas  distincta,  cujus  finis  ad 
aliam  societatem  non  ordinatur,  independens  est,  siqui- 

(1)  Phillips,  Du  droit  ecclesiastique  dans  ses  principes  generaux , 
t.  II,  p.  109.  —  Aiidisio,  Droit  public  de  l’Eglise,  t.  III.  —  Soglia, 
Institutiones  juris  publici,  pars  II,  lib.  I,  cap.  i. 

(2)  Mattii, ,  xxii,  21. 

dem  non  potest  in  oeconomia  mediorum  ab  alia  pendere. 
Atqui  non  solum  Ecclesia  est  distincta,  quatenus  liabet 
finem  proprium  et  media  sufficientia ;  verum  illius  finis 
ad  aliam  societatem  non  ordinatur,  cum  sit  supremus, 
nempe  adeptio  vitae  aeternae. 

Prob.  2.  ex  voluntate  Christi.  Iisdem  verbis,  quibus 
expleri  jussit  quidquid  juris  imperantibus  politicis  com¬ 
petit  ( Reddite  quce  sunt  Caesaris,  Caesari ),  simul  indicavit, 
ad  principes  civiles  deferenda  non  esse  omnia  quae  ad 
religionem  spectant  (et  quce  sunt  Dei ,  Deo). 

Praeterea  Dominus  Petro  et  Apostolis,  eorumque  suc¬ 
cessoribus  contulit  potestatem  independentem  a  potes¬ 
tate  civili  :  Docete  omnes  gentes  (1)...  Tibi  dabo  claves  regni 
coelorum ,  et  Quodcumque  ligaveris  super  terram  erit  ligatum 
et  in  codis  (2)...  Pasce  oves  meas  (3). 

Denique  Christus  invita  et  contradicente  potestate 
saeculari  Ecclesiam  constituit. 

Prob.  3.  ex  praxi  Ecclesiae.  Apostoli  verbis  et  factis 
vindicant  Ecclesiae  libertatem  :  in  exercitio  potestatis 
spiritualis  se  impediri  non  permiserunt,  asserentes : 
Obedire  oportet  Deo  magis  quam  hominibus  (4).  Ecclesia 
sibi  tribuit  potestatem  independentem. 

Prob.  4.  definitionibus  ecclesiasticis.  Memorandae  sunt 
Constitutiones  in  quibus  independentia  Ecclesiae  asse¬ 
ritur  ut  doctrina  catholica;  v.  g.  Joannis  XXII  consti¬ 
tutio  dogmatica  Licet  adversus  Marsilium  Patavinum, 
Bulla  Caenee  cujus  firmitati  nihil  detractum  est,  Ponti¬ 
ficum  constitutiones  adversus  Placitum  regium. 

Pius  VI,  in  litteris  apostolicis  quibus  damnavit  Consti¬ 
tutionem  civilem  cleri  gallicam ,  docet  juxta  traditionem  : 

(1)  Matth.,  xxviii,  19. 

(2)  Matth.,  xvi,  19. 

(3)  Joann. ,  xxi,  17. 

(4)  Act.,y,  29. 

II. 

((  Nemini  qui  catholicus  est,  ignotum  esse  potest,  Chris¬ 
tum  dedisse  Apostolis  eorumque  successoribus  potesta¬ 
tem  nulli  alii  potestati  obnoxiam.  » 

Pius  IX  :  «  Non  erubescunt  palam  profiteri  haeretico¬ 
rum  effatum  et  principium,  ex  quo  tot  perversae  oriun¬ 
tur  sententiae  atque  errores.  Dictitant  enim  «  ecclesiasti¬ 
cam  potestatem  non  esse  jure  divino  distinctam  et 
independentcm  a  potestate  civili,  neque  ejusmodi  dis¬ 
tinctionem  et  independentiam  servari  posse,  quin  ab  Ec¬ 
clesia  invadantur  et  usurpentur  essentialia  jura  potes¬ 
tatis  civilis  (!).  » 

Iisdem  litteris  damnatae  sunt  propositiones  sequentes  : 
a  Ecclesia  non  est  vera  perfectaque  societas  plane  li¬ 
bera...  Ecclesiastica  potestas  suam  auctoritatem  exer¬ 
cere  non  debet  absque  civilis  gubernii  venia  et  as¬ 
sensu  ('2).  » 

§  2.  —  Objectum  independentise  Ecclesiae. 

Questio  I.  Principium  hujus  disquisitionis. 

Questio  2.  Multiplex  objectum  independentise  Ecclesise. 

Questio  la.  —  Principium  hujus  disquisitionis  (3). 

I.  Rejiciuntur  principia  falsa  aut  saltem  captiosa. 

1.  Captiosum  est  istud  principium  :  «  Ecclesia  prceest 
animis,  civitas  vero  corporibus.  »  Etenim  utraque  potestas 
hominem  non  ex  parte  tantum  sed  integrum,  intuitu 
tam  corporis  quam  animae  sibi  subjectum  habet,  licet 

(1)  Pii  IX  Litterae  encyclicae  Quanta  cura ,  die  8  decembris  1864. 

(2)  Pii  IX  Syllabus  complectens  praecipuos  nostrae  aetatis  errores, 
19,20. 

(3)  Audisio,  Droit  public  de  l’Eglise ,  t.  I,  tit.  xxxn.  —  Thomassin, 
Vetus  et  Nova  Ecclesice  Disciplina ,  pars  II,  lib.  III. 

in  diverso  ordine.  Ecclesia  sanctificando  corpori  simul 
animoque  intenta  est;  Status  vero,  cum  civibus  libertate 
praeditis  praesit  eorumque  actus  dirigat  ac  dijudicet,  ani¬ 
mum  quoque,  non  solum  corpus  respicit. 

2.  Non  minus  falsum  est  istud  axioma  :  «  Interna  spec¬ 
tant  ad  Ecclesiam,  externa  ad  Statum  referenda  sunt.  »  Nam 
regula  ejusmodi  potestas  ecclesiastica  reduceretur  ad 
limites  tam  arctos,  ut  ei  vix  aliud  remaneret,  quam  li¬ 
bertas  decisionum  quoad  dogmata  et  mores.  Quam  fal¬ 
sum  sit  hoc  principium,  quam  alienum  a  mente  Christi 
facile  intelligitur.  Cum  enim  Ecclesia  fundata  fuerit  ut 
societas  visibilis  et  humano  modo  regenda,  fere  universa 
illius  negotia  et  instituta  externe  apparent.  Nimirum 
praedicatio,  instructio  juventutis,  sacramenta,  sacrifi¬ 
cium,  adjuncta  cultus  divini,  publicae  preces,  ministro¬ 
rum  electio  et  ordinatio,  exercitium  jurisdictionis,  regi¬ 
men  pastorale,  concilia,  etc.,  certe  externa  sunt.  Si  haec 
omnia  civili  potestati  obnoxia  forent,  quid  sacerdotio 
remaneret? 

3.  Ad  definiendos  limites,  quibus  jura  utriusque  po¬ 
testatis  secernuntur,  non  satis  tuta  est  regula  sequens  : 
«  Ecclesia  res  spirituales,  Status  vero  res  temporales  mode¬ 
ratur.  »  Etenim  ambigua  est  haec  regula,  tum  quia 
multae  res  temporales  spiritualibus  adnexae  sunt;  tum 
quia  media  quibus  Ecclesia  utitur,  non  tantum  ex  ob¬ 
jecto  determinantur,  sed  potius  ex  illorum  proportione 
ad  finem  obtinendum  ;  tum  quia  Ecclesia  judicat  omnia 
quae  conscientiam  respiciunt.  Proinde  regula  non  com¬ 
prehendit  omnia  quae  potestati  ecclesiasticae  subjiciun¬ 
tur. 

II.  Firmum  principium,  ex  quo  jura  utriusque  socie¬ 
tatis  deduci  possunt,  duplici  modo  proponitur. 

1.  Ex  fine  societatis  capienda  est  mensura  potestatis. 
Exinde  infertur  haec  conclusio  :  Qui  jus  et  obligationem 

habet  ad  finem  quemdam  assequendum,  is  potest  adhi¬ 
bere  media  justa  et  necessaria,  quibus  finis  iste  obtinen¬ 
dus  est.  Principium  triplici  regula  evolvitur  : 

Regula  la :  Res  ecclesiasticae  seu  causae,  negotia,  me¬ 
dia  fini  Ecclesiae  conformia,  spectant  ad  Ecclesiam,  licet 
externae  sint. 

Regula  2a  :  Potestati  civili  non  subjiciuntur  res  quae 
fini  societatis  civilis  non  respondent.  Ratio  est,  tum 
quia  societas  non  potest  ea  exigere,  quae  non  sunt  neces¬ 
saria  ad  finem  suum  ;  tum  quia  Statui  non  competit  jus 
determinandi  ea  quae  pertinent  ad  ordinem  superiorem. 

Regula  3a  :  Res  mixtae  ab  utraque  potestate  absolvun¬ 
tur  modo  utrique  parti  accommodato.  V.  g.  causae  ma¬ 
trimoniales  ita  secernendae  sunt,  ut  leges  sacramentum 
respicientes  ab  Ecclesia  ferantur,,  Status  vero  determi¬ 
net  effectus  mere  civiles. 

2.  Jura  Ecclesiae  determinantur  ex  voluntate  Christi ,  qui 
eam  constituit  velut  societatem  perfectam,  tum  res¬ 
pectu  Hierarchiae  personarum,  in  quibus  potestas  spiri¬ 
tualis  resideat;  tum  respectu  multiplicis  potestatis  seu 
mediorum  quibus  finem  suum  assequatur.  Proinde 
Summus  Pontifex,  Episcopi  et  caeteri  gradus  Hierarchiae 
suam  potestatem  libere  exercere  debent,  quin  potestas 
civilis  in  ipsorum  ministerium  sese  ingerat. 


Questio  2a.  —  Multiplex  objectum  independentie  Ecclesie. 

1.  Independentia  Ecclesiae  quoad  magisterium  et  ministe¬ 
rium.  * 

2.  Liberum  exercitium  jurisdictionis. 

3.  Jura  Ecclesiae  quoad  personas  et  bona  ipsi  necessaria. 

1.  Itidependentia  Ecclcsise  quoad  magisterium  et  ministerium  (1). 

I.  Ecclesia  est  independens  in  exercenda  potestate  ma¬ 
gisterii,  siquidem  ipsi  a  Christo  commissum  est  jus  et 
officium  docendi.  Rectores  Ecclesiae  libere  permittan¬ 
tur  : 

1.  Veram  doctrinam  propagare,  dubia  circa  fidem 
exorta  dirimere,  decisiones  ejusmodi  fidelibus  commu¬ 
nicare. 

2.  Instructionem  religiosam  in  scholis  dirigere,  ita  ut 
cuncti,  qui  religionem  aut  theologiam  docere  volunt, 
ab  auctoritate  ecclesiastica  missionem  et  approbationem 
obtineant. 

3.  Novos  asseclas  ex  haereticorum  aut  infidelium  nu¬ 
mero  conversos  in  Ecclesiae  sinum  recipere,  et  condi¬ 
tiones  hujus  transitus  determinare. 

4.  Propria  auctoritate  corrigere  abusus  ex  parte  tum 
praedicatorum,  tum  religionis  magistrorum  forte  inter¬ 
venientes. 

II.  Ecclesiae  competit  eadem  libertas  in  exercendo  mi¬ 
nisterio.  Omnia  quae  sacramenta  et  cultum  divinum  respi¬ 
ciunt,  publicae  preces,  pia  exercitia  ad  sensum  religionis 
fovendum  comparata,  ratio  peragendi  rem  divinam  in 
sacris  conventibus,  haec  et  similia,  licet  externa  esse 
videantur,  tamen  sunt  res  ecclesiasticae.  Propterea  ma¬ 
nus  profanae  non  praesumant  sanctuarii  ordinem  mo¬ 
derari. 

Perperam  praetenditur,  abusibus  cirea  cultum  exortis 
occurrendum  esse.  Numquid  non  constituti  sunt  sacro¬ 
rum  Antistites,  qui  propria  auctoritate  abusus  ejusmodi 
reprimant  ? 

(1)  Phillips,  du  Droit  ecclisiastique  dans  sss  principes  generaux , 
t.  II,  §  111.  —  Suarez,  Defensio  fidei  catholica,  lib.  III,  cap.  vin. 

Inde  plura  inferuntur  :  1°  Ubi  auxilium  potestatis 
civilis  invocatur  pro  executione  legum  ecclesiastica¬ 
rum,  neutra  potestas  terminos  praesidii  implorati  egre¬ 
diatur. 

2.  Quoties  gubernio  politico  indicantur  aliquae  circa 
cultum  ordinationes  a  viris  ecclesiasticis  factae,  id  po¬ 
tius  civilitatis  et  amicitiae  causa  fieri  solet,  quam  ex 
stricto  jure. 

3.  Si  magistratus  saecularis  preces  communes  pro  sa¬ 
lute  societatis  institui  discupiat,  ei  gratificandum  est ; 
verumille  non  potest  functiones  sacras  praecipere. 

2.  Liberum  exercitium  jurisdictionis. 


Rectoribus  Ecclesiae  vindicatur  independentia  quoad 
disciplinam.  Cum  enim  ipsis  incumbat  munus  dirigendi 
actus  fidelium  in  ordine  ad  salutem,  ab  omni  vinculo 
libera  esse  debet  jurisdictio,  qua  in  hunc  finem  instructi 
sunt.  Huc  referuntur  jus  inspectionis ,  potestas  legislativa 
ei  judiciaria. 

I.  Jus  ecclesiasticum  inspectionis  tria  complectitur. 
Primum  est  Episcoporum,  cleri  et  fidelium  libera  com¬ 
municatio  cum  Summo  Pontifice.  Secundum  est  jus  invi¬ 
gilandi  sive  personaliter  sive  per  alios  ;  v.  g.  Summo 
Pontifici  competit  facultas  mittendi  Legatos;  Episcopo 
licet  dioecesim  visitare.  Tertium  est  jus  pontificium  reci¬ 
piendi  relationes  de  statu  ecclesiarum  particularium. 

Maxima  injuria  esset,  si  princeps  praesumeret  sibi 
vindicare  jus  inspectionis  in  Ecclesiam.  Merito  igitur 
Pius  IX  damnavit  propositiones  sequentes : 

«  Civilis  auctoritas  potest  se  immiscere  rebus  quae 
ad  religionem,  mores  et  regimen  spirituale  pertinent... 
Civilis  auctoritas  potest  impedire  quominus  sacrorum 

Antistites  et  fideles  populi  cum  Romano  Pontifice  libere 
ac  mutuo  communicent  (i).  » 

II.  Jus  ferendi  leges.  Cum  potestas  legislativa  per  se 
stans  et  independens  a  Christo  instituta  fuerit,  natura 
rei  postulat,  ut  leges  ecclesiasticae  libere  statuantur  et 
applicari  valeant,  quin  obstaculum  opponatur  veluti 
Placitum  regium  (2). 

III.  Potestas  judicandi  et  puniendi.  Ejusdem  potestatis, 
quae  leges  condit,  est  etiam  tum  de  illarum  transgres¬ 
sione  judicare,  tum  poenas  reis  infligendas  determinare. 
Non  licet  gubernio  civili  sese  immiscere  judiciis  eccle¬ 
siasticis,  aut  hierarchiam  in  poenis  irrogandis  impedire. 
Quapropter  admitti  non  potest  appellatio  ab  abusu,  seu 
recursus  ad  principem  (id  est,  ad  tribunalia  saecularia), 
ubi  quis  per  abusum  potestatis  episcopalis  se  injuste 
damnatum  existimat. 

Appellationes  ab  abusu  sunt  illicitae  et  invalidae.  Prob. 
1.  ratione.  Ad  solum  legislatorem  interpretatio  legum 
spectat.  Proinde  an  lex  quaedam  sacra  per  judicium 
rite  applicata  fuerit,  nonnisi  superior  ecclesiasticus  de¬ 
cidere  potest,  cujus  est,  legem  interpretari  et  de  recta 
ejusdem  applicatione  judicare.  Itaque  appellatio  ab 
abusu  adversatur  distinctioni  et  independentiae  utrius- 
que  potestatis. 

Refutantur  praetextus,  quibus  istud  systema  innititur. 
Primus  est  excessus  potestatis;  verum  Christus  constituit 
Ecclesiam,  non  principem,  interpretem  juris  divini ; 
quapropter  earum  rerum  cognitio  ad  solam  Ecclesiam 
pertinet.  Alterum  argumentum  est,  Principem  esse 
defensorem  canonum  ;  sed  cum  ipsi  canones  mandave¬ 
rint,  superiorem  ecclesiasticum  esse  adeundum,  si 

(1)  Pii  IX  Syllabus  complectens  prascipuos  nostras  astatis  errores, 
44,  49. 

(2)  Supra,  Pars  generalis ,  lib.  I,  tit.  i,  de  Subjecto  legum. 

Principes  velint  custodiam  canonum  suscipere,  in  hoc 
incumbere  debent,  ut  appelletur  ad  superiores  Ecclesiae 
judices.  Tertium  argumentum  est,  subditos  esse  prote¬ 
gendos;  verum  oppressis  non  deficit  remedium  canoni¬ 
cum,  siquidem  possunt  ad  superiorem  judicem  eccle¬ 
siasticum  appellare. 

Prob.  2.  auctoritate.  Iste  recursus  ad  potestatem  saecu¬ 
larem  a  canonibus  prohibetur,  et  quidem  sub  graviori¬ 
bus  poenis.  Innocentius  III  statuit  :  «  Nec  pro  defectu 
justitiae,  clerici  trahantur  a  laicis  ad  judicium  saeculare, 
quod  omnino  fieri  prohibemus  (I).  » 

Marlinus  V,  Urbanus  VIII  et  Bulla  Ccence  poenam  ex¬ 
communicationis  infligunt  iis,  qui  causas  ecclesiasticas 
ad  forum  saeculare  deferunt  (2). 

Concilium  Tridentinum  decernit:  «Nefas  sit  saecu¬ 
lari  magistratui,  prohibere  ecclesiastico  judici,  ne  quem 
excommunicet,  aut  mandare,  ut  latam  excommunica, 
tionem  revocet,  sub  praetextu  quod  contenta  in  prae¬ 
senti  decreto  non  sint  observata  ;  cum  non  ad  saeculares 
sed  ad  ecclesiasticos  haec  cognitio  pertineat  (3).  » 

Pius  IX  damnavit  propositionem  sequentem  :  «  Civili 
potestati  competit  potestas  indirecta  negativa  in  sacra ; 
eidem  proinde  competit  jus  appellationis  quam  nuncu¬ 
pant  ab  abusu  (4). 


3.  Jura  Ecclesias  quoad  personas  et  bona  ipsi  necessaria. 

1.  Jura  Ecclesia  quoad  personas  sibi  necessarias, 
i .  Ecclesia  tot  ministros  assumit,  quot  pro  fine  suo 

(1)  Decretalium,  lib.  II,  tit.  i,  cap.  xvn. 

(2)  Martini  V  const.  Ad  reprimendas .  —  Urbani  VIII  const.  Pas¬ 
toralis  . 

(3)  Concilium  Tridentinum,  sess.  XXV,  cap.  ni,  de  Reform. 

(4)  Pii  IX  Syllabus  complectens  praecipuos  aetatis  nostrae  er¬ 
rores,  41. 

obtinendo  necessarii  aut  utiles  videntur;  praescribit 
etiam  scientias  et  dotes,  quibus  instructi  sint  qui  ad  or¬ 
dines  promoveri  cupiunt.  Libera  sacrorum  ministrorum 
selectio  ex  multitudine  civium  eo  minus  Ecclesiae  dene¬ 
gari  poterit,  quia  sacerdotes  non  excedunt  ex  societate 
civili,  sed  religioni  inservientes  simul  in  commune  bo¬ 
num  laborant.  Insuper  ex  natura  status  clericalis  sponte 
sequitur,  ad  Ecclesiam  spectare  facultatem  praescri¬ 
bendi  et  examinandi  dotes,  quibus  polleant  promovendi 
ad  ordines. 

2.  Clericorum  tum  institutionem,  tum  educationem 
Ecclesia  dirigit.  Institutio  theologica  non  est  nisi  infor¬ 
matio  scientifica  in  religione;  atqui  ad  solam  Ecclesiam 
pertinet  potestas  docendi  religionem.  Pius  YII  id  clare 
expressit :  «  Episcopis  ex  jure  divino  competit,  ut  fide¬ 
les  vel  in  persona  vel  per  alios  instituant,  ac  etiam  ad- 
spirantes  ad  statum  clericalem  in  theologia  aliisque 
sacris  disciplinis  instruant,  vel  per  magistros  probatae 
fidei  instrui  curent.  Hoc  quidem  jus  ex  principiis  ca¬ 
tholicis  a  potestate  civili  neque  everti  neque  constringi 
potest  (1).  » 

Pius  IX  damnavit  hancpropositionem  :  «In  ipsis  cle¬ 
ricorum  seminariis  methodus  studiorum  adhibenda  ci¬ 
vili  auctoritati  subjicitur  (2).  » 

Haud  aliter  de  educatione  clericali  sentiendum.  Si 
enim  dubitari  nequit,  quin  ad  Ecclesiam  spectet  cura 
animarum  generatim,  seu  educatio  fidelium  eorumque 
ad  virtutem  Christianam  informatio,  eminenter  equi¬ 
dem  ad  illam  pertinebit  institutio  ad  perfectionem  cle¬ 
ricalem. 

3.  Ecclesia  libere  confert  beneficia ,  et  beneficiatos  ca¬ 
nonice  instituit.  Etenim  cum  beneficia  et  parochiae  sint 

(1)  Pias  VII,  Esposizione  dei  Sentimenti . 

(2)  Pii  IX  Syllabus  complectens  prsecipuos  retatis  nostrse  errores. 

17. 

instituta  ecclesiastica,  nonnisi  rectores  Ecclesiie  ipsis 
vacantibus  de  novo  pastore  providere,  valent  (1). 

Ob  similem  rationem,  csetera  officia  ecclesiastica  sine 
ullo  siecularium  interventu  generatim  personis  idoneis 
conferuntur. 

4.  Cum  religiosi  ordines  consilia  Christi  profiteantur, 
et  ab  Ecclesia  instituti  fuerint,  in  territorio  societatis  ci¬ 
vilis  admitti  debent  sicut  ipsa  Ecclesia.  Igitur  priesulibus 
Ecclesiie  competit  jus  introducendi  conventus  religioso¬ 
rum  et  monialium,  ita  quidem  ut  vita  regularis  juxta 
prsescriptiones  canonicas  et  cujuslibet  ordinis  regulas 
dirigatur.  Superioribus  ordinum  licet  tot  socios  adscis- 
cere,  quot  necessarii  videntur  ad  finem  ordini  priestitu- 
tum.  Libera  esse  debet  singulorum  conventuum  com¬ 
municatio  cum  suis  Generalibus. 

II.  Jura  Eeclesice  quoad  bona  sibi  necessaria.  Huc  refe¬ 
runtur  jus  acquirendi  bona  temporalia,  facultas  de  iis 
disponendi ,  eorum  administratio  (2). 

ARTICULUS  III 

CONCORDIA  ET  MUTUCH  AUXILIUM  ECCLESLE  ET  STATCS. 

/ 

§  1.  Concordia  utriusque  potestatis. 

§  2.  Mutuum  auxilium  Ecclesiie  et  Status. 

§  1.  —  Concordia  utriusque  potestatis. 

I.  Ecclesia  et  Status  sunt  divino  jure  sociabiles.  Non  ob¬ 
stantibus  distinctione  etautonomiabinarum  potestatum, 
ex  voluntate  Dei  concordibus  studiis  mundum  regere 
tenentur. 

I.  Multa  sunt,  quie  hanc  concordiam  exposcunt.  Illam 

(1)  Supra,  part.  II,  lib.  II,  de  Beneficiis. 

(2)  Ibid.,  de  Rebus  temporalibus  Ecclesia:. 

postulat  finis  communis  ultimato  utrique  praefixus, 
nempe  gloria  Dei  et  salus  aeterna  hominum;  quem  du¬ 
plicem  finem  Ecclesia  immediate  et  proxime,  Status 
vero  mediate  et  remote  prosequitur.  Illam  exigit  popu¬ 
lorum  incolumitas,  quae  obtineri  nequit,  nisi  uterque 
principatus  amico  foedere  consocietur  :  «  Cum  regnum 
et  sacerdotium  inter  se  conveniunt,  bene  regitur  mun¬ 
dus,  floret  et  fructificat  Ecclesia.  Cum  vero  inter  se  dis¬ 
cordant,  non  tantum  parvae  res  non  crescunt,  sed  etiam 
magnae  res  miserabiliter  dilabuntur  (1).  » 

2.  Hujusmodi  concordia  tria  supponit.  Primum  est 
utriusque  societatis  independentia  in  ordine  proprio, 
siquidem  iidcm  homines  sunt  simul  membra  Status  et 
Ecclesiae.  Secundum  est  subjectio  sociorum  erga  utram¬ 
que  societatem,  sub  diverso  respectu:  in  rebus  mere 
temporalibus  fideles  legibus  civilibus  obediunt;  quoad 
spiritualia  ipsi  magistratus  subjiciuntur  legibus  Eccle¬ 
siae.  Tertio ,  mutuis  praesidiis  religio  perficit  societatem 
civilem;  Status  vero  protegit  Ecclesiam. 

II.  Non  requirenda  est  absoluta  separatio  Status  ab  Ec¬ 
clesia. 

Proh.  1.  Auctoritate  R.  Pontificum.  GregoriusXVI  ait : 
(i  Non  laetiora  religioni  et  principatui  ominari  possemus 
ex  eorum  votis,  qui  Ecclesiam  a  Regno  separari,  mu- 
tuamque  Imperii  cum  Sacerdotio  concordiam  abrumpi 
discupiunt.  Constat  pertimesci  ab  impudentissimae  li¬ 
bertatis  amatoribus  concordiam  illam,  quae  semper  rei 
sacrae  et  civili  fausta  extitit  et  salutaris  (2). » 

Pius  IX  damnavit  hanc  propositionem  :  «  Ecclesia  a 
Statu,  Statusque  ab  Ecclesia  sejungendus  est  (3).  » 

(1)  S.  Ivo  Carnntensis,  Epist.  238  ad  Paschalem  II. 

(2)  Gregorii  XVI  Epistola  Encyclica  Mirari  (1832). 

(3)  Pii  IX  Syllabus  complectens  praecipuos  aetatis  nostree  er¬ 
rores,  55. 

Prob.  2.  ratione.  Separatio  absoluta  consistit  ineo  quod 
regimen  societatis  civilis  sit  atheum,  nimirum  tanta  in¬ 
differentia  praeditum  respectu  religionis,  ut  perinde  se 
gerat  quasi  nulla  exstet  religio.  Atqui  falsum  est  istud 
principium. 

Etenim  vel  iste  error  ita  intelligitur  ut  logicae  severi¬ 
tatem  servet,  vel  ut  a  logica  severitate  deficiat.  Si  logi¬ 
cus  esse  vult,  nihil  differt  ab  errore  protestantismi,  qui 
Ecclesiam  politicae  auctoritati  submittit.  Nam  ex  illa 
separatione  Status  a  religione  necessario  sequitur,  ut  in 
ferendis  legibus  nulla  ratio  Ecclesiae  habeatur,  sed  tan¬ 
tum  spectetur  politica  utilitas.  Proinde  si  politica  utilitas 
aliquid  quandoque  persuadeat,  quod  Ecclesiae  legibus 
adversetur,  id  poterit  civiliter  imperari.  En  jura  Ecclesiae 
in  discrimen  adducta,  et  fidelium  conscientia  violenter 
oppressa. 

-  Si  vero  error  ille  a  logica  deficit,  atque  ab  Ecclesia  sic 
Statum  separat,  ut  ei  nec  opem  ferat,  nec  injuriam 
irroget;  fatemur  tenorem  hunc  minus  esse  perniciosum, 
et  jacturam  facilius  tolerandam  includere.  Imo  ejusmodi 
est,  ut  in  nonnullis  societatibus,  quae  ex  hominibus  mul¬ 
tiplices  et  contrarios  cultus  profitentibus  coalescunt, 
vitari  nequeat. 

Verum  haec  separatio  relativa  non  ex  ordine,  sed  ex 
ordinis  carentia  resultat.  Imperfecta  enim  conditio 
earum  societatum  prohibet  quominus  in  debita  relatione 
quoad  Ecclesiam  se  constituant.  Itaque  si  naturam  ordi¬ 
natae  societatis  non  rite  attingant,  id  pertinet  ad  earum- 
dem  imperfectionem  ;  quemadmodum  non  rite  attingit 
hominis  naturam  is,  qui  corpus  sine  relatione  ad  animam 
perficiendum  sibi  proponit. 

Vera  igitur  doctrina  illa  est,  quae  utramque  societatem 
sic  distinguit,  ut  tamen  non  divellat,  sed  harmonice  or¬ 
dinet  inter  se,  sicut  harmonice  ordinari  postulat  corpus 

cum  anima,  vita  praesens  cum  futura,  mutuie  relationes 
hominum  cum  relationibus  ad  Deum  (1). 

§  2.  —  Mutuum  auxilium  Ecclesiae  et  status. 

Questio  1.  De  praesidio  quod  Ecclesia  Statui  praestat. 
Qiuestio  ‘2.  De  officiis  Status  erga  Ecclesiam. 


Questio  la.  —  De  pr^sidio  quod  Ecclesia  Statui  prajstat. 


Ecclesia,  legatione  sua  fungens,  mediate  simul  pro¬ 
movet  finem  societatis  civilis,  quae  ab  illa  variis  modis 
firmatur. 

I.  Principes  et  subditi  religioso  ligamine  ad  invicem  con- 
nectuntur  per  doctrinam  catholicam.  Docet  enim  Ecclesia, 
principes,  velut  Dei  ministros,  populis  praesidere  gladio 
justitiae  instructos,  eisque  obediendum  esse.  Insuper 
principibus  injungit  officium  recte  gubernandi.  Quanta 
commoda  in  bonum  commune  ubique  provenirent,  si 
ejusmodi  doctrina  et  praecepta  tum  a  principibus  tum  a 
populis  observarentur  (2)! 

II.  Ecclesia  vinculo  religionis  etiam  cives  ad  invicem  con- 
nectit.  Timor  Dei  solus  est,  qui  custodit  hominum  inter 
se  societatem,  ait  Lactantius.  Atqui  sola  vera  religio  et 
Ecclesia  timorem  Dei  efficaciter  docet  et  inculcat,  justi¬ 
tiamque  et  charitatem  commendat.  Nimirum  Ecclesia 
observantiam  juris  a  debitore  in  conscientia  exigit; 
verum  exactionem  creditoris  quodam  misericordiae  dul¬ 
core  temperat.  Disparitatem  bonorum  temporalium, 
quae  divitibus  invidiam  pauperum  incitat,  Christiana cha- 
ritate  quodammodo  exaequat,  et  perturbationes  exinde 

(1)  Liberatore,  Institutiones  juris  natura;,  lib.  II,  cap.  vi. 

(2)  Proverb.,  vm,  15.  —  Sap.,  ii,  4.  —  Rom.,  xiii,  1.  —  I  Petr.,  n, 
13.  —  S.  August.,  de  Civitate  Dei,  lib.  V,  cap.  xxi. 

oriri  solitas  restinguit.  Nemo  ignorat,  quot  instituta  pau¬ 
perum  curae  destinata  sub  Ecclesiae  auspiciis  ortum  et 
incrementa  traxerint. 

111.  Ecclesia  moralitatem  civium  procurat,  ideoque  civi¬ 
tatem  egregie  adjuvat.  Differunt  sub  hoc  respectu  Impe¬ 
rium  et  Sacerdotium.  Nam  imperans  civilis  urget  exter¬ 
nam  actionum  cum  lege  convenientiam,  quam  legalitatem 
vocant.  At  vero  Ecclesia  etiam  animi  motus  dirigit, 
peccata  interna  prohibet,  sicque  intendit,  ut  homines 
manum  et  cor  a  peccato  cohibeant.  Qua  ratione  flagi- 
tiorum  externorum  fons  obstruitur,  et  subditi  non 
tantum  legalitatis  studiosi,  sed  vere  probi  et  honesti 
efficiuntur. 

IY.  Ecclesia  firmat  principalia  rei  civilis  fulcimenta. 
Huc  referuntur  matrimonium  et  juramentum,  quibus 
institutis  sola  Ecclesia  robur  dignitatemque  conciliat. 
Ea  sola  matrimonium  ad  normam  legis  divinae  compo¬ 
nit;  inde  provenit  ordo  familiarum.  Ad  jusjurandum 
quod  attinet,  proposito  Dei  timore  pariter  et  amore, 
Ecclesia  potest  efficere,  ut  tum  veritas  in  jurejurando, 
tum  fidelitas  in  explendo  juramento  religiose  servetur. 

Y.  Demum  Ecclesia  salutem  publicam  juvat  etiam  mediis 
supernaturalibus,  v.  g.  sacrificiis,  benedictionibus,  pre¬ 
cibus.  Ea  siquidem  continuo,  juxta  monitum  Apostoli  (1), 
facit  <t  obsecrationes,  orationes,  postulationes,  gratia¬ 
rum  actiones  pro  omnibus  hominibus,  pro  regibus  et 
omnibus  qui  in  sublimitate  sunt.  »  Procul  dubio  est, 
bis  suffragiis  neque  familias  neque  regna  sine  gravi  de¬ 
trimento  privari  posse. 

(1)  I  Tim.,  u,  1. 

Questio  23.  —  De  officiis  Status  erga  Ecclesiam. 

!.  Officia  negativa  Status  erga  religionem. 

2.  Officia  positiva  Status  erga  Ecclesiam. 

1.  Officia  negativa  Status  erga  religionem . 

I.  Societas  civilis ,  finem  suam  prosequendo ,  Ecclesiam  insi¬ 
gniter  adjuvat. 

1.  Dum  potestas  civilis  legibus  et  poenis  scelera  vel 
impedit  vel  reprimit,  morum  externam  decentiam  pro¬ 
movet,  ideoque  cives  ad  veram  honestatem  praeparat. 

2.  Ex  eo  quod  potestas  civilis,  impietatem  et  violen¬ 
tiam  hominum  reprimendo,  fraudes  et  turbas  a  societate 
arceat,  removentur  obstacula  quibus  Ecclesia  impeditur 
in  exercendo  munere  sibi  divinitus  commisso.  Nihil 
enim  magis  obest  religioni  et  regimini  pastorali,  quam 
civium  commotiones  et  bella  sive  extera  sive  intestina. 
Haec  est  praecipua  ratio,  propter  quam  Apostolus  preces 
pro  regnantibus  fieri  jubet,  nempe  «  ut  quietam  et  tran¬ 
quillam  vitam  agamus  (1).  » 

II.  Potestati  civili  non  competit  jus  moderandi  religio¬ 
nem.  Haec  regula  duplici  modo  intelligitur,  nempe  vel 
respectu  singulorum  civium,  vel  respectu  Ecclesiae  (2). 

1 .  Auctoritas  civilis  non  habet  jus  imponendi  religionem 
socialem.  Ratio  est,  tum  quia  non  praecipit  actus  internos, 
tum  quia  minime  est  infallibilis,  tum  quia  ritus  reli¬ 
giosi  fidem  supponunt. 

Attamen  potest  negative  tueri  veritates  ordini  sociali 
necessarias.  Etenim  sunt  quaedam  veritates  quibus  ordo 
socialis  innititur ;  v.  g.  Dei  existenlia,  immortalitas 

(1)  I  Tim.,  ii,  2. 

(2)  Audisio,  Droit  public  de  l’Eglise,  t.  III,  tit.  xm. 

animae,  discrimen  boni  et  mali.  Atqui  auctoritas  potest 
ac  debet  efficaciter  tueri  omnia  quae  ad  conservationem 
societatis  necessaria  sunt.  Ergo  ejusmodi  veritatum  tu¬ 
telam  negative  suscipit,  prohibendo  ne  impugnentur. 

2.  Potestati  civili  non  licitum  est  aliquid  juribus  Ec¬ 
clesiae  adversum  decernere  aut  agere.  Id  infertur,  sive 
ex  independenlia  Ecclesiae,  sive  ex  inviolabilitate  ju- 
rium  quibus  Ecclesiam  Christus  instruxit. 


2.  Officia  positiva  Status  erga  Ecclesiam. 

1.  Ecclesia  protegenda  est ,  ubi  ejus  protectio  fit  possibilis. 

Prob.  1.  rationibus..  Primo,  directe  pertinet  ad  socie¬ 
tatem  civilem  curare  tranquillitatem  et  pacem  reipu- 
blicae,  quae  pars  maxima  est  temporalis  felicitatis.  Atqui 
tranquillitas  et  pax  diu  consistere  non  potest  cum  indif¬ 
ferentia  erga  religionem. 

Secundo,  societas  civilis  temporalem  felicitatem  curare 
debet  non  absolute  et  simpliciter,  sed  quatenus  est  pro¬ 
pria  hominis.  Atqui  temporalis  felicitas  hominis  propria 
debet  ordinari  ad  vitam  aeternam,  adcoque  respectum 
habet  ad  religionem  (1). 

Prob.  2.  auctoritate.  S.  Leo  docet  «  regiam  potesta¬ 
tem  non  solum  ad  mundi  regimen,  sed  maxime  ad  Ec¬ 
clesiae  praesidium  esse  collatam  (2).  » 

Pius  IX  damnavit  istas  propositiones  :  o  Optima  est 
conditio  societatis,  in  qua  Imperio  non  agnoscitur  offi¬ 
cium  coercendi  sancitis  pcenis  violatores  catholicae  re¬ 
ligionis,  nisi  quatenus  pax  publica  postulet  (3).  » 

«  iEtate  hac  nostra  non  amplius  expedit  religionem 

(1)  Tarquini,  Institutiones  juris  ecclesiastici  publici,  lib.  I,  cap.  i, 
sect.  II. 

(2)  S.  Leonis  Epist.  125. 

(3)  Pii  IX  Littene  encyclicoe  Quanta  cura  (8  decemb.  18G4). 

catholicam  haberi  tanquam  unicam  Status  religionem, 
CEeteris  quibuscumque  cultibus  exclusis....  Hinc  lauda¬ 
biliter  in  quibusdam  catholici  nominis  regionibus  lege 
cautum  est,  ut  hominibus  liceat  publicum  proprii  cujus- 

que  cultus  exercitium  habere . Enimvero  falsum  est, 

civilem  cuj usque  cultus  libertatem  conducere  ad  popu¬ 
lorum  mores  animasque  facilius  corrumpendos  (t).  » 

II.  Principes  ita  religionem  tueri  clebent ,  ut  Ecclesice  ju¬ 
dicia  non  antevertant ,  sed  sequantur. 

Prob.  I.  rationibus.  Primo ,  in  negotiis  quae  fidem  aut 
disciplinam  spectant,  potestas  civilis  tenetur  Ecclesiam 
consulere,  sive  quia  causae  majores  Summo  Pontifici  re¬ 
servantur,  sive  quia  hac  agendi  ratione  facilius  vitantur 
conflictus. 

Secundo,  felicitas  temporalis  non  procuranda  est  cum 
detrimento  maximi  boni  seu  vite  aeternae.  Atqui  Ecclesia 
sola  nosse  potest,  quid  ad  religionem  pertineat.  Ergo 
felicitas  temporalis  saepius  non  ordinaretur  ad  vitam 
aeternam,  si  Principes  in  defendenda  religione  antever¬ 
terent  judicia  Ecclesiae. 

Prob.  2.  auctoritate  Decretalium  :  «  Publicum  (socie¬ 
tatis  civilis)  auxilium  ita  in  Ecclesiae  bonum  conferen¬ 
dum  est,  ut  non  praejudicare  praesumat,  sed  potius 
quae  Deo  sunt  placita  exequatur  (2).  » 

Accedit  auctoritas  Concilii  Tridentini  :  a  Principes 
saeculares  Ecclesiae  protectores  ita  esse  censendos,  ut 
tamen  quae  ecclesiastici  juris  sunt,  tanquam  Dei  prae¬ 
cepta  sanctius  venerentur  (3).  » 

(1)  Pii  IX  Syllabus  complectens  prsecipuos  setatis  nostrae  errores, 
77,  78,  79. 

(2)  Decretalium  lib.  I ,  tit.  xxxi,  de  Officio  judicis  ordinarii. 

(3)  Concilium  Tridentinum,  sess.  XXV,  cap.  xx,  de  Reform. 

CAPUT  II 

Gradus  sEcclesise  prae  socielale  eiTili. 

Art.  L  Jura  societatis  perfeclte  in  extraneos. 

Art.  II.  Primatus  Ecclesiae  quoad  societates  civiles  catholi¬ 
corum. 


ARTICULUS  I 

JURA  SOCIETATIS  PERFECTA?  IN  EXTRANEOS  (i). 

Jura  societatis  perfectae  in  extraneos  duplici  modo 
spectantur,  vel  in  statu  concordiae  utriusque  societatis, 
vel  in  statu  conflictus. 

I.  Ejusmodi  jura  in  statu  concordiae  utriusque  societatis. 

Regula  la.  Ex  duabus  societatibus  quae  iisdem  mem¬ 
bris  coalescunt,  quatenus  in  statu  concordiae  sunt, 
nulla  debet  alteram  impedire. 

Prob.  1°.  —  Societates  hujusmodi  habent  rationem 
plurium  et  diversarum  obligationum,  quae  eidem  sub¬ 
jecto  inhaerent ;  siquidem  non  aliud  est  societas,  nisi 
multitudo  hominum  suscipientium  mutuam  obligatio¬ 
nem  conferendi  vires  suas  ad  certum  finem  consequen¬ 
dum.  Atqui  ex  pluribus  obligationibus  eidem  subjecto 
inhaerentibus,  quatenus  in  statu  concordiae  sunt,  omnes 
observari  debent,  adeoque  nulla  debet  aliam  impedire. 

Prob.  2.  Status  concordiae  inter  plures  societates 
iisdem  membris  coalescentes  supponit,  singularum 
finem  salvum  et  liberum  esse,  neque  ab  aliis  impediri. 
Atqui  societati  perfectae  competit  tantum  potestas  exi- 

(1)  Tarquini,  Institutiones  juris  ecclesiastici  publici,  iib.  I,  cap.  i, 
sect.  1. 

gendi  ea  quae  sunt  ad  finem  necessaria.  Ergo,  salvo  fine 
in  statu  concordiae,  nulla  societas  debet  aliam  impedire. 

Regula  2a.  Ex  duabus  societatibus  invicem  coordi- 
natis,  ea  subordinuta  est,  cujus  finis  habet  rationem 
medii  ad  finem  alterius.  Ratio  est,  quia  media  ordi¬ 
nantur  ad  finem,  eique  inserviunt.  Proinde  societas  sub- 
ordinata  debet  vires  suas  dirigere  juxta  finem  alterius 
societatis,  quae  praeeminet. 

II.  In  statu  conflictus  duae  societates  esse  dicuntur,  cum 
altera  fini  suo  insistere  non  potest,  quin  alteram  im¬ 
pediat. 

Regula  1\  Ex  duabus  societatibus  quae  iisdem  mem¬ 
bris  coalescunt,  in  statu  conflictus  ea  praevalere  debet, 
quae  habet  finem  altioris  ordinis. 

Prob.  Ex  duabus  obligationibus  eidem  subjecto  in¬ 
haerentibus,  quae  in  conflictum  devenerint,  ea  praevalet, 
quae  majus  bonum  tuetur.  Atqui  duae  societates  iisdem 
membris  coalescentes  habent  rationem  plurium  obliga¬ 
tionum  eidem  subjecto  inhaerentium ;  ea  vero  majus 
bonum  tuetur,  quae  altioris  ordinis  finem  habet.  Ergo 
ex  duabus  societatibus,  quae  in  conflictum  devenerint, 
ea  superare  debet,  quae  habet  finem  altioris  ordinis. 

Regula  2\  Si  quaestio  incidat  de  veritate  necessitatis, 
quam  societates  inter  se  confligentes  pro  re  sua  asse¬ 
runt,  jus  ferendi  judicium  ad  societatem  superiorem 
pertinet,  reservato  quoad  inferiorem  jure  exponendi  ea, 
quae  sui  intersunt. 

Prob.  Ppars.  Absurdum  est  boni  minoris  gratia  majus 
bonum  in  discrimen  vocare.  Atqui  majus  bonum  in  dis¬ 
crimen  vocaretur,  nisi  in  re  dubia  judicium  societati 
superiori  reservatum  esset. 

Prob.  2a  pars.  Judicium  rectum  ferri  non  potest,  nisi 
libratis  liinc  inde  rationibus  ;  atqui  rationes  librari  non 
possunt  nisi  auditis  iis,  quorum  interest. 

ARTICULUS  II 

PRIMATUS  ECCLESIA!  QUOAD  SOCIETATES  CIVILES  CATHOLICORUM. 

§  I.  Exponitur  sensus  quaestionis. 

§  2.  Subordinatio  societatis  civilis  catholicorum  ad  Eccle¬ 
siam  . 

§  3.  Corollaria  de  potestate  indirecta  Ecclesiae. 

§  1.  —  Exponitur  sensus  quaestionis  (1). 

1.  Societatum  civilium  triplex  species  respectu  Eccle¬ 
siae  distinguitur.  Quaedam  enim  ab  ejus  potestate  fere 
omnino  eximuntur;  eaeque  sunt  societates  civiles  infi¬ 
delium.  Quaedam  quidem  potestati  Ecclesiae  subjiciuntur, 
sed  ab  ea  separatae  sunt,  videlicet  societates  schismatico¬ 
rum  et  haereticorum .  Quaedam  autem  cum  Ecclesia  con¬ 
junctae  rite  sunt,  eique,  ut  par  est,  obediunt ;  eaeque  sunt 
civiles  catholicorum  societates,  de  quibus  hic  agitur. 

II.  Quaeritur  utrum  Ecclesia  prae  societate  civili  so¬ 
cietas  major  habenda  sit.  Jamvero  majoritas  alicujus. 
societatis  prae  alia  triplici  modo  concipi  potest  : 

\ .  Ut  iste  primatus  sit  sejunctus  ab  omni  jurisdictione 
in  societatem  inferiorem,  ita  ut  injuriam  haec  faciat 
societati  superiori,  si  eum  laedat,  sed  coerceri  ab  eadem 
auctoritate  propria  non  possit.  Majoritas  ejusmodi,  si 
admittenda  esset,  ad  extraordinariam  Dei  providentiam 
pertineret. 

2.  Ut  primatus  sit  conjunctus  cum  tanta  jurisdictione, 
ad  quam  pertineat  inferiorem  societatem  in  omnibus 
rebus  regere.  Ilaec  majoritas  competit  Ecclesiae  quoad 

(1)  Phillips,  Du  droit  ecclesiastique  dans  ses  principes  giniraux, 
t.  I!,  chap.  x,  §  115.  — ‘Audisio,  Droit  public  de  PEglise ,  t.  11, 
tit.  xn. 

ecclesias  particulares ;  et  generatim  societati  supremae 
competit  quoad  inferiores  societates  homogeneas. 

3.  Ut  iste  primatus  indirectae  jurisdictioni  sit  con¬ 
junctus,  ita  ut  societas  major  nonnisi  per  accidens  possit 
auctoritatem  suam  exercere,  cum  scilicet  proprii  fmis 
necessitas  id  exigit.  Hic  autem  modus  societati  majori 
convenit  erga  societates  heterogeneas ;  v.  g.  Ecclesiae  con¬ 
venit  erga  societates  civiles. 

III.  Majoritas  Ecclesiae  non  laedit  independentiam  so¬ 
cietatis  civilis.  Etenim  in  rebus  temporalibus,  et  sub  re¬ 
spectu  fmis  temporalis,  Ecclesia  nihil  potest  in  societate 
civili. 

Prob.  ratione.  Quidquid  fit  in  rebus  temporalibus,  sub 
respectu  finis  temporalis,  est  praeter  finem  Ecclesiae. 
Atqui  generalis  regula  est,  societates  nihil  posse  in  iis, 
quae  sunt  extra  finem  proprium. 

Id  etiam  infertur  ex  autonomia  utriusque  potestatis: 
potestas  civilis  est  independens  in  suo  ordine,  id  est,  in 
rebus  mere  temporalibus. 

§  2.  —  Subordinatio  societatis  civilis  catholicorum  ad 
Ecclesiam. 

I.  Triplex  hypo thesis  fingi  potest:  vel  subordinatio 
Ecclesiae  ad  Statum,  vel  aequalitas  utriusque  potestatis, 
vel  subordinatio  Status  ad  Ecclesiam.  Atqui  neque  pri¬ 
ma,  neque  secunda  hypothesis  admitti  potest. 

1.  Admitti  nequit  subordinatio  Ecclesice  ad  Statum.  Si 
enim  finis  Ecclesiae  non  modo  diversus,  verum  etiam 
longe  est  altior  quam  finis  politicus,  quomodo  potestas 
quae  illi  fini  respondet,  subjecta  esse  poterit  auctoritati 
quae  fini  inferiori  advigilat  ?  Insuper  si  Ecclesia  est  insti¬ 
tutio  divina  et  immutabilis,  Status  vero  politicus  constat 
institutione  humana  et  mutabili,  quomodo  hujus  ditioni 

Ecclesia  subjicietur,  nisi  res  immutabilis  in  mutabilem 
converti  velit,  et  divina  jura  humanis  posthabeantur? 
Tertio,  si  Ecclesia  aeternae  populorum  saluti  prospicit, 
civilis  autem  potestas  negotiis  temporariis,  quomodo 
prima  hypothesis  admitti  poterit,  quin  aeternum  a  tem¬ 
porario  gubernari,  et  finis  a  mediis  legem  accipere  sta¬ 
tuatur  ?  Enimvero  iste  error  protestantium  huc  tendit, 
ut  religionem  in  negotium  quoddam  politicum  transfor¬ 
met,  et  ministros  Ecclesia?  in  civiles  quosdam  magis¬ 
tratus;  quod  religionis  Christianae  naturam  destruit  (1). 

2.  Neque  admittenda  est  cequalitas  utriusque  potestatis 
apud  catholicos.  Etenim  manifestum  est,  duas  societates 
natura  distinctas  et  inter  se  extraneas,  quae  absolute 
supremae  sint,  fingi  non  posse.  Nam  excellentia  societa¬ 
tum  ab  earum  fine  pendet.  Atqui  inter  homines  duo  fines 
absolute  supremi  fingi  nequeunt. 

Civilis  catholicorum  societas  iisdem  hominibus  cons¬ 
tat,  quibus  Ecclesia  Christi  coalescit;  ejusmodi  societas 
habet  rationem  duplicis  obligationis,  qua  eadem  multi¬ 
tudo  sub  imperio  potestatis  civilis  felicitatem  tempora¬ 
lem  inquirit,  simulque  sub  imperio  Ecclesiae  vitam  aeter¬ 
nam  prosequitur.  Haec  vita  aeterna  est  ultimus  ac  supremus 
finis,  cui  felicitas  ac  vita  temporalis  subest.  Proinde 
societas  civilis  catholicorum  est  coetus  hominum,  qui 
temporali  felicitati  quaerendae  ita  student,  utprofiteantur, 
eam  subesse  studio  felicitatis  aeternae,  quam  credunt  sub 
regimine  Ecclesiae  obtineri  tantum  posse. 

3.  Superest  tertia  hypothesis ,  juxta  quam  Ecclesiae 
competit  majori tas  seu  primatus  prae  civili  catholicorum 
societate,  quia  finis  Ecclesiae  superat  finem  temporalem 
societatis  civilis. 

II.  Potestas  civilis  suhordinatur  Ecclesice  in  omnibus  quce 

(1)  Liberatore,  Institutiones  juris  naturae,  lib.  II,cap.  vi.  — Au- 
disio,  Droit  public  de  1’Eglise,  t.  Ili,  tit.  xviii. 

conscientiam  spectant,  etiam  in  temporalibus  quatenus  reli¬ 
gionem  respiciunt. 

i.  Probatur  rationibus.  Primo,  quibus  in  rebus  finis 
alicujus  societatis  fini  alterius  postponi  debet,  eadem 
ratione  illa  societas  debet  alteri  cedere.  Atqui,  ex  doc¬ 
trina  catholica,  in  iis  rebus,  in  quibus  finis  societatis 
civilis  seu  temporalis  felicitas  confligit  cum  fine  Ecclesiae, 
id  est,  cum  salute  spirituali,  felicitas  temporalis  seu  finis 
societatis  civilis  saluti  spirituali  seu  fini  Ecclesiae 
postponi  debet.  Proinde  quibus  in  rebus  concurrit  ratio 
tinis  spiritualis  seu  necessitas  Ecclesiae,  in  iis,  licet  tem¬ 
porales  sint,  Ecclesia  potestatem  suam  jure  exserit ; 
civilis  autem  societas  eidem  cedere  debet  (1). 

Secundo,  ordo  temporalis  subest  ordini  spirituali,  seu 
regi  debet  juxta  legem  divinam.  Atqui  potestas  civilis 
ordinem  temporalem  repraesentat,  Ecclesia  vero  spiri¬ 
tualem  ordinem  regit.  Ergo  potestas  civilis  apud  Chris¬ 
tianos  subordinatur  Ecclesiae  in  iis  quae  conscientiam 
respiciunt. 

Tertio ,  praeeminentia  Ecclesiae  exigit,  ut  societas  ci¬ 
vilis  catholicorum  actus  suos  lini  Ecclesiae  conformet, 
imo  quodammodo  submittat.  Haec  obligatio  resultat  ex 
relatione  finis  utrique  societati  praestituti.  Finis  Eccle¬ 
siae  praefixus  est,  ut  omnia  instauret  in  Christo,  id  est, 
ut  non  tantum  singulos  homines  sanctificet,  sed  etiam 
integras  familias  et  societates  civiles  spiritu  religionis 
repleat.  Finis  vero  principatus  civilis,  cum  sit  hominum 
tranquillitas  et  felicitas  temporalis  procuranda,  non  est 
per  se  stans,  independens  et  quasi  ultimus  in  sua  linea. 
Itaque  sicut  universa  creata  gloriae  Dei  inservire  debent; 
sicut  quivis  fidelis  terrena  negotia  destinationi  suae  su- 

(f)  Tarquini,  Institutiones  juris  ecclesiastici  publici,  lib.  I,  cap.  i, 
sect.  2. 

pernaturali  confirmare  tenetur,  ita  societas  civilis  catho¬ 
licorum  spiritu  religionis  compenetranda  est.  Hinc  po¬ 
testas  civilis  subordinatur,  quatenus  illius  actus  ad  nor¬ 
mam  finis  altioris  componendi  sunt  (I). 

2.  Probatur  Scripturis.  Verba  Christi  ( quodcumque  li¬ 
baveris  super  terram,  erit  ligatum  et  in  coelis...  Pasce  oves 
meas)  conferunt  Ecclesiae  potestatem  judicandi,  quoad 
omnes  Christianos,  omnia  quae  conscientiam  spectant. 
Atqui  plurimae  res  civiles  respiciunt  religionem,  quate- 
nus  conveniunt  vel  adversantur  legi  divinae,  cujus  Ecclesia 
est  interpres  et  custos. 

3.  Confirmatur  auctoritate  Patrum ,  quorum  unanimis 
doctrina  est,  ita  finem  societatis  civilis,  ejusque  impe¬ 
rium  Ecclesiae  subesse  debere,  quemadmodum  corpus 
subest  animae.  Satis  erit  allegare  verba  S.  Thomae  : 
«  Potestas  saecularis  subditur  spirituali,  sicut  corpus 
animae  ;  et  ideo  non  est  usurpatum  judicium  (2).  » 

4.  Probatur  ex  praxi  Ecclesice.  Nimirum  Ecclesia  est 
infallibilis  in  disciplina  generali ;  atqui  potestatem  in¬ 
directam  exercet  constanter,  diverso  tamen  gradu,  sive 
in  nationibus  convertendis,  sive  in  nationibus  Christiane 
constitutis,  sive  in  nationibus  hodiernis. 

Primo ,  Ecclesia  quovis  saeculo  ingreditur  territorium 
invitis  potestatibus.  Libertatem  suam  vindicat.  Docet 
obediendum  esse  Deo  magis  quam  hominibus ;  subtrahit 
fideles  obedientiae  potestatis  civilis  in  omnibus  quae  le¬ 
gibus  divinis  repugnant. 

Secundo,  prioribus  saeculis,  Ecclesia  conditionem  pue- 


(1)  Phillips,  Du  droit  ecclisiastique  dans  ses  principes  generaux, 

t.  II,  chap.  x,  §  1 1(1. 

(2)  S.  Joannes  Chrysostomus  ia  2  Cor.  Hom.  xv.  —  S.  Gregorius 
Nazianzenus,  Orat.,  xvn.  —  S.  Isidorus  Peius.,  lib.  III,  ep.  449.  — 
Ivo  Carnutensis,  ep.  51.  — S.  Bonaventura,  lib.  de  Eccl.  Hierarchia, 

rorum,  mulierum,  servorum,  civium  immutat.  Societa¬ 
tem  paganam  jure  Christiano  informat ;  fidelibus  munera 
publica  non  permittit  nisi  sub  certis  conditionibus.  Inde 
exurgitnova  societas  cum  propriis  legibus  et  judicibus. 

Tertio ,  praeter  poenitentiam  publicam  quae  privatio¬ 
nem  potestatis  importat.  Ecclesia,  medio  aevo,  decidit 
casus  conscientiae  de  juramento  fidelitatis.  Apud  na¬ 
tiones  christianitatis,  quidam  principes,  ob  pertinacem 
violationem  constitutionis  cujus  praecipua  pars  erat  re¬ 
ligio,  depositi  sunt  ex  Ecclesiae  sententia  quam  populi 
exequebantur.  Praeterea  regibus  Christianis  consecratio 
conferebatsimul  majorem  auctoritatemetgraviora  officia. 

Quarto ,  saeculis  recentioribus  actio  Ecclesiae  erga  na¬ 
tiones  Christianas  exercetur  praesertim  per  concordata. 

5.  Probatur  ex  definitionibus  ecclesiasticis.  Bonifa- 
cius  VIII  docet  :  « Oportet  temporalem  auctoritatem 
spiritali  subjici  potestati...  Subesse  Romano  Pontifici 
omnem  humanam  creaturam,  definimus  esse  omnino  de 
necessitate  salutis  (1).  » 

Pius  IX  :  «  Errores  eo  potissimum  spectant,  ut  impe¬ 
diatur  et  amoveatur  salutaris  illa  vis,  quam  catholica 
Ecclesia  ex  divini  sui  Auctoris  institutione  et  mandato, 
libere  exercere  debet  non  minus  erga  singulos  homines, 
quam  erga  nationes,  populos  summosque  eorum  Prin¬ 
cipes  (2).  a 

Ab  eodem  Pontifice  damnatae  sunt  istae  propositiones : 
«  In  conflictu  legum  utriusque  potestatis,  jus  civile  prae¬ 
valet...  Reges  et  Principes  non  solum  ab  Ecclesiae  juris¬ 
dictione  eximuntur,  verum  etiam  in  quaestionibus  juris¬ 
dictionis  dirimendis  superiores  sunt  Ecclesia  (3). » 

(1)  Bonifacii  VIII  const.  Unam  sanctam. 

(2)  Pii  IX  Litterae  encyclicoe  Quanta  cura. 

(3)  Pii  IX  Syllabus  complectens  praecipuos  astatis  nostrae  errores, 
42,  54. 

§  3.  —  Corollaria  de  potestate  indirecta  Ecclesiae. 

I.  Potestas  indirecta  Ecclesiae  est  spiritualis ,  tum  quia 
continetur  in  potestate  clavium,  tum  quia  erga  Chris¬ 
tianos  exercetur,  tum  quia  tendit  ad  finem  spiritualem. 
Nimirum  ipsa  potestas  spiritualis,  dum  cives  Christianos 
attingit,  complectitur  potestatem  indirectam  in  socie¬ 
tatem  civilem.  Etenim  in  rebus  etiam  temporalibus, 
quatenus  religionem  respiciunt,  civitas  cedere  debet 
Ecclesiae,  quia  Deus  non  vult,  ut  hominum  temporale 
bonum  promoveatur  cum  detrimento  boni  spiritualis 
et  aeterni.  Y.  g.  Ecclesia,  votorum  solemnitati  incapa- 
citatem  dominii  adnectens  invita  potestate  civili,  ma¬ 
nifeste  exercet  indirectum  influxum  in  temporalia. 

Pius  IX  damnavit  istam  propositionem  :  «  Ecclesia  vis 
inferendi  potestatem  non  habet ,  neque  potestatem 
ullam  temporalem  directam  vel  indirectam  (1).  » 

II.  Plenitudo  potestatis  indirectae  ab  Ecclesia  non 
exercetur  nisi  apud  nationes  Christiane  constitutas. 
Etenim  requirit  quatuor  conditiones,  videlicet  personas 
catholicas,  periculum  religionis  ortum  ex  criminibus 
imperantium,  populum  obedientem  Ecclesiae,  spem  re¬ 
movendi  malum. 

Igitur  praxis  Ecclesiae  per  medium  aevum,  quo  tem¬ 
pore  conditiones  hujusmodi  non  deficiebant,  non  fuit 
usurpatio  noxia  vel  etiam  utilis.  Verum  juxta  jus  pu¬ 
blicum  potestas  spiritualis  conscientiam  populorum  di¬ 
rigebat,  ita  ut  istius  problematis  duplex  solutio  proponi 
possit  :  alii  dicunt  Ecelesiam  sua  potestate  indirecta 


(1)  Pii  IX  Syllabus  complectens  praecipuos  astatis  nostrae  er¬ 
rores,  24. 

usam  fuisse  (1);  juxta  alios  Ecclesia  jure  publico  ute¬ 
batur  (2).  Conciliatur  utraque  explicatio. 

III.  Potestas  indirecta  Ecclesiae  perficit  societatem 
politicam.  Etenim  protegit  principes  adversus  rebel¬ 
liones,  et  populos  adversus  excessus  potestatis  civilis ; 
imperantes  simul  et  subditos  in  officio  continet.  Si  prin¬ 
cipes  non  agnoscant  subordinationem  societatis  civilis 
ad  Ecclesiam,  inde'  non  firmatur  ipsorum  auctoritas, 
siquidem  Ecclesia  jam  non  potest  tumultuantes  populos 
cohibere. 


TITULUS  II 

Historia  relationum  Ecclesiae  et  Status. 

Caput  I.  AEtas  juris  antiqui. 

Catot  II.  Jitas  juris  novi. 

Caput  111.  AEtas  juris  novissimi. 


CAPUT  I 

ilttas  juris  antiqui. 

Inter  Ecclesiam  et  Imperium  sunt  relationes  divino 
jure  constitutae  et  servandae;  verum  variae  fuerunt  tem¬ 
porum  vices,  quas  recensemus. 

Art.  I.  Status  belli  inter  Ecclesiam  et  Imperium. 

Art.  II.  Foedus  imperfectum  utriusque  potestatis. 

(1)  Bellarmin,  de  Romano  Pontifice,  lib.  V. 

(2)  FtSnelon,  de  Summi  Pontificis  auctoritate ,  cap.  xxxix. 

(3)  Phillips,  Du  droit  ecclesiastique  dans  ses  principes  giniraux, 

t.  II,  §  116. 

ARTICULUS  I 

STATUS  BELLI  INTER  ECCLESIAM  ET  IMPERIUM  (1). 

I.  Prioribus  saeculis,  inter  utramque  societatem  nexus 
legi  divinae  conveniens  intercedere  non  potuit.  Equidem 
Ecclesia,  divinitus  instituta,  erat  societas  legitima  sive 
juxta  leges  mosaicas  quae  Messiam  expectabant,  sive 
juxta  leges  romanas  quibus  diversi  cultus  tolerabantur. 
Ipsam  vero  potestati  civili  minime  nocentem  persecuti 
sunt  tum  Judaei,  tum  Romani  praesertim  ac  etiam  Bar¬ 
bari. 

Nimirum  Christianismus,  quia  suam  potestatem  in 
animas  exercebat,  ubique  proscriptus  fuit.  Nota  est 
persecutio  quae  a  Nerone  exarsit  usque  ad  Constantinum. 
Deficiente  imperatorum  feritate,  fideles  a  praesidibus  et 
plebe  mactabantur.  Ecclesia  mansuetudinem  et  verita¬ 
tem  tortoribus  opponebat. 

II.  Deus  illud  novum  belli  genus  patiebatur,  ut  divina 
religionis  virtus  illucesceret,  ut  Ecclesia  nullo  humano 
praesidio  triumphans  orbem  subigeret;  demum  ut  sci¬ 
rent  Caesares  hujus  saeculi,  Deum  Ecclesiam  constituisse 
sine  illis  et  in  illos,  et  pro  ea  et  contra  illos  se  pugnatu¬ 
rum  esse  usque  ad  saeculorum  consummationem. 

Itaque  suam  libertatem  Ecclesia  martyrio  vindicavit. 
Inde  manifesta  fuit  distinctio  et  independentia  illius  ab 
Imperio;  qua  distinctione  servitus  animarum  dissolve¬ 
batur. 


(1)  Audisio,  Juris  nnturce  et  gentium  fundamenta,  lib.  Iff,  tit.  x. 

ARTICULUS  II 

FffiDUS  IMPERFECTUM  UTRIUSQUE  POTESTATIS  (1). 

I.  Ab  impossibili  jam  certamine  recesserat  Constan¬ 
tinus,  mentis  prudentia,  instinctu  Divinitatis.  In  subsi¬ 
dium  labentis  imperii  advocat  Ecclesiie  virtutem  et  sa¬ 
pientiam.  Sedem  imperii  Constantinopolim  transtulit 
peculiari- Dei  providentia,  quo  facilius  surgerct  potestas 
temporalis  Pontificum.  Ecclesiae  concessit  privilegia; 
forum  episcopale  et  immunitates  ecclesiasticas  appro¬ 
bavit.  Hinc  deposito  nomine  et  officio  Pontificis  Maximi, 
quo  Caesares  hactenus  perfuncti  erant ,  imperatores 
advocatiam  Ecclesice  seu  ejus  defensionem  susceperunt. 

II.  Istud  foedus  merito  dicitur  imperfectum.  Etenim, 
miserabili  fato,  jura  sacra  et  civilia  alicubi  permisce¬ 
bantur.  Dum  in  re  civili  partem  judiciorum  Constantinus 
Episcopis  commiserat,  Episcopi  sacra  nonnulla,  titulo 
protectionis,  ab  illo  peragi  patiebantur;  ejusmodi  fuit 
externa  conciliorum  convocatio,  externi  episcopi  dignitas, 
quae  adeo  excurrerunt,  Byzantinorum  praesertim  vanitate 
atque  odio  in  Romanos,  ut  externus  episcopus,  legum 
nempe  ecclesiasticarum  non  judex  sed  defensor,  decep¬ 
tus  ab  haereticis  res  spirituales  invaserit. 

Imperatores  graeci  a  recto  tramite  in  eo  deviarunt, 
quod  in  extirpandis  haeresibus  limites  merae  tuitionis 
transilierint,  et  decisionibus  dogmaticis  sese  immiscere 
praesumpserint.  Proinde  haud  semel  facium  est,  ut  po¬ 
tius  haereticis  adversus  Ecclesiam,  minime  vero  Ecclesiae 
adversus  haereticos  protectionem  impenderent. 

III.  Attamen  illa  Ecclesiae  atque  Imperii  foedera  extite- 

(1)  Phillips  da  Drcit  ecclesiastique  dans  ses  principes  g&neraux^ 

t.  Ii,  §  1 18. 

runt  gentibus  perutilia,  tum  quia  multae  leges  ecclesias¬ 
ticae  imperii  legibus  insertae  sunt;  tum  quia  leges  et 
mores  accesserunt  ad  evangelicam  aequitatem,  mansue¬ 
tudinem  et  sapientiam;  tum  quia  in  dies  augebatur  Ec¬ 
clesia  quae,  Barbaris  irruentibus  et  imperio  dilapso, 
fractas  gentes  in  novam  societatem  condidit. 

CAPUT  II 

yEtas  juris  novi. 

Art.  I.  Primatus  Ecclesiae  in  Imperium. 

Art.  II.  Reactio  Status  in  Ecclesiam. 


ARTICULUS  I 

PRIMATUS  ECCLESLE  IN  IMPERIUM. 

Medio  aevo,  pluribus  modis  innotescit  influxus  Eccle¬ 
siae  in  societatem  civilem. 

I.  Deficientem  Europam  Ecclesia  maternis  ulnis  am¬ 
plectitur.  Barbaros  ad  aequitatem  et  humanitatem  ad¬ 
ducit ;  scientiarum  et  artium  semina  fovet;  gladio  et  vi 
ubique  imperantibus,  leges  custodit. 

II.  Potestas  temporalis  Pontificum  in  Status  romanos, 
providente  Deo  praeparata  ,  ex  beneficiis  orta ,  sine 
usurpatione  crescens,  fundatur  in  pietate  omnium  erga 
S.  Petrum.  Consensu  populorum  stabilitur,  liberali tate 
Francorum  augetur  (1). 

III.  Dignitas  imperialis ,  a  Graecis  non  translata,  sed  in 
Occidente  renovata ,  Carolo  Magno  de  Ecclesia  bene 
merito  conceditur  a  Pontifice  Leone  III.  Imperator  fun- 

(1)  Thovnassin,  Vetus  et  Nova  Ecclesiae  Disciplina ,  t.  III,  lib.  I. 

gitur  munere  protegendi  Sedem  Apostolicam  et  Chris¬ 
tianitatem. 

Principes  electi  dignitatem  imperialem  a  Summis 
Pontificibus  non  accipiunt,  nisi  prius  emittant  juramen¬ 
tum  fidelitatis  erga  Sanctam  Sedem.  Hanc  dignitatem 
Romani  Pontifices  transferunt  ad  principes  Germanos, 
eosque  juxta  regulas  electos  usque  ad  Carolum  V  Romae 
coronare  consueverunt  (i). 

IV.  Nationes  catholicae  non  tantum  singulae  agnove¬ 
runt  divinam  Ecclesiae  institutionem,  quatenus  apud 
ipsas  religio  evasit  lex  socialis,  cujus  publica  violatio 
censebatur  crimen  sociale.  Yerum  etiam  ex  ipsarum 
foedere  orta  est  ethnarcbia  Christiana  seu  Christianitas. 

1.  Illius  notio.  Christianitas  est  societas  nationum  ca¬ 
tholicarum,  nempe  nationum  quae  socialiter  agnoscunt 
divinam  Ecclesiae  auctoritatem.  Differt  ab  Ecclesia  quae 
fidelibus  et  dioecesibus  constat,  dum  ethnarcbia  Chris¬ 
tiana  est  societas  internationalis.  Ejus  principium  est 
religio  communis  et  inviolabilis. 

2.  Christianitati  praeest  duplex  auctoritas  distincta, 
videlicet  temporalis  et  spiritualis,  siquidem  ejusmodi 
societas  est  mixta  duplici  ordine  sive  naturali  sive  super- 
naturali,  seu  constat  simul  Ecclesia  et  nationibus. 

Judicia  feruntur  ab  auctoritate  spirituali,  cui  tempora¬ 
lis  auctoritas  Christianitatis  essentialiter  subordinatur. 
Etenim  hujus  societatis  vinculum  est  communis  fides  et 
suscepta  obligatio  protegendi  Ecclesiam.  Atqui  ad  po¬ 
testatem  spiritualem  pertinet  definire  quid  fides,  quid 
Ecclesiae  bonum  ab  ethnarcbia  Christiana  postulet.  Ita¬ 
que  Summus  Pontifex  nationibus  catholicis  praesidebat. 

Christianitatis  suprema  potestas  temporalis  nequit  resi¬ 
dere  in  principe  infideli,  vel  haeretico,  vel  schismatico. 


(lj  Bianchi,  De  la  puissance  ecclesiasti  que,  liv.  V. 

Munus  enim  istius  potestatis  est  bonum  Christianitatis 
promovere.  Atqui  bonum  hujusmodi  promovere  non 
potest  ille  qui  profitetur  religionem  christianismo  inimi¬ 
cam.  Unde  patet  ratio  cur  princeps  qui  ab  Ecclesia  de¬ 
fecisset,  ab  imperio  delapsus  declarabatur. 

Ita  formatum  fuit  medii  aevi  jus  publicum,  quod  in- 
telligitur  ex  constitutione  Christianitatis  (1). 

3.  Perfectio  ethnarchice  christiance.  —  Christianitas  est 
perfecta  ethnarchia;  etenim  illius  maxima  est  unitas  et 
efficacia. 

Tanto  major  est  socialis  unitas ,  quo  validius  est  prin¬ 
cipium  unitatis  seu  auctoritas.  Atqui  Christianitati  prae- 
est  infallibilis  auctoritas  Ecclesiae,  quae  fortiter  et  suavi¬ 
ter  dominatur,  societatisque  vera  pericula  et  commoda 
denuntiat;  unde  nascitur  judiciorum  unitas,  quam  se¬ 
quitur  unitas  voluntatum  et  actionum. 

Societatis  efficacia  oritur  a  praestantia  finis,  a  copia 
mediorum,  a  magnitudine  praemiorum.  Atqui  nulla 
societas  praestantiorem  finem  prosequitur,  siquidem 
Christianitatis  finis  est  religionis  defensio  et  propagatio. 
Nulla  societas  mediis  potentioribus  utitur ;  illius  enim 
media  sunt  praesidia  naturalia  et  spiritualia  quibus  na¬ 
tiones  et  Ecclesia  donantur.  Nulla  demum  societas  ma¬ 
jora  praemia  prospicit,  nam  ejus  praemia  sunt  bona  vitae 
praesentis  et  futurae. 

4.  Extensio  et  vicissitudines  Christianitatis.  —  Foedus 
ethnarchiae  Christianae,  si  jungatur  inter  quasdam  natio¬ 
nes  catholicas,  eo  tendit,  ut  omnes  nationes  fidem  pro- 
fitentes  complectatur.  Atqui  optima  pars  humani  generis 
agit  causam  religionis  catholicae,  dum  reliquum  genus 
humanum  in  mille  sectas  divisum  est. 

Olim  viguit  ethnarchia  Christiana,  cujus  erat  obser- 

(1)  Taparelli,  Essni  theorique  de  droit  natwel ,  liv.  XII. 

vantiam  juris  promovere,  religionemque  protegere  sive 
interius  per  leges  doctrinae  catholicae  convenientes,  sive 
exterius  per  expeditiones  cruciatas.  Dissoluta  fuit  a  pro- 
testantismo.  Utinam  resurgat  ad  diffundendam  veritatem 
et  culturam  socialem ! 

Y.  Barbarie  non  penitus  extincta,  interdum  Ecclesia 
luctatur  adversus  passiones.  Abrogantur  investitura ?, 
quibus  laeditur  libertas  cleri  et  independentia  Ecclesiae. 
Imperatores  HenricusIV  etFridericus  II  constitutionem 
Christianitatis  violant,  ideoque  depositi  sunt  (!). 


ARTICULUS  Ii 

REACTIO  STATUS  IN  ECCLESIAM  (2). 

I.  Ob  repetita  dissidia,  quibus  imperatores  cum  Ponti¬ 
ficibus  collisi  sunt,  mutua  sacerdotii  et  imperii  concor¬ 
dia  turbata  est.  Haereticorum  versutia  et  jurisconsultorum 
invidia  Romanos  Pontifices  veluti  jurium  civilium  invaso¬ 
res  tradiderunt.  Exinde  scissio  utriusque  potestatis, 
sensim  praeparata,  demum  aperte  manifestata  est. 

II.  Omnia  in  pejus  ruere  coeperunt,  postquam  Philip¬ 
pus  Pulcher  lites  funestas  cum  Bonifacio  VIII  habuit. 
Ex  eo  tempore,  decrescere  videtur  influxus  Ecclesiae  in 
societates  civiles. 

III.  Romani  Pontifices  Avenione  resident  (1308-1378). 
Ista  translatio  gravissimum  vulnus  tum  Ecclesiae  tum 
concordiae  utriusque  potestatis  inflixit.  Durante  enim 
hac  captivitate  babylonica,  ut  dicitur,  Pontifices,  cum 
in  honorifica  regis  Galliarum  custodia  tenerentur,  ab 

(1) Bianchi,  De  la  puissance  eccldsiastique ,  Ii v.  II,  VI. 

(2)  Audisio,  Droit  public  de  1’liglise,  t.  II,  tit.  xxm.  —  Phillips, 
du  Droit  ecclesiastique  dans  ses  principes  gdndraux,  t.  III. 

ejus  nutu  pendere  videbantur.  Propterea  ipsorum  de¬ 
creta  cuique  erant  contemptui,  neque  obedientiam  as¬ 
sequebantur. 

IV.  Diuturnum  schisma  Occidentis  detrahit  venerationi 
erga  Sedem  Apostolicam.  Hac  enim  occasione,  primum 
in  orbe  catholico  agitari  coepit  quaestio,  utrum  Pontifex 
sit  supra,  an  infra  concilium;  atque  in  concilio  tum  Con- 
stantiensi  tum  Basileensi  ea  quaestio  in  favorem  syste¬ 
matis  episcopalis  decisa  videbatur. 

Viri  liberioris  ingenii  passim  in  scenam  prodibant, 
qui  Pontificum  auctoritati  se  audacter  opponerent,  si- 
mulque  alios  et  praesertim  principes  ad  eam  excutien¬ 
dam  exhortarentur.  Unde  contigit,  ut  placita  Sedi  Ro- 
manee  infensa,  sive  a  doctrina  temporis  sive  a  conciliis 
schismaticis  desumpta,  a  principibus  avide  recepta  legi¬ 
busque  civilibus  inserta  fuerint.  Sic  v.  g.  in  Gallia  Prag¬ 
matica  Sanctio,  juribus  pontificiis  valde  praejudiciosa,  in 
synodo  Bituricensi  procusa  et  in  senatu  Parisiensi  pro¬ 
mulgata  est. 

Itaque  vinculum  unionis,  quo  hactenus  ex  una  parte 
Episcopi  et  imperantes  cum  Romano  Pontifice,  ex  altera 
singuli  populi  cum  Ecclesia  colligati  erant,  laxatum 
est;  ac  propterea  societatis  Christianae  membris  ex  or¬ 
bita  recedentibus,  ordo  rerum  vehementer  perturbatus 
fuit.  Praesertim  illud  omen  malum  eo  tempore  depre¬ 
henditur,  quod  singulae  nationes  et  ecclesiae  particulares 
potius  suis  libertatibus  et  juribus  nationalibus  pertina¬ 
citer  inhaerere,  quam  nexum  antiquum  cum  Ecclesia 
universali  consolidare  mallent.  Id  patet  ex  Concilio 
Constantiensi,  in  quo  diversae  nationes  in  totidem  veluti 
partes  distinctae  apparebant. 

V.  Christianitatem  dissolvit  protestantismus.  Cum  uni¬ 
tas  Ecclesiae  schismate  esset  lacerata,  sanctitas  obfuscata 
sceleribus,  catholicitas  laxata  ob  nationum  abalienatio- 

nem,  et  ipsa  apostolicitas  impugnata  ab  Episcopis  supra 
Pontificem  se  extollentibus;  semina  futurie  Reforma¬ 
tionis  jacta  jam  erant,  siquidem  aliud  non  deesset, 
nisi  ut  insuper  Ecclesiie  visibilitas,  indefectibilitas  et 
necessitas  in  dubium  vocarentur.  Et  quidem  hunc  exi¬ 
tum  sseculo  xvi  res  sortitae  sunt,  ubi  populi  ab  Ecclesia 
Christi  penitus  defecerunt.  Ex  quo  tempore  diversae  fue¬ 
runt  relationes  et  vices  Ecclesiae  ad  societates  civiles, 
sive  quia  Imperator,  dum  Protestantes  admittere  coac¬ 
tus  est,  aperte  manifestavit,  se  advocatiae  seu  defensioni 
Ecclesiae  rite  gerendae  sectisque  reprimendis  imparem 
esse;  sive  quia  praxis  et  doctrina  Protestantium  circa 
relationes  Ecclesiae  et  Status  a  principibus  etiam  catho¬ 
licis  adoptata  est;  sive  quia  multi  scriptores,  mediae  ae¬ 
tatis  publicam  jurisprudentiam  minime  intelligentes , 
reactionem  principum  in  Ecclesiam  fovere  nisi  sunt. 

CAPUT  III 

.S-I!as  juris  novissimi. 

Art.  i.  Dominatio  Status  in  Ecclesiam. 

Art.  II.  Divisio  Status  ab  Ecclesia. 

ARTICULUS  I 

DOMINATIO  STATUS  IN  ECCLESIAM. 

§  i.  Systemata  protestantium. 

§  2.  Systemata  politicorum. 

§  1.  —  Systemata  protestantium  (1). 

Reformatores,  ad  ordinem  aliquem  in  suis  sectis 

(1)  Soglia,  Institutiones  juris  publici  ecclesiastici ,  pars  II,  lib.  I, 
cap.  r.  —  Audisio,  Droit  public  de  fdiglise,  t.  II,  tit.  u. 

stabiliendum,  summam  jurium  pontificiorum  et  epis¬ 
copalium  in  principes  saeculares  transtulerunt,  qui  istud 
jus  in  sacra  pronis  animis  acceptarunt.  Verum  ut  hanc 
praxim,  prioribus  saeculis  incognitam,  aliquo  titulo 
decorarent,  innumeras  hypotheses  excogitarunt,  ex  qui¬ 
bus  praecipuas  referre  interest,  nempe  systema  episco¬ 
pale,  territoriale  et  collegiale. 

I.  Juxta  systema  episcopale,  quod  unice  ad  Germaniam 
restringitur,  ex  titulo  devolutionis  jus  sacrorum  diri¬ 
gendorum  in  manus  principum  devenisse  censetur.  Jus 
episcopale,  inquiunt,  per  Reformationem  in  territoriis 
protestanticis  suspensum,  et  exinde  ad  principes  evan- 
gelicos  devolutum  est.  Guin  tamen  haec  hypothesis  non 
sit  nisi  manifestum  sophisma,  inventa  sunt  alia  systemata. 

II.  Systematis  collegialis  defensores  fingunt,  Ecclesiam 
primitive  collegium  aequalium  extitisse,  quod  tamen 
serius  ex  hierarchiae  usurpatione  juribus  omnibus  spo¬ 
liatum  sit;  at  facta  Reformatione  jurisdictionem  epis¬ 
copis  ereptam  ad  communitates  rediisse,  ab  iisque 
libera'  voluntate  transfusam  esse  in  principes  protestan- 
ticos,  quibus  proinde  duplex  jurium  genus  relate  ad  re¬ 
ligionem  competeret :  jura  majestatica  seu  imperio 
annexa,  et  jura  collegialia  seu  ab  ecclesiis  accepta. 

III.  Grotius  concinnavit  systema  territoriale ,  ab  aliis 
accuratius  excultum,  quo  jus  dirigendi  religionem  et  res 
ecclesiasticas  non  minus  principum  majestati  ex  jure  in¬ 
trinseco  competere  prajtenditur,  quam  quodlibet  aliud 
regiminis  civilis  objectum.  Istud  systema  duas  potes¬ 
tates  in  unam  conflavit ;  etenim  ex  solo  titulo  superiori- 
tatis  territorialis,  et  ex  illo  principio  :  «  Cujus  est  regio, 
illius  est  etiam  religio,  »  protestantes  integrum  jus  in 
sacra  suis  principibus  vindicarunt. 

Prc  testantium  praxis  et  doctrina  non  potuit  etiam  in 
societates  catholicas  nocivum  influxum  non  habere. 

§  2.  —  Systemata  politicorum  (l). 

I.  Varia  systemata  recensentur.  Invida  laicorum  juris¬ 
prudentia  principibus  vindicat  adversus  Ecclesiam  prse- 
tensa  jura  protegendi,  cavendi,  inspiciendi ,  subveniendi.  Se¬ 
dulo  perpendenda  est  ista  errorum  series. 

1.  Titulo  protectionis,  in  regiam  potestatem  contule¬ 
runt  nonnulla  Ecclesite  jura.  Etenim  nomine  advocati® 
seu  protectionis  non  intelligunt  meram  religionis  defen¬ 
sionem  ;  sed  principibus  tribuunt  jus  dirigendi  negotia 
ecclesiastica.  Hinc  libertates  gallicance  contra  Summum 
Pontificem,  verius  dictse  servitutes  Ecclesiae  gallicance. 

2.  Jure  cavendi  (ne  civitas  ex  negotiis  Ecclesi®  detri¬ 
mentum  capiat,  ne  publica  tranquillitas  turbetur),  ex 
Protestantibus  mutuato,  Ecclesi®  auctoritas  divina  etiam 
a  catholicis  oppugnata  et  demissa  est.  Hinc  leges  Jose- 
phince. 

3.  Jure  inspiciendi,  communicatio  fidelium  vel  Episco¬ 
porum  cum  Romano  Pontifice  vinculis  obstricta  est  ac 
fere  impedita.  Hinc  placitum  regium. 

4.  Jure  demum  subveniendi,  introducta  est  appellatio 
ab  abusu,  seu  appellatio  a  sententiis  Episcoporum  ad 
judicem  civilem. 

II.  Systematum  ejusmodi  fundamenta  convelluntur. 

I.  Hsec  systemata  deprompta  sunt  ex  libris  protestan- 
tium,  qui  potestatem  Ecclesiae  publicam  et  rectoriam, 
in  suo  genere  summam  et  independentem  ac  segregatam 
a  civili  imperio,  non  agnoscunt.  Proinde  politici  et  prin¬ 
cipes  catholici  sibi  contradicunt,  dum  dogma  catholi¬ 
cum  de  divina  origine  potestatis  et  libertatis  ecclesias- 

(I)  Tarquini,  Institutiones  juris  ecclesiastici  publici,  lib.  I,  cap.  i. 
—  Zallinger,  Institutiones  juris  ecclesiastici,  liber  isagogicus,  cap.  xr. 

II.  19 

ticae,  quod  ore  et  animo  profitentur,  re  et  usu  judicandi 
de  negotiis  Ecclesiae  inficiari  et  ejurare  videntur. 

2.  Asserunt  ejusmodi  jura  potestati  civili  competere 
tanquam  jura  majestatica.  Jamvero  nomine  majestatis 
intelligitur  complexio  jurium  quae  ad  perfectam  societa¬ 
tem  pertinent.  Inde  infertur  ipsos  errare,  sive  conside¬ 
retur  Ecclesia,  sive  spectetur  Status. 

Ad  Ecclesiam  quod  attinet,  tum  ex  natura  sua,  tum 
ex  voluntate  Christi  ipsa  est  societas  perfecta,  adeoque 
ad  eam  pertinet  complexio  jurium  quae  propria  est 
societatis  perfectae.  Igitur  ei  non  desunt  jura  majestatica 
in  iis  quae  religionem  respiciunt. 

Ex  altera  parte,  ad  Statum  non  spectant  jura  reli¬ 
giosa.  Etenim  jura  societatis  ex  fine  ipsius  prodeunt, 
siquidem  media  eatenus  tantum  expetuntur,  quatenus 
ad  finem  conducunt.  Atqui  finis  societatis  civilis  non 
exigit  jura  religiosa.  Proinde  attendenda  est  distinctio 
et  independentia  Ecclesiae. 

3.  Neque  dicatur,  potestatem  independentem  asseri 
Ecclesiae  non  posse,  quin  frequens  cum  societate  civili 
oriatur  conflictus ;  quod  fieri  nequit  sine  magna  per¬ 
turbatione.  Etenim  perturbatio  ibi  tantum  esse  potest, 
ubi  nulla  est  ratio  ordinis.  Atqui  Ecclesia  et  societas 
civilis  inter  se  coordinantur,  sive  quia  finem  diversum 
habent,  sive  quia  earumdem  fines  non  sunt  inter  se 
oppositi,  sive  quia  finis  societatis  civilis  fini  Ecclesiae 
subordinatus  est. 

Quapropter,  si  qui  oriantur  conflictus,  ita  omnia 
determinata  sunt,  ut  nulla  possit,  nisi  ex  hominum 
vitio,  perturbatio  exoriri ;  nam  a  jure  naturali  et 
Christiano  praesto  sunt  regulae,  quibus  et  modus  et 
judex  designatur  ad  controversiam  ejusmodi,  quae  inter 
societatem  majorem  ac  minorem  orta  sit,  facillime 
finiendam.  Immerito  igitur  politici  imponunt  doctrinae 

catholicae  id,  quod  est  vitium  hominum,  vel  magis¬ 
tratui  ecclesiastico  imponunt  quod  est  vitium  magis¬ 
tratus  civilis. 

4.  Pius  IX  damnavit  sequentes  propositiones  :  «  Ne¬ 
que  ecclesiasticae  potestatis  distinctio  et  independentia 
servari  potest,  quin  ab  Ecclesia  invadantur  et  usur¬ 
pentur  essentialia  jura  potestatis  civilis  (1).  » 

(i  Civilis  potestatis  est  definire  quae  sint  Ecclesiae  jura 

ac  limites  intra  quos  eadem  jura  exerceri  queant . 

Romani  Pontifices  et  Concilia  cecumenica  a  limitibus 
sute  potestatis  recesserunt,  jura  principum  usurpa¬ 
runt...  Reipublicae  Status,  utpote  omnium  jurium  origo 
et  fons,  jure  quodam  pollet  nullis  circumscripto  limi¬ 
tibus...  Catholicae  Ecclesiae  doctrina  humanae  societatis 
bono  et  commodis  adversatur  (2).  » 


ARTICULUS  II 

DIVISIO  STATUS  AB  ECCLESIA. 

I.  Agendi  ratio  Ecdemie  erga  Statum.  Dici  vix  potest, 
quantopere  delineata  Ecclesiae  conditio  cesserit  in  la¬ 
bem  religionis  et  civitatis.  Gallicanismus  enim  est  sub¬ 
jugatio  Ecclesiae  a  potestate  civili  in  detrimentum 
hierarchiae  et  potissimum  Sedis  Apostolicae.  Apud  Ger¬ 
maniam  Febroniana  doctrina  in  exitum  deducta  est 
cum  maximo  libertatis  ecclesiasticae  dispendio,  ita 
quidem  ut  ex  juribus  Ecclesiae  vix  ullum  sit,  cujus 
exercitium  a  civitate  non  impeditum  vel  usurpatum 
fuerit. 

Yerum  ex  aliquot  decenniis  in  stabiliendo  utriusque 

(1)  Pii  IX  Litterae  encyclicse  Quanta  cura , 

(2)  Pii  IX  Syllabus  complectens  praecipuos  nostrae  aetatis  errores, 
19,  23,  39,  40. 

potestatis  nexu  saniora  principia  saltem  apud  clerum 
adoptari  inceperunt.  Ecclesia  suam  libertatem  et  in- 
dependentiam  vindicat ;  pro  ipsius  juribus  Romani 
Pontifices  et  Episcopi  strenue  decertant. 

Equidem,  cum  nulla  jam  existat  natio  socialiter  Chris¬ 
tiana,  bodie  non  exercetur  plenitudo  potestatis  indi¬ 
rectae,  quae  competit  Ecclesiae  quoad  societates  civiles 
catholicorum ;  unde  praxis  Ecclesiae  nullatenus  laedit 
autonomiam  Status  in  rebus  mere  temporalibus.  Atta¬ 
men  Summi  Pontifices,  «  catholicae  religionis,  veritatis 
ac  justitiae  assertores  ac  vindices,  praecipuos  nostrae 
aetatis  errores  reprobant,  qui,  cum  civilis  ipsius  socie¬ 
tatis  detrimento,  Ecclesiae  juribus  rectaeque  rationi 
adversantur.  Quae  falsae  ac  perversae  opiniones  eo  magis 
detestandae  sunt,  quod  eo  potissimum  spectant,  ut  im¬ 
pediatur  et  amoveatur  salutaris  illa  vis,  quam  Ecclesia 
ex  divini  sui  Auctoris  mandato  libere  exercere  debet 
erga  nationes,  populos,  summosque  eorum  princi¬ 
pes  (1).  » 

II.  Agendi  ratio  Statuum  erga  Ecclesiam.  Jura  (sive 
abusus)  protegendi ,  cavendi,  inspiciendi ,  subveniendi ,  jam 
arguebant  principes  ad  protestanticam  Status  praeemi- 
nentiam  conversos  esse.  Nuper  vero,  quum  legum  atheis- 
mus,  pro  optima  societatis  civilis  forma,  indictus  fuerit, 
alia  ineunda  erat  via,  nempe  rescissio  Ecclesiae  a  Statu, 
ejusque  expulsio.  Ut  avertatur  inventum  jus  expellendi 
vel  dividendi ,  quaerenda  est  independentia  et  unio 
utriusque  potestatis. 

4.  Independentia  Status  in  rebus  mere  temporalibus 
non  complectitur  jus  expellendi  vel  opprimendi  Eccle¬ 
siam.  Jamvero  mala  fides  ipsam  expellere  nititur,  ut 
Status  nullo  demum  divino  vel  ecclesiastico  jure  te- 


(l)Pii  IX  Litterae  encyclicse  Quanta  cura. 

neatur.  Ecclesia  autem  protestatur,  ubi  potestas  civilis 
ei  denegat  liberum  exercitium  magisterii,  vel  minis¬ 
terii,  vel  jurisdictionis. 

2.  Politici,  <i  civili  consortio  impium  naturalismi 
principium  applicantes,  audent  docere,  «  optimam  so¬ 
cietatis  publicae  rationem,  civilemque  progressum  om¬ 
nino  requirere,  ut  humana  societas  constituatur  et 
gubernetur,  nullo  habito  ad  religionem  respectu,  ac  si 
ea  non  existeret  (1).  » 

Equidem  Ecclesia  praefert  indifferentismum  protec¬ 
tioni  potestatis  civilis  quae  religionem  dirigere  praesu¬ 
meret.  Absolutus  vero  inditferentismus  societatis  civilis 
ad  Ecclesiam  est  impossibilis;  etenim  Status  semper 
cavere  debet  ne  jura  religionis  laedat ;  alioquin  esset 
inimicus  aut  persecutor. 

Igitur  distinctio  et  independentia  Status  et  Ecclesiae 
non  excludunt,  ne  quidem  in  saeculo  xix,  concordiam 
utriusque  potestatis  ;  quai  unio  servatur  vel  redinte¬ 
gratur  per  Concordata. 

TITULUS  III 

De  concordatis. 

Concordata  sunt  conventiones  ab  Apostolica  Sede  cum 
principibus  initce  de  relationibus  Ecclesiae  et  Status. 

Caput  I.  De  concordatis  in  genere. 

Caput  II.  De  concordatis  cum  societate  civili  haereticorum. 


(1)  Pii  IX  ecedem  litterce  apostolicce. 

CAPUT  I 

©e  concordatis  in  genere. 

Art.  I.  Historia  concordatorum. 

Art.  II.  Eorum  natura. 

Art.  III.  Illorum  obligatio. 


ARTICULUS  I 

HISTORIA  CONCORDATORUM. 

§  1.  Eorum  origo. 

§  2.  Concordata  saeculi  xix. 

§  3.  Corollaria  ex  praxi  Ecclesiae  deducta. 

§  1.  —  Concordatorum  origo  (1). 

Concordata  ducunt  originem  a  prudentia  R.  Pontifi¬ 
cum  qui,  pacis  procurandae  causa,  principum  relationes 
cum  Ecclesiis  particularibus  ordinant. 

I.  Yix  civili  cbristianae  religionis  inauguratione  per¬ 
acta  a  Constantino,  concordatorum  initia  visa  sunt  in 
illis  concessionibus,  quibus  leges  ab  imperatoribus  con¬ 
debantur  de  ecclesiastica  disciplina,  delegata  Pontificis 
auctoritate.  Illis  enim  legibus  aut  factis,  explicita  vel 
implicita,  generalis  vel  particularis  Pontificum  sanctio 
accesserat. 

Hujus  rei  documentum  extat  initio  Codicis,  ubi  Ro¬ 
manum  Pontificem  alloquitur  Justinianus :  «  Omnia  quae 
ad  ecclesiarum  statum  pertinent,  festinavimus  ad  noti¬ 
tiam  perferre  Vestrae  Sanctitatis. »  Quonam  fine?  «  Quo- 


(1)  Audisio,  Juris  naturce  et  gentium  fundamenta,  lib.  III,  tit.  xii. 

niam  semper  nobis  fuit  magnum  studium  unitatem 
vestrae  Apostolicae  Sedis,  et  statum  sanctarum  Dei 
ecclesiarum  custodire.  »  Respondet  Joannes  Pontifex 
laudans  et  approbans  :  «  Quod,  quia  apostolicae  doc¬ 
trinae  convenit,  nostra  auctoritate  confirmamus  (1).  » 

II.  Eadem  juris  publici  disciplina  deinde  medio  aevo 
servabatur  ;  leges  vero,  quae  religioni  adversarentur, 
Ecclesia  rejiciebat. 

Concilio  generali  VIII  vetitum  est,  ne  principes  in 
Episcoporum  electiones  se  immiscerent,  neque  Ecclesiae 
libertatem  quidquam  imminuerent.  Concordatum  Calix- 
tinum,  a  Calixto  II  cum  imperatore  Henrico  V  initum, 
investituras  abolevit.  Igitur  omni  aetate  Pontificum  auc¬ 
toritas  cum  principibus  ecclesiastica  negotia  gessit. 

III.  Recentibus  saeculis,  sive  in  approbando,  sive  in 
rejiciendo,  sive  in  concedendo,  Pontificum  cum  princi¬ 
pibus  tractatio  plurima  fuit.  Nicolaus  V,  concordato 
habito  cum  Friderico  III  aliisque  principibus,  commo¬ 
tas  Germaniae  ecclesias  paci  restituit.  Abrogata  Prag¬ 
matica  Sanctione  quam  Carolus  VII  in  Galliam  intulerat, 
Leo  X  cum  Francisco  I  concordatum  inivit.  Simili  ra¬ 
tione,  Benedictus  XIV  pluribus  regnis  privilegia  con¬ 
cessit. 

§  2.  —  Concordata  saeculi  xix. 

Novissima  concordata  differunt  a  prioribus  in  eo,  quod 
non  tantum  quasdam  res  disciplinares  spectent;  sed 
potissimum  eo  tendunt,  ut  a  potestate  civili  divina  jura 
Ecclesiae  agnoscantur,  vel  saltem  salva  sit  libertas  catho¬ 
licorum. 

I.  Ad  liberum  Religionis  catholicae  exercitium  in 
Gallia  restituendum,  Pius  VII  cum  primo  consule  con¬ 


di  Codex  Justiniani,  lib.  I,  tit.  i. 

cordatum  habuit  anno  4801.  Novi  concordati,  anno  1817 
confecti,  executio  difficultatibus  exortis  suspensa  fuit. 
Anno  1822,  numerus  episcopatuum  in  Gallia  auctus 
fuit  (1). 

II.  Ad  componendum  in  diversis  regionibus  ecclesia¬ 
rum  statum,  Sancta  Sedes  plurimas  conventiones  iniit, 
nempe  anno  1817  cum  rege  Bavariae;  anno  1818  cum 
rege  utriusque  Siciliae;  anno  1821  cum  rege  Borussiae  ; 
anno  1827  cum  confoederatione  Germanica;  eodem  anno 
cum  rege  Batavorum  et  Belgii.  Nuper  Pius  IX  curavit 
concordata  iniri  cum  guberniis  Russiae,  Austriae  et  His- 
janiae  (2). 

§  3.  —  Corollaria  ex  praxi  Ecclesiae  deducta. 

I.  Concordatorum  adversarii  sunt  duplicis  generis. 
Acerrimi  eorum  hostes  extiterunt,  qui  ea  vehementer 
insectati  sunttanquam  libertati  populorum  infensa,  atque 
excogitata  ad  explendam  Pontificum  cupiditatem  domi¬ 
nandi;  quae  quidem  ex  odio  in  Sedem  Apostolicam  pro¬ 
fecta  esse,  quisque  sanus  intelligit. 

Alii  improbant  concordata,  propterea  quod  existimant 
in  concordatis  faciendis  aliquod  semper  vulnus  hierar- 
chiae  ecclesiasticae  divinitus  constitutae  inferri,  perinde 
ac  si  Ecclesia  de  rebus  divinis  transigere  unquam  con¬ 
suevisset. 

II.  Jus  ineundi  concordata  Romano  Pontifici  competit. 
Etenim  Summus  Pontifex,  cum  supremam  omnium  ec¬ 
clesiarum  sollicitudinem  gerat,  ad  augmentum  boni 
religionis  et  Ecclesiae  catholicae  semper  vigilare  et  curare 

(1)  Pii  VII  const.  Ecclesia  Christi,  Ubi  primum  et  Commissa  divi¬ 
nitus ,  Paternas  charilatis. 

(2)  Pii  VII  const.  Provida  solersque.  —  Leonis  XII  const.  Ad  do¬ 
minici  gregis  custodiam.  —  Pii  IX  const.  Ecclesia  catholica. 

debet,  ut  cum  civilibus  guberniis  de  securitate  et  liber¬ 
tate  Ecclesiae,  de  disciplina  ecclesiarum  amicabilitertrac- 
tet,  et  pacta  ineat  legibus  Ecclesiae  conformia.  Proinde  jus 
ineundi  concordata  cohaeret  cum  natura  primatus. 

III.  Utilitas  concordatorum.  Eorum  origine  et  historia 
probatur,  ea  quae  exterius  religionem  afficiunt,  non  po¬ 
tuisse  a  regibus  componi  sine  Pontificum  auctoritate. 
Igitur  concordata  indulta  sunt,  ut  dissidia  tollantur, 
strictior  et  suavior  cum  Sede  Apostolica  conjunctio  ef¬ 
florescat,  hujus  denique  lege  et  auctoritate  gentes  firmo 
rerum  ecclesiasticarum  ordine  conquiescant. 

Concordata  nequeunt  impugnari,  neque  ratione  causae, 
quae  est  sapientia  Pontificum  lites  exortas  componen¬ 
tium;  neque  ratione  finis,  siquidem  ipse  est  concordia 
inter  Ecclesiam  et  Imperium  refovenda;  neque  ratione 
medii,  nam  concordatum  est  conventio  qua  necessita¬ 
tibus  utriusque  societatis  providetur. 

Concordatorum  utilitas  etiam  innotescit  ex  ipsorum 
natura,  quae  nunc  consideranda  est. 


ARTICULUS  II 

NATURA  CONCORDATORUM. 

§  i .  Eorum  materia. 

§2.  Personae  contrahentes. 

§  3.  Duplex  concordatorum  indoles. 

§  1.  —  Concordatorum  materia  (1). 

I.  Duplicis  generis  sunt  res  quce  concordatis  subjiciuntur. 
Aliae  intime  inhaerent  Ecclesiae,  eique  necessariae,  nec 

(I)  Audisio,  Juris  natura  et  y entium  fundamenta ,  lib.  III,  tit.  xn, 

alienandae;  aliae,  etsi  nec  veram  alienationem  accipiant, 
gratiae  tamen  favore  in  laicos  transferri  possunt. 

Prioris  generis  sunt  jura  Ecclesiae  a  Cliristo  accepta ; 
v.  g.  libera  Episcoporum  et  fidelium  cum  Romano  Pon¬ 
tifice  communicatio;  libera  Evangelii praedicatio,  erro¬ 
rum  expunctio ;  libera  clericorum  institutio  in  disciplinis 
ecclesiasticis,  et  puerorum  educatio  in  fide  ac  moribus; 
libera  votorum  professio;  jus  in  personas  ac  bona  Ec¬ 
clesiae  necessaria;  paucis  verbis,  liberum  exercitium 
magisterii,  ministerii  et  jurisdictionis. 

Ad  secundum  genus  referuntur  ea  quae  respiciunt 
disciplinam,  quatenus  ab  Ecclesia  pendet;  v.  g.  nova 
dicecesium  circumscriptio,  et  Episcoporum  nominatio, 
approbante  Pontifice  ;  in  beneficiis  quaidam  jura  ex  con¬ 
cessione  Summi  Pontificis,  excepta  auctoritate  spirituali ; 
rerum  ecclesiasticarum  alienationes  vel  sanationes  ;  fori 
ecclesiastici  limites  et  judiciorum  formae. 

Discrimen  inter  duo  baec  genera  in  eo  consistit,  quod 
in  primo  officia  principum,  in  altero  Pontificum  largi¬ 
tates  regulariter  contineantur. 

II.  Officia  Principum  sunt  in  primo  rerum  genere.  Si 
principes  recta  via  incederent,  nunquam  de  rebus  ejus¬ 
modi  concordata  inirentur.  At  historia  concordatorum, 
historia  dolorum  !  Afflicta  vel  eversa  religione  in  qui¬ 
busdam  regionibus,  Ecclesiae  jura  essentialia  publico 
foedere  sanciuntur,  ut  possibilia  sanentur,  et  catholi¬ 
corum  libertas  firmetur.  Etenim  Ecclesia  est  societas 
quae  suo  cultu,  suis  pastoribus  atque  institutionibus  li¬ 
bere  uti  potest;  ut  ablata  ei  restituantur,  strictae  justitiae 
officium  est,  non  terrenae  majestatis  beneficium.  Habet 
itaque  Ecclesia  divinum  jus  sociale,  vel  non  laedendum 
unquam,  vel  sarciendum. 

Praeterea  nullibi  ejus  libertas  officit  principum  et  po¬ 
pulorum  libertati,  quae  naturalibus  divinisque  legibus 

non  adversetur  :  nullam  respuit  regiminis  formam,  pe¬ 
regrina  in  hac  vita,  sua  libertate  contenta.  Quid  illa 
petit,  nisi  ut  divinam  missionem  peragat  in  terris,  unde 
et  homines  sociabiliores  ipsaque  imperia  evadant  fe¬ 
liciora? 

Igitur  principes  dum  Ecclesiam  tuentur  a  Deo  insti¬ 
tutam,  vel  revocant  expulsam ,  vel  oppressam  reficiunt, 
sive  catholici  sint  sive  acatholici,  divina  servant  jura.  Si 
laudandus  sit  Napoleo,  concordato  anni  1801,  catholicis 
catholicam  restituens  Ecclesiam ,  nihil  tamen  neque 
Galliae  neque  Pontifici  de  suo  elargiebatur,  nisi  articulos 
organicos  a  seipso  additos  et  ah  Ecclesia  rejectos. 

III.  In  altero  rerum  ordine  continentur  Pontificum 
gratiae  et  largitates  :  aliqua  scilicet,  quae  neque  ordinis 
neque  jurisdictionis  potestatem  requirant,  per  principes 
exercenda,  vel  Ecclesiae  forum  et  disciplinam  circum¬ 
scribentia.  Non  adeo  limites  fori  civilis  et  ecclesiastici 
praecisi  sunt,  ut  declarationes  non  accipiant  :  est  enim 
affinitas  quaedam  utriusque  juris.  Igitur  quotiescumque 
pactiones  de  ecclesiastica  disciplina  intercesserunt,  jura 
Ecclesiae  patuerunt,  non  tunc  constituta  sunt.  Ex  ad¬ 
verso,  consensit  vel  passa  est  Ecclesia  ut  nonnulla  ad  res 
sacras  pertinentia  principibus  accederent  vel  catholicis 
magistratibus,  quasi  suo  nomine  exercenda. 

Cum  Ecclesia  dicenda  sit  societas  sui  juris,  cumque 
circa  sacra  jus  nullum  competat  laicis  imperantibus,  ea 
evidenti  ratione  quia  laici  sunt,  oves  scilicet  et  non  pas¬ 
tores;  si  quffi  hujusmodi  concordatis  adscripta  illis 
fuerint,  Pontificum  largitates  et  privilegia  dicenda  erunt. 

§2.—  Personae  contrahentes  concordatum. 

t .  De  conventionibus  inter  societates  distinctas. 

2.  De  conventionibus  inter  Ecclesiam  et  societatem  civilem. 

1.  De  conventionibus  inter  societates  distinctas  (I). 

I.  Nemini  dubium  est,  non  modo  societates,  quae  inter 
se  pares  sint,  pacisci  inter  se  posse,  verum  etiam  so¬ 
cietates  dispares.  Itaque  in  ipsa  societate  civili  utrum¬ 
que  videmus,  scilicet  nationes  independentes  cum  aliis 
nationibus  independentibus  conventiones  inire,  et  ali¬ 
quam  societatem  civilem  cum  collegiis  intra  se  existen- 
tibus  sibique  subditis  fidem  suam  aliqua  in  re  mutuo 
obligare,  sive  quod  ipsa  aliquid  illis  polliceatur,  sive 
quod  obligationes  ab  eisdem  susceptas  acceptet. 

Licet  autem  utroque  in  casu  ejusmodi  acta  generali 
conventionis  nomine  appellari  possint,  nihilominus,  quia 
quoad  juris  effectus  inter  se  possunt  differre,  eadem  di¬ 
verso  nomine  distinguenda  esse  plures  juris  scriptores 
ccnsuerunt.  Itaque  pacta  inter  societates  inter  se  pares 
dicunturjDwWim  foedera ;  conventiones  autem  inter  socie¬ 
tatem  civilem  et  aliquod  collegium  eidem  subjectum, 
seu  inter  principem  ejusque  subditos,  privilegii  nomine 
appellantur. 

II.  Publicorum  foederum  duplex  distinguitur  species. 
Quae  enim  mutuam  continent  paciscentium  obligatio¬ 
nem,  eadem  dicuntur  pacta  synallagmatica  ;  quae  vero 
unius  tantum  partis  obligationem  inducunt,  eadem  ge¬ 
nerali  nomine  conventiones  appellari  possunt. 

Privilegia  dividuntur  in  triplicem  speciem  :  alia  di¬ 
cuntur  gratuita ,  alia  onerosa ,  alia  remuneratoria .  Jamvero 
onerosa  sunt,  quae  conceduntur  in  gratiam  alicujus  rei, 
vel  juris,  quod  a  subdito  privilegiato  vicissim  praestatur; 
gratuita,  qum  ex  mera  liberalitate  dimanant;  remunera¬ 
toria ,  quae  per  modum  remunerationis  alicujus  meriti 
conceduntur. 

U)  Tarquini,  Institutiones  juris  ecclesiastici  publici,  lib.  I,  cup.  ii. 

2.  De  conventionibus  inter  Ecclesiam  et  Statum  (1). 

I.  Concordata  inter  Ecclesiam  et  societatem  civilem 
catholicorum  non  sequiparantur  actibus  internatio  natibus. 
Etenim  Catholicismus  est  universalis  societas  quae  gen¬ 
tes  sub  uno  divino  jure  et  capite  complectitur,,  ita  ut 
ipsi  principes  intra  Ecclesiam  sint.  Summus  Pontifex, 
fidelibus  communis  pastor  ac  pater,  non  appellandus  est 
extraneus,  siquidem  in  gentibus  catholicis  religiosa 
autonomia  in  Pontificem  et  Ecclesiam  fingi  nequit;  alio- 
quin  eo  ipso  vinculum  unitatis  atque  universitatis 
abrumperetur. 

Ex  ista  sublimi  catholicae  religionis  universalitate, 
patet  quae  sit  Summi  Pontificis,  quae  principum  persona 
in  concordatis  ineundis.  Ille  pater,  hi  filii  :  inter  quos 
familiares  habentur  relationes,  non  nationis  ad  natio¬ 
nem.  Dum  enim  ex  jure  politico  nationes  plurimae  con¬ 
stituuntur,  ex  jure  divino,  humanis  limitibus  expunctis, 
una  fit  societas.  Nos  vero  fallimur,  dum  politicas  dis¬ 
tinctiones  vel  Anglicanismi  errores  ad  Ecclesiam  unam 
et  universalem  transferimus. 

II.  Attamen  cum  Ecclesia  sit  societas  publica,  ipsa 
potest  cum  societatibus  civilibus  conventiones  inire. 

§  3.  —  Duplex  concordatorum  indoles  (2). 

Concordata  sub  duplici  aspectu  considerantur  :  vel 
enim  respicimus  ipsorum  naturam  intrinsecam,  \el  illo¬ 
rum  formam  extrinsecam. 

I.  Ad  naturam  intrinsecam  quod  attinet,  concordata 

(1)  Audisio,  Juris  naturae  et  gentium  fundamenta,  lib.  III,  tit.  xu. 

(2)  Soglia,  Institutiones  juris  publici  ecclesiastici,  pars  I,  cap.  m, 

§  CO. 

inter  Ecclesiam  et  societatem  civilem  catholicam  regu¬ 
lariter  prae  se  ferunt  indolem  privilegiorum.  Id  infertur 
ex  iis  quae  diximus  sive  de  materia  concordatorum,  sive 
de  personis  contrahentium.  Etenim  cum  catholici  Eccle¬ 
siam  tanquam  matrem  agnoscant,  ejusmodi  concordata 
plerumque  versantur  circa  largitates  quas  Sedes  Apos- 
tolica ,  pacis  servandae  causa,  principibus  velut  liliis 
concedit. 

II.  Forma  concordatorum  est  forma  conventionum.  Id 
patet  ex  actibus  quibus  concordata  inter  utramque  po¬ 
testatem,  velut  conventiones,  praeparantur,  contrahun¬ 
tur  et  publicantur. 

Neque  obstat  :  1°  materia  concordatorum ,  quae  non  po¬ 
test  esse  objectum  pacti  proprie  dicti.  Equidem  non 
licet  pacisci  de  rebus  sacris  per  modum  simoniae.  Verum 
in  concordatis  agitur  vel  de  agnoscendis  religionis  ca¬ 
tholicae  juribus  quae  semper  ab  Ecclesia  vindicari  pos¬ 
sunt,  vel  de  ordinanda  ecclesiarum  particularium  disci¬ 
plina  quae  pendet  a  suprema  potestate  Summi  Pontificis. 
Proinde  nihil  impedit,  quominus  concordata  formam 
conventionum  induant. 

Neque  obstat :  2°  independentia  potestatis  pontificice  quae 
per  conventiones  ligaretur  et  dependens  fieri  videretur. 
Etenim  distinguitur  inter  ipsam  potestatem  e  lusum  potes¬ 
tatis.  Plenitudo  potestatis  pontificiae,  quatenus  ex  jure 
divino  respicit  commune  bonum  Ecclesiae,  nunquam  li¬ 
gatur.  Usus  vero  potestatis  aliqua  in  re  ligatur  per  con¬ 
cordata,  in  eo  sensu  quod  concordata  religiose  obser¬ 
vanda  sint,  quandiu  conditiones  a  potestate  civili  non 
violantur. 

ARTICULUS  III 

OBLIGATIO  CONCORDATORUM. 

§  1.  De  concordatis  rite  ineundis. 

§  2.  De  effectibus  concordatorum. 

§  3.  De  concordatis  interpretandis  ac  rescindendis. 

§  1.  —  De  concordatis  rite  ineundis  (1). 

1.  Sicut  privatorum,  ita  et  societatum  pacta  invalida 
sunt,  sive  desit  materia  licita,  sive  desit  liber  consensus. 

\ .  Si  consensus  fuerit  extortus  dolo  vel  errore  ver¬ 
sante  circa  rei  substantiam,  eum  nullo  modo  liberum 
esse,  manifestum  est.  Propter  metum  gravem  injus- 
teque  incussum,  contrahentes,  licet  aliqua  ex  parte  liberi 
dicantur,  tamen  ea  libertate  carent,  quae  necessaria  est 
ad  firmiter  contrahendum  ;  adeoque,  si  pars  laesa  velit, 
consensus  iste  revocari  potest. 

2.  Materia  conventionis  illicita  est,  si  adversetur  alicui 
officio  proprie  dicto,  seu  verae  obligationi,  qua  contra¬ 
hentes  actu  teneantur.  Hinc  celebris  distinctio  inter 
jura,  quae  alienari  possunt,  seu  alienabilia,  et  jura,  quae 
alienari  nequeunt,  seu  inalienabilia.  Nimirum  inalienabi- 
lia  dicuntur  ea,  quae  cum  aliquo  vero  et  proprie  dicto 
officio  actu  conjuncta  sunt;  csetera  dicuntur  alienabilia. 

II.  Ex  ista  doctrina,  quam  etiam  Regalistae  admittunt, 
deducuntur  corollaria  : 

1.  Concessiones,  quas  ab  Apostolica  Sede  terror  atque 
arma  extorserunt,  minime  firmae  sunt.  Huc  pertinent 
(praeter  alias)  concessiones  a  Paschali  II  imperatori  Hen- 
rico  V  factae,  quae  proinde  in  Concilio  Lateranensi  II 
merito  revocatae  fuerunt. 

(1)  Tarquini,  Institutiones  juris  ecclesiastici  publici,  lib,  I,  cap.  ii. 

2.  Romani  Pontifices  nequeunt  id  concedere,  quod 
naturae  Primatus  et  officio  pascendi  oves  Christi  repu¬ 
gnet.  Unde  merito  S.  Pius  Y  negavit,  se  posse  Principi¬ 
bus  concedere  perpetuo  facultatem  admittendi  vel  reji¬ 
ciendi  constitutiones  apostolicas  etiam  disciplinares, 
quam  facultatem  dicunt  Placitum  regium;  praesertim 
si  ejusmodi  concessio  petatur  sine  conditionibus,  eoque 
magis  si  petatur  velut^ws  coronce  regice  debitum.  Ratio  est, 
quia  sine  fidei  dispendio  non  posset  ejusmodi  error  pon¬ 
tificia  concessione  confirmari. 

§  2.  —  De  effectibus  concordatorum  (1). 

I.  Concordata  regulariter  pactis  synallagmaticis  non  ac- 
censentur.  Ratio  est,  sive  quia  in  concordatis  regulariter 
agitur  de  rebus  ad  Ecclesiam  pertinentibus,  quibus  qui¬ 
dem  in  rebus  societas  civilis  subdita  est  Ecclesiaj;  sive 
quia  pactum  bilaterale  mutuam  paciscentium  obligatio¬ 
nem  inducit,  dum  in  concordatis  principes  nihil  juris 
Ecclesiae  conferunt.  Etenim  Ecclesiae  libertas  vel  defen¬ 
sio,  quam  principes  spondent,  officia  sunt  ad  quae  divi¬ 
no  jure  tenentur. 

II.  Attamen  concordata  mutuam  pariunt  obligatio¬ 
nem,  nempe  officium  ea  servandi  quae  promissa  sunt. 
Nam  contrahentes  solemniter  suam  fidem  obligant. 

Pius  IX  damnavit  istam  propositionem  :  «  Laica  po¬ 
testas  auctoritatem  habet  rescindendi,  declarandi  ac  fa¬ 
ciendi  irritas  solemnes  conventiones  (vulgo  Concordata) 
cum  Sede  Apostolica  initas,  sine  hujus  consensu,  imo  et 
ea  reclamante  (2).  » 

III.  Concordatum  est  simul  lex  ecclesiastica  et  civilis: 

(1)  Audisio,  Juris  naturae  et  gentium  fundamenta,  lib.  I,  tit.  xn. 

(2)  l'ii  IX  Syllabus  complectens  praecipuos  nostrae  retatis  er¬ 
rores,  43i 

lex  quidem  ecclesiastica  qua  Summus  Pontifex  disci¬ 
plinam  ecclesiarum  particularium  ordinat;  lex  vero  ci¬ 
vilis  quam  potestas  politica  civibus  imponit. 

§  3.  —  De  concordatis  interpretandis  ac  rescindendis. 

1.  Interpretatio  et  rescissio  conventionum  in  genere. 

2.  Interpretatio  et  rescissio  Concordatorum  in  specie. 

1.  Interpretatio  et  rescissio  conventionum  in  genere  (1). 

I.  Interpretatio  sive  rescissio  conventionum,  quae  inter 
duas  societates  initae  sunt,  fit  vel  mutuo  consensu,  vel 
legitimo  judicio,  non  secus  ac  in  conventionibus  quae  a 
privatis  ineuntur. 

Si  societates,  inter  quas  conventio  facta  est,  sint  om¬ 
nino  inter  se  independentes,  nonnisi  mutuo  consensu 
fieri  debet  ejusdem  conventionis  interpretatio  aut  res¬ 
cissio. 

Si  alterutra  ab  altera  dependeat  sive  ratione  sui,  sive 
saltem  ratione  rei  de  qua  agitur,  judicio  societatis  supe¬ 
rioris  standum  est.  Quo  in  judicio,  si  de  rescissione  pri¬ 
vilegii  onerosi  agatur,  rescissio  ita  decernenda  erit,  ut 
ad  aequitatis  normam  compensetur  id  quod  collatum 
fuerat;  nisi  forte  bonum  publicum  aliud  omnino  pos¬ 
tulet. 

II.  In  ipsis  societatibus  civilibus  regulae  sequentes  ob¬ 
servantur  : 

1.  Concessio  facta  societati  vel  personae  nullatenus 
subditae  revocari  nequit  arbitrio  concedentis.  Ratio  est, 
quia  judicium  est  actus  jurisdictionis;  atqui  nulla  est 
jurisdictio  in  personam  non  subditam. 

2.  Princeps  interpretatur,  et  interveniente  causa  pu- 

(1)  Suarez,  de  Legibus,  lib.  VIII,  cap.  xxxvn. 

blica,  revocare  potest  privilegia  societati  aut  personae 
sibi  subditae  a  se  concessa,  praesertim  si  gratuita  essent, 

2.  Interpretatio  et  rescissio  concordatorum  in  specie  (1). 

I.  Societas  civilis,  si  quid  Ecclesiae  concesserit,  id 
non  potest  arbitrio  suo  vel  interpretando  moderari,  vel 
revocare. 

Prob.  1.  Concessio  facta  Ecclesiae  a  societate  civili  est 
concessio  facta  non  subdito.  Atqui  nemo  potest  conces¬ 
sionem  non  subdito  factam  arbitrio  suo  revocare,  vel 
interpretando  moderari. 

Prob.  2.  Quidquid  Ecclesiae  concessum  est,  id  fini  Ec¬ 
clesiae  proprio  seu  fini  spirituali  addicitur.  Atqui  in  iis, 
quae  fini  spirituali  sunt  addicta,  societas  civilis  nullam 
habet  potestatem.  Ergo  in  iis,  quae  Ecclesiae  concessa 
sunt,  societas  civilis  nullam  potestatem  habet. 

II.  Ecclesia  de  vera  concordatorum  interpretatione 
judicat,  concessionesque  a  se  factas,  si  ratio  salutis 
aeternae  id  exigat,  revocare  potest;  nisi  forte  agatur  de 
rebus  temporalibus  a  quibus  ratio  spiritualis  separata 
fuerit. 

Etenim  principis  est  interpretari,  et  si  justa  causa  id 
exigat,  revocare  privilegia  personae  subditae  a  se  conces¬ 
sa.  Atqui  concordata  inter  Ecclesiam  et  societatem  civi¬ 
lem  catholicam  prae  se  ferunt  indolem  privilegiorum. 
Ecclesia  in  iis  habet  rationem  principis ;  societas  vero 
civilis  habet  rationem  personae  privatae.  Ergo  ad  Eccle¬ 
siam  spectat  interpretatio  et  rescissio  concordatorum. 


(I)  Tarquini,  Institutiones  juris  ecclesiastici  publici ,  lib.  I,  cap.  ii. 

CAPUT  II 

De  concordatis  cum  societate  civili  haereticorum. 

Art.  I.  Relationes  societatis  civilis  ad  hasreticos. 

Art.  II.  Conventiones  Ecclesiae  cum  societate  civili  haereti¬ 
corum. 

ARTICULUS  I 

RELATIONES  SOCIETATIS  CIVILIS  AD  HARETICOS  (I). 

I.  Principia  canonica  de  libertate  cultuum.  —  Libertas 
conscientiae  secernenda  est  a  cultuum  libertate.  Liber¬ 
tas  conscientice  est  jus  naturae  rationalis,  ne  conscientiis 
violentia  inferatur,  verba  vel  facta  extorquendo  quae 
firmis  animi  persuasionibus  opponantur.  Hinc  tyran¬ 
nidis  viam  ingrediebatur  polytheismus,  Christianos  co¬ 
gens  ad  cultum  idolorum ;  viam  libertatis  et  aequitatis 
inivit  Ecclesia,  non  reluctantibus  animis,  sed  jam  edoctis 
et  volentibus,  religionem  inserens.  Manifestum  discri¬ 
men  intercedit  inter  catholicos  et  persecutores  infideles 
aut  haereticos  :  catholici  protegunt  fidem  ;  persecutores 
conscientiam  opprimunt. 

Libertas  cultuum  est  facultas  colendi  Deum  quibusque 
externis  et  placitis  actibus ;  si  privatim,  cultus  dicitur 
toleratus;  si  publice,  cultus  omnes  lege  civili  aequipa- 
rantur.  Hinc  patet  quanta  rei  ignorantia  laborent  qui 
diversas  ejusmodi  libertates  confundunt. 

Regula  Ia.  —  Ubi  nexus  Ecclesiae  et  Status  juri  divino 
conformis  viget,  religio  protegenda  est,  ne  dissolvatur 
unitas  religiosa  quae  perficit  societatem. 

Proinde  libertas  cultuum  est  quid  imperfectum, 

(1)  Audisio,  Juris  natura  et  gentium  fundamenta,  lib.  I,  tit.  xiu. 

quamvis  aliquando  toleretur.  Ubi  vera  religio  domina¬ 
tur,  libertas  ejusmodi  non  admittenda  est  nisi  in  extrema 
necessitate,  ad  majora  mala  praecavenda  (1). 

Regula  2a.  —  Instituta  semel  libertas  cultuum  adeo 
fideliter  servanda  est,  ut  quilibet  cultus  suas  existendi 
atque  agendi  rationes  petat  ex  seipso,  non  illas  Status 
imponere  audeat.  Sic  enim  illudimur,  ut  multi  liber¬ 
tatem  cultuum  jactent,  et  adversus  Ecclesiam  tyran- 
nidem  exerceant. 

II.  Agendi  ratio  Statuum  erga  hcereticos  pro  variis  locis 
et  temporibus  diversa  est. 

d.  Vix  ullae  nationes  reperiunlur,  in  quibus  religio  ca¬ 
tholica  unice  est  recepta.  Id  in  concordato  Hispanice 
constitutum  est;  id  ad  novissimum  usque  tempus  in  di¬ 
versis  Italice  territoriis  viguit. 

2.  In  Galliis,  quamvis  religionem  catholicam  maxima 
pars  civium  profiteatur,  in  Belgio  et  in  plerisque  Ger¬ 
manice  ditionibus,  legibus  civilibus  aequalitas  cultuum 
inducta  est. 

3.  Apud  Americam  septentrionalem,  libertas  cultuum 
ita  viget,  ut  Status- Uniti  nullam  habeant  rationem  re¬ 
ligionis. 

4.  In  Anglia ,  post  emancipationem  (1829),  catholici 
liberius  respirant,  atque  ad  munera  publica,  paucis 
exceptis,  admittuntur.  Verum  ab  ipsis  tributa  ministris 
anglicanis  solvuntur. 

5.  In  quibusdam  regnis  religio  catholica  omnino  pro¬ 
scribitur,  vel  illius  exercitium  innumeris  vexationibus 
impeditur.  Haec  est  Ecclesiae  conditio  in  Suecia,  ubi 
exilium  redeuntibus  ad  sacra  catholica  decretum  est ; 
item  in  imperio  Russieo,  in  quo  nil  intentatum  relinqui¬ 
tur,  ut  catholici  in  fide  subvertantur. 

(1)  Pii  IX  Litterae  encyclicae  Quanta  cura.  —  Syllabus  complectens 
praecipuos  aetatis  nostrae  errores,  77,  78,  79. 

ARTICULUS  II 

CONVENTIONES  ECCLESIAE  CDM  SOCIETATE  CIVILI  HjERETICORUM  (I). 

I.  Discrimen,  quod  in  ejusmodi  concordatis  ineundis 
intercedit,  non  oritur  ex  eo,  quod  istarum  societatum 
respectu  diversa  sit  indoles  ac  natura  concordatorum. 
Cum  enim  eorum  natura  eruatur  ex  materia  circa  quam 
versantur;  cum  haec  materia  sit  spiritualis  vel  spirituali 
adnexa,  multo  magis  ejus  vis  retinenda  est  cum  haere- 
ticis  aut  infidelibus,  quam  cum  catholicis,  siquidem 
graviori  ratione  sunt  illi  incapaces  jurisdictionis  in  hanc 
materiam. 

Igitur  discrimen  in  eo  consistit,  quod  haeretici  aucto¬ 
ritatem  Ecclesiae  catholicae  non  agnoscant.  Propterea, 
potest  Ecclesia  quidem  abstinere  ab  ineundis  concor¬ 
datis  cum  iisdem  societatibus,  ne  videatur  illis  privilegia 
concedere.  Verum  si  populorum  saluti  opportunum 
existimet,  ejusmodi  concordata  pacisci,  ea  retinent 
formam  conventionum ,  ac  velut  pacta  servantur. 

II.  Si  tractu  temporis  res  eo  deveniat,  ut,  circum¬ 
stantiis  mutatis,  eaedem  conventiones  sine  detrimento 
salutis  servari  non  possint,  Ecclesia  rem  primo  compo¬ 
nere  mutuo  consensu  curabit ;  si  vero  id  minus  succedat, 
a  fide  data  merito  recedet,  quandoquidem  in  eo  casu 
vera  etiam  pacta  vi  sua  deficiunt. 

Propositus  titulus  de  concordatis  finem  Institutionibus 
canonicis  imponit,  et  studiis  jurisprudentiae  civilis  viam 
sternit. 

FINIS 

(1)  Tarquini,  Institutiones  juris  ecclesiastici  publici,  lib.  cap.  n. 
—  Phillips,  du  Droit  ecclisiastique  dans  ses  principes  giniraux ,  t.  III, 
§128. 

